
	Visados būna dvi mirtys – tikroji ir ta, apie kurią žino žmonės.

	Jean Rhys „Plati Sargasų jūra“ (Wide Sargasso Sea)

	 

	
Pirma dalis. 

DŽEINĖ

	 

	
Pirmas skyrius

	 

	 

	VASARIS

	 

	Bjauresnės dienos pasivaikščioti net ir norėdamas nerastum.

	Kiaurą rytą pliaupiantis lietus kelionę iš Senter Pointo į Mauntin Bruką paverčia tikru košmaru. Džinsų klešnių apačia permirksta vos spėju padėti koją ant Ridų įvažos; eidama marmurinėmis prieškambario grindimis girdžiu, kaip žlegsi šlapi sportbačiai.

	Tačiau ponia Rid pasitinka mane su Meškio pavadėliu ir užuojautą perdėtai rodančiu veidu; matyti, kaip ji graužiasi, šį pirmadienio rytą išsiųsdama mudu į lietų.

	Labai svarbu, kad žinočiau: ji susikrimtusi.

	Tačiau ponia Rid vis tiek tikisi, kad atliksiu savo darbą.

	Jau beveik mėnesį vedžioju šunis uždarame kvartale, Tornfild Esteitse, ir kai ką spėjau įsidėmėti: svarbiausia yra tai, kaip atrodai.

	Ponia Rid atrodo apgailestaujanti. Galėtum pamanyti, kad kolio Meškio šeimininkė stačiai baisisi mintimi, jog man teks vaikštinėti su jos augintiniu tokią šaltą ir audringą vasario vidurio dieną.

	Atrodo, kad aš jai išties rūpiu.

	Tačiau iš tikrųjų esu jai tuščia vieta, ir nieko čia baisaus.

	Juk ir man į ją nusispjaut.

	Tad nusišypsau, timpteliu tamsiai žalio lietpalčio kraštą.

	– Viskam pasirengusi, – išberiu ir paimu Meškio pavadėlį.

	Stovime Ridų prieškambaryje. Prie kairės sienos prišlietame milžiniškame veidrodyje atsispindim aš, ponia Rid ir Meškis, nekantraujantis pulti prie durų. Čia stovi ir sendintas medinis stalelis, ant jo pūpso kvepiančių džiovintų žiedlapių kaupinas dubuo, tviska pora deimantinių žiedelio formos auskarų – juos vakar, grįžusi iš kokio nors labdaros renginio, nerūpestingai numetė ponia Rid.

	Labdaringi pobūviai čia itin mėgstami, tačiau iki šiol nesupratau, kam iš tiesų renkami pinigai. Ant žurnalinių stalelių paskleistuose ar prie šaldytuvo durų magnetukais prisegtuose kvietimuose marguoja skambių frazių kratiniai. Vaikai, skriaudžiamos moterys, benamiai, vargšai. Įvairiausi eufemizmai, reiškiantys vieną ir tą patį: skurdą.

	Dievaižin, ką praėjusį vakarą gelbėjo ponia Rid, bet tai dar vienas dalykas, dėl kurio man nei šilta, nei šalta.

	Nusuku akis nuo auskarų.

	Sugniaužiu delne glotnų pavadėlį, pamojuoju poniai Rid, žengiu į plačią priekinę verandą. Dažytos betoninės grindys slidžios nuo drėgmės. Mano prieštvaniniai sportbačiai jomis kone šliuožte nušliuožia.

	Už nugaros trinkteli durys. Įdomu, ką ponia Rid veiks šį rytą, kol vedžiosiu jos šunį. Išgers dar vieną puodelį kavos? Nugurks ksanakso tabletytę? Suplanuos kokį labdaringą susiėjimą?

	Gal vėlyvus pusryčius, skirtus buriuoti nemokantiems vaikams paremti?

	Liūtis apmalšo, bet šilčiau nepasidarė. Reikėjo pasiimti pirštines. Mano rankų oda šiurkšti, suskirdusi, krumpliai raudoni. Tarp dešinės rankos nykščio ir smiliaus teberaudonuoja nudegimo žymė – prisiminimo dovanėlė, gauta paskutinę darbo kavinėje „Skrudinta pupelė“ dieną.

	Primenu sau, kad nors šunų vedžiojimas – užknisantis užsiėmimas, jis bent jau nekelia antro laipsnio nudegimų pavojaus.

	Meškis timpčioja pavadėlį, veržiasi apuostyti kiekvieną pašto dėžutę pakeliui. Kėblinu jam iš paskos; šiuo metu man labiau rūpi namai ir aplinka nei globotinis. Už kiekvienos ištaigingos vilos žaliuoja pievelė, tad sunku suprasti, kurių galų jų šeimininkams prisireikė šunų vedžiotojo paslaugų. Bet šio kvartalo gyventojai galvoja ne apie tai, ko jiems reikia. Visų svarbiausia yra tai, ko jie nori.

	Štai ką byloja visi tie namai.

	Ponas ir ponia Ridai vienudu gyvena Magnolijų gatvelėje, name su aštuoniais vonios kambariais, septyniais miegamaisiais, prašmatnia svetaine, šeimos kambariu, dar poilsio kambariu ir „džentelmenų svetaine“ antrame aukšte. Galiu nuspėti, kad visi Tornfild Esteitso namai panašūs kaip du vandens lašai. Teko pabuvoti keturiuose. Jei jau vienas kaimynas pasisamdo šunų vedžiotoją, kitiems būtinai reikia - norisi - to paties. Dirbu Ridams – vedžioju jų Meškį, taip pat Maklarenams iš Raktažolių tako – vaikštinėju su jų dalmatine Meribete. Dar yra Klarkai iš Ąžuolyno ir du jų šicu veislės šuneliai Majoras bei Pulkininkas. Prieš kelias dienas Tripas Ingremas iš Klevų kelio pasamdė mane vedžioti velionės žmonos labradorą Harperį.

	Apskritai tai visai neprastas darbelis, nepalyginti geresnis už plūkiavą „Skrudintoje pupelėje“. Čia žmonės iš tikrųjų žiūri man į akis. Juk, jei kreipiesi į „pagalbininkę“ vardu, turbūt nesi visiškas šiknius? „Džeinė mums kaip šeimos narė“, – veikiausiai porina ponia Rid kitoms damoms užmiesčio klube. Visos pritariamai mykia ir užsisako dar po vieną „Kruvinąją Merę“.

	Šlapi sportbačiai cypčioja sulig kiekvienu žingsniu. Užsigalvoju apie savo butuką, tamsią dėmę ant niūriai pilkų virtuvės lubų (turbūt vėl sunkiasi vanduo), niūriai pilkas sienas. Buto nuomos kaina nedidelė ir rajonas saugus, bet niekaip neįstengiu atsikratyti jausmo, kad gyvenu betoninėje dėžėje. Kad ir kaip stengčiausi pagyvinti būstą plakatais iš „Target“ ar dailiais užtiesalais iš labdaros parduotuvių, pilkuma paima viršų.

	Tornfild Esteitse niūrios pilkumos nė su žiburiu nerastum.

	Čia žolė želia kiaurus metus. Kiekvieną namą, kiekvieną palangę puošia vazonai ir loveliai, priekiniuose sodeliuose kūpso spalvingais žiedais apsipylę krūmai. Langinės ryškiai geltonos, tamsiai mėlynos, sodriai raudonos arba žalios nelyg smaragdai. Jeigu ir pasitaiko koks pilkas atspalvis, tai tik pastelinis ir elegantiškas. „Kaip balandžio plunksnos“, – sykį nugirdau sakant ponią Rid. Kvartale be perstojo burzgia vejų prižiūrėtojų, kilimus valančių ir namus tvarkančių darbuotojų furgonai; net ir tokiomis lietingomis dienomis jie siuva įvažomis pirmyn atgal.

	Meškis stabteli, apčiurškia bortelį. Laisva ranka nusismaukiu gobtuvą nuo galvos, šalti lietaus lašai nuvirvena už kaklo. Lietpaltis senas, kairiame šone prairusi siūlė, bet neprisiverčiu nusipirkti naujo. Mano galva, tai – nebūtinos išlaidos. Kartkartėmis paspėlioju, ar kuris nors iš Tornfild Esteitso gyventojų pasigestų senesnio lietpalčio.

	„Pernelyg didelė rizika“, – primenu sau, bet geras dvi minutes įsivaizduoju, kaip vaikštinėčiau gatvelėmis apsitaisiusi elegantišku, dailiu, vandens pro siūles nepraleidžiančiu drabužiu. Panašiu į „Burberry“ striukę, kurią ponia Klark aną savaitę pakabino netoli laukujų durų.

	„Nedrįsk nė pasvajoti.“

	Užuot mintijusi apie striukę, užsigalvoju apie deimantinius ponios Rid auskarus. Jeigu išsyk dingtų abu, suprantama, kiltų daug įtarimų, bet jei prapultų tik vienas? Tarkim, nuslydo nuo staliuko. Įsivėlė tarp ilgų kilimo plaukelių užmiesčio klube. Pasimetė kažkurioje kišenėje.

	Meškis taikosi apuostyti dar vieną pašto dėžutę, bet tempiu jį toliau, prie savo mėgstamiausio namo.

	Jis stovi pačiame akligatvio gale, atokiau nuo kelio. Vienas iš nedaugelio, prie kurio nematyti nenuilstamai zujančių žmonių. Veja žalumu nenusileidžia kaimynų pievelėms, tačiau žolė čia aukštesnė, o gražiais violetiniais žiedais apsipylę krūmai išsikerojo kur kas plačiau, nei derėtų, ir užstoja pirmo aukšto langus.

	Tai didžiausias ir aukščiausias pastatas kvartale. Prie jo šonų šliejasi du masyvūs priestatai, o priekiniame kieme dunkso du aukšti ąžuolai. Namas akivaizdžiai senesnis už kitus – turbūt pastatytas vienas pirmųjų.

	Tornfild Esteitse visi statiniai tarsi susilieja į vieną dėmę. Man tai patinka – geriau jau gražus vienodumas nei slogi rajono, kuriame gyvenu, monotonija, – bet šio vienišo namo išskirtinumas vis traukia sugrįžti.

	Žengiu nuo šaligatvio, nupėdinu į kelio vidurį ir įdėmiau įsižiūriu.

	Čia visada taip tyku, kad man nė nedingteli, jog stypsoti gatvėje nėra itin saugu.

	Variklio riaumojimą išgirstu anksčiau, nei pamatau automobilį, bet net ir tada stoviu it suakmenėjusi. Vėliau, žvalgydamasi praeitin, spėliosiu, ar tik nebūsiu kažkaip nujautusi, kas atsitiks. Galėtum pamanyti, kad visi gyvenimo vingiai kryptingai vedė į šią vietą, prie šito namo.

	Pas jį.

	 

	
Antras skyrius

	 

	 

	 

	Kone visi Tornfild Esteitso gyventojai važinėja vienodais automobiliais – prabangiais kažkelintos versijos miesto visureigiais. Iš tikrųjų, visureigiai panašūs į mobilias namų kopijas – neįtikėtinai brangūs ir pernelyg dideli. Jau pripratau prie tų šampano ir vidurnakčio mėlio spalvos tankų, be paliovos dardančių gyvenvietės gatvėmis, ir nebekreipiu į juos dėmesio.

	Tačiau iš mano mėgstamo namo įvažos išskrieja ne visureigis. Tai sportinis automobilis – senesnio modelio, kriokiančiu varikliu, ryškiai raudonas it vyšnia arba žaizda pilkos dienos fone.

	Meškis amsi, strykčioja atsistojęs ant galinių letenų. Traukiuosi atatupsta, pavadėlis apraizgo pirštus; automobilio bamperis nenumaldomai artėja.

	Asfaltas slidus nuo drėgmės. Turbūt tai ir išgelbsti man gyvybę, nes žengusi atbulomis paslystu ir taip plojuosi ant žemės, kad net dantys subarška. Gobtuvas užkrinta ant veido, ničnieko nebematau, tik tamsiai žalią medžiagą, tačiau girdžiu, kaip sužviegia stabdžiai, sutreška metalas. Meškis nervingai trepinėja ir vis loja, loja, loja; odinis pavadėlis įsirėžia man į riešą. Skausmingai vypteliu.

	– Jėzau Kristau, – išgirstu murmant vyrą ir pagaliau išdrįstu nusimesti gobtuvą.

	Užpakalinė dailiojo automobilio dalis įsirėmusi į vieną prašmatnių gatvės žibintų. Vairuotojas nelėkė visu greičiu, tačiau automobilis pasirodė besąs toks lengvasvoris, kad metalas susiglamžė nelyg popierius. Staiga išdžiūva burna, širdis sutvaska it pašėlusi.

	Šūdas, šūdas, šūdas.

	Šitas automobilis vertas daugiau, nei didžiuma žmonių uždirba per metus. Tektų plūktis kavinėse ištisą amžių, kad sutaupyčiau bent pirmam tokio pirkinio įnašui. Susimoviau kaip reikiant – ir vien dėl to, kad užsimaniau stabtelėti vidury gatvės ir pažiopsoti į automobilio savininko namą.

	Galų gale prisiverčiu pakelti akis. Vyras stovi prie automobilio, ranką užmetęs ant vairuotojo durelių.

	Nepažįstamasis nepanašus į kitus Tornfild Esteitso vyrus. Kvartalo gyventojai mūvi rusvai žalsvas kelnes, vilki polo marškinėlius ir net jaunesni, geros fizinės formos vyrukai atrodo mažumėlę suglebę: smakrai suapvalėję, pilvai pakibę ant brangių odinių diržų.

	Šis žmogus neatrodo nei putlus, nei suglebęs. Jis mūvi džinsus, apsiavęs aulinius, kurie atrodo gerokai nudėvėti, tačiau, akivaizdu, kainuoja krūvą pinigų. Visa apranga dvelkia brangumu, net ir suglamžyti balti marškiniai su sagutėmis apykaklėje.

	– Kaip jūs? – klausia žingsniuodamas artyn.

	Tebelyja, tačiau vyro veidą dengia platūs akiniai nuo saulės; stikluose atsispindi mano veidas – tamsiai žalio gobtuvo aprėmintas blyškus ovalas.

	Jis nusiima akinius, pakabina ant marškinių apykaklės, ir į mane pažvelgia neregėto mėlynumo akys, kaktoje susimeta trys raukšlelės.

	Jau senokai niekas į mane nežiūrėjo nuoširdžiai susirūpinęs. Toks rūpestis patrauklesnis net ir už gražius drabužius, dailiai sudėtą kūną ir prabangų automobilį.

	Linkteliu, atsistoju, timpteliu Meškio pavadėlį.

	– Puikiai, – atsakau. – Nederėjo žiopsoti vidury gatvės.

	Nepažįstamasis kilsteli lūpų kampą, skruoste įsispaudžia duobutė.

	– Tai man nederėjo išlėkti, lyg velniai vytųsi.

	Tai taręs jis pasilenkia, skubriai pakaso Meškiui paausius. Šunėkas patenkintas kraipo galvą, iškiša liežuvį.

	– Man regis, esi ta nauja šunų vedžiotoja, apie kurią visi tik ir šneka, – spėja vyras.

	Atsikrenkščiu, skruostai staiga nukaista.

	– Aha, ta pati, – išmikčioju. Jis į mane tebežiūri, tad greitosiomis priduriu: – Džeinė. Toks mano... Aš vardu Džeinė.

	– Džeinė, – pakartoja. – Pastaruoju metu netenka sutikti daug džeinių.

	Nepuolu pasakoti, kad vardas – visai ne mano, o mirusios mergaitės, kurią pažinojau nebegyvoje praeityje. Mano tikras vardas toks pat nuobodus, bet kur kas dažniau girdimas nei Džeinės.

	– Aš – Edis. – Vyras ištiesia ranką.

	Paspaudžiu ją ir skausmingai vypteliu pagalvojusi, koks lipnus ir drėgnas yra mano delnas; nykščio pagalvėlėje liko įsispaudusių žvyro kruopelių.

	– Pastaruoju metu neteko sutikti daug edžių, – tarsteliu.

	Edis nusijuokia. Nuo to šilto, sodraus garso nugara nubėga šiurpuliukai.

	Turbūt kaip tik dėl to paklausta, ar norėčiau užsukti puodelio kavos, atsakau „taip“.

	 

	
Trečias skyrius

	 

	 

	 

	Iš arčiau namas atrodo dar įspūdingiau, nei žiūrint nuo gatvės. Priešais mus lenkiasi milžiniškų laukujų durų arka. Masyvios durys – išskirtinė visų šio kvartalo namų ypatybė. Ridų vonios kambario durys – mažų mažiausiai aštuonių pėdų aukščio; šitaip net ir mažiausi kambarėliai atrodo didingi ir svarbūs.

	Edis skubina mudu su Meškiu vidun. Šuo nieko nelaukęs pasipurto, aptaško marmurines grindis.

	– Meški! – sudraudžiu ir timpteliu pavadėlį, bet Edis tik patraukia pečiais.

	– Grindys išdžius kur kas greičiau nei tu, tiesa, dički?

	Jis darsyk paglosto šunį ir mostu pakviečia sekti įkandin.

	Dešinėje stovintį įspūdingą stalą – dar daugiau marmuro ir kaltinio metalo – puošia įmantri gėlių kompozicija. Praeidama palyčiu žiedą pirštu.

	Žiedlapis vėsus, glotnus it šilkas ir truputį drėgnas, taigi, gėlės tikros. Įdomu, ar pats Edis – ar jo žmona, pažvelkime tiesai į akis, – rūpinasi, kad jas kasdien pakeistų šviežiomis?

	Iš prieškambario įžengiame į erdvią svetainę aukštomis lubomis. Tikėjausi išvysianti interjerą, panašų į Ridų namų -neutralių spalvų jūrą, – tačiau kambarys apstatytas ryškiaspalviais baldais ir atrodo visai jaukiai. Čia stovi dvi sodraus spanguolių atspalvio sofos ir trys ryškūs, skirtingais raštais išmarginti, bet puikiai tarpusavyje derantys foteliai. Šviesaus kietmedžio grindis kur ne kur dengia kilimėliai, taip pat ryškių spalvų.

	Nuo dviejų itin aukštų toršerų sklindantys spinduliai tvenkiasi į šiltos auksinės šviesos ežerėlius ant grindų. Židinį rėmina įmontuotos knygų lentynos.

	– Turite knygų, – lepteliu.

	Edis sustoja, atsigręžia – rankos kišenėse, antakiai pakelti.

	Linkteliu į lentynas, pilnutėles knygų kietomis nugarėlėmis.

	– Tiesiog... Tokias lentynas mačiau daugelyje namų, bet niekas jose nelaiko knygų.

	Ridų lentynas puošia įrėmintos nuotraukos, keletas keistų vazų ir begalė tuštumos. Klarkų nišoje rikiuojasi porcelianinės lėkštės ant mažų stovelių ir bjaurus sidabrinis dubuo.

	Edis varsto mane įdėmiu, bet neperprantamu žvilgsniu. Galiausiai tarsteli:

	– O tu pastabi.

	Nesu tikra, ar tai komplimentas. Verčiau jau išvis nebūčiau prasižiojusi.

	Nusuku akis į visą kambario sieną užėmusius į sodą atsiveriančius langus. Galinis kiemas apšepęs kaip ir priekinis – žolė aukštesnė nei pas kaimynus, krūmai ne tokie išdailinti, – bet kur kas gražesnis nei pagal vieną šabloną iščiustytos aplinkinės pievelės. Sklypas driekiasi ligi miško, kur į pilką dangų stiebiasi aukšti medžiai.

	Edis paseka mano žvilgsnį.

	– Nusipirkome su mūsų sklypu besiribojančią žemę, kad niekada netektų spoksoti į galinę kaimynų namo sieną, – paaiškina ir sužvangina automobilio rakteliais. Judesys nervingas, nederantis prie jo išvaizdos.

	Mano galvoje sukasi žodis „nusipirkome“. Susikrimtau kaip kokia kvaiša. Savaime aišku, toks vyras negali būti vienišas. Tornfild Esteitse nėra viengungių. Išskyrus Tripą Ingremą, bet jis – našlys. Vieniši vyrai tokiuose rajonuose negyvena.

	– Čia labai gražu, – pagiriu. – Ramu.

	„Vieniša“, – priduriu mintyse.

	Edis atsikrenkščia, nusigręžia nuo lango, pasuka į virtuvę. Nuseku jam iš paskos, Meškis tapnoja įkandin. Nuo lietpalčio kapsi vanduo.

	Virtuvė niekuo nenusileidžia kitiems kambariams. Žvilgsnis užkliūva už didžiulio nerūdijančiojo plieno šaldytuvo, tamsaus granito salos, dailių kreminių spintelių. Čia viskas tarytum švyti, net ir vyras, stovintis priešais „Keurig“ aparatą su kavos kapsule rankoje.

	– Kokią kavą mėgsti? – paklausia nusigręžęs.

	Tebelaikydama Meškio pavadėlį pritupiu ant kėdės.

	– Juodą, – atsakau.

	Iš tikrųjų visai nemėgstu juodos kavos, bet ji – pigiausias gėrimas visose kavinėse, tad ilgainiui tai tapo įpročiu.

	– Matyti, kad esi ne iš kelmo spirta.

	Edis dirsteli per petį tomis neįtikėtinai mėlynomis akimis ir nusišypso. Mano skruostai vėl užsiliepsnoja.

	„Vedęs“, – primenu sau, bet kai jis paduoda puodelį su kava, žvilgteliu į rankas. Dailūs pirštai, tvarkingi nagai, krumplius nugulęs tamsių plaukelių šešėlis.

	Žiedo nėra.

	– Ką gi, papasakok apie save, šunų vedžiotoja Džeine, – paprašo Edis krapštydamasis prie savo kavos puodelio. – Ar esi iš Birmingamo?

	– Ne. – Papučiu kavą. – Gimiau Arizonoje ir kone visą gyvenimą praleidau Vakaruose. Iki pernai.

	Tai tiesa, tegu ir miglota: šią istoriją apie praeitį porinu visiems naujiems pažįstamiems.

	Edis pasiima puodelį, atsigręžia, atsišlieja į spintelę.

	– Ir kokie vėjai atpūtė čia?

	– Panūdau naujų patirčių. Čia gyvena mokyklos laikų draugas, jis ir pasiūlė įsikurti laisvame kambaryje.

	Jei jau rezgi melus, būk sumani. Į melų voratinklį būtina įausti ir šiek tiek tiesos, plonytėlę gijelę. Žmonės susidomi, be to, patiki, kad ir visi kiti pramanai – gryniausia teisybė.

	„Panūdau naujų patirčių.“ Taip ir buvo. Bėgau nuo senųjų.

	„Mokyklos laikų draugas.“ Vaikinas iš grupinio gyvenimo namų, kuriuose atsidūriau, kai globėjų šeimoje nenusisekė.

	Edis linkteli, gurkšteli kavos. Vargais negalais sutramdau knietulį pasimuistyti ant kėdės, paklausti, kurių galų jis atsivedė mane čia, į savo namus, pasišnekučiuoti apie nieką. Kur jo žmona? Nejau jam nebereikia į darbą ar kitur, kur šį rytą taip skubėjo?

	Tačiau dabar Edis stovi sau patenkintas virtuvėje, gurkšnoja kavą ir tyrinėja mane nelyg kokį galvosūkį, kurį žūtbūt užsispyrė išspręsti.

	Galėtum pamanyti, kad susitrenkiau galvą į asfaltą ir persikėliau į kažkokią alternatyvią visatą, kur manimi domisi turtingi gražuoliukai.

	– O jūs? – pasmalsauju. – Ar esate kilęs iš Birmingamo?

	– Žmona buvo iš ten.

	„Buvo.“ Būtasis laikas.

	– Žmona, hm, užaugo šiose apylinkėse, panoro sugrįžti į gimtinę, – toliau pasakoja Edis, barbendamas pirštais į puodelį; tą nerimastingą judesį pastebėjau dar gatvėje.

	Jis pastato puodelį, suneria rankas, užsikvempia ant salos.

	– Apsistojai Mauntin Bruke? – bando atspėti.

	Kilsteliu antakius.

	– Šiurpoka? – prajunka Edis. – Jautiesi lyg tardoma?

	Turbūt taip ir turėčiau jaustis, bet, užuot sunerimusi, mėgaujuosi dėmesiu – ne apsimestiniu, kaip ponios Rid, bet nuoširdžiu ir tikru. Negana to, verčiau jau sėdėsiu šioje nuostabioje virtuvėje, gurkšnosiu kavą ir plepėsiu, nei mirksiu su Meškiu lietuje.

	Pirštu perbraukiu gyslelę marmuriniame stalviršyje.

	– Tik truputį. Pirma šiurpometro padala.

	Edis vėl nusišypso, mano nugara perbėga šiurpuliukai.

	– Pirma padala dar nieko baisaus.

	Atsakau jam šypsena.

	– Ir – ne, apsistojau ne Mauntin Bruke. Draugas gyvena Senter Pointe.

	Senter Pointas – tai bjaurus miesteliūkštis, įsikūręs už maždaug dvidešimties mylių nuo Tornfild Esteitso. Andainykštis sparčiai besiplečiančio Birmingamo priemiestis, dabar virtęs prekybos centrų ir greitojo maisto užkandinių rojumi. Panorėjęs rastum ten ir vieną kitą visai neblogą rajoną, tačiau, palyginti su Tornfild Esteitsu, Senter Pointas – tarsi kita planeta. Tą atspindi ir Edžio išraiška.

	– Nieko sau, – tarsteli jis ir atsistoja tiesiau. – Nemenkas gabalėlis kelio nuo čia.

	Tai jau taip, o mano kiužena automobilis skaičiuoja paskutines dienas. Ir vis dėlto džiaugiuosi galėdama čia važinėti, pabėgti iš tos bjaurasties į vietą, kur žaliuoja išpuoselėtos pievelės ir stovi mūriniai namai. Žinoma, būtų buvę kur kas išmintingiau susirasti darbą pačiame Senter Pointe, bet vos tik koją į tą miestelį įkėlusi ėmiau ieškoti būdų, kaip iš jo pasprukti.

	Tad važinėjimas manęs nėmaž nevargina.

	– Senter Pointe nebuvo ką veikti, – paaiškinu, nors tai tik pusiau tiesa. Darbų netrūko – galėjau dirbti pardavėja „Dollar General“ ar „Winn-Dixie“ parduotuvėse, valytoja sporto klube „Sportas – sveikata“, kurio patalpose kitados veikė vaizdajuosčių nuomos punktas, bet man norėjosi kitokios veiklos. Darbo, padėsiančio tapti tokiu žmogumi, kokiu svajojau būti. – Draugas padėjo įsidarbinti „Skrudintoje pupelėje“. Ten ir susipažinau su ponia Rid. Tiksliau pasakius, pirmiausia susipažinau su Meškiu.

	Išgirdęs vardą, šunėkas suvizgina uodegą. Ši sutuksi į kėdės kojas ir primena, kad jau pats metas traukti savais keliais. Bet Edis tebežiūri į mane, o aš negaliu liautis tauškusi.

	– Šuo tupėjo pririštas lauke, atnešiau jam vandens. Paaiškėjo, kad buvau pirmoji, ant kurios Meškis neurzgė, nuo to laiko, kai ponia Rid jį įsigijo, tad ji pasiteiravo, ar kada esu vedžiojusi šunis, ir štai...

	– Ir štai esi čia, – užbaigia mano tiradą Edis ir trukteli petį.

	Tegu jo marškiniai ir suglamžyti, bet judesys elegantiškas; negana to, man labai patinka jo lūpos, išlinkusios pusiau į šypseną, pusiau į pašaipų vypsnį.

	– Ir štai esu čia, – pakartoju.

	Mūsų žvilgsniai sekundę susitinka. Skaisčiai mėlynos Edžio akys paraudusios, blyškioje odoje tamsuoja barzdos šereliai.

	Namas nepriekaištingai prižiūrimas ir švarus, bet jame – ir Edžio akyse – tvyranti tuštuma primena man Tripą Ingremą. Nemėgstu vedžioti jo šuns, nes kaskart tenka įžengti į tuos troškius, nuo viso pasaulio užsklęstus namus, atrodančius taip, lyg Ingremo žmonos žūties sekundę kas būtų paspaudęs pauzės mygtuką.

	Staiga kniosteli, kad tądien žuvo ne tik Tripo Ingremo žmona. Jųdviejų su geriausia drauge gyvybę pasiglemžė nelaimingas atsitikimas ežere vos prieš pusmetį. Draugės vardo neįsidėmėjau, nes, atvirai kalbant, seni gandai man buvę nebuvę. Verčiau jau būčiau pasiklausiusi atidžiau.

	„Buvo.“ Jis pasakė „buvo“.

	– O aš kaip įmanydamas trukdau tau dirbti: iš pradžių vos nepartrenkiau, o dabar verčiu šnekučiuotis, – sako Edis.

	Šypteliu, pasukioju puodelį tarp delnų.

	– Man patinka šnekučiuotis. Tik mieliau būčiau apsiėjusi be akistatos su mirtimi.

	Edis kvatojasi. O, kad man nereikėtų niekur eiti. Sėdėčiau čia su juo ir plepėčiau kiaurą dieną.

	– Dar kavos? – pasiūlo.

	Neišgėriau nė pusės puodelio, bet nustumiu jį šalin.

	– Ne, man jau metas eiti. Meškis nekantrauja pratęsti pasivaikščiojimą.

	Edis pastato savo puodelį į nedidelę plautuvę šalia kavos aparato. Tokios įrengtos visuose Tornfild Esteitso namuose -turbūt dėl to, kad turčiams, neduokdie, neprisieitų žengti kelių papildomų žingsnių iki pagrindinės virtuvės plautuvės.

	– Kiek šunų vedžioji? – pasidomi jis, kai nusliuogiu nuo kėdės ir sugniaužiu delne pavadėlį.

	– Šiuo metu keturis, – atsakau. – Tiksliau, penkis, mat Klarkai turi du. Taigi, penki šunys, keturios šeimos.

	– Gal įspraustum į dienotvarkę ir šeštą?

	Stabteliu. Meškis pakyla ant kojų, rąžosi.

	– Turite šunį? – nustembu.

	Edis ir vėl nusišypso, šįkart išties nuoširdžiai. Mano širdis apsiverčia kūlio.

	– Ketinu įsigyti.

	– Nuo kada Edis Ročesteris turi šunį?

	Ponia Klark – Emilė (buvau paprašyta vadinti ją vardu) -nusišypso. Ji visada šypsosi, turbūt dėl to, kad visi matytų tobulas, krūvą pinigų kainavusias dantų laminates. Emilė liekna, kaip ir ponia Rid, ir tokia pat turtinga, bet, užuot vilkėjusi dailius nertinius, ji mieliau renkasi brangius sportinio stiliaus drabužius. Nesu tikra, ar Emilė Klark išties vaikšto į sporto klubą, tačiau ji visada atrodo taip, lyg būtų pasiruošusi bet kurią akimirką prasidėsiančiam jogos užsiėmimui. Dabar Emilė stovi delnais apglėbusi termosinį puodelį, papuoštą monograma -gėlėtame fone išraityta ryškiai rausva E. Deja, net ir plačiausia šypsena neužgožia atšiauraus jos žvilgsnio. Augdama globėjų šeimose išmokau, kad kur kas svarbesni yra žmonių žvilgsniai, ne žodžiai. Lūpos – puikios melagės, bet akys dažniausiai kalba tiesą.

	– Neseniai įsigijo, – atsakau. – Man regis, praeitą savaitę.

	Tiksliai žinau, kada, nes Edis tuščiai burnos neaušino: kitą dien po mudviejų susitikimo priglobė airių seterių veislės kalaitę Adelę. Po kelių dienų išsivedžiau mažylę pasivaikščioti. Akivaizdu, kad mudvi nelikome nepastebėtos. Šįryt, užuot pasisveikinusi, Emilė išpoškino: „Kieno šunį vakar vedžiojai?“

	Ji atsidūsta, pakraipo galvą, įremia kumštį į siaurą klubą. Žiedai atspindi šviesą, apiberia baltas spinteles mažulytėmis vaivorykštėmis. Ponia Klark turi begalę žiedų, tiek daug, kad neužtenka pirštų visiems vienu metu mūvėti.

	Tiek daug, kad nė nepasigedo prieš dvi savaites dingusio žiedelio su rubinu.

	– Gal taip ir geriau, – atsidūsta Emilė ir palinksta arčiau, sakytum, panūdusi pasidalyti paslaptimi. – Žinai, jo žmona numirė, – praneša kone pakuždomis. „Numirė“ veikiau išžiopčioja, nei ištaria, tarsi baimindamasi, kad ištarusi tą žodį balsu prisikvies giltinę prie savo slenksčio. – Tiksliau tariant, taip spėjama. Ji jau šešis mėnesius dingusi be žinios, taigi vilčių nedaug.

	– Girdėjau, – abejingai tarsteliu, lyg nebūčiau vakar vakare kiurksojusi tamsiame miegamajame ir gūglinusi apie Blanšą Ingrem, lyg nebūčiau perskaičiusi: „Bėja Ročester, mažmeninės prekybos imperijos „Pietų vilos“ įkūrėja, taip pat dingusi ir laikoma mirusia.“

	Tarsi nė akies krašteliu nebūčiau žvilgtelėjusi į Bėjos Ročester sutuoktinį.

	Edvardą.

	Edį.

	Skaitydama straipsnį jutau, kaip krūtinėje sukirba džiaugsmas – tamsus ir bjaurus, nederamas jausmas, bet neįstengiau jo užgniaužti. Edis laisvas, Bėjos nebėra, dabar turiu dingstį matytis su juo kiekvieną savaitę. Dingstį pabūti tame nuostabiame name, nuostabioje vietoje.

	– Buvo taip neišpasakytais liūdna“ – nutęsia Emilė, regis, nusiteikusi iškloti man viską iki menkiausios smulkmenėlės.

	Jos akys žėri. Šiame rajone paskalos – vertinga valiuta. Emilė, regis, pasidalys ja nešykštėdama.

	– Bėja ir Blanša draugavo va šitaip. – Emilė sukryžiuoja smilių ir didįjį pirštą, prikiša man prie veido. – Geriausios draugės per amžius, nuo lopšio.

	Kinkuoju galva, lyg nutuokčiau, ką reiškia turėti geriausią draugę. Ar pažinoti ką nors nuo lopšio.

	– Edis ir Bėja turi vasarnamį prie Smito ežero. Blanša su Tripu dažnai pas juos svečiuodavosi. Bet tą vakarą, kai įvyko nelaimė, berniukų vasarnamyje nebuvo.

	„Berniukų.“ Lyg tiedu būtų kokie septintokai, o ne trisdešimtmečiai vyrai.

	– Supratimo neturiu, kodėl jos apskritai lipo į tą katerį, – Bėjai visai nepatiko plaukioti. Tai mėgstamiausias Edžio užsiėmimas, tačiau galėčiau lažintis, kad daugiau jis nė kojos nekels į jokį laivą.

	Emilė įbeda į mane primerktas tamsias akis. Žinau: tikisi, kad ką nors atsakysiu, nustėrsiu arba suklusiu. Menkas įdomumas liežuvauti, kai klausytojas nuobodžiauja, tad pasistengiu nutaisyti visiškai abejingą veidą – lyg kalbėtume apie orą.

	Su pasitenkinimu stebiu, kaip ponia Klark stengiasi išpešti iš manęs bent kokią reakciją.

	– Visa tai skamba išties siaubingai, – pasigailiu jos.

	Emilė pasilenkia dar arčiau ir sukužda:

	– Iki šiol nėra aišku, kas iš tikrųjų atsitiko. Katerį rado vidury ežero išjungtomis šviesomis. Visi Blanšos ir Bėjos daiktai liko vasarnamyje. Policija mano, kad merginos padaugino alkoholio, tada nusprendė pasiplaukioti, bet iškrito už borto. Arba viena iškrito, o kita bandė gelbėti.

	Ji vėl pakraipo galvą.

	– Baisiai baisiai liūdna.

	– Iš tiesų, – sumurmu.

	Dėtis abejinga darosi vis sunkiau. Įsivaizduoju katerį, plūduriuojantį tamsiame ežere, moterį, iš paskutiniųjų besikepurnėjančią palei bortą, jos draugę, pasilenkusią padėti, tačiau taip pat įkrentančią į vandenį...

	Bet jausmų rodyti jokiu būdu nevalia. Besišypsančios Emilės lūpos staiga išsikreipia į grimasą. Ji mašinaliai trukteli petį ir sumurma:

	– Taip, buvo nelengva. Nelaimė pribloškė visą kvartalą. Tri-pas visai pakriko, bet tau tai turbūt jokia naujiena.

	Nieko neatsakau. „Pakrikęs“ toli gražu neapibūdina Tripo būsenos. Prieš keletą dienų jis paklausė manęs, ar galėčiau supakuoti žmonos daiktus, mat pačiam nekyla rankos. Ketinau atsisakyti – visai nesinori praleisti tame slogiame košmare nė minutės ilgiau nei būtina, tačiau Tripas pasiūlė dvigubą atlygį, tad pažadėjau pagalvoti.

	Dėbsau į Emilę bereikšmiu žvilgsniu.

	– Kad ir kaip buvę, – galiausiai atsidūsta ji, – jei Edis įsigijo šunį, gal tai ženklas, kad pasiryžo gyventi toliau. Atsigavo greičiau nei Tripas, bet ir nebuvo taip priklausomas nuo Bėjos, kaip Tripas nuo Blanšos. Dievaži, tas vaikinas nė į tualetą nenueidavo, neatsiklausęs žmonos leidimo. Ročesteriai nebuvo tokie vandeniu neperliejami, bet, Dievas mato, ir Edis ne juokais sugniužo.

	Tamsūs Emilės plaukai brūžteli mentėmis, ji pakreipia galvą, vėl įsižiūri į mane.

	– Jis ją dievino. Visi dievinome.

	Prisimenu Bėjos Ročester nuotrauką, parsisiunčiau ją į nešiojamąjį kompiuterį. Bėja buvo stulbinama gražuolė, bet ir Edis išvaizdus, kur kas išvaizdesnis nei daugelis Tornfild Esteitso vyrų, tad nieko keista, kad juodu puikiai derėjo vienas prie kito.

	– Neabejoju, išgyvenote labai skaudžią netektį, – tarsteliu.

	Emilė atsainiai numoja ranka, pagaliau leidžia man ir šunims eiti savais keliais.

	– Kai grįšite, veikiausiai būsiu išvykusi, tad uždaryk juos į narvą garaže.

	Išsivedu Majorą ir Pulkininką pasivaikščioti. Kai grįžtu, Emilės automobilio garaže nebėra. Tupdau pūkuotukus į narvą, šie tiesiog virpa iš jaudulio. Majoras ir Pulkininkas – mažiausi ir tingiausi iš mano vedžiojamų šunų.

	– Žinau, kaip judu jaučiatės, draugužiai, – pasakau jiems ir užšaunu narvo skląstį.

	Majoras sudrimba į guolį, kainuojantį daugiau nei mano dviejų savaičių uždarbis.

	Štai todėl be jokio sąžinės graužimo nusegu nuo šunelio antkaklio sidabrinį pakabuką ir kyšteliu kišenėn.

	– Dar nesumokėjai nuomos.

	Pakeliu akis. Grįžau vos prieš dešimt minučių ir susirangiau ant sofos. Vyliausi, kad šią popietę mudu su Džonu prasilenksime. Jis dirba administratoriumi vietinėje bažnyčioje, negana to, dar rūpinasi jaunimo muzikinės tarnystės grupe – balažin, ką tai reiškia, nesu itin religinga. Deja, jo dienotvarkė ne tokia sustyguota, kaip man norėtųsi. Jau ne pirmą kartą grįžusi namo užklumpu Džoną virtuvėje, klubu atsirėmusį į spintelę, su mano jogurto indeliu rankoje.

	Jis nesiliauja šlamštęs mano maisto – bergždžiai rašau ant pakuočių savo vardą ar slapstau jas mažulytėje virtuvėje. Galėtum pamanyti, kad viskas šiame bute priklauso Džonui, mat jis įsikūrė pirmas ir leido man čia pagyventi. Jis nepasibeldęs įgriūna į mano miegamąjį, naudoja mano šampūną, valgo mano maistą, „pasiskolina“ nešiojamąjį kompiuterį. Džonas neaukštas ir liesas, visiškas sūtrauka, tačiau kartkartėmis atrodo, kad jis užstelbia visą septynių šimtų kvadratinių pėdų būsto erdvę.

	Dar viena priežastis, kodėl noriu iš čia dingti.

	Iš pradžių buvau tikra, kad pas Džoną ilgai neužsibūsiu. Rizikavau grįždama pas žmogų, pažinojusį mane praeityje, bet ketinau pasisvečiuoti tik kokį mėnesį ar pusantro, kol sugalvosiu, ką daryti toliau.

	Prabėgo pusmetis, o aš vis dar čia.

	Nukeliu kojas nuo kavos staliuko, atsistoju, kyšteliu ranką į kišenę ir ištraukiu pluoštą dvidešimtinių, subruktų ten po šiandienio vizito į lombardą.

	Ne visus pasisavintus daiktus parduodu. Šiaip ar taip, imu juos ne dėl pinigų. Užvis labiausiai man patinka turėti. Esu tikra, kad ankstesni brangių niekučių šeimininkai niekada jų nepasiges, tad jaučiuosi lyg laimėjusi loterijoje.

	Deja, atlygio už šunų vedžiojimą toli gražu nepakanka visoms išlaidoms padengti. Šiandien iš lobių krūvelės, kūpsančios ant komodos, išžvejojau vienišą ponios Rid auskarą su deimantais. Žinoma, negavau nė pusės tiek, kiek jis vertas, bet nuomą už šitą murkšliną betoninę dėžę susimokėjau.

	Įbruku banknotus Džonui į laisvą ranką; apsimetu nepastebėjusi, kaip jis stengiasi pirštais palytėti manuosius, siekia bent sekundėlės artimesnio sąlyčio. Jei tik galėtų, pasisavintų ne tik mano jogurtą, bet ir mane pačią, tačiau abu dedamės to nesuprantą.

	– Kaip sekasi šunų vedžiojimo verslas? – pasidomi, kai vėl nusigręžiu prie mūsų varganos sofutės.

	Džono lūpų kamputyje boluoja jogurto dėmelė, bet nesivarginu jam apie tai pasakyti. Dėmelė greičiausiai liks ten visą dieną, pridžius it šašas ir galbūt išgąsdins kokią nors merginą iš studentų baptistų klubo, kuriame Džonas savanoriauja keletą vakarų per savaitę.

	Išsyk pajuntu bendrumą su ta nepažįstama seserimi – mudvi saisto tas pats užgniaužtas pasibjaurėjimas Džonu Riversu.

	Mintis priverčia šyptelėti.

	– Kuo puikiausiai. – Plesteliu ant sofos, iš po užpakalio ištraukiu prieštvaninį megztą apklotą. – Atsirado keletas naujų klientų, tad plušu net suplukusi.

	Džonas šaukšteliu išgramdo jogurto - mano jogurto – indelio dugną ir įsistebeilija į mane. Ant akies užkrinta tamsių plaukų sruoga.

	– Klientų, – piktai sušnarpščia jis. – Kalbi lyg kokia prostitutė.

	Tik Džonas ir galėtų sugėdinti merginą dėl tokio nekalto užsiėmimo kaip šunų vedžiojimas, bet nekreipiu į jį dėmesio. Jei viskas ir toliau taip puikiai klostysis, neilgai trukus dingsiu iš šitos skylės. Įsikursiu savame būste su savais daiktais ir nelemtu jogurtu, kurį pati ir suvalgysiu.

	– O gal aš iš tikrųjų prostitutė, – atrėžiu ir nuo kavos staliuko pasiimu distancinio valdymo pultelį. – Gal kaip tik tuo ir užsiimu, o tau skiedžiu vedžiojanti šunis.

	Atsigręžiu, dirsteliu į Džoną.

	Jis tebestovi prie šaldytuvo, tačiau galva panarinta žemiau, akys varsto mane iš padilbų.

	Man stačiai panyžta liežuvis, tad nesusivaldau:

	– Labai gali būti, kad tie pinigai tavo kišenėje gauti už čiulpimą, Džonai. Ką apie tai pamanytų baptistai?

	Džonas krūpteli, įkiša ranką kišenėn; gal panūdo palytėti pinigus, o gal paslėpti žodžio „čiulpimas“ įjaudrintą pimpį.

	„Edis nesuglumtų, – staiga dingteli. – Edis juoktųsi. Mėlynos akys nušvistų iš nuostabos. Kaip tądien, kai atkreipiau dėmesį į jo knygas.“

	– Tau derėtų nueiti su manimi į bažnyčią, – nusprendžia Džonas. – Šįvakar.

	– Dirbi raštinėje, – primenu, – ne pačioje bažnyčioje. Kažin ką gero išmokčiau spoksodama, kaip dėlioji senus laikraščius į aplankus.

	Įprastai nesu tokia atžari – suprantu, kad butas, kuriame gyvenu, formaliai priklauso Džonui ir jis bet kada gali mane iš čia išspirti, tačiau dabar nepavyksta susiturėti, nors tu ką. Turbūt taip mane paveikė ana diena Edžio virtuvėje. Begalę sykių teko pradėti gyvenimą iš naujo, tad bemat pajuntu, kai papučia palankūs vėjai. Esu tik ra: valandos šioje šlykščioje dėžėje su atgrasiu kaimynu jau suskaičiuotos.

	– Esi tikra kalė, Džeine, – niūriai suburba Džonas, išmeta tuščią jogurto indelį ir daugiau netaręs nė žodžio išcimpina pro duris.

	Vos tik Džonas išeina, apšniukštinėju visas spinteles: galgi rasiu maisto, kurio jis dar nespėjo suryti. Laimė, aptinku du indelius užpilamų makaronų su sūriu. Suverčiu abiejų turinį į vieną dubenį ir pašildau mikrobangų krosnelėje; tada susirangau ant sofos ir įninku gūglinti Bėją Ročester.

	Straipsnių apie jos mirtį įdėmiai neskaitau. Girdėjau paskalas ir, atvirai kalbant, visa ta istorija gana banali – dvi damos prabangiame vasarnamyje padaugino alkoholio, nusprendė pasiplaukioti prabangiu kateriu ir prabangiai žuvo. Liūdna, bet nutinka ir baisesnių tragedijų.

	Iš tikrųjų mane domina Bėjos Ročester gyvenimas. Kokia ji buvo, kuo sužavėjo tokį vyrą kaip Edis Ročesteris? Kaip klostėsi jų santykiai?

	Pirmiausia atsiverčiu jos bendrovės tinklalapį.

	„Pietų vilos“.

	– “Fortune“ penkišimtukas1, nieko sau, – sumurmu ir pasmeigiu šakute makaroną.

	Pirmame puslapyje – nekrologas. Skubriai perbėgu tekstą akimis: smalsu, ar jį parašė Edis.

	Ne jis. Po nekrologu kitas vardas: Suzana, veikiausiai Bėjos pavaduotoja. Straipsnyje surašyta viskas, ką ir tikėtumeisi perskaityti netikėtai mirus kompanijos įkūrėjai: darbuotojai liūdi, baisi netektis, bendrovė gyvuos toliau, tęs Bėjos misiją ir taip toliau, ir panašiai.

	Tai bent misija – prekyba nenormaliai brangiais niekniekiais.

	Spragsėdama pele vartau puslapius; žvalgausi į brangius stiklainius, penkis šimtus dolerių kainuojančius megztinius,

	papuoštus kairiame kampe dailiai išsiuvinėtu užrašu SVEIKUČIAI!, apžiūriu sidabrines žnyples salotoms bitės formos rankenomis.

	Nuo languotų raštų – galėtum pamanyti, kad čia prasiautė pati Dorotė Geil2, – raibsta akys, bet negaliu liautis žiūrinėjusi, spragsiu tai prie vienos prekės, tai prie kitos.

	Monogramomis puošti šunų pavadėliai.

	Kaltinio metalo laistytuvai.

	Didžiulis stiklinis dubuo, primenantis prakąstą obuolį.

	Brangus, bet niekam nereikalingas šlamštas, nugulantis dovanų stalus per kiekvieną Birmingamo aukštuomenės vestuvių pokylį. Galų gale ištrūkusi iš to prašmatnaus kičo siautulio grįžtu į pagrindinį puslapį ir vėl įsistebeiliju į Bėjos Ročester nuotrauką.

	Ji stovi prie stalo iš sendintos šilto atspalvio medienos. Ročesterių valgomajame nesilankiau, bet išsyk suprantu, kad fotografuota jų name. Pavaikštinėjusi po jį tikrai rasčiau tą kambarį. Čia tvyro ta pati nuotaika, kaip ir svetainėje; pažiūrėti visai skirtingos interjero detalės – aštuonios gėlėtu aksomu apmuštos kėdės, tamsiai violetinės naktinės užuolaidos ir jų fone išsiskirianti oranžinės bei žalsvai mėlynos spalvų kompozicija stalo viduryje – sukuria harmoningą visumą.

	Bėja Ročester išsiskiria iš visumos. Ji stovi sunėrusi rankas, galvą pakreipusi į šoną; žvilgantys tamsūs plaukai krenta ant pečių, o kamerai besišypsančios lūpos padažytos dailiausiu kada nors regėtu raudonu atspalviu.

	Bėja vilki auksaspalviu dirželiu sujuostą mėlyną nertinį ir tamsmėlyniais bei baltais langeliais išmargintą siaurą sijoną. Šitaip apsirengusi atrodo miela ir sykiu seksuali. Širdį kaipmat suspaudžia pavydas.

	Bet vis tiek noriu sužinoti apie ją viską.

	Panirusi į internetą pamirštu apie makaronus, stingstančius dubenyje ant subraižyto, vandens dėmėmis nusėto Džono stalo. Pirštai mitriai bėgioja klavišais, akyse ir mintyse šmėkščioja vien Bėja Ročester.

	Deja, informacijos mažiau, nei norėčiau. Edžio žmona nebuvo garsenybė. Žmonėms rūpėjo „Pietų vilų“ prekės, bet pati Bėja, regis, stengėsi išvengti žiniasklaidos dėmesio.

	Radau tik vieną interviu – žurnale „Southern Living“ (kaip netikėta). Straipsnį iliustruojančioje nuotraukoje Bėja vėl sėdi prie valgomojo stalo – dėl Dievo meilės, ar ta moteris gyveno kituose kambariuose? Šįkart ji apsitaisiusi geltonai, alkūne liečia krištolinį dubenį su citrinomis, rankoje nerūpestingai laiko ramunių žiedais išpieštą emaliuotą kavos puodelį.

	Straipsnis – gryna panegirika. Bėja užaugo Alabamoje, vienas jos protėvių devyniolikto amžiaus pirmajame dešimtmetyje ėjo senatoriaus pareigas; šeima gyveno Kaleroje, nuostabiame name, deja, šis prieš kelerius metus sudegė. Vos spėjusi įkurti „Pietų vilas“, Bėja neteko motinos, tad visą savo veiklą „paskyrė jai atminti“.

	Akimis perbėgu per jau žinomus faktus – studijos Rendolfo ir Meikono koledže, sugrįžimas į Birmingamą, verslo suklestėjimas, – kol pagaliau žvilgsnis užkliūva už Edžio vardo.

	Prieš trejetą metų atostogaudama Havajuose Bėja Meison susipažino su Edvardu Ročesteriu. „Ko jau ko, o draugysčių tikrai neieškojau, – juokiasi ji. – Tetroškau ramiai perskaityti keletą knygų ir pasimėgauti šaltais gėrimais. Bet kai pamačiau Edį...“

	Bėja nutyla, vos pastebimai pakraipo galvą, švelniai nurausta. „Meilė įsuko mane it viesulas. Visad sakiau, kad santuoka su Edžiu – vienintelis impulsyvus žingsnis

	mano gyvenime. Laimė, paaiškėjo, kad geresnio sprendimo turbūt ir nebūčiau galėjusi priimti.“

	Atsidūstu, atsiplėšiu nuo kompiuterio. Nugarą maudžia, kojos aptirpo – pernelyg ilgai sėdėjau parietusi jas po savimi. Ant šlaunų užmestas apklotas trenkia pigiu skalbikliu. Suraukiu nosį, nubloškiu jį šalin.

	Havajai.

	Kodėl nuo tokios žinios man pasidarė dar blogiau? Kodėl maniau, kad jie susipažino bažnyčioje, užmiesčio klube ar kitoje nuobodžioje ir saugioje vietoje, kurių šiose apylinkėse begalės?

	„Tikėjaisi, kad jų pažintis nebus niekuo ypatinga, – mintyse atsakau sau. – Tikėjaisi, kad ji nebus ypatinga.“

	Deja, Bėja buvo ypatinga. Graži, sumani, milijonierė. Moteris, sukūrusi šį tą savo, – na ir kas, kad dėl kilmės ir šeimos pinigų įgyvendino tikslą kur kas lengviau, nei tai būtų pavykę tokiai kaip aš.

	Vėl įsižiūriu į nuotrauką. Bandau įsivaizduoti, kaip skambėjo Bėjos balsas, kokio ji buvo ūgio, kaip juodu su Edžiu atrodė kartu.

	Žinoma, Edis ir Bėja buvo puiki pora. Stulbinama. Bet ar jie šypsojosi vienas kitam? Ar švelniai glausdavosi vienas prie kito? Ar Edžio ranka apkabindavo jai liemenį, o Bėjos – priglusdavo jam prie peties? Ar jiedu slapčia susiliesdavo pirštais po stalu, ar siųsdavo tik jiedviem suprantamus ženklus?

	Neabejotinai. Taip ir turėtų elgtis susituokę žmonės – net jei daugelio mano matytų santuokų apskritai nereikėjo kurti.

	Taigi, Bėja Ročester buvo tobula. Magnatė, moteris, žmona. Nė girdėti negirdėjusi apie užpilamus makaronus, niekada neperžengusi lombardo slenksčio.

	Bet vienu atžvilgiu esu už ją pranašesnė. Tebesu gyva.

	Kitą rytą atėjusi pavedžioti Adelės randu tuščius namus. Edžio automobilio garaže taip pat nėra. Patikinu save, kad man dėl to nei šilta, nei šalta, pasišaukiu kalaitę iš galinio sodelio ir išsivedu pasivaikščioti.

	Tornfild Esteitsą ir Mauntin Bruk Vilidžą, kur dar visai neseniai dirbau, skiria tik kalva, tad šįryt nusivedu Adelę ten. Kalaitė linksmai tapnoja mažulytėmis letenėlėmis. Tikinu save, esą iš kvartalo išsukau panūdusi pakeisti nusibodusias gatves į kitokią aplinką, bet iš tikrųjų man norisi pasirodyti kitiems. Noriu, kad tie, kurie nežino, jog esu šunų vedžiotoja, pamatytų mane su Edžio Ročesterio šunimi ir pamanytų, kad mane ir Edį šis tas sieja.

	Šios minties paskatinta pakeliu galvą ir išdidžiai pražygiuoju pro „Skrudintą pupelę“, pro butiką, kuriame, kaip jau suprantu, parduodamos „Pietų vilų“ gaminių kopijos. Praeinu tris krautuvėles, kurių vitrinose šviečia ryškiaspalvės dygsniuotos rankinės, paspėlioju, kiek tokių rankinių dūla Tornfild Esteitso spintose.

	Ką jaučia moteris, pirkdama pustrečio šimto dolerių kainuojantį bjaurų krepšį vien dėl to, kad gali sau tai leisti?

	Adelė tursena šalia, nagučiai caksi į šaligatvį. Jau ketinu pasukti prie knygyno, kai staiga išgirstu:

	– Džeine?

	Ponia Maklaren. Trečiadieniais vedžioju jos dalmatinę Meribetę. Dabar Meribetės šeimininkė stypso priešais mane su „Skrudintos pupelės“ kavos puodeliu rankoje. Kaip ir Emilė Klark, ponia Maklaren dažniausiai vilki brangius sportinius drabužius, bet yra žemesnio ūgio ir šiek tiek putlesnė nei Emilė ar ponia Rid. Aplink veidą garbanėlėmis susiraitę plaukai spindi mažiausiai keturiais geltonos atspalviais.

	– Ką judvi čia veikiate? – pasmalsauja ji ir nusišypso, tačiau mano skruostus ūmai nuplieskia raudonis – lyg būčiau pagauta daranti ką nors nederamo.

	– Pakeitėme aplinką, – droviai patraukiu pečiais, vildamasi, kad poniai Maklaren to pakaks; deja, ji žengteli artėliau, įbeda akis į Adelę.

	– Mieloji, kažin ar saugu išsivesti šunį už kvartalo ribų, – su-ulba meiliausiu balseliu, apvyniojusi priekaištą cukraus vatos saldybe.

	Suirztu. Mane bara it vaiką. Ar, dar blogiau, tarnaitę, išklydusią iš tvora apjuosto kiemo.

	– Toli nuo namų nenuėjome, – pasiteisinu.

	Adelė suinkščia, įtempia pavadėlį, pamaskatuoja uodegėle.

	„Namų.“

	Ant ponios Maklaren riešo sūpuojasi pirkinių krepšelis, paženklintas vienos tų krautuvėlių, pro kurias ką tik praėjau, logotipu. Labai įdomu, kas jame; maga bent akies krašteliu dirstelėti į ten gulintį pirkinį, kad vėliau, pastebėjusi tą daiktą Maklarenų namuose, galėčiau pasiimti. Suprantu, tai paika, vaikiška, pykčio išprovokuota reakcija, tačiau knietulys nemalšta, tvinkčioja po oda.

	Kad ir ką ta kalė šiandien nusipirko, ji to daikto neturės; tik ne po to, kai šitaip mane pažemino.

	– Ką gi, gerai, tada gal jau traukite atgal? – sučiulba ponia Maklaren klausiama intonacija. – Ir, širdele, malonėk niekada neišsivesti Meribetės iš mūsų kvartalo, gerai? Ji tokia jautri, nenorėčiau, kad atsidurtų šitoj... – Ji atsainiai mosteli ranka; krepšelis tebesiūbuoja ant riešo. – Velniavoj.

	Šiandien mačiau vos tris automobilius, o vienintelė velniava yra pati ponia Maklaren, sustabdžiusi mane lyg kokią nusikaltėlę – pamanykit, išdrįsau išsivesti šunį už Tornfild Esteitso vartų!

	Tačiau linkteliu.

	Nusišypsau.

	Nugurkiu ant liežuvio galo susitvenkusius nuodus – gan gerai tą moku – ir grįžtu į Tornfild Esteitsą. Į Edžio namą.

	Čia vėsu ir tyku. Pasilenkusi nusegu Adelės pavadėlį. Kalaitė pakniopstom nuskrebena iš pradžių marmurinėmis, paskui kietmedžio grindimis prie stumdomųjų stiklinių durų; nuskubu jai pavymui ir išleidžiu į galinį kiemą.

	Dabar derėtų pakabinti pavadėlį ant kabliuko prie laukujų durų, galbūt brūkštelėti Edžiui raštelį, kad buvau užsukusi ir palikau Adelę lauke, o tada išeiti. Sugrįžti į betoninę dėžutę Sen Pjero gatvėje, darsyk pasvarstyti, ar nevertėtų išlaikyti bendrųjų gebėjimų testo; gal pažarstyti brangenybes, surankiotas nuo komodų, vonios kambario lentynėlių ir naktinių staliukų.

	Užuot taip ir padariusi, grįžtu į Ročesterių svetainę, kurioje stovi ryškiaspalvė spanguolių spalvos sofa ir gėlėtu aksomu apmuštos kėdės, o židinį gaubia lentynos su daugybe knygų. Apsižvalgau.

	Pirmąsyk nesidairau, ką čia nukniaukus. Nežinau, ką tai byloja apie mane, apie Edį ar mano jausmus jam; tiesiog nesinori imti jo daiktų, ir viskas. Noriu jį pažinti. Ką nors apie jį sužinoti.

	Jei atvirai – užvis labiausiai man maga pamatyti, kaip juodu atrodė kartu su Bėja.

	Svetainėje nėra nė vienos fotografijos, bet ant sienos likę tarpai išduoda, kad nuotraukų čia vis dėlto būta. Ir židinio atbraila keistai tuščia; tikėtina, kad kitados ten stovėjo ne tik keletas sidabrinių žvakidžių.

	Cypčiodama sportbačiais nupėdinu koridoriumi. Dar daugiau tuštumos.

	Lipu į viršų.

	Po kojomis – glotnus kietmedis, sienas puošia skoningi dailės kūriniai, jokių tarpų.

	Laiptų aikštelėje stovi staliukas, ant jo pūpso stiklinis obuolio formos dubuo iš „Pietų vilų“. Paglostau dubenį pirštais, tada užkopiu į antrą aukštą.

	Čia tvyro prieblanda; šviestuvai išjungti, o ryto saulė dar nepakilusi taip aukštai, kad įspįstų pro langus. Abipus tamsuoja durys, bet, užuot kurias nors atvėrusi, nužingsniuoju prie apskrito vitražinio lango ir medinio staliuko pačiame koridoriaus gale.

	Ant jo padėtas vienintelis daiktas – nuotrauka sidabriniuose rėmeliuose. Tai, ką norėjau pamatyti. Verčiau jau būčiau nemačiusi.

	Spėliojau, kokia gi pora buvo Bėja ir Edis, tad dabar jau žinau.

	Jie buvo labai graži pora.

	Tačiau nuotrauka byloja ne vien apie grožį. Pasaulyje begalė gražių žmonių, o ypač daug jų gyvena šiame kvartale, kur kiekvienas gali sau leisti pasirūpinti išvaizda, tad nei tobula Bėjos šukuosena, nei nepriekaištinga figūra, nei plati šypsena ir dizainerio sukurtas maudymosi kostiumėlis čia niekuo dėti. Bėja ir Edis atrodo skirti vienas kitam. Abu stovi nuostabiame paplūdimyje, Bėja šypsosi fotografui, o Edis – jai.

	Juodu sutiko sau tinkamą žmogų. Antrąją pusę, kurios daugelis ieško ir niekada neranda, pusę, kuri, kaip iki šiol maniau, išvis neegzistuoja, nes argi įmanoma, kad kažkur plačiajame pasaulyje gyvena tas vienintelis, tik tau skirtas žmogus?

	Edžiui pasisekė. Dabar tai suprantu kuo aiškiausiai; staiga pasijuntu be galo kvaila ir menka. Žinoma, jis flirtavo su manimi, bet tikriausiai yra vienas tų vyrų, kuriems flirtas – antroji prigimtis. Edis Ročesteris turėjo Bėją. Kurių galų jam reikėtų manęs?

	– Fotografuota Havajuose.

	Staigiai atsigręžiu, raktai išslysta iš nutirpusių pirštų.

	Edis stovi koridoriuje prie pat laiptų atsišliejęs į sieną, sukryžiavęs kulkšnis. Šiandien jis mūvi džinsus, vilki mėlynus marškinius – drabužiai atrodo kasdieniškai, bet tikriausiai kainavo daugiau, nei aš uždirbčiau keletą savaičių plušėdama kavinėje ar vedžiodama šunis. Įdomu, koks jausmas turėti tiek pinigų, kai gali nė nesusimąstęs nusipirkti marškinius, vertus tiek, kiek kai kas pakloja už būsto nuomą kas mėnesį.

	Edis pirštais pasūpuoja akinius nuo saulės.

	– Ta nuotrauka, – linkteli į stalelį, tarsi nesusigaudyčiau, apie ką jis kalba. – Čia mudu su Bėja pernai Havajuose. Tiesą pasakius, ten ir susipažinome.

	Nugurkiu gumulą, susikišu rankas į užpakalines džinsų kišenes, atlošiu pečius.

	– Ieškojau vonios kambario, – paaiškinu Edžiui.

	– Žinoma, žinoma, – nusišypso jis, atšlyja nuo sienos, žengia artėliau.

	Koridorius platus, nušviestas pro vitražinį langą plūstančių spindulių, bet atrodo, kad sulig kiekvienu Edžio žingsniu erdvė traukiasi, mažėja.

	– Vienintelė fotografija, kurios neprisiverčiau atsikratyti, – tarsteli jis. Sustoja visai šalia, alkūne veik palyti manąją. – Daugelyje kitų buvo įamžintos mūsų vestuvių akimirkos, keletąsyk nusifotografavome statydami namą. Bet ši... – Edis nutyla, pakelia nuotrauką, įsižiūri. – Nežinau. Tiesiog negalėjau jos išmesti.

	– Išmetėte visas nuotraukas? – apstulbstu. – Net ir vestuvines?

	Jis pastato rėmelį į vietą, šis švelniai dunksteli į medinį stalviršį.

	– Tiksliau tariant, sudeginau. Užpakaliniame kieme, prabėgus trims dienoms po nelaimės.

	– Siaubingai apgailestauju, – tyliai sumurmu, stengdamasi nuvyti mintis apie Edį, stovintį prie laužo ir stebeilijantį į ugnyje tirpstantį Bėjos veidą.

	Jis pažvelgia į mane, vos pastebimai prisimerkia.

	– Kažin ar apgailestauji, Džeine, – atsako.

	Mano burna išdžiūsta, širdis pašėlsta daužytis. Verčiau jau niekada nebūčiau užlipusi į šį koridorių, bet perkūniškai džiaugiuosi, kad užlipau, nes jei nebūčiau to padariusi, mudu nestovėtume vienas šalia kito ir jis nežiūrėtų į mane tokiu žvilgsniu.

	– Įvyko baisi nelaimė, – darsyk pabandau.

	Šįkart Edis linkteli, ištiesia ranką, pirštais apglėbia man alkūnę. Spoksau į tą vietą, į jo delną, prigludusį man prie odos.

	– Baisi nelaimė, – paantrina. – Bet tu dėl to nėmaž neapgailestauji; juk tai, kad Bėjos nebėra, reiškia, jog dabar gali būti čia. Su manimi.

	Noriu paprieštarauti – kaip jis drįsta šitaip blogai apie mane galvoti? Nesu tokia pabaisa.

	Tačiau jis teisus – džiaugiuosi, kad tąnakt Bėja Ročester buvo su Blanša Ingrem. Džiaugiuosi, nes tai reiškia, kad dabar Edis vienišas.

	Laisvas.

	Akivaizdu, kad Edis Ročesteris kiaurai permato visas mano mintis; turėčiau dėl to susigėsti, bet jaučiu tik svaigulį.

	– Nesu su tavimi, – atkertu, nes tai gryniausia tiesa.

	Gal mudu ir stovime čia, gal jo ranka ir lyti manąją, bet nesame kartu. Nuo Edžio Ročesterio pasaulio mane skiria visas nelemtas kanjonas.

	Tada jis nusišypso – lėtai kilsteli lūpų kamputį; šitaip atrodo jaunesnis ir dar žavesnis.

	– Pavakarieniauk su manimi šįvakar, – pakviečia.

	Man patinka, kaip jis tai ištarė. Be klaustuko.

	– Gerai, – girdžiu save atsakant.

	Tai taip lengva.

	Tarsi žengtum pro duris.

	Nesutinku, kad Edis atvažiuotų manęs pasiimti.

	Turėčiau būti visai nukvakusi, kad leisčiau jam pamatyti vietą, kurioje gyvenu; vien nuo minties, kad Edis gali susitikti su Džonu, nugara nueina pagaugais. Ne, mieliau egzistuosiu tik Edžio pasaulyje. Dėsiuosi paslaptinga, brandžia, iš visai kitokios aplinkos kilusia asmenybe.

	Ir tai nebus melas.

	Taigi, susitarėme susitikti Ingliš Vilidže. Šioje Mauntin Bruko dalyje nesu lankiusis, bet Emilė keletąsyk apie ją užsiminė. Mauntin Bruke apstu „kaimų“3: Kahaba Vilidžas, Overton Vilidžas, Mauntin Bruk Vilidžas. Mano galva, kvaila „kaimais“ vadinti tos pačios gyvenvietės dalis – tam puikiai tinka žodis „rajonas“, pasipūtę šikniai, čia jums ne Anglijos provincija, – bet ką aš suprantu?

	Sustoju atokiau nuo prancūziško restoranėlio, kuriame Edis rezervavo staliuką, ir viliuosi, kad po vakarienės jis neužsispirs palydėti manęs prie automobilio. Susitinkame po auksaspalvėmis ir juodomis juostomis išmargintomis restorano markizėmis.

	Edis vilki anglies juodumo laisvo kirpimo kelnes ir baltus marškinius – tokia apranga dailiai dera prie mano tamsiai violetinės suknelės. Jis šilta ranka apsiveja man juosmenį ir nusiveda prie metrdotelio parodyto staliuko.

	Prislopintos šviesos, baltos staltiesės, vynas. Tai mane sužavi užvis labiausiai: kol tyrinėju taurėmis pilstomo vyno kainas, ieškodama gero, bet ne pernelyg brangaus gėrimo, Edis lyg niekur nieko užsako visą butelį. Kainuojantį daugiau nei šimtą dolerių.

	Matyt, mano, kad esu verta tokių išlaidų. Nukaitusiais skruostais pastumiu valgiaraštį į šalį ir džiugiai leidžiu Edžiui išrinkti patiekalus.

	– O jei užsakysiu, ko nemėgsti? – sunerimsta jis, bet nepaliauja šypsotis.

	Edžio veidas nebe toks blyškus, kaip pirmą mūsų pažinties dieną, akys nebeparaudusios. Nejau aš suteikiau jam laimės? Mintis svaigina labiau nei vynas.

	– Mėgstu viską, – atsakau.

	Visai netyčia žodžiai nuskamba viliokiškai, ir duobutė Edžio skruoste pagilėja. Ką dar pasakyti, kad jis nesiliautų šitaip į mane žiūrėjęs?

	Akys nusileidžia žemėliau.

	Iš pradžių pamanau, kad Edžio žvilgsnis užkliuvo už gilios iškirptės, bet jis tarsteli:

	– Vėrinys.

	Šūdas.

	Kaip kvaila buvo jį užsisegti. Retai kada elgiuosi taip beatodairiškai, bet šįvakar dirstelėjusi į veidrodį nusprendžiau, kad be papuošalų atrodau pernelyg nuobodžiai. Ponios Maklaren kaklo papuošalas niekuo neišskirtinis, nenusagstytas deimantais ar kitais brangakmeniais – paprasta sidabrinė grandinėlė, nuo kurios kyburiuoja nedidelis iš aukso ir sidabro išlietas pakabutis.

	Bitė, prisimenu. Nusmelkia paširdžius, pirštai sugniaužia servetėlę.

	– Draugės dovana, – atsakau kaip įmanydama atsainiau, bet nejučia palyčiu krūtinę, jaučiu prie odos prigludusio pakabučio šilumą.

	– Gražus. – Edis nudelbia akis. – Mano velionės žmonos įmonėje gaminami panašūs, tad...

	Jis nutyla, pirštais pabarbena į stalą.

	– Apgailestauju, – sumurmu. – Aš girdėjau apie „Pietų vilas“, tai.

	– Nekalbėkime apie tai. Apie ją.

	Edis staigiai pakelia galvą. Tebesišypso, bet šypsena netikra; panūstu pasilenkti per stalą, suimti jo rankas, bet tam dar ne laikas. Noriu išklausinėti visko apie Bėją ir sykiu pamiršti, kad ji apskritai egzistavo.

	Noriu.

	Noriu.

	Prieina brangaus vyno buteliu nešinas padavėjas. Nusišypsau Edžiui.

	– Tada pakalbėkime apie tave.

	Jis kilsteli antakius, atsišlieja į kėdės atkaltę.

	– Ką norėtum sužinoti?

	Padavėjas įpila šlakelį vyno į Edžio taurę; šis paragauja, pritariamai linkteli ir mosteli ranka, prašydamas pripildyti mūsų taures – tokius vaizdelius mačiau tik filmuose ir realybės šou apie turtingas namų šeimininkes. Bet dabar taip nutiko man. Dabar ir aš taip vakarieniauju.

	Kai taurės jau sklidinos, atsilošiu kėdėje kaip Edis.

	– Kur užaugai?

	– Meine, – kaipmat atsako. – Mažame miestelyje Sersporte. Mama dar ir dabar ten gyvena, brolis irgi. Aš pasprukau pirmai progai pasitaikius. Studijavau koledže Bangore. – Edis gurkšteli vyno, pažvelgia į mane. – Ar kada nors lankeisi Meino valstijoje?

	Papurtau galvą.

	– Ne. Bet paauglystėje perskaičiau begalę Stepheno Kingo knygų, tad, man regis, puikiai įsivaizduoju, kaip ten kas atrodo.

	Edis prajunka – to ir tikėjausi.

	– Na, turime gal kiek mažiau naminių gyvūnėlių kapinių ir žudikų klounų, bet, taip, iš esmės viskas taip ir yra.

	Pasilenkiu, padedu sunertas rankas ant stalo. Edžio akys krypteli prie iškirptės. Vyrai dažnai mane nužvelgia, esu prie to pratusi, bet Edžio žvilgsnis nėra nei nemalonus, nei bauginantis. Tiesą pasakius, noriu, kad jis į mane žiūrėtų.

	Dar vienas naujas potyris.

	– Čia gyvenimas turbūt visai kitoks?

	Edis patraukia pečiais.

	– Baigęs mokslus daug keliavau. Kartu su draugu pirkome senus namus. Suremontuodavom juos ir parduodavom. Išmaišėme visus Vidurinius Vakarus. Kiek ilgėliau užsibuvau Kalifornijoje. Įgijau pirmą rangovo licenciją. Maniau, kad ten ir pasiliksiu, bet išvykau atostogauti ir...

	Sakinys nutrūksta; nelaukdama, kol vėl užslinks slogi tyla, skubriai įsiterpiu:

	– Ar niekada nekilo minčių sugrįžti?

	Edis šliūkšteli sau daugiau vyno.

	– Į Meiną?

	Gūžteliu.

	– Arba Kaliforniją.

	Įdomu, kodėl Edis laikosi įsikibęs vietos, sunkte persisunkusios blogų prisiminimų, bendruomenės, kurioje jis išsiskiria iš kitų, tegu ir veik nepastebimai, bet išsiskiria, net ir su visais savo pinigais bei gražiais drabužiais.

	– Čia įkurta „Pietų vilų“ būstinė, – atsako. – Statybų bendrovei galėčiau vadovauti iš bet kurios pasaulio vietos, bet Bėja primygtinai norėjo, kad „Pietų vilos“ liktų Alabamoje. Perkėlęs įmonę kitur ar pardavęs jausčiausi lyg. Nežinau. Lyg išdavęs Bėją.

	Edžio veidas sušvelnėja.

	– Tai jos palikimas. Privalau jį išsaugoti.

	Linkteliu. Laimė, kaip tik tą minutę mums atneša maistą, tad pokalbis savaime išsikvepia. Jau žinau, kaip Edis brangina „Pietų vilas“. Pašniukštinėjusi gūgle, aptikau straipsnių, pasakojančių, jog, teprabėgus keliems mėnesiams po Bėjos žūties, Edis Ročesteris tiesiog iš kailio nėrėsi, kad tik teismas oficialiai pripažintų jo žmoną mirusia. Skuba buvo kažkaip susijusi su „Pietų vilomis“, straipsniuose mirgėjo man nesuprantami teisės ir verslo terminai, bet esmę daugmaž pagavau: tam, kad Edis galėtų perimti įmonės valdymą ir rūpintis verslu taip, kaip būtų norėjusi Bėja, jos mirtis turėjo būti patvirtinta dokumentais.

	Kaip jis jautėsi, priverstas amžiams atsisveikinti su žmona tokiu formaliu būdu?

	Edis įpjauna kepsnį, tada pakelia akis, švelniai šypteli.

	– Užteks kalbėti apie mane. Noriu šį bei tą sužinoti ir apie tave.

	Papasakoju jam keletą smagių nutikimų, nupiešiu Džeinės gyvenimą gražiausiomis spalvomis. Vienos istorijos tikros (vidurinė mokykla Arizonoje), kitos – pusiau, kai kurias pasiskolinau iš draugų.

	Bet Edžiui, regis, patinka, jis šypsosi ir linkčioja; kai mums atneša sąskaitą, netikėtai susizgrimbu, kad per šį pasimatymą jaučiuosi kur kas labiau atsipalaidavusi ir pasitikinti savimi, nei būčiau galėjusi įsivaizduoti.

	Kai išeiname iš restorano, Edis paima mano ranką, klesteli sau į parankę.

	Žinau, tai absurdiška. Aš čia – su juo. Įsikibusi jam į parankę.

	Aš – Edžio gyvenime.

	Bet išties esu čia, su Edžiu, tad pakeliu galvą aukščiau, priglundu artėliau, brūžteliu sijonu jam per šlaunis.

	Naktis šilta, drėgna, plaukai garbanėlėmis raitosi aplink veidą, balutėse atsispindi gatvės žibintų šviesa, o galvoje sukasi viena mintis: ar Edis mane pabučiuos?

	Ar pakvies pasilikti su juo per naktį?

	Sutiksiu.

	Edis užsakė gabalėlį pyrago išsinešti, tad įsivaizduoju mudu smaguriaujančius jo nuostabioje virtuvėje. Arba lovoje. Kam gi dar jis būtų ėmęs tą pyragą?

	Vaizduotėje regiu save, įžengiančią į nakties apgaubtą Edžio būstą, – grožiuosi tamsoje spindinčiais įmontuojamais šviestuvais, galiniu kiemeliu saulei tekant. Spėlioju, kokie jo patalai, kaip jie kvepia, įsivaizduoju, kaip jausčiausi prabudusi tame name.

	– Kodėl tyli? – nusistebi Edis ir prisitraukia mane artėliau.

	Pakeliu galvą, nusišypsau.

	– Ar galiu paatvirauti?

	– Gal geriau nereikia?

	Švelniai niukteliu jam alkūne, palyčiu tvirtą, šiltą, vyrišką kūną.

	– Mąsčiau, kad jau labai seniai nesu buvusi pasimatyme.

	– Aš irgi, – atsiliepia jis.

	Gatvės žibintų šviesos nutviekstas Edis toks išvaizdus, kad net sugelia krūtinę; paglostau minkštą brangaus, kokybiškai pasiūto švarko audinį.

	Šis švarkas gražesnis už visus mano drabužius.

	– Aš... – išlemenu.

	Edis pasuka galvą. Pamanau, kad mane pabučiuos, tiesiog čia, gatvėje, vidury Ingliš Vilidžo, kur bet kas gali mus pamatyti, tačiau svajas pertraukia balsas:

	– Edi!

	Abu atsigręžiame kone tą pačią sekundę. Ant šaligatvio stovi vyras, panašus į Tripą Ingremą, Metą Maklareną, Solą Klarką ar bet kurį kitą bespalvį Tornfild Esteitso gyventoją.

	Nepažįstamojo veidą perkreipusi užuojautos grimasa: lūpų kampučiai nusvirę, antakiai suraukti. Retėjantys šviesūs plaukai gatvės žibintų šviesoje tviska variu, o kai jis ištiesia ranką Edžiui, ant piršto sužėri vestuvinis žiedas.

	– Gera tave matyti, bičiuli, – sako vyras. – Nepaprastai apgailestauju dėl Bėjos.

	Prie manęs prisišliejęs Edžio kūnas įsitempia.

	– Krisai, – tarsteli jis, paspaudžia ranką. – Man irgi malonu tave matyti. Dėkoju už užuojautą ir gėles.

	Šviesiai pilku kostiumu vilkįs Krisas tik kresteli galvą. Jam už nugaros prie šaligatvio stovi mersedesas. Keleivio vietoje sėdinti moteris žiūri pro langą; jaučiu, kaip įdėmus žvilgsnis įsminga į mane.

	Šiaip ne taip susituriu netimptelėjusi suknelės – gražiausios iš turimų – sijono, bet pirštus niežti.

	– Siaubinga nelaimė, tiesiog siaubinga, – rypuoja Krisas, lyg Edis pats to nesuprastų.

	Tačiau Edis tik vypteli, palenkia galvą.

	– Dėkoju, – pakartoja, nes ką čia daugiau bepasakysi.

	Kriso akys žybteli į mane.

	– Bėja buvo nepaprasta moteris, – priduria jis.

	Kone girdžiu ant jo liežuvio galo susitvenkusius, gomurį tvilkančius klausimus.

	Kas, po galais, aš esu, ar tai pasimatymas, nejaugi Edis rimtai ketina iškeisti Bėją į mane – blyškiaveidę, nuobodžią mergužėlę, vilkinčią visu dydžiu per didelę suknelę?

	– Išties, – atsako Edis.

	Laukiu, kol jis supažindins mane su Krisu.

	Krisas irgi to tikisi, bet Edis tik kreivai šypteli ir tvirtai paplekšnoja jam per petį.

	– Dar pasimatysime, – tarsteli. – Perduok Betei labų dienų.

	Mudu nužingsniuojame tolyn. Nuo tos akimirkos, kai ant šaligatvio išdygo Krisas, kai tarp mudviejų nelyg vaiduoklis įsiterpė Bėjos vardas, Edis į mane neatsigręžia, nė akies krašteliu nežvilgteli.

	Nepasisiūlo palydėti prie automobilio.

	Nepabučiuoja atsisveikindamas.

	Ingremų namuose viskas likę taip, tarsi lauktų Blanšos sugrįžtant.

	Ryte įžengiu pro duris. Jaučiuosi apsunkusi, vangi, nenusisekęs vakarykštis pasimatymas slegia krūtinę lyg akmuo. Geresnės dienos Blanšos daiktams tvarkyti ir nebūčiau galėjusi pasirinkti.

	Vakar viršum manęs sklandė Bėjos vaiduoklis, šiandien – Blanšos.

	Tripo žmona dingo prieš keletą mėnesių, bet jos rankinė tebekūpso ant stalelio prieškambaryje. Šalia blizga papuošalų krūvelė: susiraizgiusi grandinėlė, kaip papuola paberti žiedai. Įsivaizduoju, kaip namo po vakarienės restorane grįžusi Blanša nusisega papuošalus, atsainiai pažeria juos šalia pilvoto stiklinio šviestuvo, nusispiria batelius.

	Rausvi languoti plokščiapadžiai tebeguli po stalu. Blanša dingo liepą, tad laivelius ji veikiausiai derino prie rausvos palaidinukės ir baltų kaprių. Čia moterys visada atrodo it vasariniai žiedai, spalvų pliūpsniai sodriai žalių pievelių ir akinamai mėlyno dangaus fone. Visiška priešingybė rytinių valstijų, kur prabėgo mano vaikystė, madoms. Ten visi mėgsta juodą spalvą. Šių kraštų žmonės laidotuvėse turbūt dalyvauja apsitaisę levandų spalvos drabužiais, o nuotakos puošiasi raudonomis it aguonos suknelėmis.

	Neėmiau jokio Tripo daiktelio. Esu tikra, vagystė jam pro akis neprasprūstų.

	Kitaip nei Edis, Tripas išsaugojo visas Blanšos fotografijas, paliko jas matomiausiose vietose. Turbūt dar ir pridėjo vieną kitą. Visi paviršiai nukrauti įrėmintomis nuotraukomis.

	Mažiausiai penkiose jų įamžintos Ingremų vestuvių akimirkos. Šviesiaplaukės Blanšos veide šviečia šypsena; Tripas mažumėlę panašus į jos brolį ir nė iš tolo neprimena to paniurėlio pilvočiaus, kokiu tapo dabar.

	Randu jį sėdintį svetainėje. Rankoje plastikinis puodelis, sklidinas ledo ir gintarinio skysčio. Galėčiau galvą guldyti, kad Tripas gurkšnoja anaiptol ne šaltą arbatą.

	Dar tik devynios dvidešimt trys.

	– Sveiki, pone Ingremai, – šūkteliu ir sužvanginu raktais. Maža kas, gal pamiršo, kad pats juos man davė – kai dar dėjosi vaikštąs į darbą.

	Jei atvirai, nė nenutuokiu, kuo Tripas užsiima. Maniau, kad jis teisininkas, mat atrodo kaip vienas jų, bet veikiausiai būsiu apsirikusi. Galėtum pamanyti, kad jo drabužinėje kabo vien polo marškinėliai ir laisvo kirpimo kelnės. Name, kur pažvelgsi, vien golfo reikmenys: į sieną prie laukujų durų atremtas krepšys su lazdomis, vos peržengus slenkstį akys užkliūva už rotango krepšio, kuriame suversti golfo batai; kamuoliukų laikikliai išmėtyti taip pat nerūpestingai kaip ir velionės žmonos brangenybės.

	Net puodelis, iš kurio Tripas gurkšnoja pusrytinį gėralą, papuoštas kažkokio golfo klubo ženkleliu.

	Ant jo kelių guli atverstas nuotraukų albumas. Kai prieinu arčiau, Tripas pagaliau pakelia padėrusias akis, įsistebeilija į mane pro dizainerio kurtų akinių stiklus.

	– Džene, – murmteli.

	Nebesivarginu priminti, kad mano vardas Džeinė. Kelissyk bandžiau jį pataisyti, bet akivaizdu, kad mano žodžiai nebeįsiskverbia į „Woodford Reserve“ viskyje išmirkusias smegenis.

	– Tarėmės, kad šiandien imsiu tvarkyti antrą svečių kambarį, – mosteliu į laiptus.

	Po akimirksnio Tripas linkteli.

	Lipu į antrą aukštą, bet mintyse sukasi ne Tripas ir ne Blanša.

	Tebegalvoju apie Edį, apie mūsų vakarienę. Kai pasakiau, kad pati rasiu kelią prie automobilio, Edis tik linktelėjo. Nerangiai apsikabinome ir jis skubriai nužingsniavo šaligatviu.

	O aš maniau...

	Kam rūpi, ką maniau. Gal ir įsisvajojau, kad šis tas tarp mudviejų vyksta, bet akivaizdu, jog apsirikau. Tikrovė ta, kad dabar esu Ingremų name ir kėblinu į „antrą svečių kambarį“ pakuoti. dievai žino ko.

	Antrame aukšte esantis miegamasis – nedidelis kambarėlis visais įmanomais mėlynais atspalviais išdažytomis ir paatogrąžių gėlių raštais išmargintomis sienomis. Ant grindų kūpso kartoninės ir plastikinės dėžės, bet galiu numanyti, kad ne Tripas jas čia sunešė. Tripas turi seserų. Gal buvo užsukusios, mažumėlę apsitvarkė prieš man ateinant – sakytumei, stengėsi išlaikyti iliuziją, kad brolis susiėmė ir gyvena toliau.

	Deja, tiesa visiškai kitokia.

	Vos po dešimties minučių pasigirsta žingsniai.

	Spėju, kad kitados Tripas buvo labai panašus į Džoną. Suprantama, turiu minty ne dabartinę, apgailėtiną žmogystą, bet andainykštį šviesiaplaukį gražuoliuką, neprimenantį tamsiame kampe už šaldytuvo kerojančios bjaurasties. Bet jaučiu tą pačią energiją; galėčiau lažintis, kad ir jis valgė maistą iš svetimu vardu pažymėtų dėžučių, ir ne viena Alabamos universiteto studentė, netikėtai tarpduryje išvydusi Tripą Ingremą, stebėdavosi, kaip toks nekaltas avinėlis gali šitaip baisiai išgąsdinti.

	Bet nepaliaujamas girtuokliavimas užkirto kelią Tripo pasalūniškumui. Manau, jis ketino patyliukais atsliūkinti ir pašnipinėti mane „mėlynajame kambaryje“, tačiau koridoriumi artėjantys žingsniai, nors lėti ir prislopinti, pro mano ausis ne-prasprūdo.

	„Gal kitąkart, prieš stodamasis ant medinių grindų, nusiauk golfo batus, mulki“, – subambu mintyse ir atsigręžusi plačiai nusišypsau.

	– Ar viskas gerai?

	Pavandenijusios šviesrudės akys suapvalėja. Veidas sugyžta – aiškiai sugadinau visą malonumą. Turbūt tikėjosi, kad suspigsiu, išmesiu iš rankų dėžę, delnais užsiimsiu burną ir skaisčiai nurausiu.

	Tripui Ingremui tai būtų patikę. Esu tikra, kitados jis buvo vienas tų šiknių, kurie staigiai sukioja automobilio vairą, šokinėja liftuose, dedasi stumią merginas nuo aukštų skardžių.

	Pažinojau į jį panašų tipą.

	– Gali supakuoti viską, jei nori. – Tripas pateliūskuoja ledo kubelius plastikiniame inde. – Šitie daiktai Blanšai nieko nereiškė.

	Jis teisus. Kambarys dailus, bet primena viešbutį. Lyg visos interjero detalės būtų parinktos pagal grožį, bet ne pagal asmeninį skonį.

	Žvilgteliu į stalelį šalia lovos. Ten stovi senovinį skardinį kibirėlį primenantis stalinis šviestuvas. Gaubtas dekoruotas pastelinėmis mėlynomis ir žaliomis gėlytėmis – galėčiau lažintis kažkur tokį jau mačiusi. Nieko keisto – visi Tornfild Esteitso namai pilni panašių niekučių. Išskyrus Edžio namą.

	Staiga man kniosteli, kad iš tikrųjų viskas tuose namuose tėra Edžio daiktų kopijos, padaugintos „Xerox“ aparatu, kurio kasetėje pamažėle senka rašalas, tad gaminiai tolydžio darosi vis blyškesni, vis mažiau panašėja į originalus.

	Prisimenu, kur mačiau šviestuvą.

	– Jis iš „Pietų vilų“, tiesa? – linkteliu naktinio stalelio pusėn. – Neseniai žvalgiausi po jų puslapį ir...

	Tripas bjauriai sušnarpščia, užsiverčia puodelį. Kai atitraukia jį nuo lūpų, susitaršiusiais ūsais nuvirvena burbono lašelis. Kyšteli rausvas liežuvis, perbraukia ūsus. Vypteliu iš pasibjaurėjimo.

	– Ne, tai Blanšos šviestuvas. Blanša paveldėjo jį iš mamos, o gal nusipirko sendaikčių aukcione, nebežinau. – Tripas patraukia pečiais, suliula polo marškinėliais aptemptas pilvas. – Bėja Ročester nebūtų sumąsčiusi nieko panašaus, net jei idėja būtų kabėjusi jai panosėje. Visas tas mėšlas, „Pietų vilos“ – viską sugalvojo Blanša.

	Padedu pustuštę dėžę ant grindų.

	– Bėja kopijavo Blanšą?

	Tripas paniekinamai prunkšteli, įžirglioja į kambarį. Batu užkliudo prie durų pūpsantį šiukšlių maišą, pradreskia skylutę. Laukan išsprūsta rausvo audinio kraštelis.

	– Kopijavo, vogė... – sumurma Ingremas mosikuodamas puodeliu. – Žinai, jiedvi kartu užaugo. Lankė tą pačią mokyklą Aivi Ridže. Turbūt ir gyveno viename kambaryje.

	Nusigręžiu prie ant lovos sukrautos knygų kaugės, įninku dėlioti jas į dėžę prie kojų.

	– Girdėjau, kad jiedvi buvo artimos, – atsakau.

	Įdomu, ką dar pavyktų išpešti iš Tripo Ingremo. Jis vienintelis negieda Bėjai ditirambų, tad mielai pasiklausyčiau jo postringavimų. Bet paskalos – pinklus, slidus reikalas. Suvaidinsi perdėm susidomėjusį – išsyk pasirodysi įtartinas. Dėsies nuobodžiaująs ir abejingas – pasakotojas užsičiaups su visam. Pasitaiko ir tokių entuziastingų liežuvautojų kaip Emilė Klark, kurie nepailsdami mėto jauką ir viliasi, kad užkibsi.

	Nežinau, kuriai rūšiai priskirti Tripą.

	Jis klesteli ant lovos krašto, įduobia čiužinį.

	– Bėja Ročester, – suburba. – Jos vardas buvo Berta.

	Pakeliu akis, užsikišu plaukų sruogeles už ausų. Tripas dėbso į mane, padėręs žvilgsnis sminga tiesiai man į veidą.

	– Rimtai? – nustembu.

	Jis linkteli, nerimastingai patabaluoja koja, sukioja ir sukioja tarp delnų jau ištuštintą puodelį.

	– Matyt, vardą pasikeitė studijuodama koledže. Bent jau taip sakė Blanša. Vieną dieną Berta grįžo į Birmingamą ir išdrožė: „Vadink mane Bėja.“ – Tripas atsidūsta. Koja tebetabaluoja. – Blanša taip ir padarė. Kiek žinau, niekad niekam neišdavė tikrojo Bėjos vardo.

	Berta. Vardas sunkiai nugula ant liežuvio. Prisimenu vakar matytas nuotraukas: raudonas lūpas, žvilgius tamsius plaukus. Bėja nė iš tolo nepriminė jokios Bertos, negaliu jos kaltinti dėl to, kad panūdo pasikeisti vardą.

	Negana to, tai dar vienas mudviejų bendrumas, dar viena užantyje saugoma paslaptis. Juk ir aš negimiau Džeine. Tas kitas, senas vardas liko taip toli, kad, išgirdusi jį per televizorių ar radiją, parduotuvėje, praeivių pokalbio nuotrupoje, nė nekrūpteliu, nepasuku galvos. Aną merginą palaidojau Arizonoje, ir jos vardas man nieko nebereiškia.

	Iš tikrųjų, man labai pasisekė. Čia nėra nė vieno, pažinojusio andainykštę mane. Bėjai Ročester tokia laimė nenusišypsojo. Kaip ji jautėsi, gyvendama toje pačioje gatvėje, kur ir žmogus, žinojęs, kaip smarkiai jai teko pasikeisti?

	Tripas tebekalba, bet iš jo vogravimų man jokios naudos. Dabar tik lieja burbono paaitrintas nuoskaudas, rypuoja nenumanąs, ką daryti su visais tais Blanšos daiktais.

	Tą pačią maldelę išklausau kaskart peržengusi šių namų slenkstį: kaip jis imsiąs ir išmesiąs visą Blanšos mantą velniop, pradėsiąs viską nuo pradžių, galbūt išsikraustysiąs į mažesnį būstą, „kur nors netoli golfo aikštyno“.

	Deja, visa tai tik kalbos. Tripas Ingremas liks kiurksoti čia, šiame name, Blanšos šventykloje.

	Ročesterių namas šventyklos neprimena.

	Galvoju apie tai ir užtrenkusi Tripo namų duris, palikusi už jų visą liūdesį ir kartėlį. Edis išsaugojo vienintelę Bėjos nuotrauką, akimirką iš Havajų. Ar tai reiškia, kad jis gyvena – nori gyventi- toliau?

	Turbūt taip.

	Netikėtai, lyg prikviestas mintimis, šaligatviu atrisnoja Edis. Pamatęs mane stabteli, kaktą apkrinka nuo prakaito patamsėjusios plaukų sruogos.

	– Džeine.

	– Labas.

	Stovime kaip įbesti. Prispaudžiu prie krūtinės seną rankinę, brangiais bėgimo drabužiais apsivilkęs Edis įsiremia rankomis į klubus ir sunkiai alsuoja.

	Jo prakaituoti marškinėliai aptempia plačią krūtinę; staiga man neberūpi nei prabėgęs vakaras, nei jo velionė žmona, nei šią sekundę į mus spoksantys žmonės.

	– Dirbi pas Tripą? – Edžio kaktoje susimeta raukšlelės.

	Gūžteliu pečiais.

	– Lyg ir. Kurį laiką vedžiojau Tripo šunį, bet dabar daugiausia laiko praleidžiu tvarkydama jo žmonos daiktus.

	Edžio raukšlės pagilėja, pirštai sugnybia klubikaulius.

	– Vakar buvau tikras šiknius, – sumurma jis.

	Papurtau galvą, žiojuosi paprieštarauti, bet Edis iškelia ranką.

	– Ne, rimtai. Kitados mudu su Krisu kartu dirbome. kai jis užsiminė apie Bėją... perkūniškai suglumau, pamaniau paskubėjęs, ėmiau graužtis, kad žmonės gali tave įskaudinti, ir tiesiog .

	Edis atsidūsta, trumpam panarina galvą. Kai vėl pažvelgia į mane, plaukai išsitaršę ant kaktos lyg mažo berniuko; vaizdas toks žavus, toks tobulas, kad vos susituriu neištiesusi pirštų ir nenubraukusi tų sruogų jam nuo akių.

	– Gal galėčiau darsyk pabandyti? – paklausia jis.

	Net jei Edis nebūtų nusišypsojęs, net jei nebūtų pažvelgęs į mane neįtikėtinai mėlynomis akimis, net jei nebūčiau iki skausmo įsigeidusi jo paliesti, būčiau atsakiusi teigiamai.

	Būčiau prisiminusi Tripo namų kvapą ir slogutį.

	Mauntin Bruk Vilidže sutiktos ponios Maklaren žvilgsnį.

	Atšiaurias Emilės Klark akis.

	Edžio namus ir jausmą, apėmusį įsikibus jam į parankę.

	Taip.

	 

	
Devintas skyrius

	 

	 

	BALANDIS

	 

	Viesulas.

	Vargiai rasčiau geresnį žodį mudviejų su Edžiu santykiams apibūdinti, tačiau vos apie jį pagalvojusi prisimenu jo pažintį su Bėja.

	Jinai irgi pavadino juos viesulu.

	Bet gal tokia Edžio prigimtis? Gal kiekviena Edžio gyvenime atsiradusi moteris bemat įsukama į jausmų viesulą, nes kitaip jis tiesiog nemoka?

	Suteikiau Edžiui antrą progą, tačiau iškėliau savo sąlygas. Jokių pasimatymų Mauntin Bruke. Susitinkame tik neutralioje teritorijoje. Edis mano, kad slapstausi nuo kitų Tornfild Esteitso gyventojų. Tiesa, dar nenoriu, kad jie apie mus sužinotų, – nenoriu darsyk atsidurti tokioje sumautoje situacijoje kaip anąkart su Krisu, – bet ne dėl to, kad nuogąstaučiau neteksianti darbo. Šunų vedžiojimo dienos aiškiai suskaičiuotos; kone girdžiu, kaip krinta smėlio laikrodžio smiltys.

	Iš tikrųjų, man labai patinka saugoti paslaptį – neabejotinai skandalingiausią viso kvartalo gandą, kol kas žinomą tik man.

	Aišku, ilgainiui sužinos visi, bet kai tai nutiks, būsiu taip tvirtai suleidusi šaknis šioje žemėje, kad jie nė velnio nebegalės dėl to padaryti.

	Vasarį pakeičia kovas, kovas persirita į balandį. Mudu vakarieniaujame prašmatniuose restoranuose, kurių valgiaraščiuose mirga man nesuprantami pavadinimai. Vaikštinėjame parkuose, susiglaudę pečiais ir klubais. Lankomės kino teatre ir kaip paaugliai sėdime salės gale. Edis nuolat mane liečia -ranka apglobia manąją, pirštais paglosto raktikaulį, šiltu delnu priglunda prie juosmens. Jo palytėjimus jaučiu net ir tada, kai esame skyrium.

	Tai mane stebina užvis labiausiai. Ne pasimatymai, ne mintis, kad toks vyras, kaip Edis Ročesteris, panoro leisti laiką su manimi. Neįtikėčiausias yra mano noras būti su juo.

	Nesu prie to pratusi.

	Aš, žinoma, noriu daiktų. Be jokios abejonės. Visą mielą gyvenimą mano žvilgsnį traukė kitų žmonių riešus ir kaklus juosiančių brangenybių blizgesys; užuot apklijavusi miegamojo sienas kokio nors mano amžiaus mergaitėms patrauklaus paauglio nuotraukomis, kambarį puošiau svajonių namų atvaizdais.

	Tačiau vyriškų rankų vengiau nuo dvylikos, tad noras, kad vyras mane palytėtų – visiškai naujas.

	Tai geras jausmas.

	Pirmąsyk Edis mane pabučiavo prie automobilio, šalia restorano. Jo lūpos kvepėjo raudonuoju vynu, o veidą apglėbę delnai, užuot įkalinę, leido suprasti, kad esu... saugi. Ir graži.

	Atšlijusi pasimėgavau jo akyse suspindusiu nusivylimu. Nes, savaime suprantama, atšlijau. Viskam savas laikas; neketinu suknisti tokio ypatingo reikalo vien dėl to, kad pasirodžiau besanti lengvai prieinama.

	Taigi, šiuo metu tenkinamės tik bučiniais ir retkartiniais aistringais prisilietimais: Edžio delnai nuslysta mano pečiais, šlaunimis, mano pirštai priglunda jam prie raumeningo pilvo, bet žemėliau nesileidžia.

	Esu tikra, jau senokai jam nėra tekę ko nors ilgai laukti, tad tegu bent dėl manęs pasikankina.

	Tačiau kvaistu ne vien nuo bučinių ir geismo. Mane žavi Edžio pastabumas. Dėmesingumas man.

	Per trečią pasimatymą – valgėme sumuštinius Vesteivia Hilse – iš šaldytuvo pasiėmiau vanilinio limonado buteliuką ir nė nespėjusi susivokti išklojau Edžiui istoriją apie globėją, su kuriuo gyvenau būdama dešimties. Ponas Lenardas buvo stačiai galvą pametęs dėl vanilinio limonado, pirkdavo didžiules pakuotes iš „Costco“ prekybos centro, bet nieku gyvu neleisdavo nei man, nei Džeisonui – kitam tuo metu jo namuose gyvenusiam vaikui – nė pirštu jų paliesti. Anuomet jokio kito gėrimo netroškau taip, kaip to limonado.

	Nustebusi susizgribau, kad žodžiai išsiliejo it vanduo. Suprantama, pasakojimas nebuvo visiškai tikslus – apie globą nutylėjau, globėją pavadinau tėvu, – tačiau artimesnės tiesai istorijos apie praeitį dar niekam nebuvau išklojusi.

	Edis manęs nekamantinėjo, nevarstė gailesčio kupinu žvilgsniu, tik spustelėjo ranką. Kitą dien užsukusi į jo namus pamačiau, kad šaldytuvas pilnutėlis tamsaus stiklo buteliukų.

	Ne pigaus šlamšto, kokį mėgo ponas Lenardas, bet kokybiško gėrimo, parduodamo tik išskirtinėse kulinarijos gaminių krautuvėlėse ir prabangiose maisto produktų parduotuvėse.

	Taip ilgai stengiausi likti nematoma, kad dabar, leidusi Edžiui iš tikrųjų mane pamatyti, jaučiuosi lyg apkvaitusi.

	Džonas nutuokia, kad kažkas dedasi, skvarbios jo akys sekioja mane po butą dar įtariau nei įprastai, tačiau man dėl to nei šilta, nei šalta. Man patinka turėti paslaptį, vylingai šypsotis ir namo grįžti vis kitu laiku.

	Bet visa tai – bučiniai su Edžiu, Džono mulkinimas – nublanksta prieš šią akimirką. Tupiu prie narvo, kuriame uždariau iš pasivaikščiojimo parvestą Meškį, ir klausausi mobiliuoju telefonu pliauškiančios ponios Rid.

	– Edis su kažkuo susitikinėja.

	Leidžiu sau šyptelėti. Laukiau šios minutės, bet pojūtis dar malonesnis, nei tikėjausi, gyslomis nušniokštęs jaudulys prilygsta jausmui, užplūstančiam, kai nukniaukiu žiedą ar kišenėn įsimetu svetimą rankinį laikrodį.

	Šis jausmas kur kas geresnis.

	– Žinau! – suspinga ponia Rid man už nugaros.

	Stoja tyla. Įdomu, su kuo ji kalbasi. Gal su Emile? Tiedvi tai pykstasi, tai taikosi, bet šią savaitę, regis, paskelbė paliaubas. Užteks vienos kandžios pastabėlės apie pernelyg aptemptas sportines kelnes ar pasyviai agresyvios užuominos apie vaikus, kurių dar nė viena neturi, ir jos vėl susivaidys. Bet šiandien ponia Rid ir ponia Klark – geriausios draugės.

	Ir liežuvauja apie mane.

	Tik jos nė nenumano, ką aptarinėja. Tai – smagiausia, savaičių savaites laukta dalis.

	Atsigręžiu į ponią Rid, šypsodamasi ištiesiu Meškio pavadėlį.

	– Mergyt, aš tau paskambinsiu vėliau, – tarsteli ji į ragelį ir paima pavadėlį.

	Aišku, kalbasi su Emile. Draugystės tarpsniais jiedvi nuolat viena kitą vadina „mergyte“.

	Ponia Rid padeda telefoną ant stalviršio, plačiai nusišypso ir kone murkte išmurkia:

	– Džeine.

	Žinau, kas dabar bus. Sykį ji jau taip elgėsi: klausinėjo apie Tripą Ingremą, stengėsi išpešti bent menkiausią nuogirdą, galbūt nuklausytą sukiojantis šalia jo. Juokingiausia, kad ponia Rid įsivaizduoja kamantinėjanti subtiliai.

	Tad kai ji pasiteirauja, ar aš nepastebėjusi kokių nors pokyčių Ročesterių namuose, tik patraukiu pečiais ir nutaisau įprastą bereikšmę šypseną.

	– Ne, regis, ne, – paikai išpyškinu ir su pasitenkinimu pažvelgiu į blakstienomis klapsinčią ponią Rid, aiškiai nenumanančią, ką su tokiu atsakymu daryti. Prasibraunu pro ją, pamojuoju ir žvaliai atsisveikinu: – Pasimatysime kitą savaitę!

	Ant stalelio prieškambaryje guli „Chanel“ akiniai nuo saulės, kūpso tvarkingai sudėtų banknotų krūvelė, bet praeinu pro juos nė nedirstelėjusi.

	Vos koją ant šaligatvio padėjusi išsitraukiu mobilųjį ir parašau žinutę Edžiui.

	Jei Edis ir nustebo, sulaukęs kvietimo į pasimatymą – pasiūlymo „pavakarieniauti namie“, – to neparodė. Atsakė man po kelių minučių, o kai tąvakar septintą peržengiau jo namų slenkstį, ant stalo jau garavo vakarienė.

	Neklausiau, ar Edis valgį paruošė pats, ar pirko Mauntin Bruke, gurmaniško maisto krautuvėlėje, kurios vitrinų lentynos tiesiog lūžta nuo prašmatnaus maisto pusgaminių – tereikia tokį pašauti į orkaitę ar pašildyti dailiame variniame puode ir patiekti kaip gamintą namie.

	Nesukau dėl to galvos.

	Svarbiausia, kad, užuot tiesiog užsakęs maisto išsinešti, Edis pasistengė, jog vakaras būtų ypatingesnis, – tuo tik patvirtindamas, kad neklydau, pasiryžusi žengti dar vieną žingsnį.

	Lukteliu, kol pavakarieniaujame ir vėl įsitaisome svetainėje. Čia dega kelios žvakės, ant kietmedžio grindų spindi šiltos auksinės toršerų šviesos ežerėliai. Edis įpila man vyno, sau šliūkšteli viskio. Gėrimas brangus, kvepiantis dūmais – paragauju jo nuo Edžio lūpų.

	Prisimenu pirmą mūsų pažinties dieną, kai sėdėjome čia, gėrėme kavą, flirtavome. Šįvakar atrodo, kad naujosios mūsų versijos – esame gražiau apsirengę (vilkiu mažiausiai išblukusius juodus aptemptus džinsus ir labdaros parduotuvėje įsigytą viskozinę „H&M“ palaidinukę), kavą pakeitė alkoholis, flirtas peraugo į rimtesnius santykius – užklojo senuosius Džeinę ir Edį.

	Džeinė ir Edis. Gražiai skamba; nusprendžiu amžiams liksianti Džeine. Štai kur mane vedė nepaliaujamas bėgimas, neišsenkantys melai. Visa tai buvo ne veltui, nes dabar esu čia, su išvaizdžiu vyru, nuostabiame name.

	Beliko žengti paskutinį žingsnį.

	Nusigręžiu nuo Edžio, pasukioju taurę tarp delnų. Didžiulėse nepermatomose stiklinėse duryse regiu tik savo atspindį ir Edį, atsišliejusį į marmurinį salos, skiriančios virtuvę nuo svetainės, stalviršį.

	– Vakaras buvo nuostabus, – pasistengiu nutaisyti ilgesingą balsą. – Dievaži, ilgėsiuosi šios vietos.

	Visai nesunku vaidinti nuliūdusią – vien nuo minties apie išvykimą suspaudžia krūtinę. Dar vienas nepažįstamas, neįprastas jausmas: noras pasilikti. Ar taip jaučiuosi dėl to, kad jau pavargau bėgti, ar dėl ko kito? Kodėl čia? Kodėl dabar?

	Negaliu sau atsakyti, tačiau žinau, kad jokioje kitoje laikinoje priebėgoje nesijaučiau tokia saugi kaip šioje vietoje, šiame name, šiame kvartale.

	Stiklas atspindi susiraukusį Edžio veidą.

	– Ką turi omenyje?

	Atsisuku į jį, patraukiu pečiais.

	– Tiesiog nesu tikra, kiek ilgai būsiu Birmingame, – paaiškinu. – Amžinai šunų nevedžiosiu, o ir buto draugas ne dovanėlė. Ketinu stoti į magistrantūrą Vakaruose, tad... – nutylu. Pasvarstau, gal darsyk gūžtelėti, tačiau tik liūdnai atsidūstu.

	– O kaip mudu? – sunerimsta Edis.

	Šiaip ne taip suturiu šypseną. Pakeliu galvą, įbedu į jį žvilgsnį.

	– Edi, – tarsteliu. – Visa tai labai smagu, bet. juk mudviejų draugystė neturi ateities, tiesa? Ilgainiui suprasi, kad tau reikia kitokios moters. – Mosteliu laisva ranka. – Elegantiškesnės. Labiau patyrusios. Gražesnės.

	Giliai įkvepiu.

	– Aš net nebuvau su tavimi visiškai atvira. Nutylėjau apie savo praeitį... ligšiolinį gyvenimą.

	Edis stovi nė nekrustelėdamas, žvelgia į mane, laukia.

	– Gerai, – galiausiai ištaria – švelniai, kantriai. – Ar norėtum papasakoti dabar?

	Linkteliu ir žengiu rizikingiausią žingsnį gyvenime. Iškloju tiesą.

	– Nuo trejų iki pilnametystės gyvenau pas globėjus. Tėvas, apie kurį pasakojau anądien. iš tiesų buvo globėjas, maža to, dar ir nelabai geras. Nežinau, kas buvo mano tėvai. Noriu pasakyti, žinau jų vardus, bet tik tiek. Neprisimenu jų. Nenutuokiu, kas esu iš tikrųjų. Ar tikrai nori susisaistyti su tokia moterimi? Moterimi iš niekur?

	Edis pastato taurę ant stalviršio, keliais žingsniais atsiduria šalia manęs.

	– Taip, – tyliai ištaria, priglaudžia delnus man prie nuogų rankų.

	Jaučiu jo prisilietimą visu kūnu, iki pat kojų pirštų galiukų. Prikandu apatinę lūpą; Edžio žvilgsnis įsminga į ją.

	– Ačiū, kad pasipasakojai, Džeine. Dabar, kai žinau, ką tau teko patirti. – Jis nuščiūva, akimis susiranda manąsias; jose tiek užuojautos ir gerumo, kad man kone sulinksta keliai. – Tai manęs neatgrasė. Priešingai, geidžiu tavęs dar smarkiau.

	Tai gražiausi žodžiai, kokius man kada teko girdėti.

	– Edi, – tarsteliu.

	– Ne, – atsako jis, tvirčiau spusteli mano rankas. – Jei man patiktų Emilė Klark ar Kembelė Rid, būčiau su jomis. Esu čia, nes geidžiu tavęs, Džeine.

	Edis palenkia galvą, lūpomis vos juntamai palyti manąsias. Paskui švelniai krimsteli. Lūpas nudilgo skausmas, gyslomis nušniokščia neįtikėtinai smarkus geismas. Suvirpu.

	– Mano Džeine, – kimiai sukužda Edis.

	Nugurkiu seiles. Nebeapsimetinėju, nebevaidinu.

	– Aš nesu tavo, – išspaudžiu. – Esu laisva it prakeiktas paukštis.

	Jis šypteli ir vėl mane pabučiuoja. Šįkart pasitinku jį dantimis, krimsteliu taip pat, kaip įkando man.

	Šįvakar iš čia neišeisiu, abu tai suprantame.

	Niekur iš čia nebeisiu.

	 

	
Antra dalis. 

BĖJA

	 


 

	LIEPA, DIENA PO BLANŠOS MIRTIES

	 

	Nežinau, kam visa tai rašau.

	Turbūt sau. Noriu viską užrašyti, kol prisiminimai dar neišbluko. Negaliu sau leisti tikėtis, kad kas nors tai perskaitys. Dabar bet kokia viltis kelia tik skausmą.

	Bet jei viską užrašysiu juodu ant balto, gal tada kas nors paaiškės, gal pavyks išsaugoti sveiką protą.

	Vakarnakt pirmąsyk suvokiau, kad iki beprotystės – vos vienas žingsnis.

	Edžio atneštoje dėžėje su daiktais gulėjo knyga, romanas plonais viršeliais – nusipirkau jį dar studijų laikais, – o naktinio staliuko, kurį vos prieš kelis mėnesius čia atnešėme, stalčiaus gale aptikau įstrigusį rašiklį.

	Jaučiuosi labai keistai, skrebendama savo pačios istoriją virš žodžių, tiek sykių skaitytų jaunystėje, bet dar slogesnė yra tiesa, kurią privalau papasakoti.

	Vakarnakt mano sutuoktinis Edvardas Ročesteris nužudė mano geriausią draugę Blanšą Ingrem.

	Blanša nebegyva. Edis ją nužudė. Įkalino mane mano pačios namuose. Kartoju ir kartoju sau šiuos faktus, bet tai taip neįtikėtina, taip beprotiška, kad nejučia imu spėlioti, ar tik neprasidėjo siaubingos haliucinacijos. Gal nuskendau kartu su Blanša ir patekau į pragarą?

	Toks paaiškinimas būtų užvis logiškiausias.

	Deja, tikrovė kitokia. Mudvi su Blanša nuvažiavome į vasarnamį prie ežero. Norėjome pabūti tik dviese, mergaitiškai pailsėti. Pastaruoju metu abiem nestigo rūpesčių: aš plūkiausi „Pietų vilose“, Blanša vargo su Tripu... Tad buvo nepaprastai malonu tiesiog sėdėti su geriausia drauge, gurkšnoti vyną ir kvatotis kaip paauglystėje. Savaitgalis klostėsi tobulai.

	Galvoje vieną po kito suku prisiminimus; stengiuosi įsitikinti, kad nepražiūrėjau jokio artėjančios grėsmės ženklo.

	Viskas baisiai surizgę.

	Pamenu, kad prie vasarnamio netikėtai išdygo Edis; visi trys sumanėme vidurnaktį pasiplaukioti kateriu. Edis vairavo, iš garsiakalbių sklido muzika, mudvi su Blanša šokome. Tada man apsunko galva, mintys pakriko, aptemo akyse. Blanša klykė, aš kapsčiausi vandenyje, šiltame lyg vonioje; žinojau, kad privalau plaukti, plaukti, bet kai pasiekiau krantą, ten stovėjo Edis. Galvą nuvėrė akinamas skausmas, užliejo tamsa. Kai atsimerkiau, pamačiau esanti. čia.

	Šiame kambaryje.

	Mintis trečiame aukšte įrengti slėptuvę kilo Edžiui po laidos „60 minučių“, kurioje buvo kalbama, esą tokie kambariai – itin madinga naujos statybos namų dalis. Palaikiau jo sumanymą; troškau, kad mūsų naujuose namuose būtų viskas, kas geriausia. Kad tik Edis būtų laimingas.

	Dėl Edžio laimės būčiau padariusi bet ką.

	Tai jis sugalvojo paversti šį kambarį jaukesne buveine. Net pasiūlė pastatyti čia lovą.

	„Dėl viso pikto, jei tektų ilgėliau užsibūti“, – papokštavo tąsyk, apsivijo rankomis man liemenį, prisitraukė. Buvome vedę jau beveik metus, bet kūnu nuvilnijo jaudulys – kaip ir tąnakt, kai pirmąsyk pasibučiavome.

	Mano jausmai Edžiui nėmaž neišblėso. Gal todėl nieko ir nenujaučiau. Buvau įsimylėjusi iki ausų, pernelyg patikli, pernelyg.

	Edis įėjo man berašant paskutinį sakinį. Spėjau pakišti knygą po lova prieš atsiveriant durims, tad jis neužklupo manęs rašančios. Dėkui Dievui. Reikės būti atsargesnei.

	Menka paguoda, bet jis atrodė klaikiai. Įprastai nepriekaištingai susitvarkiusio Edžio akys buvo paraudusios, oda suglebusi, papilkėjusi. Kad ir kaip tai beprotiška ir nenormalu, sekundę pajutau jam gailestį. Norėjau padėti. Juk toks ir buvo mūsų santuokinis gyvenimas – aš planavau, Edis vykdė.

	Laukiau, kol jis ką nors pasakys, paaiškins, kas čia, po galais, vyksta. Reikėjo rėkti, pulti artyn, trenkti jam. Ką nors daryti.

	Tačiau tik sėdėjau lyg suparalyžiuota.

	Norėčiau manyti, kad dėl to kalti kvaišalai, kurių Edis įpylė į mano ir Blanšos taures, bet iš tikrųjų tą sekundę, kai jis įžengė pro duris, mane sukaustė baimė ir šokas.

	Sustingusi stebėjau, kaip jis nusisuka prie stalelio netoli durų, padeda ant jo butelius su vandeniu, kelias žemės riešutų sviestu perteptų krekerių pakuotes, porą obuolių ir bananą.

	Edis nužudė Blanšą.

	Nužudė ją, vos nenužudė manęs.

	Edis, mano sutuoktinis, mano partneris. Žmogus, kurį maniau pažįstanti kuo puikiausiai. Vyras, šypsojęsis man mūsų pažinties dieną, akyse švytint švelnumui. Visad atidžiai klausęsis mano pasakojimų apie kasdienius darbus, verslą, svajones. Prisimindavęs menkiausias, kvailiausias smulkmenas, tarkim, kad mėgstu aštrų padažą, o kavą pasaldinu šaukšteliu cukraus ir paketėliu saldiklio.

	Šis žmogus, mano Edis, yra žudikas.

	Jei leisiu mintims įsišėlti, pratrūksiu klykti; bijau, kad, sykį prasižiojusi, niekada nebeužtilsiu, tad tiesiog giliai alsuoju, tačiau net ir kvėpavimo ritmas - per keturias sekundes įkvėpti, keturias sekundes nekvėpuoti, iškvėpti per šešias - primena jogos užsiėmimus, kuriuos abi su Blanša lankėme praeitą mėnesį.

	Dieve brangiausias, prieš mėnesį. Atrodo, kad visa tai vyko kitame gyvenime.

	Edis taip ir neištarė nė žodžio. Padėjęs vandenį ir maistą išėjo pro duris. Parkritau ant grindų ir įsiraudojau; drebėjau taip, kad net dantys barškėjo.

	Kaipgi taip atsitiko, kad ištekėjau už pabaisos, bet susizgribau gerokai per vėlai?

	 

	ketvirta diena po blanšos mirties

	 

	Šiandien Edis vėl atėjo, atnešė daugiau vandens, daugiau maisto. Šįkart pabandžiau jį prakalbinti, bet vos tik ištariau vardą, jis pakėlė ranką, atgręžė akmeninį veidą.

	Žvelgiau į Edį primenantį nepažįstamąjį. Šis šaltas, pavojingas žmogus buvo man svetimas; kai jis išėjo, tepajutau palengvėjimą. Šįkart neverkiau, nedrebėjau. Gal rašymas vis dėlto padeda?

	 

	šešta diena po blanšos mirties

	 

	Edis čia nesilankė jau dvi dienas. Jaučiuosi ramesnė, skaidresnio proto.

	Vis dar nenumanau, ką jis rezga, kodėl kalina mane čia, kodėl neguliu ežero dugne kartu su Blanša. Turi būti kokia nors priežastis, ir aš ją išsiaiškinsiu.

	Privalau būti sumani.

	Sumanesnė už Edį.

	Tik šitaip pavyks iš čia ištrūkti gyvai.

	 

	Bėja nenorėjo vėluoti, tačiau įstrigo eismo spūstyje; lietus kelionės taip pat nepaspartino.

	Kai ji pagaliau įsliuogia ant sėdynės priešais Blanšą jų mėgstamiausiame restorane „La Paz“, draugė jau gurkšnoja antrą „Margaritą“, o krepšelis su traškučiais beveik tuščias.

	Blanša lukteli, kol Bėja atsisės, pamoja padavėjui. Parodo į savo taurę, tada į Bėją. Ši stengiasi užgniaužti irzulį. Įprastai neatsisako kokteilio, tačiau šiandien gerti neketino.

	Deja, prabilus balsas suskamba kur kas dygiau, nei norėtųsi.

	– Trys „Margaritos“ antradienį, ką?

	Blanša tik patraukia pečiais ir pamirko traškutį į padažą mėlyname dubenėlyje.

	– Jei švęsti, tai švęsti! – linksmai atšauna, tačiau džiugesys apsimestinis.

	Pastaruoju metu Blanša it nesava, tačiau Bėjai nesiseka suprasti, kas kamuoja draugę. Turbūt bėdos su Tripu; juodu susituokę vos metus, tačiau santuokoje jau atsiradę įtrūkimų, įtampos. Praeitą savaitę užsukusi į Ingremų namus išgerti taurės kitos, Bėja ištisas dvi valandas klausėsi, kaip tuodu nepaliaudami traukia vienas kitą per dantį, laido kandžias užuominas, meilumu uždangstytus įžeidimus.

	Dabar, sėdėdama priešais Blanšą, ji pastebi paburkusius draugės paakius, papilkėjusią odą. Geriau jau nebūtų prikišusi jai tos trečios „Margaritos“.

	Kai atneša gėrimus, Bėja kilsteli sunkią taurę druskuotu krašteliu ir tarkšteli ja į Blanšos taurę.

	– Už mus, – paskelbia tostą. – Ir už tai, kad niekada nebetektų gerti tų siaubingų cukraus bombų iš „El Calor“.

	Kaip ji ir tikėjosi, Blanšos veide šmėkšteli šypsenėlė. „El Calor“ – pigi meksikietiška užkandinė netoli Aivi Ridžo, mokyklos, kurią jiedvi lankė paauglystėje. Nepilnametės Bėja su Blanša užsukdavo ten kone kiek vieną penktadienio vakarą ir iš gėrimų meniu užsisakydavo pačias bjauriausias „Margaritas“ – ryškiai raudona, mėlyna ar neoninio žalumo spalvomis šviečiančius, dantis ir lūpas nudažančius šaltus marmalus, kuriuos patiekdavo dubens didumo taurėse.

	Bėja tebesaugo nuotrauką, kurioje jiedvi, jau abiturientės, pozuoja iškišusios liežuvius. Blanšos liežuvis violetinis, Bėjos – skaisčiai raudonas, akys spindi nuo alkoholio ir jaunystės.

	Bėjai patinka ta nuotrauka.

	Ji ilgisi tų mergaičių.

	Gal šis vakaras – proga susigrąžinti bent dalelę praeities? Blanša pakelia valgiaraštį, sublizga riešą juosianti apyrankė.

	Bėja nė nesusimąsčiusi palyti draugei ranką, apžiūri papuošalą. Siaurą sidabrinį lankelį puošia dailus karulis: Blanšos zodiako ženklą – skorpioną – vaizduojanti figūrėlė, nusagstyta deimantais.

	– Kitąmet pasiūlysime panašią apyrankę, – sako Bėja, apvertusi Blanšos riešą, kad geriau įsižiūrėtų. – Bet karulio nugarėlę padengsime emaliu, be to, gaminsime ir spalvotais akmenėliais papuoštą variantą. Padovanosiu tau vieną.

	Blanša staigiai trukteli ranką, tik per plauką neužkliudo taurės alkūne. Judesys toks netikėtas, toks agresyvus, kad sekundę ar dvi Bėjos ranka lieka kyboti ore, virš krepšelio su traškučiais ir padažo dubenėlio.

	– Man patinka šita apyrankė, – sumurma Blanša, nudūrusi akis į valgiaraštį. – Nenoriu jokios kitos.

	– Tik pamaniau... – prasižioja Bėja, bet nutyla nebaigusi sakinio, atsiverčia valgiaraštį. Na tai kas, kad visada užsisako tą patį patiekalą.

	Blanša irgi, tačiau dabar galėtum pamanyti, kad įvairiausių buritų ir enčiladų aprašymuose užkoduotos visatos paslaptys – taip įdėmiai ji stebeilijasi į žodžius.

	Stoja slogi, nejauki tyla. Bėja pabando prisiminti, ar kada šitaip jautėsi būdama šalia Blanšos – geriausios draugės nuo tų laikų, kai ji, baikšti, pirmąkart toli nuo namų atsidūrusi keturiolikmetė, stengėsi pritapti naujoje, elitinėje mokykloje.

	Kai padavėjas priima jų užsakymus – enčilados su dumplainių padažu Bėjai, tortilijų sriuba Blanšai, kaip visada, – tyla grįžta. Bėjai dingteli, kad gal reikėtų išsitraukti mobilųjį, bet Blanša staiga paklausia:

	– Kaip laikosi tas tavo vaikinas?

	Bėją vėl persmelkia irzulys.

	– Edis laikosi puikiai, – pabrėžtinai ištaria vardą, kurio Blanša dėl nesuprantamų priežasčių vengia. Dažniausiai Edis yra „vaikinas“, retsykiais – „tas vaikinas“, o kartą, jiedviem priešpiečiaujant su draugėmis iš Aivi Ridžo laikų, Blanša pavadino jį „Bėjos meilučiu“.

	Ta Blanšos mėgstama paniekinama frazė skambėjo ne sykį ir ne du, tačiau iki tol niekada nebuvo nutaikyta į Bėją. Tądien ši anksti išvyko namo.

	Blanša nugurkia paskutinius „Margaritos“ lašus ir pakartoja:

	– Edis.

	Tada suneria rankas ant stalo, palinksta priekin, vos neįmerkia tunikos rankovės į padažo balutę.

	– Niekada nepasitikiu vyrais, kurie pasivadina tokiais vardais, – pareiškia. – Dievaži. Suaugę vyrai. Jeigu tavo vardas Robertas, dėl Dievo meilės, nesivadink Bobiu, ką? Ar Džoniu, jei esi Džonas.

	– Suprantama, – nesusituri Bėja, – ypač tada, kai šeimoje esi „trečiasis“, bet vadiniesi Tripu4.

	Blanša suklapsi blakstienomis, tada, Bėjos nuostabai, susijuokia ir atsilošia.

	– Gerai, taškas tavo naudai, maža kale, – atsako, bet pykčio balse negirdėti.

	Bėja jaučia, kad įtampa atslūgsta. Galgi vakaras dar nėra visai sugadintas.

	Tačiau Blanša vėl pasilenkia, paima Bėjos ranką. Matyti, kad ji girtutėlė, trečia „Margarita“ baigia ankstesnių kokteilių pradėtą darbą; pirštai spaudžia neįtikėtinai stipriai.

	– Rimtai, Bėja. Ką žinai apie tą vyrą? Sutikai jį paplūdimyje. Kas iš atostogų parsiveža vaikiną?

	– Tiesą pasakius, sužadėtinį, – patikslina Bėja, žiūrėdama draugei į akis. – Praeitą savaitę Edis man pasipiršo. Štai todėl ir norėjau su tavimi pavakarieniauti. Norėjau papasakoti naujienas. Staigmena!

	Bėja nerangiai pakelia rankas prie veido, krutina pirštus ir šypsosi, tačiau supranta, kad viskas veltui; atsako, kokio sulaukia kitos moterys, akimirkos, kurią ji pati padovanojo Blanšai, nesulauks. Pauzė, spygtelėjimas, ašarų sklidinos akys ir visai neelegantiškas glėbesčiavimasis, tą pat akimirksnį kuriami planai dėl mergvakario ir kitų pobūvių, virtinė klausimų apie žiedus, suk ne les, medaus mėnesį.

	Ne.

	Blanša, geriausia Bėjos bičiulė, tokio akimirksnio jai nepadovanos.

	Draugė tik prasižioja iš nuostabos, atsišlieja į atkaltę. Blanšos plaukai šviesūs, meistriškai nudažyti, tačiau spalva nemaloniai rėžia akį. Sekundės dalelę Bėjai pasirodo, kad priešais ją sėdi visiškai svetimas žmogus.

	Dar po akimirkos Blanša patraukia pečiais, taurėje pateliūskuoja ledukus.

	– Ką gi, bent jau leisk Tripui paruošti vedybų sutartį.

	Atneša maistą. Kol padavėjas dėlioja lėkštes, Bėja tik gręžia Blanšą akimis. Kai jiedvi lieka vienos, ji pasilenkia artėliau ir sušnypščia:

	– Širdingai dėkoju. Už palaikymą.

	Blanša skėsteli rankomis. Sidabrinė apyrankė nuslysta laibu riešu.

	– Ką tikėjaisi išgirsti, Bėja? Kad džiaugiuosi dėl tavęs? Kad manau, jog vedybos su baisiai seksualiu, atsitiktinai paplūdimyje sutiktu biču – nuostabi mintis?

	– Viskas buvo kiek kitaip, – murmteli Bėja, pasitiesia ant kelių servetėlę ir apsidairo.

	Jiedvi kalbasi prislopintais balsais, tačiau nedaug trūksta ir čia išsirutulios visas „Tikrųjų Birmingamo namų šeimininkių“ realybės šou, o šito Bėjai norėtųsi mažiausiai.

	Senajai draugei tai irgi nebūtų patikę, bet kas žino, ko galima laukti iš šios naujosios – pernelyg laibos, pernelyg įkaušusios, pernelyg šviesiaplaukės – Blanšos?

	– Nieko tu nesupranti, – neatlyžta Blanša, ir taip – į jas jau žvilgčioja prie gretimo stalelio sėdinti šiek tiek antakius pakėlusi moteris. – Dabar tu turtinga, Bėja. Nenormaliai turtinga. Nesi tiesiog sėk minga teisininkė ar gydytoja. Netrukus stačiai maudysiesi piniguose ir tas bičas tai žino.

	– Dėl to ir rėžia sparną aplink mane, ką? – Bėja jaučia, kaip užsiliepsnoja skruostai, nors visas kūnas pastiręs iš šalčio. – Dėl turtų? Kurie, lyg tyčia, neduoda ramybės ir tau. Matyti, kad tau kur kas labi.au patiko draugauti su... apgailėtina vargšele.

	Blanša tik paniekinamai prunkšteli ir taip niršiai atsilošia į atkaltę, kad ši net sudreba.

	– Ką gi, gerai. Tiesiog stengiuosi tavimi pasirūpinti, priminti, kad nederėtų kabintis ant kaklo pirmam pasitaikiusiam pa traukliam tipui, tačiau, regis, tik tuščiai aušinu burną.

	Bėja kone dreba, nebeprarytų nė kąsnio, tad nustumia lėkštę šalin ir pačiumpa taurę su gėrimu. Ledukai ištirpo, kokteilis sūrus, rūgštus ir pernelyg stip rus, bet ji vis tiek ištuština iki dugno.

	– Tenoriu, kad elgtumeisi apdairiai, – tęsia Blanša kiek sušvelnėjusiu veidu. – Tu jo beveik nepažįsti. Kiek laiko draugaujat? Mėnesį?

	– Tris, – atkerta Bėja. – Žinau viską, ką man reikia žinoti. Žinau, kad jis mane myli, žinau, kad aš myliu jį.

	Blanšos veidas persikreipia.

	– Žinoma. Meilė užvis svarbiausia.

	– Suprantu, judviem su Tripu iškilo sunkumų...

	– Mums neiškilo jokių „sunkumų“, – pirštais parodo kabutes Blanša. – Tiesiog į santuoką reikia įdėti kur kas daugiau darbo, nei tau atrodo. – Ji pakraipo galvą, padeda šakutę. – Bet, kita vertus, jis gražuoliukas, o tu turtinga, tad, kas žino, gal judviem viskas klosis paprasčiau. Gal čia ir visa esmė.

	Pyktis iššniokščia iš Bėjos lyg vanduo ištraukus iš vonios kamštį.

	Blanša jai pavydi.

	Štai kur šuo pakastas.

	Blanša pavydi. Pavydi jai pinigų, sėkmės, o dabar – ir vyro.

	Bėja nė įsivaizduoti neįsivaizdavo, kad Blanša kada nors geis to, ką turi ji. O dabar draugė geidžia visko.

	Ji švelniai paima Blanšą už rankos.

	– Gal galėtume paskelbti paliaubas? – tyliai paklausia. – Bus baisiai keista, jei negalėsiu nė žodeliu persimesti su vyriausiąja pamerge.

	Blanša sušnarpščia, tačiau po minutėlės pati spusteli Bėjai ranką.

	 

	
Trečia dalis. 

DŽEINĖ

	 

	
Dešimtas skyrius

	 

	 

	 

	Nė nenumaniau, kad patalynė gali kvepėti minkštumu, bet Edžio patalai kvepia kaip tik šitaip.

	Kasryt pabudusi didžiulėje lovoje minkštu galvūgaliu prisitraukiu apklotus prie nosies ir uostau, neatsistebėdama, kaip velniškai man pasisekė.

	Prabėgo dvi savaitės nuo tos dienos, kai daugmaž įsikrausčiau pas Edį; dvi savaites mėgaujuosi minkštais patalais, popietėmis įsitaisau ant patogios sofos svetainėje ir žiūriu paikus realybės šou per didžiulį televizorių.

	Nė už ką nepaliksiu šios vietos.

	Lėtai išsliuogiu iš lovos, kojų pirštais įsirausiu į pliušinį kilimėlį. Ištaigingas miegamasis įrengtas nepriekaištingai – tamsus medis, sodrūs mėlio atspalviai, truputis pilkumos. Neutralu. Vyriška.

	Panašu, kad tai vienas iš kambarių, kuriuose Edis visiškai ištrynė Bėjos dvasią. Galėčiau lažintis, kad anksčiau jis buvo dekoruotas tais pačiais margaspalviais, ryškiais tonais, kaip ir visas namas. Povo plunksnų mėlyna, šafrano geltona, fuksijų rausva. Tačiau dabar čia šeimininkauja tik Edis.

	Ir aš.

	Atpėdinusi virtuvėn, randu Edį jau susiruošusį į darbą.

	Jis man nusišypso, rankoje garuoja kavos puodelis.

	– Labas rytas, – pasisveikina ir ištiesia puodelį man.

	Kai prabudau čia pirmą rytą, Edis paruošė man paprastos juodos kavos, kokią gėriau mūsų pažinties dieną. Droviai prisipažinau, kad iš tikrųjų nemėgstu juodos kavos, tad dabar turiu prabangų pieno plaktuvą ir įvairiausių sirupų.

	Šįrytinė kava kvepia cinamonu. Prikišu nosį prie puodelio, giliai įkvepiu.

	– Nežinau, kaip pasakyti, bet miegu su tavimi tik dėl kavos, – pranešu.

	Edis pamerkia akį.

	– Taip, mane gelbsti tik gebėjimas ruošti puikią kavą.

	– Man regis, turi ir keletą kitų gerų savybių, – nuraminu.

	Edis kilsteli antakius.

	– Tik keletą?

	Nykščiu ir smiliumi parodau mažutį tarpelį. Edis nusikvatoja; jo juokas sušildo ne prasčiau nei kava.

	Man jis patinka, aišku kaip dieną. Ne dėl namo ar pinigų, nors šie privalumai anaiptol ne paskutinėje vietoje, garbės žodis. Tiesiog būti su Edžiu... gera.

	Ir aš Edžiui patinku. Ne prasimanytoji Džeinė, bet tikroji, kurios dalelę retkarčiais leidžiu jam pamatyti.

	Mielai jam atskleisčiau daugiau tikrosios savęs; toks noras man jau senokai nebuvo kilęs.

	Edis nusigręžia prie plautuvės, išskalauja puodelį ir pasidomi:

	– Ką šiandien veiksi?

	Laukiau šio klausimo pastarąsias dvi savaites. Vyliausi, kad jam pagaliau parūps, ką veikiu diena iš dienos. Mat tebevedžioju tuos nelemtus šunis. Tegu ir gyvenu Edžio namuose, valgau Edžio maistą, bet visa kitą perku pati. Degalus, drabužius ir kitus mažmožius. Ir nuompinigius vis dar reikia mokėti.

	– Šunys, – burbteliu.

	Edis pakelia akis, vos pastebimai susiraukia.

	– Vis dar tuo užsiimi?

	Šilti jausmai mažumėlę priblėsta. Ką, jo manymu, veikiu kiaurą dieną? Sėdinėju rankas susidėjusi ir laukiu, kol jis grįš?

	Užgniaužusi irzulį nusliuogiu nuo kėdės ir patraukiu pečiais.

	– Aha. Reikia užsidirbti pinigų.

	Edis vypteli, nusišluosto rankas į vieną „Pietų vilų“ rankšluosčių, kurių prikabinėta visoje virtuvėje. Ant šito išsiuvinėta dailiai prakąsta arbūzo skiltelė.

	– Kad ir ko užsigeistum, nesivaržydama naudokis mano kreditine kortele. Šiandien pasirūpinsiu leidimu naudotis mano banko sąskaita. Asmenine, ne „Pietų vilų“. Dėl pastarosios reikės pasirašyti begalę suknistų popierių, bet ir tai ilgainiui sutvarkysime.

	Stoviu it mietą prarijusi. Edis susuka rankšluostį į gumulą ir nusviedžia į prie virtuvės prišlietą skalbyklą.

	Ar tokiems kaip Edis tai įprasta? Jis lyg niekur nieko pažadėjo suteiksiąs man prieigą prie tūkstančių dolerių. Panorėjusi galėčiau... apšvarinti jį iki paskutinio skatiko.

	Gal čia ir visa esmė – Edžiui nė į galvą nešautų, kad galėčiau šitaip pasielgti. Kad kas nors, juolab kokia moteris, galėtų šitaip pasielgti.

	Šiaip ar taip, išgirdau, ką ir norėjau, tad nusišypsau, pakraipau galvą.

	– Tai būtų... tai būtų nuostabu, Edi. Ačiū.

	– Ko gi būtų verti mano turtai, jei neleisčiau savo merginai jų švaistyti, m? – Jis apeina salą, apsiveja ranka man liemenį, nosimi įsikniaubia į plaukus.

	– Beje, – tarsteli atšlijęs, – kodėl gi tau nesusirinkus daiktų iš senojo būsto ir neatsivežus jų šičia? Manau, nėra ko laukti.

	Prispaudžiu delną prie krūtinės, nutaisau viliūgiškiausią žvilgsnį.

	– Edvardai Ročesteri, ar kvieti mane apsigyventi kartu su tavimi?

	Jis atsako šypsena ir žengteli durų link.

	– Manau, taip. Ar sutinki?

	– Galbūt, – atsiliepiu.

	Edis dar plačiau nusišypso ir išeina iš virtuvės.

	– Paliksiu kortelę prie durų! – šūkteli.

	Plastikas švelniai tarkšteli ant marmurinio paviršiaus, durys atsidaro ir užsiveria. Namuose likau viena.

	Savo namuose.

	Pasiruošiu dar vieną puodelį kavos ir nusinešu jį viršun, į didžiulį vonios kambarį – mėgstamiausią namų kampelį.

	Kaip ir viskas šiame name, vonios kambarys neįtikėtinai didelis, bet erdvė manęs netrikdo. Savaime aišku, Bėja ir čia pridėjo ranką. Jei vonią būtų dekoravęs Edis, ji atrodytų stilingiau, šiuolaikiškiau – stiklas, plienas ir metro stiliaus plytelės. Dabar kambarys spindi marmuru ir variu. Grindys išklotos keraminėmis plytelėmis, centre – kaip netikėta – išdėliota magnoliją vaizduojanti mozaika.

	Kojos pirštu pakrapštinėju tamsžalį lapą, tada įlipu į vonią. Džono bute irgi yra vonia, bet joje maudyčiausi nebent kaip reikiant apsiuosčiusi. Vonia ankšta, kampuose apskėsta juodų pelėsių; vien nuo minties, kad tektų nuogai atsisėsti ten, kur prausiasi ir Džonas, kūnu nueina šiurpuliai. Ne, aš pasitenkindavau tik greičiausiu pasaulyje apsiprausimu po dušu. Krūpčiodavau kaskart, netyčiomis prisilietusi prie dušo užuolaidos.

	Kad mane kur, nusipelniau šios prabangos.

	Prisėdu ant krašto, atsuku karšto vandens čiaupą. Tebelaikydama kavos puodelį, kitos rankos pirštais patikrinu vandens temperatūrą.

	Maudysiuosi šioje vonioje kasdien iki gyvenimo galo. Dabar tokie bus mano rytai. Daugiau jokių kelionių į Senter Pointą.

	Jokių šunų vedžiojimų.

	Iki soties prisipliuškenusi apsirengsiu ir nuvažiuosiu į niūrų butuką. Tada uždarysiu jo duris už nugaros ir niekada ten nebegrįšiu.

	Įsėdu į „patogią mašiną“ – taip Edis vadina „Mercedes“ miesto visureigį – ir išdardu iš šešėliuotų Mauntin Bruko kvartalų į prekybos centrais bei bjaurių daugiabučių kompleksais užgriozdintą Senter Pointą.

	Keista statyti tokį prabangų automobilį vietoje, kur kitados palikdavau apkiužusį „Hyundai“; dar keistesnis jausmas apima lipant laiptais: naujų odinių basučių kulnai taukši į betoną ir verčia krūpčioti.

	Buto numeris – 234 – atrodo dar niūriau. Rankinėje sužvejoju raktus, kyšteliu vieną į spyną ir sumoju, kad durys neužrakintos. Raukydamasi žengiu per slenkstį. Džonas bukagalvis, bet taip nerūpestingai nesielgia.

	Tada kniosteli, kad bukagalvė esu aš – prieš atvažiuodama turėjau paskambinti į bažnyčią, įsitikinti, kad Džonas darbe ir neužsiima tuo, kuo kaip tik dabar ir užsiima: kiurkso ant sofos apsisiautęs mano apklotu ir smakso į nuobodžias rytines laidas rodantį televizorių.

	– Ji sugrįžo, – sumurma prisikimšęs burną dribsnių.

	Esu tikra, mielai čiaumotų juos pusryčiams, pietums ir vakarienei – tą pigų, cukringą, vaikams skirtą šlamštą. Jokių garsių prekės ženklų, vien spalvoti vaisių skonio žiedeliai „Fruity Ohs“ ir cukrumi glaistyti „Sugar Flakes“. Tai, ką Džonas dabar samsto burnon, piene sutežo į pilką marmalą.

	– Ar tau nereikia į bažnyčią? – pasidomiu, nė neslėpdama pasišlykštėjimo.

	Džonas patraukia pečiais, neatplėšia akių nuo televizoriaus.

	– Laisvadienis.

	Nuostabu.

	Jis grįžteli, žiojasi kažką pridurti, bet pamatęs mane tik išpučia akis.

	– Ką tu čia apsirengus?

	Maga juokais pasiūlyti Džonui pasilaikyti tokias frazes internetinėms draugužėms, bet šitaip tik pratęsčiau pokalbį. To man norisi mažiausiai, tad numoju ranka ir patraukiu į savo kambarį.

	Durys praviros, nors aiškiai pamenu jas uždariusi. Irzliai suspaudžiu lūpas. Lova tebėra paklota, o atidariusi stalčių pastebiu, kad visi apatiniai savo vietose. Vis šioks toks palengvėjimas.

	Iš palovio ištraukiu nudrengtą kelioninį krepšį, atsegu. Tada stabteliu, apsidairau.

	Visada maniau, kad kambarys graudžiai nykus. Kad ir kaip stengiausi, jis visad atrodė murkšlinas ir asketiškas, beveik kaip kalėjimo kamera.

	Bet dabar, po dviejų savaičių Edžio namuose?

	Iš šios vietos man ničnieko nereikia.

	Noriu visa tai – pilkumą, pigius audinius, apspurusius kraštus – palikti praeityje.

	Iš tikrųjų, noriu ne tik šito.

	Džiugiai paleisčiau viską pelenais.

	Iš kambario išeinu tuščiomis rankomis. Krepšį pakišau atgal po lova, apatinius palikau stalčiuje – tegu Džonas ir toliau sau smaginasi. Nepasiėmiau net smulkių niekučių ir brangenybių, susirinktų iš Tornfild Esteitso namų.

	Džonas išjungė televizorių. Dabar sėdi pritraukęs kelius prie krūtinės, vis dar apsigobęs mano apklotu ir pašaipiai vypso. Turbūt tikisi, kad paprašysiu atiduoti apklotą ir ant liežuvio galo volioja kokią nors ant nešvankumo ribos balansuojančią frazę, priversiančią mane spėlioti, ar jis šiandien nusiteikęs gašliai, ar ne (nusiteikęs).

	Tesituri ir tą apklotą.

	– Išsikraustau, – paskelbiu be jokių įžangų ir susikišu rankas į užpakalines kišenes. – Nuomą susimokėjau, tad...

	– Negali tiesiog imti ir išeiti.

	Mano krūtinėje įsiplieskia pyktis, bet jį bemat atsiveja kitas jausmas.

	Džiaugsmas.

	Daugiau nebereikės žiūrėti į šito šikniaus marmūzę. Niekada nebemiegosiu šiame slogiame bute, niekada nebesiprausiu duše po vargana drungno vandens srovele. Daugiau nereikės krapštyti banknotų iš kišenės ir dėti jų į Džono Riverso delną.

	– Ir vis dėlto išeinu. Be sąžinės graužimo.

	Džono akys susiaurėja.

	– Privalėjai perspėti mane prieš dvi savaites, – suniurna.

	Atlošiu galvą, nusikvatoju iš visų plaučių.

	– Nesi šio buto šeimininkas, Džonai, – primenu. – Tik apgailėtinas suskis, tikėjęsis, kad, leidęs man čia pagyventi, galėsi ir pasidulkinti. Negana to, užsiprašei lupikiškų nuompinigių.

	Džono kaklu nudryksta blausus raudonis, apatinė lūpa vos pastebimai atsikiša, o aš darsyk pasidžiaugiu, kad kalbuosi su juo paskutinį kartą.

	Netrukus tokie tipai kaip Džonas Riversas išnyks iš mano gyvenimo visiems laikams. Jis ir dabar veik nebeegzistuoja.

	– Niekada nenorėjau su tavimi dulkintis, – niūriai suburblena. – Visai netrauki.

	Kitados tokie žodžiai būtų įskaudinę. Tegu ir ištarti tokio sūtraukos, kaip Džonas, lūpomis. Visada žinojau, kad esu neišvaizdi pilka pelytė. Žiūrėdama į Bėjos nuotraukas – į tamsius, žvilgius plaukus, besiplaikstančius aplink dailų veidą aukštais skruostikauliais, dideles akis, į sultingą ir sykiu liekną kūną, visišką priešingybę mano plokščiai it lenta, kone berniukiškai figūrai, – tik dar tvirčiau tuo įsitikinau.

	Bet Edis manęs geidžia. Neišvaizdžios pilkos pelytės Džeinės. Pagaliau jaučiuosi graži. Visagalė.

	Įbedu akis į Džoną ir pašaipiai vypteliu.

	– Svaičiok sau kiek tinkamas, – atrėžiu, nusisuku ir išeinu pro duris.

	Dar niekada durų klaktelėjimas už nugaros neskambėjo taip maloniai. Patraukiu automobilio link, mėgaujuosi garsiu basučių klepsėjimu.

	Eik. Tu. Šikt, – linkiu jam sulig kiekvienu žingsniu. – Eik. Tu. Šikt.

	Išsišiepusi nuo ausies iki ausies prieinu mersedesą, išsitraukiu raktus, spusteliu mygtuką. Tik po akimirkos suvokiu, kad kitapus aikštelės stovi pažįstamas raudonas automobilis. Nejau kažkas iš vietinių išgali turėti tokią mašinytę?

	Tik kai iš vairuotojo vietos išlipa Edis, mano smegenys pagaliau apdoroja faktą, kad tai jo automobilis, kad jis... čia. Senter Pointe. Prie mano šlykštaus daugiabučio.

	Edis čia siaubingai nedera; instinktyviai panūstu bėgti, įšokti į savo automobilį (jo automobilį, primena man nelemtos smegenys) ir nešdintis iš čia velniop.

	– Labas, gražuole, – pasisveikina priėjęs artėliau, pašvytuoja raktais.

	– Sekei mane? – išberiu džiaugdamasi, kad veidą dengia saulės akiniai ir Edis nemato mano akių.

	Jaučiuosi visai išmušta iš vėžių – ne tik dėl to, kad Edžiui šovė galvon mane pasekti, bet ir todėl, kad jis čia. Pamatė šį daugiabutį, šitą nusususią skylę, kurią kaip įmanydama stengiausi nuslėpti. Na tai kas, kad netrukus ji liks praeity. Vos neverkiu pagalvojusi, kad dabar Edis žinos, jog tokia vieta egzistuoja.

	Jis atsidūsta, susikiša rankas į užpakalines kišenes. Stovi čia, šioje aikštelėje, šiame pasaulyje vėjo sušiauštais plaukais ir atrodo kaip iš kitos planetos.

	Galvos svaigulys sustiprėja.

	– Žinau, – atsako Edis. – Tai kvaila, nederėjo taip elgtis.

	Tai taręs droviai šypteli, prisimerkia nuo ryškios saulės šviesos.

	– Tačiau einu dėl tavęs iš proto, tad argi galėjau susiturėti?

	Saulė plieskia visu karštumu, bet mane staiga nupurto šaltis.

	Edis – tikras romantikas. Nenuginčijamai aistringas. Bet šitai... nepanašu į jį.

	„Pažįsti Edį kokias penkias minutes, tad kažin ar žinai, koks jis“, – primenu sau.

	Šį žaidimą galima žaisti tik vienaip. Nusišypsau, pavartau akis.

	– Kokia banalybė, – sumurkiu pasistengusi nutaisyti džiugų balselį, o kad vaidyba atrodytų įtikimesnė, dar prikandu apatinę lūpą.

	Regis, suveikia: Edžio pečiai pakumpsta iš palengvėjimo, jis žengteli į priekį, apsiveja rankomis man liemenį.

	Priglaudžiu kaktą jam prie krūtinės, uodžiu jo kvapą. „Kvaiša tu, kvaiša“, – priekaištauju sau mintyse. Pripratau prie meluojančių, manipuliuojančių vyrų, tad įžvelgiu problemas ten, kur jų nėra. Gal Edis vienas tų žmonių, kurie įsimylėję puola į kraštutinumus. Daug jo savybių man tebėra paslaptis.

	– Ar tu – jos vaikinas?

	Abu atsigręžiame. Ant laiptų stypso Džonas. Vilki marškinėliais ir laisvomis sportinėmis kelnėmis, basas, riebaluoti plaukai styro kuokštais. Žiūriu į juodu, stovinčius netoli vienas kito, ir vargiai galiu patikėti, kad Džonas ir Edis priklauso tai pačiai rūšiai.

	– Kaip matai, – lyg niekur nieko atsako Edis, bet jo raumeningas kūnas vos juntamai įsitempia.

	– Jėgelė, – sumurma Džonas, akimis šmaižydamas nuo vieno prie kito; aiškiai stengiasi susigaudyti, kas gi čia dedasi.

	Edis tebesišypso, draugiškai ir ramiai, bet jaučiu nuo jo kažką sklindant – tamsią, smarkią emociją; dirstelėjusi žemyn pamatau, kad prie šono priglausta ranka suspausta į kumštį.

	Džonas to nepastebi, nulipa laiptais, sustoja tiesiai priešais mudu. Taip arti, kad užuodžiu jo prakaitą, salsvą pusryčių dribsnių dvelksmą.

	– Džeinė privalėjo mane įspėti apie išsikraustymą prieš dvi savaites, – suburba jis.

	Edis kilsteli antakius.

	– Neprivalėjau, – atkertu. – Nėra tokios taisyklės.

	– Yra, – neatlyžta Džonas. Matyti, kad iš paskutiniųjų stengiasi išlaikyti padėties kontrolę, tačiau man nuo to nė kiek ne lengviau. Veidas iškaista, oda ima tvinkčioti, krūtine nudryksta raudonis.

	– Visas pretenzijas pateikite mano teisininkui, – atsako jam Edis, išžvejoja piniginę iš kišenės, išima vizitinę kortelę.

	Tebesišypsodamas ištiesia kortelę Džonui. Šis žybteli žvilgsniu į Edžio veidą, į vizitinę, galiausiai ją paima.

	– Pateiksiu, – patikina, bet esu tikra: daugiau apie Džoną Riversą neišgirsime nė žodelio.

	Šitos jo nesąmonės gali išgąsdinti tik kito pasirinkimo neturinčias moteris. Bet Edį? Važinėjantį prabangiu automobiliu ir atsainiai užsimenantį apie teisininką? Be šansų.

	Bet Džonas nesusituri neskėlęs atsisveikinimo frazės.

	– Sėkmės, žmogau, – palinki, tada krypteli žvilgsniu į mane. – Ji – tikra rakštis subinėj.

	Ūmai siūbtelėjusi gėda užgniaužia gerklę, vos neuždusina. Nekenčiu, kad Edis sužinojo, jog gyvenau su šituo šiknium, kad suprato, kokia apgailėtina buvo mano būtis iki jam pasirodant mano gyvenime.

	Edis apsiveja ranka man liemenį, spusteli.

	– Džeine, gal paimtum mano mobilųjį iš automobilio? Noriu įsirašyti Džono numerį – dėl viso pikto, jei kiltų kokių problemų.

	Toli gražu ne tokios reakcijos tikėjausi, turbūt dėl to tik linkteliu ir nupėdinu per aikštelę prie Edžio automobilio.

	Pasiekusi užpakalinį bamperį grįžteliu per petį.

	Abu stovi vienas šalia kito, Edis palenkęs galvą kažką kalba Džonui.

	Neliečia jo, nesinaudoja ūgio pranašumu, kad įbaugintų, tačiau kiekvienas jo kūno linkis byloja apie įtūžį. Ko gero, užvis labiausiai Edis geidžia sugurinti Džoną į artimiausio automobilio priekinį stiklą.

	Džonas, tegu ir bukagalvis, supranta grėsmę. Nežinia, ką jam porina tebesišypsantis Edis, bet Džonas dar labiau išblykšta, traukiasi atatupstas, susigrūdęs rankas į kelnių kišenes užrioglina laiptais. Taip skuba, kad net klupteli, sumataruoja rankomis, bet Edis nė nekrusteli, leidžia jam kepurnėtis pačiam. Džonas galų gale atsistoja, paskutinįsyk perlieja mane šnairu žvilgsniu, tada nusigręžia ir nusliūkina į butą.

	Butą, kuris nuo šiol priklausys tik jam. Niekada nebebus mano.

	Edis patraukia prie automobilio. Žingsniuoja lengvai, atsipalaidavęs; visa įtampa išgaravo it nebuvusi.

	Priėjęs ištiesia rankas, suima manąsias ir spusteli.

	– Meldžiu, pasakyk, kad šitas psichas – ne tavo buvęs vaikinas, – paprašo pašaipiai vyptelėjęs.

	Meluočiau tvirtindama, kad kūnu nenusruveno geismo virpulys. Kažin kas mane įjaudrino labiau: Edžio artumas ar kad jis apgynė mane nuo Džono?

	Visiškai neapsimetinėdama priglundu prie jo ir sumurmu:

	– Patikėk, man patinka visai kitokie vyrai.

	Tebesišypsodamas Edis pasilenkia, pakšteli man į nosies galiuką.

	– Argi galėčiau abejoti? Juk įsimylėjai mane.

	„Atsitiktinį“ susitikimą su Tornfild Esteitso damomis planuoju ištisą amžinybę. Juk, šiaip ar taip, akimirka turi būti tobula -antros progos nebus, tad privalau pataikyti tiesiai į dešimtuką. Svarsčiau, gal netyčia susitikti su jomis Mauntin Bruke, tarkim, „Skrudintos pupelės“ kavinėje arba tiesiog ant šaligatvio, kuriuo žingsniuočiau aukštai iškėlusi galvą, nešina pirkinių krepšiais iš vieno brangiausių butikų.

	Valandų valandas sukau vaizduotėje šį scenarijų; kad ir kaip jis glostė širdį, iki trokštamo efekto šio to trūko.

	Tada man šovė drąsi mintis tiesiog parašyti joms žinutę ir pakviesti papietauti Edžio namuose. Deja, name tebetvyro Bėjos dvasia; pabūgau, kad pasirodysiu besanti viso labo blankus jos pakaitalas.

	Prisiminiau, kad Emilė Klark ir Kembelė Rid mėgsta rytais pasivaikščioti po kvartalą, ir mintyse bemat susidėliojo aiškių aiškiausias planas.

	Ir štai aš čia, kulniuoju Tornfild Esteitso šaligatviais, vedina pirmyn tursenančia Adele.

	Vedžioti šunį ne dėl pinigų visai smagu. Oras puikus, Adelė -paklusni kalaitė. Miela žiūrėti, kaip, užtikusi ką nors naujo, ji dirsteli per petį, suvizgina uodega, apdovanoja mane šuniška šypsenėle.

	Adelė man patinka vis labiau, turbūt dėl to, kad dabar ji -mano. Mudviejų su Edžiu, įsigyta jau po Bėjos mirties.

	Užsigalvojusi vos nepražiopsau akimirkos, kai mane pamato Emilė ir Kembelė.

	Kai pakeliu akis, tiedvi jau šmėkšo priešais, abi apsirengusios baltai, apsiavusios ryškių neoninių spalvų sportiniais bateliais, nosis pabalnojusios didžiuliais, kone pusę veido dengiančiais akiniais nuo saulės.

	Baisiai gaila, mat tie akiniai pridengia ir jų išraiškas, tačiau pastebiu vos pravertas Emilės lūpas, akimirką pakitusią Kembelės eiseną, ir man to pakanka.

	– Džeine?

	Emilė atskuba prie manęs, aplenkia Kembelę; ši pėstina palengva, įsirėmusi delnais į klubus.

	– Oi, labas! – pasisveikinu. Kilsteliu ranką, užbruku už ausies plaukų sruogą, palenkiu galvą. Tikras drovumo įsikūnijimas.

	– Maniau, nebevedžioji šunų? – nusistebi Emilė, žvilgčiodama į Adelę.

	Sukikenu, apsuku pavadėlį apie delną.

	– Nebevedžioju, – patikinu. – Mudvi su Adele išėjome truputį pasimankštinti.

	Lukteliu, kol tiedvi susivoks. Reikia, kad Emilė ir Kembelė pačios suvestų galus. Jei patieksiu naujieną ant lėkštutės, netruks pasklisti gandai, kokia aš pasikėlusi.

	Nesupraskite manęs klaidingai – šiuo metu jaučiuosi velnioniškai pasikėlusi. Bet sykiu noriu, kad Emilė, Kembelė ir Kerolaina Maklaren ilgainiui imtų laikyti mane drauge, o ne prieše, tad akimirka, kai jos pirmąkart pažvelgs į mane kaip į Edžio merginą, o ne šunų vedžiotoją, – ypač svarbi.

	– Edis tau ją padovanojo ar ką? – nesusigaudo Emilė.

	Užgniaužiu atodūsį. Emilė – gražiausia moteris visame kvartale, bet, akivaizdu, ne pati protingiausia. Staiga užsinoriu, kad čia būtų Kerolaina – jai nereikėtų nieko aiškinti.

	Laimė, man į pagalbą ateina Kembelė. Ji pakelia akinius ant viršugalvio, pažvelgia į mane, išplečia akis.

	– Tu – ta paslaptinga mergina, – sumoja, tada kumšteli Emilę. – Pameni, įtarėm, kad Edis su kažkuo susitikinėja?

	Emilės žandikaulis komiškai atvimpa, iš lūpų išsprūsta tylus „vaje“.

	Mosteliu laisva ranka, perkeliu kūno svorį ant kitos kojos.

	– Tai nutiko labai netikėtai, – paaiškinu. – Viskas dar labai nauja, buvo nejauku kam nors apie tai pasakoti ir... – Atsidūstu, pavartau akis. – Ką gi, dabar jaučiuosi siaubingai nesmagiai.

	Tai dar viena gudrybė, išmokta metams bėgant: jei leisi žmonėms manyti, kad jie už tave viršesni, pasitikėjimą įgysi kur kas greičiau. Kembelės veidas sušvelnėja, Emilės lūpas išlenkia nuoširdi šypsena.

	Aš – ne grėsmė, ne įsibrovėlė. Aš tik mieloji Džeinė, kuri ištraukė beprotiškai sėkmingą bilietą ir pati tai supranta.

	Su šituo jos gali susitaikyti.

	– Ach tu, šelme. – Emilė ištiesia ranką, meiliai paplekšnoja manąją.

	Kažin ar kada esu girdėjusi tokį žodį, bet iš Emilės lūpų jis skamba puikiai.

	Tada, kaip ir tikėjausi, Emilė mosteli namų pusėn.

	– Tokių įdomių istorijų niekas nesiklauso vidur gatvės. Eime pas mane.

	Užsukusi į Emilės namus kaip viešnia, jaučiuosi visai kitaip.

	Išleidžiu Adelę į užpakalinį sodelį pas Majorą ir Pulkininką, nusišypsau uodegas vizginantiems šunėkams, tada grįžtu į virtuvę. Kembelė ir Emilė stovi prie salos. Aišku kaip dieną, kalbėjosi apie mane – man įėjus skubriai pakelia akis, atšoka viena nuo kitos, bet veiduose nematyti nei įtampos, nei pykčio. Veikiau jau nuostaba.

	Reikia pripažinti, man patinka būti aptarinėjamai.

	Emilė suberia vaisių gabalėlius į sulčiaspaudę. Sudūzgia varikliukas, stiklinė prisipildo glitaus tamsžalio skysčio, tačiau paimu ją ir šypsodamasi siurbteliu.

	Skonis toks, lyg kas būtų sumaišęs puskilogramį imbiero su nupjauta žole, bet jei šį marmalą geria Emilė ir Kembelė, tai, kad mane kur, pamėgti galiu ir aš.

	– Taaaigi, – nutęsia Emilė, užsikvempia ant stalviršio, kumščiu pasiremia smakrą – lyg kokia paauglė pižamų vakarėlyje. – Klok mums viską.

	Nusijuokiu, patraukiu pečiais.

	– Iš tikrųjų, istorija niekuo neypatinga. Vieną popietę įsikalbėjome, jis pakvietė mane kavos, o tada... – Vypteliu, kukliai nuduriu akis į stalviršį.

	Visada geriau leisti žmonėms pasitelkti vaizduotę, užuot išpasakojus smulkiausias detales.

	Deja, Kembelė geidžia detalių, nes argi galėtų būti kitaip?

	– Taigi, judu lyg ir. – Ji pabarbena nagais į stiklinę. Ant smiliaus sutviska naujas auksinis žiedelis – siauras, nusagstytas deimantais – ir aš tik vargais negalais atplėšiu akis, užgniaužiu norą jį turėti. – Lyg ir rimtai?

	Sutinku jos žvilgsnį; lūpose žaidžia šypsena, galva suokalbiškai palenkta „mergaitės plepa“ poza – begalę kartų mačiau Kembelę, Emilę ir Kerolainą šitaip besikuždančias, – bet akyse glūdi kažkas atšiauraus, trūkčioja skruosto raumenėlis.

	Atsargiai, atsargiai.

	Dingteli, kad gal derėtų ir toliau vaidinti bejėgę naivuolę: „Ak, nežinau, mes neskubiname įvykių“, kitaip tariant, ir toliau kabinti joms makaronus. Tačiau dalelė priešinasi, trokšta pranešti šitoms damutėms, kad neketinu iš čia kraustytis, tad kuo greičiau jos su tuo susitaikys, tuo geriau.

	Taigi, jokių gūžčiojimų. Jokių nukaitusių skruostų. Pažvelgiu Kembelei tiesiai į akis ir atsakau:

	– Aha, rimtai.

	– Kaip nuostabu! – suspinga Emilė, spusteli man ranką.

	Kembelė žvilgteli į bičiulę; matyti, kad abejoja. Bet jei jau Emilė mane palaiko, tai kas gi belieka Kembelei, jei ne pasekti jos pavyzdžiu?

	Akivaizdu, kad ir ji tą supranta, nes galiausiai nusišypso ir sumurma:

	– Išties nuostabu. Sveikinu, Džeine.

	Dabar vėl galiu susikuklinti.

	– Noriu pasakyti, mudu tik susitikinėjame. Apie vestuves nė kalbos nėra.

	– Bet gyvenate kartu, tiesa? – pasmalsauja Emilė, o kai aš išsyk neatsakau, suskumba pridurti: – Aš tik spėju. Jei jau vaikštinėji su Adele dėl smagumo.

	– Gyvenam, – neslepiu, bet akis nuleidžiu, deduosi šiek tiek sumišusi. – Mano butas kitame miesto gale, tad pamanėme, jog bus protingiau, jei persikraustysiu čia.

	Emilė ir Kembelė skubriai susižvelgia, bet nežinia, ką reiškia tie žvilgsniai. Ar, jų galva, šitaip greitai atsikrausčiusi į vyro namus pasielgiau kaip tikra šliundra? Kad mane priėmęs Edis -kvailys?

	Nežinau, ką manyti, tačiau nespėju nieko pridurti – Emilė patraukia pečiais.

	– Ateis laikas ir susituoksit. Labai tikėtina.

	Jos žvilgsnis nukrypsta į didžiulį nerūdijančiojo plieno šaldytuvą. Prie jo prisegta nuotrauka: Emilė ir Kembelė pozuoja kepsnių vakarėlyje. Tarp jų stovi Bėja Ročester ir Blanša Ingrem.

	Visos šypsosi, Emilės ranka apsivijusi Bėjai liemenį.

	Demonstratyviai įsižiūriu į nuotrauką. Tada atsigręžiu.

	– Turbūt siaubingai jos ilgitės. Ir Blanšos.

	Emilė vos pastebimai susiraukia, kilsteli pirštus prie kaklo, įninka žaisti su perlais inkrustuotu auksiniu kryželiu. Kembelė ištuština sulčių stiklinę.

	– Be jų čia viskas kitaip, – galiausiai numykia Emilė. Raukšlės jos kaktoje pagilėja.

	– Mažiau sumautų dramų, tas tai tikrai, – priduria Kembelė, tada žvilgteli į mane ir atsainiai plasteli ranka. – Nederėjo šito sakyti.

	Mielai pasiklausyčiau išsamesnio pasakojimo. Kokių dramų?

	Mano pasitenkinimas savimi priblėsta. Staiga sėdėdama prie Emilės stalo susizgrimbu, kad čia – ištisas pasaulis, kupinas povandeninių srovių, istorijų, draugysčių ir nutylėjimų. Maniau, kad jau spėjau jame apsiprasti, bet štai, ima ir paaiškėja nauji faktai, mėtomos užuominos, jog aš čia tik naujokė. Prašalaitė.

	– Tądien paskutinįkart šventėme visos kartu, – tarsteli Emilė ir nužingsniuoja prie šaldytuvo. – Liepos ketvirtąją. Beprotiška, bet tebelaukiu žinučių iš Blanšos ar elektroninio laiško iš Bėjos – apie Aplinkotvarkos komiteto reikalus ar panašiai. – Ji pakraipo galvą. – Dievaižin kada apsiprasiu su mintimi, kad jų nebėra.

	Velnias, reikalai krypsta visai ne ta linkme, kaip tikėjausi. Beviltiškai graibausi kokios nors atbrailos įsikibti, karštligiškai mintiju, kaip pakeisti įvykių eigą.

	Griebiuosi vienintelės galvon šovusios minties:

	– Aplinkotvarkos komiteto?

	Po perkūnėliais. Verčiau jau tie žodžiai niekada nebūtų ištrūkę man iš lūpų.

	Emilė vos pastebimai kilsteli antakius, išplečia akis.

	– Na, taip, – atsako. – Tornfild Esteitso aplinkotvarkos komiteto susitikimų nerengėme nuo... nuo Bėjos ir Blanšos žūties.

	Būtų buvę pernelyg keista susiburti be jų. Bet vasara ant nosies, turbūt reikia ką nors sugalvoti. Ką manai, Keme?

	Kembelė linkteli, nusliuogia nuo kėdės, nuneša stiklinę prie plautuvės.

	– Būtinai. Gėlynas prie vartų pavirtęs pasibaisėtinu šabakštynu.

	Kaip tik vakar ėjau pro tas gėles. Man jos pasirodė labai gražios – spalvingos, šiek tiek sulaukėjusios. Tačiau dabar perdėm energingai linkčioju galva ir pritariu:

	– Tikrai taip!

	Stoja tylos akimirksnis, mažumėlę per ilgas, tad pasiskubinu jį pertraukti:

	– Žinau, šiame rajone esu žalia, bet jei jums reikia naujos komiteto narės, mielai prisijungčiau.

	Verčiau mirčiau, nei leisčiau laiką pliurpdama apie gėlytes su kvartalo damomis, bet jei jau Bėja tuo užsiėmė, galiu ir aš. Tegu jos prie manęs pripranta. Susitaiko su mintimi, kad artimiausiu metu niekur nedingsiu.

	Matyti, kad Kembelei maga paprieštarauti, priminti, kad esu tik Edžio sugyventinė, o ne jo namų šeimininkė, tad, pagal iki šios sekundės neegzistavusią taisyklę, negaliu dalyvauti komiteto veikloje. Pažįstu tokias kaip ji.

	Bet Emilės veide nušvinta plačiausia šypsena.

	– Būtų labai smagu!

	Kiek padelsusi nusišypso ir Kembelė, bet kai atsigręžia į mane, jos išraiška panėšėja į plėšrūnišką vypsnį.

	– Baisiai smagu.

	Nė sapnuoti nesapnavau, kad galima išleisti tūkstantį dolerių idiotiškiems lauko šviestuvams – dujinių žibintų kopijoms.

	Bet štai aš čia, kraunu dėžes su šviestuvais į Edžio visureigio bagažinę, o jo kreditinė kortelė stačiai rūksta mano piniginėje. Žinau, Edis nesuks dėl to galvos – pats paragino pirkti viską, „ko Emilei žūtbūtinai prisireikė“. Tačiau vos prieš keletą mėnesių maitinausi vien užpilamais makaronais bei dribsniais, tad išgirdusi „Home Depot“ kasininkę tariant: „Tūkstantis dvidešimt trys doleriai ir septyniasdešimt aštuoni centai“, – už lempas -vos negavau širdies smūgio.

	Mano pirmoji savaitė Aplinkotvarkos komitete klostosi išties puikiai.

	Sykį jau buvome susirinkusios Emilės namuose. Tik penkiese: Emilė, Kembelė, Kerolaina, Ana Greisė, kurios iki šiol nebuvau sutikusi, ir aš. Gerą valandą gurkšnojome baltąjį vyną, neaiškiai mykėme, kad derėtų kažkaip pagražinti Tornfild Esteitso aplinką, ir tik likus maždaug dešimčiai minučių iki susirinkimo pabaigos Emilei toptelėjo mintis apie prašmatnius lauko šviestuvus su saulės baterijomis.

	„Šviestuvai pagyvintų gėlyną prie įvažos į kvartalą, o jei pavyktų gauti jų pakankamai, galėtume apšviesti ir šaligatvius!“

	Kaip kvaiša pasišoviau pasirūpinti tomis lempomis; tačiau man nė į galvą nedingtelėjo, kad teks pačiai už jas sumokėti ir pargabenti į Tornfild Esteitsą.

	Padedama oranžine prijuoste ryšinčio vyruko, įkeliu paskutinį krepšį į automobilį ir pasigailiu nepalaukusi savaitgalio. Būtų buvę daug smagiau pasivaikščioti po parduotuvę su Edžiu, deja, šiandien trečiadienis, ir jis darbe. Pastaruoju metu Edis labai daug dirba – nieko keisto, juk reikia rūpintis statybų bendrovės bei „Pietų vilų“ reikalais – ir kartkartėmis negrįžta namo iki vėlumos.

	Pati stebiuosi, kaip jo pasiilgstu. Maniau, kad galimybė gyventi Edžio namuose, naudotis jo automobiliais ir pinigais apmalšins vienatvę, bet namas... milžiniškas. Ir pilnutėlis Bėjos daiktų, nes, suprantama, savais jų pakeisti negaliu. Artimiausiu metu reikės apie tai pagalvoti.

	Trinkteliu bagažinės dangtį ir jau traukiu prie vairuotojo durų, kai staiga išgirstu:

	– Džeine.

	Automobilių stovėjimo aikštelėje stypso Džonas su plastikiniu maišeliu rankoje ir dėbso į mane markstydamasis nuo ryškios saulės šviesos.

	Iš pradžių pamanau, kad vaidenasi, nes kurių galų Džonui čia būti; tada prisimenu, jog tyčia nevažiavau į prabangesnes ūkinių prekių parduotuves Mauntin Bruke. Pasirinkau „Home Depot“ parduotuvę Vesteivia Hilse, mat nusprendžiau, kad čia apsipirksiu pigiau.

	Seni įpročiai.

	Ir Džono bažnyčia stovi Vesteivia Hilse. Verčiau jau būčiau to nepamiršusi, deja, per tas keletą savaičių, kai nebegyvenu senajame bute, Džonas man visiškai išgaravo iš galvos.

	Stengiuosi nekreipti į jį dėmesio, tačiau iš vėžių išsimušu. Sutrikusi spusteliu ne spynos, o signalizacijos mygtuką; šaižus pypsėjimas rėžia ausis tūkstantį kartų garsiau nei įprastai.

	– Šūdas, – sumurmu ieškodama garsą nutildysiančio mygtuko, bet kol jį sugrabalioju, Džonas jau šmėkšo šalia, taip arti, kad užuodžiu pigaus dezodoranto – turbūt pavadinto „Kalnų lūšimi“ ar „Gaiviu ledkalniu“ – kvapą.

	– Džiaugiuosi tave sutikęs, – sako sveikindamasis.

	Žengteliu atatupsta, mentimi užkliudau visureigio šoninį veidrodėlį.

	– Na, jausmas nėra abipusis, – atkertu, – tad...

	– Kažkas skambino į butą ir teiravosi tavęs.

	Nustėrstu, pirštai nutirpsta, tirpulys plečiasi į rankas. Tai kvaila, nes skambinti galėjo bet kas. Gal kas nors iš „Skrudintos pupelės“ sugalvojo pakviesti sugrįžti į darbą. Juk duomenų anketoje nurodžiau stacionaraus telefono numerį, tiesa? Negana to, vos čia įsikūrusi išsiuntinėjau begalę užklausų dėl darbo. Tai buvo labai seniai, bet, kas žino, gal žmonės peržiūri ir senus laiškus. Skambinti galėjo bet kas. Nebūtinai jie.

	Deja, širdies gilumoje žinau tiesą.

	– Ir ką? – atšaunu, bet balse negirdėti nei kandumo, nei atsainių „man nusispjaut“ gaidelių, kad ir kaip norėčiau. Jaučiuosi užspeista į kampą ir persigandusi.

	Esu užspeista į kampą ir persigandusi.

	– Tikriausiai skambino iš Finikso.

	Širdis apsunksta, tvaska pernelyg greitai, pernelyg stipriai. Tirpulys atslinko iki veido, staiga nusigąstu, kad neįstengsiu prasižioti.

	– Ieškojo žmogaus, pažįstančio moterį vardu Helena Berns.

	Džonas kyšteli liežuvį, persibraukia lūpas. Pykstu ant savęs, kad išsidaviau išsigandusi. Nekenčiu minties, kad leidau jam mėgautis šia akimirka.

	Kad jį kur – tą vardą.

	Nusigręžiu, graibau durų, tetrokštu atrakinti savo automobilį („Edžio automobilį, tai Edžio automobilis, visa tai – ne tavo“) ir pabėgti nuo Džono.

	– Nepažįstu jokios moters tokiu vardu, – tęsia jis ir prieina taip arti, kad gumine sportbačio nosimi palyti mano batelį, brūžteli į kulną. – Bet iš to, ką papasakojo tas žmogus, galiu spręsti, kad jis kalbėjo apie tave. Sakė, kad Helenai dabar būtų apie dvidešimt. Trumpi rudi plaukai, rudos akys. Randas ant dešinės rankos.

	Atsisuku. Stoviu įkalinta tarp Džono ir automobilio, nugarą tvilko įkaitęs metalas ir stiklas.

	– Ką jam pasakei?

	Džonas išsišiepia. Šiandien jis nebeprimena apgailėtinos žebenkšties, kaip anądien, kai susipažino su Edžiu. Drabužiai švarūs, plaukai sušukuoti. Staiga apima siaubingas jausmas, kad susitikimas anaiptol ne atsitiktinis – Džonas mane sekė visą kelią iki Vesteivia Hilso, nes suplanavo šią akistatą, norėjo, kad viskas įvyktų taip, kaip jam reikia.

	Ši mintis kažkodėl dar bjauresnė už visas šlykštybes, kurių prisižiūrėjau gyvendama su juo.

	Mano naujame gyvenime Džonui vietos nėra. Jis ir viskas, kas nutiko Finikse, turi amžiams pasilikti praeityje.

	Džonas uždelsia keliomis sekundėmis per ilgai – sekundėmis, per kurias susigniaužia skrandis, o širdis pašėlsta daužytis. Nekenčiu jo, nekenčiu jo, nekenčiu.

	Tada jis patraukia pečiais.

	– Pasakiau, kad ne ten pataikė. Nepažįstu jokios moters tokiu vardu ar atitinkančios jo apibūdinimą.

	Siūbteli iki skausmo saldus palengvėjimas, deja, sykiu su juo atvilnija suvokimas, kad dabar esu skolinga Džonui Riversui. Saldumas burnoje sugyžta.

	– Savaime aišku, jis manimi nepatikėjo, – toliau trata Džonas. Jis susikiša rankas į kišenes, pasiūbuoja ant kulnų.

	Šitam krušliui smagu.

	– Padiktavo savo numerį, paprašė paskambinti, jei ką prisiminsiu.

	Jis nudelbia mane akimis, nusišypso.

	– Ir žinai ką, šiandienis mudviejų susitikimas man priminė... – Ko nori?

	Džono akių spindesys priblėsta. Matyt, tikėjosi ilgėliau pasismaginsiąs. Norėjo pasižiūrėti, kaip raitausi ant kabliuko. Edis pažemino jį mano akyse, tad dabar atėjo mano eilė kentėti. Puiku. Tenoriu išsisukti iš šios velniavos suteikusi jam kuo mažiau malonumo.

	– Nuompinigių? – kamantinėju rausdamasi rankinėje.

	Ten saugau pluoštelį banknotų – savų, ne Edžio. Tai santaupos, sukauptos vedžiojant šunis ir pardavus vogtus mažmožius, pinigai, kuriuos subrukau į rankinės dugną ir tikėjausi niekada iš ten neištraukti. Ketinau juos saugoti kaip priminimą apie praeitį; norėjau būti ta, kuri nešiojasi rankinėje du šimtus dolerių ir jų nė neprisimena, niekada nejaučia būtinybės jų išleisti.

	Dabar banknotus ištraukiu, įbruku Džonui į delną.

	– Še. Čia kur kas daugiau, nei turėčiau susimokėti už tai, kad neįspėjau tavęs prieš dvi savaites, tad mudu atsiskaitę.

	Džonas įsistebeilija į suglamžytus dolerius, suklapsi blakstienomis, tada vėl pakelia akis į mane. Balažin ko norėjo ar tikėjosi iš šitos scenos.

	Gal jis ir pats nežino.

	Panašu, kad Džonas geidė ne tik pinigų; matyti, jog stengiasi vėl pasijusti padėties šeimininku, tačiau banknotus kišenėn susikemša.

	– Ačiū, – galiausiai burbteli ir vėl nusišypso. – Ką tu pasakysi, atmintis tik op ir vėl aptemo. – Jis pastuksena pirštu į galvą. – Keistas dalykas tie prisiminimai. Čia yr, čia nebėr.

	Turbūt pasirepetavo šitą idiotišką frazę priešais veidrodį. Įprastomis aplinkybėmis būčiau nusišaipiusi, tačiau dabar tik įsliuogiu prie automobilio vairo, drebančiomis rankomis įkišu raktą į spynelę.

	Dirstelėjusi į galinio vaizdo veidrodėlį matau Džoną, kulniuojantį savo automobilio link. Lukteliu, kol jis dingsta iš akių, tada priglaudžiu kaktą prie vairo, giliai alsuoju pro nosį.

	Džonas nežino, kas nutiko Finikse. Nežino apie Heleną. Visas tas šūdas užvirė gerokai anksčiau, nei mudu susipažinome grupinio gyvenimo namuose, tad kai reikalai pašlijo, kai nebeturėjau, kur eiti, pamaniau, kad pas Džoną rasiu saugią priebėgą.

	Pakankamai saugią.

	Deja, derėjo nepamiršti, kad jokia vieta, joks žmogus negali manęs apsaugoti.

	„Išskyrus Edį, – primenu sau. – Su Edžiu saugu. Tornfild Esteitsas – saugi vieta. Dabar aš saugi.“

	Tačiau važiuodama namo be paliovos dirsčioju į galinio vaizdo veidrodėlį.

	– Oi, mergyt, jei prarysiu dar bent kąsnelį, sprogsiu.

	Prieš paduodama man lėkštę Emilė pasiima sūrio lazdelę, tad suabejoju, ar jai išties gresia neišvengiama mirtis, tačiau užjaučiamai nusišypsau.

	– Aš irgi, – sumurmu ir kiek uždelsusi priduriu: – Mergyt.

	Laimė, Emilė nieko nepastebi. Sėdime ant grindų jos svetainėje: aš, Kembelė, Ana Greisė ir Lendrė. Vis dar nežinau nei naujųjų bičiulių pavardžių, nei kuriose gatvėse jos gyvena, tačiau tiek Ana Greisė, tiek Lendrė nedaug kuo skiriasi nuo man jau pažįstamų Tornfild Esteitso moterų. Abi gražios, lieknos, pasidabinusios tviskančiomis baltomis šypsenomis ir brangiais papuošalais. Vienintelė ypatybė, išskirianti jas iš kitų, – nėštumas. Lendrės pilvukas jau aiškiai matomas, pūpso pridengtas melsva palaidine; Anos Greisės liemuo atrodo taip, lyg ji būtų per pietus suvalgiusi vienu picos gabalėliu per daug. Ankstėliau nugirdau ją pasakojant Emilei, kad juodu su vyru jau nusprendę pavadinti kūdikį Hiljardu arba Hiljarde – nelygu, kas gims, – tad dabar, sėdėdama ant grindų, pasiunčiu Anos Greisės pilvui užjaučiamą žvilgsnį.

	Ankstesniame susitikime vilkėjau dizainerės Lilly Pulitzer suknelę. Kol kitos, apsivilkusios laisvomis tunikomis ir tamprėmis, basos patogiai sėdėjo ant grindų, aš nejaukiai gūžiausi ant sofos. Tikėjausi oficialesnio ir prašmatnesnio vakarėlio, todėl ir pasirinkau suknelę, bet, kaip visada, prašoviau.

	Tačiau šiandien mudvi su Emile vilkime kone vienodus drabužius. Abi pasirinkome neutralias spalvas: Emilė – smėlio, aš -gelsvą it kiaušinio lukštas atspalvį. Žinau, tokia spalva kiek pa-blyškina odą, bet Ana Greisė ir Lendrė šįkart nespokso į mane kaip į nekviestą viešnią, tad turbūt padariau pažangą.

	Gal kažkaip įrodžiau savo vertę, nes nupirkau šviestuvus, o čekį pasilaikiau sau?

	Kad ir kaip būtų, šiandien ir aš sėdžiu ant grindų šalia Emilės, prie milžiniškos minkštos otomanės, paverstos kavos staleliu. Ant otomanės įtaisytas didelis medinis padėklas su ledo kibirėliu, jame rasoja butelis baltojo vyno, ir man staiga dingteli, kad viskas: otomanė, padėklas, kibirėlis, piešiniais dekoruotos taurės, iš kurių gurkšnojame vyną, – čia atkeliavo iš „Pietų vilų“.

	Vos neprasižioju paklausti, tačiau ko jau ko, o Bėjos vaiduoklio man čia reikia mažiausiai. Dėkuidie, per pirmą susitikimą niekas nė žodeliu apie ją neužsiminė, tad tikrai neketinu suteikti joms progos mudvi lyginti ir priešinti.

	- Taigi, – suulba Kembelė ir išsitraukia monograma papuoštą aplanką, kurį sklaidė ir praeitą savaitę. – Mieloji Džeinė nupirko mums lauko šviestuvų. Tu nereali, Džeeeine, ačiū!

	Pakeliu taurę, plačiai nusišypsau.

	– Jokių problemų!

	Baisaus čia daikto, kad „Home Depot“ aikštelėje man grasino buvęs buto draugas, o Edžio kreditinės kortelės sąskaita palengvėjo tūkstančiu suvirš dolerių – vien už idiotiškas lempas.

	– Be to, – tęsia Kembelė, braukdama piršteliu per lapą, – Anos Greisės uošvio įmonė, užsiimanti kraštovaizdžio tvarkymu, padovanos velėnos. Ja pagražinsime pagrindinį įvažiavimą į Tornfild Esteitsą.

	Ji prispaudžia delną prie širdies, nutaiso graudulingą išraišką ir palenkia galvą.

	– Tu tikras angelas.

	Ana Greisė surinko suknistą telefono numerį ir išprašė nemokamo šlamšto, kuris vargu ar pakylėja ją iki angelų, bet ką aš išmanau?

	Paimu dar vieną sūrio lazdelę iš lėkštės. Esu sudirgusi dėl to susitikimo su Džonu, tad ir kabinėjuosi prie visko. Turėčiau stengtis įrodyti toms moterims, jog esu viena jų, o ne žvelgti į jas kaip į konkurentes. Privalau tai įsidėmėti.

	Kembelė prisėda ant kulnų ir vėl įbeda žvilgsnį į aplanką.

	– Ką gi, didžiąją dalį vasaros tikslų įgyvendinome. Turbūt reikėtų pagalvoti apie ateitį ir imtis rudens reikalų.

	– Mergyt, jei pradėsi kalbėti apie chrizantemas, manęs čia nė kvapo neliks. – Lendrė užverčia akis, o kitos pratrūksta juokais.

	Aš irgi susijuokiu, bet sekundėlę per vėlai. Atrodo, kad visos staiga sušneko man svetima kalba.

	– Ne, jokių chrizantemų, nebūk tokia nuobodi, Lendre, – patikina ją Kembelė ir nusišypso. Tada suneria pirštus po smakru. Sutviska žiedai. – Pamaniau, galėtume nuveikti ką nors smagaus amerikietiškojo futbolo tema, – pasiūlo. – Na, suprantat, pusę klombos apsodintume raudonomis ir baltomis gėlėmis, o kitą – oranžinėmis ir mėlynomis.

	Damos aikčioja iš susižavėjimo. Aš dairausi, šypsausi, bet ir vėl nesuprantu, kas čia iš tikrųjų dedasi.

	Lendrė, matyt, pastebi mano veido išraišką. Ji šypteli, palinksta artėliau.

	– “Geležinė taurė“, – sukužda, tarsi tai viską paaiškintų, bet aš tik kilsteliu antakius ir vypsau lyg iš Mėnulio nukritusi.

	– Sergi už Bernerius ar už Bamerius? – pasmalsauja Ana Greisė, traukdama butelį vyno iš kibirėlio.

	Paaiškėja, kad butelis veik tuščias, tad Emilė sucaksi liežuviu ir nupėdina į virtuvę.

	– Džeinė ne iš Pietų, – sumurma Kembelė. Ji kažką pasižymi sąraše, tada pakelia akis į mane. – Obernas ir Alabama, – paaiškina. – Du dideli universitetai, garsios amerikietiškojo futbolo komandos. Kone kiekvienas pietietis dar vystykluose pasirenka, už kurią sirgs.

	– Mudvi su Lendre baigėme Alabamos universitetą, – pasigiria Ana Greisė. – Taigi, „Bangą, bangą!“ ir panašiai.

	– O aš mokiausi Oberne, – priduria iš virtuvės išnirusi Emilė, nešina atidarytu buteliu vyno. – „Į kovą, „Ereliai“!“

	Kai ji pasiūlo įpilti man vyno, neatsisakau. Galva sukasi, niekaip nesuprantu, kaip čia taip atsitiko, kad dabar didžiausias mano rūpestis yra studentiškas amerikietiškasis futbolas.

	– O kur tu mokeisi, Džeine? – parūpsta Anai Greisei.

	Ji ne tokia graži kaip Kembelė ar Emilė, veidas kampuotas, kiek per šviesūs plaukai nedera prie blyškios odos. Kai Ana Greisė susineria rankas, skimbteli riešus puošiančios apyrankės; mane apima veik neužgniaužiamas noras vieną jų turėti. Ne kokią nors kitą apyrankę, kurią galiu nusipirkti, bet vieną iš šitų, priklausančių jai.

	Galėčiau pameluoti. Išgalvoti kokį joms niekada negirdėtą menkai žinomo koledžo pavadinimą. Tačiau jau prisimelavau iki ausų, negana to, kažkas Anos Greisės žvilgsnyje man kužda, kad ji pultų naršyti gūgle, vos grįžusi namo, arba prasimanytų draugę, lankiusią tą patį koledžą. Pasistengtų sumaišyti man kortas.

	Tad papasakoju... na, ne visai tiesą, bet šiek tiek į ją panašesnę versiją.

	– Mokiausi bendruomenės koledže, baigiau nuotolinius kursus. Daug dirbau, tad toks būdas man tiko labiausiai.

	– Aha, Kembelė ir Emilė sakė, kad vedžiojai jų šunis? – klausiamai ištaria Ana Greisė, bet tai toli gražu ne klausimas.

	Nusišypsau.

	– Taip, tikrai.

	– Ar taip ir susipažinai su Edžiu?

	– Mhm, mhm, – numykiu ir čiumpu dar vieną sūrio lazdelę, nors visai jos nenoriu. Trupiniai išmargino naujas gelsvas tampres tamsiomis riebalų dėmelėmis, negana to, kepėjas negailėdamas pagardino juos Kajeno paprikomis. Aitrus kvapas kutena nosį, verčia akis ašaroti.

	– Dieve, jei būčiau žinojusi, kad patrauklų, turtingą našlį galima sutikti vedžiojant šunis, nė už ką nebūčiau prasidėjusi su tomis kvailomis pažinčių programėlėmis, – pareiškia Lendrė.

	Prisimenu, kodėl jos vardas man pasirodė pažįstamas: prieš kelis mėnesius Emilė ir Kembelė liežuvavo apie Lendrės vyro -gydytojo – romaną su farmacijos kompanijos atstove.

	– Man tiesiog pasisekė, – išspaudžiu šypseną.

	Deja, šiandien ne itin sekasi vaidinti kuklią. Gal dėl įdėmaus Anos Greisės žvilgsnio, o gal dėl to, kad jau pavargau nuo šito mėšlo. Aš čia, tiesa? Argi to negana?

	– Kur gyvenai prieš atvažiuodama į Birmingamą? – pasmalsauja Lendrė. Ji atsisėda, papurena sofos pagalvėlę, į kurią buvo atsirėmusi.

	Į tokius klausimus geriausia atsakinėti užuolankomis.

	– Oi, dievulėli, tai ten, tai šen, – gūžteliu pečiais. – Šeima dažnai kraustėsi iš vienos vietos į kitą.

	Tiksliau, krausčiausi aš, keliavau iš šeimos į šeimą. Vieni giminaičiai. Kiti. Globėjai. Galiausiai paskutinioji buveinė: Finiksas.

	Nuo prisiminimų pinot grigio burnoje virsta actu, skrandis susimezga į mazgą. Pastatau taurę ant padėklo; tik per plauką neužkliudau kraštelio ir neištaškau vyno į visas puses.

	– Akivaizdu, kad iki šiol negyvenau Pietuose. – Stengiuosi šypsena pridengti nejaukią akimirką. – Antraip tikrai atskirčiau „Bangą“ nuo „Erelio“.

	Visos prajunka, kaip ir tikėjausi. Viliuosi, kad vėl įsiplepėsime apie gėles, vėliavėles ar kokius kitus kvailus niekalus.

	Nepagailėsiu dar tūkstančio eurų suknistiems vejos apšvietimo elementams, tik liaukimės kalbėjusios apie mane.

	– Labai tikiuosi, kad čia ir pasiliksi, – suulba Lendrė saldžiu it medus balseliu. – Dabar, kai judu su Edžiu...

	Ji nutyla, plesteli ranka.

	Judesys atsainus, ir žvilgsnis anaiptol ne toks skvarbus, kaip Anos Greisės, bet klausimas lieka kyboti ore.

	Kembelė užbaigia bičiulės mintį:

	– Nesuprantu, kodėl jis tau nepasiperša, mergyt.

	– Rimtai, – pritariamai linkteli Emilė, šliūkšteli sau daugiau vyno. – Jei Edis nori, kad gyventum kartu, mažiausia, ką jis gali padaryti, – tai užmauti žiedelį tau ant piršto.

	– Keilebas irgi norėjo, kad apsigyventume kartu dar prieš vedybas, – prisimena Ana Greisė ir taip energingai papurto galvą, kad palei nugarą sušvytuoja plaukų uodegėlė. – O aš atsakiau: „Na jau ne!“ Jei vyras nori gyventi su moterimi kaip su žmona, privalo ją vesti.

	Visos pritariamai mykia. Žvelgiu į damutes, gurkšnojančias vyną eilinio ketvirtadienio popietę, šventai įsitikinusias, kad didžiausias moters pasiekimas yra „vedybos“.

	Ir pagaliau man galvoje nušvinta.

	Galiu dėtis prie visų įmanomų komitetų, vilkėti tinkamus drabužius, domėtis prakeiktu amerikietiškuoju futbolu, kalbėti kaip dera, bet viskas bus veltui.

	Kol Edis nepasipirš, niekada netapsiu viena jų.

	Visą savaitę stengiuosi negalvoti apie Emilę, Kembelę ar kurią nors kitą iš jų grupelės, mėginu nenorėti daugiau, nei gavau. Juk, šiaip ar taip, jau dabar jaučiuosi lyg laimėjusi aukso puodą; negana to, savo kailiu patyriau, kad godumas prie gero nepriveda.

	Tačiau prisiminimai kirba po oda, įkyriai dilgsi – žvilgsniai, klausimai, juokeliais pridengti įžeidimai.

	Ir ne vien Tornfild Esteitso damos neduoda man ramybės. Galvoju apie Džoną ir tą, kuris jam skambino, klausinėjo. Anądien „Home Depot“ automobilių stovėjimo aikštelėje Džonas gavo, ko troško, – pasijuto viršesnis, pamatė mane, apimtą baimės ir nerimo, maža to, užsidirbo du šimtus dolerių. Nėra abejonės, jo norai išsipildė su kaupu. Kad ir kaip nenormaliai tai skambėtų, Džonu pasitikiu.

	Gerai jau, pasitikiu - ne visai tinkamas žodis.

	Tiksliau tariant, pažįstu jį. Pažįstu tokius kaip Džonas. Tokius kaip mes visi: taip ir neįvaikintus, susipažinusius grupinio gyvenimo namuose ar prieglaudose. Džonas gali mane persekioti, galbūt net išdygti prie mano namų slenksčio ir laidyti bjaurias užuominas, bet niekada neįduos farams.

	Bent jau man taip atrodo.

	Ponios Ročester pavardė nugultų lyg dar viena plyta į sieną, apsaugosiančią mane nuo panašių grėsmių. Žinodamas, kad turės reikalų su Edžiu, Džonas nebeišdrįstų man grasinti.

	Taigi, planas aiškus. Naujasis planas.

	Vien gyventi pas Edį negana. Būdama tik jo mergina, tikslo nepasieksiu. Reikia už jo ištekėti.

	Vadinasi, iš pradžių reikia tapti sužadėtine.

	Keletą dienų stebiu Edį. Nenutuokiu, kokie ženklai išduoda, kad vyras ruošiasi pasipiršti, – tiesą pasakius, nepažinojau nė vienos sužadėtinės. Visi mano pažįstami buvo arba užkietėję vienišiai, arba jau vedę. Jau ne pirmą kartą panūstu turėti tikrą draugę. Žmogų, su kuriuo galėčiau pasikalbėti, kuris žinotų tiesą apie viską.

	Deja, turiu tik save.

	Praėjus maždaug savaitei po komiteto susibūrimo, Edis grįžta iš darbo ankstėliau ir paklausia, gal norėčiau išsivesti Adelę pasivaikščioti palei Kahabos upę.

	Netoliese plytintis parkas – viena tų vietų, kurioje mudu su Edžiu vaikštinėdavome mūsų pažinties pradžioje. Man patinka parke tvyranti ramybė, palei vandenį vinguriuojantis takas, medžių paunksmė. Edžiui užsiminus apie pasivaikščiojimą, ūpas kaipmat pasitaiso.

	Jis žino, kaip mėgstu tą parką. Mums tai – ypatinga vieta.

	Be to, įprastai jis negrįžta iš darbo anksčiau.

	Nuo minties, kad galbūt pasipirš – man pačiai dėl to nė piršto nepajudinus, – svaigsta galva. Išlipusi iš automobilio nustrykčioju it kojomis žemės nesiekdama.

	Adelė nudulka į priekį, aploja voveres. Edis juokiasi, paima mane už rankos.

	– Atrodai laiminga, – pastebi.

	Prisiglaudžiu prie jo, pakšteliu į skruostą.

	– Tokia ir esu, – atsakau.

	Išties netveriu iš laimės. Kol Edis pasiūlo mudviem įsitaisyti ant suoliuko prie upės. Išsitraukia mobilųjį.

	– Atleisk, – sumurma, kai Adelė lekuodama plesteli mums prie kojų. – Turiu išsiųsti keletą elektroninių laiškų, būtinai šiandien.

	Štai tau ir miela popietė parke. Kiurksau ant suoliuko, prakaituoju ir nirštu, o Edis maigo telefoną. Upe iriasi keli baidarininkai.

	Taku vaikšto žmonės; pro mus pražingsniuoja dvi šortais ir marškinėliais apsitempusios moterys. Matau, kaip jų žvilgsniai nuslysta Edžiu. Viena jų, brunetė tokiais pat žvilgiais plaukais ir laibu liemeniu kaip Bėja, nužvelgia mane nuo galvos iki kojų, tarsi mintytų: „Ką? Kaip tai suprasti?“

	Mano veidas dega toli gražu ne nuo karščio, sėdžiu ir taip pat stebiuosi. Kaip, velniai rautų, visa tai suprasti?

	Edis vis dar įnikęs į telefoną. Nusprendžiu pradėti iš tolo.

	– Man reikia manikiūro, – atsidūstu, pakrutinu pirštus sau priešais veidą. – Anądien pas Emilę nieko daugiau nemačiau, tik tobulai sutvarkytus nagus. Tiksliau, tobulus nagus ir belenkiek brangenybių. Man ir vieno žiedo būtų per akis.

	Ką gi, paskutinis sakinys suskambo ne taip subtiliai, kaip norėjau, tačiau skęstantysis ir už šiaudo griebiasi.

	Edis prunkšteli, bet akių nepakelia.

	– Bėjai visad atrodė, kad jos persistengia su papuošalais, juolab kai kiauras dienas sėdi namie.

	– Na, aš nenoriu apsikarstyti deimantais, tačiau pasirūpinti nagais nepakenktų.

	Edis tebesistebeilija į mobilųjį. Išsiblaškęs ištiesia ranką, suima manąją, pakelia pirštus prie lūpų.

	Laukiu, kol pasakys, jog jam patinka mano nagai, kad ir kokie jie būtų, tačiau tik sumurma:

	– Mauntin Bruke yra geras salonas.

	Linkteliu, patraukiu pirštus, sugniaužiu marškinėlių kraštą.

	– Ar ten lankėsi Bėja?

	Pagaliau sulaukiu dėmesio. Edis pakelia akis nuo ekrano, sumirksi, galiausiai atsako:

	– Kiek žinau, taip. Visos gyvenvietės merginos ten eina.

	– Moterys, – pataisau. Edis susiraukia. Atsisėdu tiesiau. – Tiesiog... visos jos jau perkopusios trisdešimtmetį. Nebe merginos.

	Edžio veidas pragiedrėja, lūpose sušvinta man dar nematyta šypsena.

	Tai ne viliūgiškas vypsnys, ne patenkinta šypsenėlė, išlenkianti jo lūpų kampučius, kai pasakau ką nors žavaus. Ši šypsena. atlaidi.

	Truputį tėviška.

	Suirztu.

	– Taip, atleisk, – tarsteli Edis ir vėl įbeda akis į telefoną. – Moterys.

	– Žiū, suprantu, kad esi už mane vyresnis, matęs daugiau pasaulio ir visa kita, bet neprivalai manęs globoti, – žodžiai paplūsta greičiau, nei sugebu juos sustabdyti, greičiau, nei spėju sau priminti, kad turiu būti ta Džeinė, kokią jis nori matyti, o ne ta, kokia esu iš tikrųjų.

	Bet, kita vertus, jam retsykiais patinka ir tikroji Džeinė.

	Edis nuleidžia mobilųjį, sutelkia dėmesį į mane.

	– Elgiuosi kaip mulkis, ką?

	– Aha, panašiai.

	Dabar Edis nusišypso nuoširdžiai, vėl paima mane už rankos, spusteli.

	– Atleisk, – atsiprašo. – Darbų iki kaklo. Bet šiandien panūdau pabūti su tavimi, bent trumpam išsivežti iš namų. Pastarąją savaitę atrodai kaip nesava.

	Nuo tos dienos, kai sutikau Džoną.

	Sėdžiu, suku galvą, ką galėčiau pasakyti, kiek galėčiau atskleisti. Pasitaikė puiki proga į nekaltą melą įlieti truputį tiesos; staiga dingteli, kad šitaip tikslą pasiekčiau kur kas greičiau, nei laidydama užuominas apie pirštus ir žiedus.

	– Turbūt nerimauju, kur visa tai nuves, – sumurmu.

	Edis susiraukia, tarp antakių įsirėžia raukšlelė. Upėje vienas baidarininkas kažką šūkteli kitam, pro šalį prarisnoja dar dvi moterys, jos taip pat mus nužiūri.

	– Ne dėl to, kad man nepatiktų su tavimi gyventi, – įsismaginu. – Labai patinka. Deja, kai beveik visą gyvenimą praleidi kieno nors globojamas, imi neapkęsti to jausmo.

	Edis padeda telefoną, atlošia pečius, sunertus pirštus įspraudžia tarp kelių.

	– Ką nori pasakyti?

	– Matei, kur gyvenau. Žinai, kaip atrodė mano gyvenimas iki mudviem susipažįstant. Čia... Man čia ne vieta.

	Jis tik šnarpšteli.

	– Gerai, dar kartą. Nesuprantu, ką tai turėtų reikšti.

	Atsigręžiu, pakeliu saulės akinius ant viršugalvio.

	– Tai reiškia, kad nesu nei Emilė, nei Kembelė ar.

	– Nenoriu, kad būtum viena jų. – Edis paima mane už rankos. – Myliu tave, nes nesi tokia kaip jos. Nes nesi. – Jis nutyla, nugurkia seiles.

	Žinau, ką norėjo pasakyti. „Nes nesi Bėja.“ Edis, matyt, supranta, ką galvoju, skubriai nusuka akis į šalį. Dabar jau aš nusistebiu, ką tai reiškia. Esu tikra, jis dievino Bėją, tad kodėl taip džiaugiasi mano kitoniškumu?

	– Atleisk. – Edis spusteli man pirštus. – Atleisk, jei nepakankamai aiškiai parodžiau, kaip noriu, kad būtum su manimi. Neparodžiau, kaip smarkiai man tavęs reikia. Taip, tavo vieta čia.

	Atsigręžia į mane, panarina galvą, veik priglunda kakta prie manosios. Mūsų lūpos nesiliečia tik per plauką.

	– Velniai rautų, myliu tave, Džeine, – sumurma, paglosto veidą šiltu alsavimu; žodžiai nutvilko nugarą lyg elektra. – Tai visų svarbiausia. Ne gyvenvietės paskalos, ne Emilė. Visa tai niekai. Šitai. – Edis iškelia mūsų sunertas rankas, vėl spusteli. – Šitai yra tikra. Šitai yra svarbu.

	Jis išbučiuoja man krumplius, o aš laukiu užgniaužusi kvapą, nes argi galėtų būti tinkamesnė akimirka pasipiršti nei dabar, parke, kai leidžiasi saulė, o Edis žvelgia taip, kad man net nereikėtų apsimetinėti alpėjančia iš nuostabos ir laimės. Ir kodėl anksčiau nesupratau, kaip smarkiai šito trokštu?

	Bet tada jis nuleidžia mudviejų rankas, atsidūsta ir nusigręžia.

	– Pasistengsiu dažniau būti namie, gerai? Paprašysiu Keitlinos perimti kai kuriuos mano darbus „Pietų vilose“. Rūpintis dviem kompanijomis neįtikėtinai sunku, bet šiuo metu negaliu nė vienos jų atsisakyti. Juk supranti, tiesa?

	Tebejaučiu jo bučinius ant pirštų. Kaipgi taip atsitiko, kad akimirksnis ėmė ir išgaravo, nesuprantu, kodėl, užuot susižadėję, mudu vėl kalbamės apie jo darbą. Teįstengiu linktelėti, išspaudžiu silpnutį „Taip“.

	Atsikrenkščiu, kresteliu galvą. Jėzau, Džeine, susiimk.

	Pasislenku arčiau, įsikimbu jam į parankę, padedu galvą ant peties. Nusivylimas nugula pilve lyg kietas ir sunkus akmuo. Ir ne dėl to, kad jaučiuosi dar žingsneliu nutolusi nuo tikslo tapti ponia Ročester.

	Iš visos širdies trokštu, kad jis panorėtų mane vesti.

	Nes man reikia Edžio.

	Kitą Aplinkotvarkos komiteto susitikimą surengiame Edžio namuose.

	Mano namuose. Kartais įsivaizduoju esanti jų šeimininkė. Deja, įsivaizdavimas ir tikrovė nėra vienas ir tas pats, tad po susitikimo rinkdama tuščias vyno taures ir nešdama jas į plautuvę negaliu nusikratyti jausmo, kad vėl grįžau ten, kur pradėjau: esu veikiau tarnaitė, o ne namų ponia.

	Susirinkimas buvo visiškai betikslis; manau, damos tenorėjo pasinaudoti proga vėl peržengti šių namų slenkstį. Visą tą laiką, kol sėdėjome svetainėje, šnekučiuodamosi apie savo pažymėtas nuotraukas „Pintereste“ ir dekoracijas rudens šventėms, mačiau, kaip jų akys laksto po kambarį, skaičiuoja, ko nebeliko, kas atsirado naujo.

	Kembelė ir Emilė užsibūna ilgėliau, girdi, padėsiančios man susitvarkyti, tačiau puikiai žinau, kad joms tik maga dar šiek tiek pašniukštinėti.

	– Namai atrodo puikiai, – pagiria Kembelė, dėdama vyno butelį į rūšiavimo dėžę. – Turiu omeny, jie visad atrodė puikiai, bet dabar čia kažkaip šviesiau, tiesa, Eme?

	Emilė pritariamai numykia, kinkteli galva ir ištuština taurę.

	– Tai jau taip.

	Namas ničniekuo nepasikeitė nuo tų dienų, kai jos čia lankėsi pas Bėją. Gal keleto nuotraukų ir nebėra, bet nepasakytum, kad būčiau ėmusis kapitalinio remonto.

	Nesuprasi, ar jos tik stengiasi elgtis maloniai, ar šnipinėja, tad nusprendžiu atsakyti tuo pačiu.

	– Namai tokie gražūs, kad rankos nepakilo ką nors keisti. Bėja išties turėjo puikų skonį, – droviai sukikenu. – Turbūt čia ir slypėjo jos sėkmingos karjeros paslaptis.

	Emilė ir Kembelė persimeta žvilgsniais. Deduosi jų nepastebinti.

	– Bėja išties mokėjo suderinti detales, – galiausiai pritaria Kembelė. Ji prieina prie manęs, atsiremia alkūnėmis į stalviršį. – Bet žinot ką? Visada maniau, kad Blanšos namai kur kas gražesni. Neįsižeisk, Džeine, – skubriai priduria.

	Tik numoju ranka, tačiau mintyse bemat iškyla Ingremų namas. Gal ten ir esama vieno kito mielo dalykėlio, bet Tripas viską taip apšnerkštė, kad nepastebėjau jokio grožio.

	– Pameni, kaip Blanša įdūko, kai kalėdinis „Birmingham Magazine“ numeris paskyrė Bėjos svetainei visą atvartą? – sako Kembelė.

	Emilės žvilgsnis sekundėlei nukrypsta mano pusėn.

	– Kalėdos Blanšai keldavo keistų minčių, – subtiliai tarsteli ji. Kembelė vypteli.

	- Bėja Blanšai keldavo keistų minčių.

	Ji atsisuka į mane, užkiša plaukų sruogelę už ausies.

	– Atleisk. Svečiuojamės tavo namuose, bet kapstomės po senus prisiminimus.

	– Aš nieko prieš, – patikinu ir nė kiek nesumeluoju.

	Pamažėle atsiskleidžiančios užuominos apie Bėją ir Blanšą nesutampa su tuo, ką maniau žinanti, tad maga išsiaiškinti daugiau. Gal nusipiešusi visą Bėjos paveikslą pagaliau atsikratyčiau jausmo, kad toji moteris vis dar čia?

	Dabar atrodo, kad ji bet kurią akimirką gali išnirti iš už kampo.

	Praeitą savaitę prie namų slenksčio išdygo kurjeris, atvežęs šviežiai skintų gėlių puokštę. Bėjos užsakytas reguliarus pristatymas, kurio Edis nė nepamanė atšaukti.

	Edžio žmonos nebėra veik metus, bet stalą prieškambaryje tebepuošia jos mėgtų lelijų ir magnolijų kompozicija. Kaskart praeidama pro tas gėles jaučiuosi, lyg mudvi būtume prasilenkusios, lyg ji būtų išėjusi vos prieš sekundėlę.

	Bet Emilė ir Kembelė papurto galvą.

	– Ne, ne, mes ir taip tave apsunkinome. – Emilė apeina salą, pakšteli man į skruostą. – Ačiū už svetingumą!

	– Visada prašom, – atsakau.

	Kembelė nusišypso, paplekšnoja man ranką.

	– Tu tokia miela. Nepamiršk perduoti Edžiui mūsų padėkos. Nepaprastai džiaugiamės, kad jis leido mums čia susiburti!

	Mat kaip. Ir jos šių namų nelaiko manais.

	Išspaudusi šypseną palydžiu viešnias iki durų. Nenorėjau griebti jaučio už ragų, bet, regis, kito pasirinkimo nebeturiu. Jaučiu, kaip viskas lėtai slysta iš rankų. Jei mudu artimiausiu metu nesusižadėsime, visos mano pastangos susidraugauti su Tornfild Esteitso damomis nueis perniek.

	Tad kai maždaug po valandos Edis įžengia pro duris, aš sėdžiu ant sofos su „iPadu“ rankoje.

	Kaip ir tikėjausi, jis pasilenkia per sofos ranktūrį ir pakšteli man į smilkinį.

	– Labas, gražuole, – sumurma. Kone fiziškai pajuntu, kad jo akys įsmigo į ekraną.

	Kūnas įsitempia.

	– Kalifornijos universitetas?

	Gūžteliu pečiais. Nė nebandau paslėpti planšetės ar dėtis sumišusi. Jei noriu, kad planas išdegtų, privalau jį įtikinti, jog esu labai rimtai nusiteikusi.

	– Kartą sakiau, kad galvoju apie magistrantūros studijas.

	Edis išsitiesia kaip styga; pirštai tebegniaužia sofos ranktūrį, krumpliai pabalę.

	– Kalifornijoje?

	Nuleidžiu kojas ant žemės, pakeliu akis.

	– Edi, myliu tave, ir man išties patinka čia gyventi. Su tavimi. Bet privalau pagalvoti ir apie ateitį. Juk supranti?

	Edis žengteli atatupstas, susineria rankas ant krūtinės.

	– Suprantu, bet maniau... Man regis, leidau aiškiai suprasti norįs, kad liktum gyventi čia. Tavo vieta čia. Su manimi.

	Atsistoju priešais jį, kilsteliu smakrą.

	– Visą mielą gyvenimą galėjau pasikliauti tik savimi. Kai kurie žmonės tvirtino, kad mane myli, ir dalijo pažadus, bet galiausiai jų netesėjo.

	Žengiu dar žingsnelį artyn. Delnu palyčiu jam riešą.

	– Galiu pasitikėti tik savimi, Edi. Pasimokiau iš karčios patirties. Negali kaltinti manęs dėl to, kad kuriu planus. Kitaip nemoku.

	Sutrūkčioja Edžio skruosto raumuo. Laukiu užgniaužusi kvapą.

	Jis nusisuka, dideliais žingsniais nudrožia į miegamąjį. Mano širdis nusirita į kulnus.

	Susimoviau. Pernelyg paskubėjau, per smarkiai jį spaudžiau, tad dabar išmes mane lauk. Velniai mane rautų, aš net negaliu stoti į magistrantūrą, nes nebaigiau koledžo, ką aš sau.

	Edis sugrįžta į kambarį, jo rankoje – maža aksominė dėžutė.

	Nuo emocijų pliūpsnio kone apsvaigsta galva, bet tą pat akimirką Edis suklumpa prieš mane ant vieno kelio, dėžutė atsiveria.

	– Tekėk už manęs, – kimiai paprašo.

	Mano akis prikausto žėrintis žiedas su smaragdu. Didžiulį brangakmenį juosia deimantų aureolė.

	– Derėjo pasipiršti prieš keletą savaičių, – tęsia Edis. – Jau senokai ruošiausi.

	– Matyti, – atsakau drebančiu balsu.

	Edis susijuokia. Pragiedrėjusiu veidu ištiesia ranką, paima manąją.

	– Prašau, Džeine. Būk mano žmona.

	Sulig tais žodžiais užmauna žiedą man ant piršto, metalas glotnus, laiko nupoliruotas; žiedas man kiek per mažas, bet vis vien tobulas.

	Spoksau į nuostabų papuošalą, tviskantį ant rankos. Mano pirštai nedailūs, trumpi, nagai aplūžinėję, blyškiai rausvas lakas apsilaupęs. Plaučiuose staiga nebelieka oro, širdis daužosi kaip pašėlusi, dar truputis ir išlėks iš krūtinės. Norėčiau manyti, kad tai pasitenkinimas, pergalė - po perkūnėliais, pasiekiau savo, – bet iš tikrųjų tai kur kas daugiau.

	Šimtą kartų daugiau. Jausmas baugina, tačiau pirmą kartą atrodo, kad man leista viso šito norėti.

	Galiu tai turėti.

	– Eina šikt, – sušnibždu.

	Vis dar priklaupęs Edis plačiai nusišypso.

	– Ar tai reiškia „taip“?

	Pažvelgiu į jį, klūpintį ant dailių kietmedžio grindų, į jo gražų veidą, mėlynas akis.

	– Taip, – linkteliu ir Edis pašoka nuo grindų, stveria mane į glėbį, karštai pabučiuoja. Tas bučinys įplieskia manyje kibirkštį; netrukus jau tempiu Edį ant sofos, plėšiu drabužius, spaudžiuosi prie jo.

	Vėliau gulime suprakaitavę ir pusnuogiai, prigludę vienas prie kito. Edžio plaukai palei sprandą sudrėkę; suleidžiu į juos pirštus.

	– Derėjo pasipiršti kaip nors ypatingiau, – sumurma Edis man į raktikaulį. – Pakviesti tave vakarienės.

	– Bet tada nebūtume galėję užsiimti šituo, – primenu ir niukteliu šlaunimi. – Kita vertus, gal ir būtų pavykę, deja, mus veikiausiai būtų išviję iš restorano ir paprašę niekada nebesugrįžti.

	Edis susijuokia, pakelia galvą, įsižiūri į mane.

	– Ar esi įsitikinusi? – paklausia. – Ar tikrai nori tekėti už manęs, nors esu gyva bėda?

	Pasikeliu, palyčiu jo lūpas savosiomis.

	– Tekėsiu už tavęs kaip tik todėl, kad esi gyva bėda, – paaiškinu.

	Edis vėl juokiasi, priglunda prie manęs.

	Per jo petį žvilgteliu į žiedą.

	Ponia Ročester.

	Aš susižadėjusi.

	Eina šikt. Susižadėjusi.

	Negaliu atplėšti akių nuo smaragdo, negaliu liautis žiūrėjusi, kaip žiedas spindi saulėje, sunkus ir vėsus, prigludęs man prie piršto.

	Keista, tačiau man jis reiškia kur kas daugiau nei paprastas sužadėtuvių žiedas, tegu ir pasakiškai dailus.

	Svarbiausia, kad Edis nupirko žiedą anksčiau – kai dar nė nenumaniau norinti, jog jis man pirštųsi.

	Edis ruošėsi man pasipiršti. Pasirinko mane.

	Iki šiol niekam nerūpėjau. Visą gyvenimą mane apeidavo lyg tuščią vietą, ir še tau.

	Šimtus kartų žingsniavau pro jį – Mauntin Bruko nuotakų saloną, kaip diena ir naktis besiskiriantį nuo prekybos centruose įsikūrusių vestuvinių suknelių parduotuvių. Žvelgdavau į dailiausiais nėriniais ir šilkais išpuoštą stiklinę vitriną ir, nors nesu iš tų, kurios žavisi mergaitiškais dalykėliais, mane apimdavo jausmas, panašus į... ilgesį.

	Netgi dabar, kai virš pravertų salono durų sutilindžiuoja varpelis, krūtinėje kažkas suspurda.

	Lubinių šviestuvų salone nėra, šviesą skleidžia tik sumaniai išdėlioti toršerai, didžiuliai langai ir stoglangis. Ir suknelės sukabintos ne ant perpildytų kabyklų, kur sunkūs sijonai ir karoliukais siuvinėti korsažai sugrūdami taip, kad veik neįmanoma atskirti, kas yra kas.

	Čia keletas suknelių demonstruojamos ant vintažinių vielinių manekenų, kitos užmestos ant senovinių baldų; galėtum pamanyti, kad nuotaka ką tik išsinėrė iš drabužio ir nerūpestingai švystelėjo jį ant artimiausios spintos durų.

	Šioje vietoje nesibaiminama, kad būsimos nuotakos sukneles išteps ar kaip nors kitaip sugadins; prasčiokės čia neužsuka, tad nėra reikalo valkstyti drabužių plastikiniais maišais – kitaip nei paprastesniuose salonuose, kur sukneles nuolat čiupinėja nešvarios rankos.

	Mane pasitinka šviesius plaukus į dailų kuodelį susisukusi moteris. Jos apranga primena nuotraukose matytus Bėjos drabužius: prie elegantiškos juodos tiesaus kirpimo suknelės priderintas perlų vėrinys ir žąsų kojelių raštu išmarginti aukštakulniai, kurių užkulniai papuošti mažulyčiais ryškiai rožiniais kaspinėliais.

	Ji vardu Hantlė – argi galėtų būti kitaip?

	Moters akys užkliūva už sužadėtuvių žiedo; esu tikra, Hantlė ne iš tų, kurios mintyse susiskaičiuoja būsimą uždarbį, tačiau jos veide nušvinta kur kas šiltesnė šypsena.

	Žinau, daugelis merginų svajoja apie savo vestuvių dieną, bet niekada nebuvau viena jų. Turbūt man ši svajonė atrodė tiesiog neįmanoma, o gal turėjau rimtesnių rūpesčių.

	Paaiškėja, kad visa tai man nerealiai patinka.

	Mudvi vaikštinėjame po saloną, kalbamės apie baltą ir dramblio kaulo spalvas, apie kreminį ir kiaušinio lukšto atspalvius, aptariame, koks nuometas tiktų prie palaidų, koks – prie sukeltų plaukų šukuosenos.

	Kai Hantlė atneša aplanką su audinių pavyzdžiais, vos ne-nualpstu.

	Iš salono išeinu apkvaitusi, bet pakilios nuotaikos – ir ne vien dėl tų dviejų taurių šampano, kurias išgurkšnojau besišnekučiuodama su Hantle.

	Aš išteku už Edžio Ročesterio.

	Netrukus tapsiu jo žmona, gyvensiu nuostabiame name, o tokios popietės kaip ši, popietės, kai nereikia vedžioti šunų, aptarnauti kavinės klientų, vežioti keleivių, ruošti kavą nepažįstamiems žmonėms, nebus tik laikinas atokvėpis. Tai – mano ateitis.

	– Džeine?

	Priešais mane stypso Emilė su popieriniu kavos puodeliu rankoje. Jos veidą dengia tie patys didžiuliai akiniai nuo saulės.

	Emilė žvilgteli į dryžuotas Airinės salono markizes, prasižioja iš nuostabos.

	- Mergyt. Pasakyk, kad ne šiaip sau buvai ten užsukusi.

	Atsakau pačia nuoširdžiausia šypsena.

	– Įsivaizduoji, jis išties man ant piršto užmovė žiedelį.

	Emilė spygteli, pripuola prie manęs, suspaudžia glėbyje, apgaubia „Santal 33“ aromato debesimi.

	Ir aš kvepiu taip pat – nuo tada, kai prieš du mėnesius nukniaukiau kvepalų buteliuką iš Klarkų vonios kambario.

	– Parodyk, parodyk, – prašo, kai atšlyjame viena nuo kitos, ir ištiesia rankas prie manųjų.

	Manyje sukunkuliavęs jausmas įtartinai panašus į džiaugsmą, bet tai turbūt tik pergalės sužadinto adrenalino pliūpsnis.

	Dar neištobulinau to judesio ir vos susituriu nepamėgdžiojusi televizijos laidose matytų merginų: jos visad išlenkia riešus tarsi tikėdamosi, kad draugė ne tik akis išpūtusi paspoksos į žiedą, bet dar ir jį pabučiuos.

	Negrabiai atkišu ranką ir staiga labai aiškiai suvokiu, kaip keistai atrodo smaragdas, žėrintis ant trumpo, storo piršto atšerpetojusiu nagu.

	Bet Emilė tik atsidūsta.

	– Jis nuostabus. Tu irgi!

	Kilsteliu plaštaką, apžiūriu žiedą.

	– Dar nepripratau prie jo, – prisipažįstu. – Noriu pasakyti, ligi šiol jaučiausi lyg įsukta viesulo, bet žiedas įrodo, kad visa tai tikra, supranti?

	Nusišypsau jai.

	– Pamenu tą jausmą, – sako Emilė. – Žiedas išties viską užtvirtina.

	Ji kilsteli antakius.

	– Ar pati išsirinkai?

	Papurtau galvą, vėl žvilgteliu į deimantų nimbu apjuostą smaragdą.

	– Ne, Edis. Pati niekada nebūčiau išsirinkusi tokio didelio brangakmenio, bet smaragdai man labai patinka, tad negaliu skųstis.

	Emilė linkteli.

	– Edis puikiai nusimano apie juvelyrinius dirbinius. Visad maniau...

	Ji nutyla neužbaigusi sakinio, kietai sučiaupia lūpas. Esu tikra, ketino leptelėti ką nors apie Bėją. Nenoriu, kad Bėjos vaiduoklis sužlugdytų šią akimirką, tad skubriai įsiterpiu:

	– Užsukau tik pasižvalgyti. Dar nenusprendėme, kada kelsime vestuves, – aiškinu nutaisiusi nerūpestingą balsą.

	Emilės pečiai kiek pakumpsta.

	– Ar planuojate didelę šventę? – pasmalsauja. – Sukviesite visus giminaičius?

	Ligi šios akimirkos man nė nedingtelėjo, kaip atrodytų mudviejų su Edžiu vestuvės. Buvau taip susitelkusi į tikslą už jo ištekėti, tapti ponia Ročester, kad visai pamiršau pačią šventę.

	Tačiau dabar vaizduotėje iškyla didžiulė bažnyčia. Edžio pusėje visi suolai užsėsti iš Meino atvykusių giminaičių, deja, maniškė visiškai tuščia, išskyrus vieną suolą, kuriame kiurkso Džonas Riversas su sausų pusryčių dubenėliu rankose.

	Vaizdinys toks groteskiškas, toks šiurpus, kad kresteliu galvą ir nusipurtau jį tikrąja to žodžio prasme. Emilė tai supranta kaip atsakymą.

	– Vadinasi, vestuvės bus nedidelės! – nusišypso ji. – Man patinka. Stilinga, elegantiška šventė. Kaip ir dera.

	Jos žvilgsnis vėl įsminga man į ranką. Perdėlioju krepšius, kad šie uždengtų žiedą, ir nutaisau meiliausią šypseną – tiesą pasakius, nusižiūrėtą nuo Emilės, Kembelės ir Kerolainos Maklaren.

	– Būtent, – sumurkiu saldžiu balseliu, tada mosteliu į gatvę. – Deja, turiu ir daugiau reikalų, tad...

	– Ak, žinoma. – Emilė plesteli ranka. Saulėje sužėri jos sužadėtuvių žiedas, papuoštas mažiausiai trijų karatų kvadrato formos deimantu. – Tylėsiu kaip žuvis!

	– Nebūtina, – trukteliu pečiais. – Tai jokia paslaptis.

	Iš tiesų, labai tikiuosi, kad Emilė paskleis naujieną žaibo greičiu. Noriu, kad visas Tornfild Esteitsas aptarinėtų ją prie vakarienės stalo.

	Pasižadame artimiausiu metu susitikti ir išgerti kavos, tada pasukame savais keliais. Emilė jau spusčioja mobilųjį. Iki kito Aplinkotvarkos komiteto susirinkimo žinia apie sužadėtuves bus plačiai pasklidusi. Atsidursiu dėmesio centre.

	Pakeliui namo nusprendžiu užsukti į „Whole Foods“ prekybos centrą ir nusipirkti produktų. Dar nėsyk neruošiau Edžiui vakarienės; manau, bus visai smagu ką nors jam pagaminti. Jau vėlyvas pavasaris, tad pats metas pasidžiaugti gyvenimo priemiestyje privalumais ir pasičirškinti mėsytės lauko kepsninėje.

	Šypsodamasi įsuku į automobilių stovėjimo aikštelę.

	Ramybe dvelkianti parduotuvė, kurioje skamba maloni foninė muzika, o praėjimai tarp prekių lentynų kuo plačiausi, nuo man įprastos „Piggly Wiggly“ skiriasi kaip diena ir naktis.

	Stumiu vežimėlį tarp lentynų. Įdomu, ar Edis pastebėtų, jei nusipirkčiau šlamštmaisčio? Man patinka įmantrūs patiekalai, – kam gi nepatiktų? – bet, tiesą pasakius, nuo jų jau ima darytis bloga. Anądien susizgribau svajojanti apie makaronus su sūriu -ne apie ekologišką „Annie’s“ ruošinį ir ne apie gan pakenčiamą šaldytą pusgaminį, bet apie dolerį kainuojantį mišinį mėlynoje kartoninėje dėžutėje.

	Prunkšteliu, pasuku vežimėlį į kitą praėjimą. Ką bandau apgauti? Čia sveiko maisto parduotuvė, o ne „Piggly Wiggly“. Tad tik stebeiliju į penkiasdešimties skirtingų rūšių humuso ir alyvuogių užtepėlių indelius, o mintyse rezgu planą užsukti į degalinę pakeliui namo. Gal ten rasiu makaronų su sūriu?

	– Neįprasta tave čia matyti.

	Atpažįstu balsą dar nė neatsigręžusi.

	Man už nugaros stovi Tripas Ingremas. Jis mūvi rusvai žalsvus šortus, vilki polo marškinėlius, ant rankos pasikabinęs pirkinių krepšelį.

	Vogčia žvilgtelėjusi į jo prekes, pamatau ten kraftinio alaus skardines ir krūvelę šaldyto, bet tariamai sveiko maisto pakuočių.

	Tripas atrodo kiek geriau nei tądien, kai paskutinįsyk matėmės. Svorio nenumetė, iš po marškinėlių pūpso stulbinamai apvalus pilvas, bet veidas nebe toks išpurtęs, akių paraudimas išnykęs. Net plaukai sušukuoti.

	Gal ištvėrė iki popietės neišgėręs nė lašo.

	Išspaudžiu šykščią šypseną, kilsteliu ranką.

	– Sveiki, pone Ingr... Tripai.

	Tripas krypteli lūpų kamputį; nesuprasi, šypsosi ar šaiposi.

	– Viskas gerai, juk man nebedirbi, – tarsteli, paskui priduria: – Kaip suprantu, derėtų tave pasveikinti.

	Jėzau, Emilė sukasi dar greičiau, nei maniau.

	– Dėkoju, – atsakau. – Mes išties labai laimingi. Ką gi, buvo malonu susitikti.

	Žengteliu priekin, taikausi prasmukti pro Tripą; deja, jis dunkso vidury tako ir nė neketina trauktis. Su didžiausiu malonumu užkliudyčiau Tripą Ingremą vežimėliu, tačiau sustoju, klausiamai kilsteliu antakius.

	– Ir kada gi tiksliai susiburkavot? – klausia jis mostelėjęs laisva ranka. – Judu su Edžiu? Žinai, niekada nebūčiau pamanęs, kad taip atsitiks.

	– Ir mudu to nesitikėjome, – atsakau tebesišypsodama.

	Turiu dėtis ta mergina, kokia Tripas mane laiko – naivia, ką tik koledžą baigusia šunų vedžiotoja, kuriai nusišypsojo sėkmė. Kada gi pagaliau nebereikės vaidinti, kada gi galėsiu būti tiesiog... savimi?

	– Žinai, niekad nesupratau viso to Edžio „fenomeno“, – Tripas kilsteli rankas, pirštais parodo kabutes. Sunkus pirkinių krepšelis tabaluoja ant sulenktos rankos.

	Nepasidomiu, ką jis turėjo omeny, nes, visų pirma, aiškių aiškiausiai matyti, kad Tripas kaip tik to ir siekia, o antra, man tiesiog norisi eiti savais keliais. Deja, Tripas Ingremas ne iš tų, kuriuos sustabdytų tokia banali smulkmena kaip moters abejingumas.

	– Na taip, jis išvaizdus ir saldžialiežuvis it naudotų automobilių pardavėjas, bet, Dieve brangus, Tornfildo moterys taip dėl jo pamišo, kad būtum galėjęs pamanyti, jog to bičo kotas dvylikos colių!

	Mat kaip. Turbūt būsiu apsirikusi dėl Tripo blaivumo.

	Bet tai tik į gera. Turiu puikią dingstį iškelti galvą ir išdidžiai nustumti vežimėlį pro šoną – lyg būčiau mirtinai įsižeidusi ir suglumusi, o ne tiesiog suirzusi.

	Tripas žengteli dešinėn, spėja pasitraukti man iš kelio. Nudardėjusi iki praėjimo galo, išgirstu jį šaukiant:

	– Viliuosi, kad tau nepatinka kateriai!

	Dirsteliu per petį. Tripo veidą perkreipia šlykšti grimasa.

	– Edžio Ročesterio moterims kateriuose itin nesiseka, – priduria ir nuklumpina tolyn.

	Grįžtu į vaisių ir daržovių skyrių, palieku ten puspilnį vežimėlį ir nudrožiu durų link.

	Kelias namo per trumpas, kad atsikratyčiau nesmagumo, netikėtos baimės, kurios sėklą manyje pasėjo Tripas Ingremas -prakeiktas Tripas Ingremas, kas būtų pamanęs, – ir darsyk vaizduotėje išvystu vandenyje boluojantį žalsvą Bėjos veidą. Susuka skrandį.

	– Liaukis, liaukis, liaukis, – sumurmu sustojusi ant įvažos keliuko, veidu įsikniaubiu į delnus.

	Edžio žmona žuvo per nelaimingą atsitikimą kartu su geriausia drauge; Edžio ten nė nebuvo. Moterys įkaušo, įvyko nelaimė. Visko pasitaiko.

	Mintimis grįžtu į vestuvinių drabužių saloną, pas Hantlę, kuri šypsojosi ir elgėsi su manimi taip, lyg būčiau ką tik įstojusi į išrinktųjų klubą. Buvo taip malonu. Prisimenu Emilės apkabinimą ir plačią šypseną pamačius žiedą.

	Dabar tai užvis svarbiausia.

	Įžengusi pro duris pamatau, kad Edis jau namie, persirengęs šortais ir marškiniais su sagutėmis apykaklėje. Edžio drabužinėje kabo begalė tokių marškinių, įvairiausių spalvų. Tokie jau tie vyrai – radę tinkamą drabužį, vilki jį kone iki gyvenimo galo.

	– Štai ir mano brangutė! – linksmai šūkteli jis.

	Nusišypsau, bet nuotaika turbūt atsispindi veide, nes Edis bemat susiraukia.

	– Ar viskas gerai?

	Žengiu į jo glėbį, priglaudžiu galvą prie krūtinės.

	– Nusivariau nuo kojų žvalgydamasi į vestuvines sukneles, – atsidūstu.

	Edis sukikena, delnais raminamai paglosto nugarą.

	– Varginantis užsiėmimas, – pritaria. – Alaus?

	Linkteliu, nors galvą jau maudžia nuo ankstėliau išgerto šampano, negana to, dar nėra nė trijų popiet.

	Edis pakšteli man į kaktą, paleidžia iš glėbio ir nužingsniuoja prie šaldytuvo. Padedu rankinę ir nuseku jam įkandin į virtuvę. Iš stiklinio dubens, pūpsančio ant salos, išimu dvi žaliąsias citrinas.

	– Tikrai gerai jautiesi? – Edžio delnas vėl nuslysta man nugara.

	Pjaustau citrinas skiltelėmis – paskaninsime jomis alų. Išspaudžiu šypseną.

	– Taip, kuo puikiausiai, – atsakau. Tada papurtau galvą, atgalia ranka nusibraukiu nuo kaktos plaukų sruogelę. – Tiesiog šiandien netikėtai susitikau Tripą Ingremą. Jis prišnekėjo visokių bjaurių dalykų.

	Edis sustingsta, pažvelgia į mane.

	– Kokių dalykų?

	Vis dar abejoju, kiek galėčiau jam atskleisti. Mano nervai sudirgę, be to, bijau, kad išgirdęs tiesą Edis gali suprasti mane neteisingai. Dar pagalvos, kad patikėjau Tripo paistalais apie jį, katerius ir išsigandau.

	Mintyse patikinu save, kad taip tikrai nėra.

	Tad pakeliu akis, nusišypsau, paleidžiu peilį.

	– Na, žinai, visko, ko galėtum tikėtis iš tokio kaip jis.

	Apsiveju rankomis Edžiui kaklą, prisispaudžiu artėliau.

	– Tripas mano, kad teku už tavęs dėl pinigų.

	Įtampa Edžio veide atlėgsta, jis apglėbia mane per liemenį, priglaudžia delnus prie klubų.

	– Tikiuosi, pasakei, kad iš tikrųjų tau rūpi tik seksas.

	– O kaipgi kitaip? – patikinu. Kai Edis palenkia galvą ir mane pabučiuoja, krimsteliu jam į apatinę lūpą – užmiršusi ir Tripą Ingremą, ir jo sapaliones.

	Vėliau sėdime kieme, masyviose medinėse „Adirondacko“ kėdėse, priešais mudu didelėje akmeninėje ugniavietėje spragsi ugnis. Netoliese smilksta kepsninė; čirškančios mėsos kvapas primena naktis Finikse, kai oras būdavo toks tykus ir toks sausas, kad atrodydavo, jog tereikia vienos pasiklydusios žiežirbos ir viskas paskęs liepsnose.

	Kepsninė apvirtusi, degančios anglys pažirusios ant žvyruoto kiemo; Džeinė, tikroji Džeinė, verkia; raudonas pono Broko veidas, vienoje jo rankoje – aprasojusi alaus skardinė, kitoje – žnyplės.

	Jo prijuostė PABUČIUOK VIRĖJĄ su gigantiška varle, gašliai papūtusia raudonas lūpas; aš, išsipleikusi ant akmenų, ranka dega, veidą peršti; galvoju, kokia kvaila ta prijuostė, kaip kvaila, kad toks žmogus kaip jis turi tiek galios mums visiems.

	Ilgokai apie tai negalvojau. Nustūmiau praeitį šalin, bet štai jie ir vėl čia – šlykštūs prisiminimai tokioje idealioje vietoje.

	Vėl nuduriu akis į sužadėtuvių žiedą, pasukioju ranką, grožiuosi liepsnos atspindžiais.

	„Viskas baigta. Tai tavęs nebepalies. Nesvarbu, ką kalba Džonas.“

	Šalia manęs išsipleikęs Edis atsidūsta, ištiesia ilgas kojas.

	Šįvakar jis dailus kaip niekad. Prisimenu, koks nusikamavęs atrodė pirmą mūsų pažinties dieną, kaip pasikeitė per pastaruosius mėnesius. „Tai mano nuopelnas, – patenkinta galvoju. – Aš suteikiau jam laimės. Tai dėl manęs jis taip pasikeitė.“

	Neilgtrukus tapsiu jo žmona.

	Užsigalvoju apie šiandien matytas vestuvines sukneles, apie nuometą vitrinoje, kurį taip magėjo pasimatuoti.

	– Manau, turėtume susituokti slapta.

	Nė nežinojau, kad tie žodžiai sukosi ant liežuvio galo, bet jei jau išsprūdo, nenoriu jų atsiimti.

	Edžio ranka su alaus buteliu sustingsta prie burnos. Jis nugurkia gurkšnį, nuleidžia ranką, atsigręžia į mane.

	– Neprivalome daryti to, kas tau nemiela, – tarsteli.

	– Tiesiog... Neturiu didelės šeimos, – sumurmu. – Ir Birmingame pažįstamų nėra, bent jau tokių, kuriuos norėčiau matyti savo vestuvėse.

	Edis pašaipiai vypteli, kilsteli antakius.

	– Ir aš nenorėčiau, kad tas kiaušingalvis Džonas dalyvautų mūsų vestuvėse.

	Jis ištiesia ranką, suima manąją, nykščiu paglosto delno pagalvėlę.

	– Džeine, tik tark žodį, ir mudu susituoksime rytoj teismo rūmuose. Arba prie ežero. Po galais, jei nori, važiuokim į Tenesį, išsinuomokim vieną tų banalių kalnų trobelių. Man regis, Gatlinberge galima susituokti nė neišlipus iš automobilio.

	Nusišypsau, tačiau nieko neatsakau. Stengiuosi nepaisyti keisto jausmo, sukirbusio paširdžiuose nuo minties, kad štai, netrukus tapsiu tokio ypatingo vyro žmona, bet ištekėsiu ne kitaip nei mano likimo draugės. Pigiai, greitai, nuobodžiai. Užsiminusi apie slaptas tuoktuves įsivaizdavau mudu, pasižadančius vienas kitam balto smėlio paplūdimyje, vestuvinę naktį didžiulėje lovoje, apgaubtoje tinklelio nuo vabzdžių. Tikrai nesitikėjau, kad santuokos liudijimą pasiimsime prie langelio lyg skrudintų bulvyčių porciją ir apsistosime motelyje, neoninėmis raidėmis reklamuojančiame nemokamą automobilių stovėjimo aikštelę.

	Ir vis dėlto labai aiškiai suprantu, kad čia tuoktis negaliu. Negaliu žingsniuoti prie didingos bažnyčios altoriaus pasipuošusi vestuvine suknele ir žiūrėti į kembeles ir kerolainas, į visus Bėjos draugus, lyginančius mane su ja.

	Surenku tuščius alaus butelius, nupėdinu į namą. Kai atitraukiu stumdomąsias duris, virš galvos pasigirsta kažkoks garsas.

	Sustingstu tarpduryje. Atgręžiu ausį į lubas, laukiu.

	Dunksteli vieną kartą, antrą, trečią.

	Uždarau duris už nugaros, žvilgteliu į Edį.

	Jis sėdi kaip sėdėjęs kėdėje, rankos sunertos po galva, smakras pakeltas į vakaro dangų. Nusliūkinu giliau į namą.

	Bildesys ritmingas, tolygus lyg širdies plakimas. Tuk tuk tuk.

	Prisimenu istoriją, kurią buvome priversti perskaityti vidurinėje mokykloje: apie žmogų, palaidotą po grindlentėmis, ir jo žudiką, tariamai girdintį tebeplakančią senio širdį. Siaubingą akimirksnį vaizduotėje iškyla Bėja.

	Triukšmas staiga liaujasi.

	Stoviu sulaikiusi kvėpavimą, pirštais apgniaužusi alaus butelius ir laukiu.

	Kažkas garsiai triskart pabeldžia į laukujes duris. Širdis vos pro gerklę neiššoka. Vienas butelis teškiasi į grindis, o man iš gerklės išsiveržęs garsas panėšėja į aiktelėjimą ir klyksmą vienu metu.

	Tačiau beldimas sklinda iš prieškambario, ne iš viršaus.

	– Džeine? – pašaukia Edis iš kiemelio, vos pastebimai grįžtelėjęs per petį.

	Pro stiklines duris nužvelgiu jo pakaušį, tobulai sutaršytus plaukus.

	– Man viskas gerai, – atsiliepiu. – Kažkas atėjo.

	Nuskubu į prieškambarį. Vėl pabeldžia. Atidariusi duris išvystu moterį mėlynais marškiniais, rusvai žaliomis kelnėmis. Prie diržo spindi ženklelis.

	Policininkė.

	Širdis pašėlsta daužytis. Nusigąstu, kad viešnia gali tai pastebėti, priglaudžiu delną prie raktikaulio; kokia laimė, kad ant mano piršto tviska smaragdas ir deimantai, parodysiantys jai, jog aš ne kokia prasčiokė.

	Nebereikia bijoti, primenu sau. Verandoje stovinti pareigūnė nemato andainykštės mergaitės, nežino, ką esu padariusi. Jos žvilgsnis nėra įtarus, lūpos nesučiauptos į ploną brūkšnį. Viešnia mato moterį, gyvenančią šiame name, vilkinčią dizainerės Annos Taylor kurtus drabužius ir besipuošiančią tikromis brangenybėmis; moterį, kurios šviesrudžiai plaukai nesurišti į suveltą arklio uodegėlę, o veidas padažytas brangia kosmetika, tad atrodo lyg be kruopelytės makiažo.

	Štai ką ji mato – būsimąją ponią Džeinę Ročester.

	Bet mano kūnas, regis, nenori to suprasti. Širdis tebesidaužo, skrandis vartosi, keliai sulinksta.

	– Sveiki, – nusišypso policininkė, ištiesia ranką. – Esu detektyvė Loran. Labai apgailestauju, kad trukdau per vakarienę.

	Ranka šilta, sudiržusi; paspaudžiu ją, tačiau kairę tebeglaudžiu prie krūtinės.

	– Mes nevakarieniavome, – atsakau.

	Pagalvoju apie Kembelę ir Emilę: kaip tiedvi elgtųsi, jei prie jų namų slenksčio pavasario vakarą išdygtų policininkė?

	– Ar kas atsitiko? – suraukiu kaktą sunerimusi ir suglumusi.

	Pamačiusios pareigūnę Tornfild Esteitso damos nustebtų, bet vargu ar sunerimtų, nes, savaime suprantama, jos niekuo nenusikalto. Šiame kvartale policininkų nesibijoma, čia jais pasitikima. Juk policija visada stoja mūsų pusėn.

	Detektyvė Loran susiraukia, palei lūpų kampučius susimeta gilios raukšlelės. Moteris vyresnė, nei iš pradžių pamaniau; juodi plaukai kur ne kur pabarstyti šarma.

	– Ar ponas Ročesteris namie? – paklausia ji ir man išdžiūsta burna.

	Tai nutiko. Džonas jiems paskambino, jie žino, štai kodėl ankstėliau prisiminiau Finiksą; kažkaip nujaučiau, kad jie ateina manęs, kad viskas baigta, kad...

	– Detektyve Loran.

	Edis stabteli man už nugaros; ranka apsiveja liemenį, sunkus delnas nugula ant klubo. Vien nuo jo prisilietimo pasidaro geriau. Man tai nelabai patinka – niekada nebuvau iš tų, kurios gūžiasi už vyriškų pečių, bet, reikia pripažinti, gera jausti jį šalia. Detektyvės žvilgsnis nukrypsta į Edžio roleksą, įsminga į basas pėdas ant marmurinių grindų.

	– Malonu jus vėl matyti, – kerinčiai nusišypso Edis.

	Sumirkčioju, geriau į jį įsižiūriu.

	Edis nervinasi.

	Glaudžiasi prie manęs, sakytum, abejingas ir atsipalaidavęs, tačiau žinau, kad įprastai jis taip nesielgia – nesinaudoja savo žavesiu be priežasties.

	Žvilgsniu nuslystu iki sodria marškinių žaluma apgobto įdegusio kaklo, matau, kaip po oda tolygiai tvinkčioja gyslelė.

	Detektyvė Loran šypteli, bet šypsena šykšti, veikiau formalus atsakas, o ne nuoširdi reakcija.

	– Norėčiau užduoti keletą papildomų klausimų, jei neprieštaraujate, – sako ji. – Apie jūsų žmoną.

	 

	
Ketvirta dalis. 

BĖJA

	 


 

	Bėja nedega noru susitikti su Blanša ir Tripu, bet tradicijos lieka tradicijomis. Jau įprasta, kad jų ketveriukė kas antrą ketvirtadienį vakarieniauja drauge. Šįvakar visi susirinko į naują restoraną Homvude. Įmantrūs kepsniai ant grotelių, brangūs gėrimai. Jie sėdi kiemelyje prie kaltinio metalo stalo, medžiuose žiba lempelės, o Bėja tramdo norą kas dešimt minučių dirsčioti į mobilųjį.

	Pastarosiomis dienomis paaiškėjo, kiek mažai bendro ją besieja su Blanša; dievaži, nepasakytum, kad ir Edis su Tripu turi apie ką kalbėtis. Amerikietiškojo futbolo temą vyrai išsemia dar nė nesulaukę užsakytų gėrimų, tada Tripas įsismagina pagiežingai postringauti apie naujakurius kaimynus: šie kieme pasistatė krepšinio stovą ir jis dėl to ketinąs skųstis namų savininkų asociacijai.

	Edis šypsosi, tačiau balse suskamba kandžios gaidelės:

	– Kodėl gi tiesiog neleidus vaikams žaisti ant jų nuosavo keliuko? Gal taip būtų geriausia?

	– Ir aš jam tą sakiau, – įsiterpia Blanša, pavarto akis, kumšteli Tripui į petį.

	Šįvakar draugė neatšlitiniavo pusgirtė ir veik neprisilietė prie vyno taurės, tad Bėja viliasi, jog tai – geras ženklas.

	Negana to, Blanša šiandien atrodo geriau nei pastaruoju metu: pasidažiusi kukliai, bet dailiai, vilki paprasta rausva tiesaus kirpimo suknute, oda spindi.

	Dar vienas geras ženklas.

	Bėja žino, kad bičiulė nėra laiminga, žino, kaip ji bodisi Tripu, Tornfild Esteitsu ir savo gyvenimu. Visi tie komitetai ir tarybos, kurių veikloje Blanša dalyvauja, neužpildo širdyje atsivėrusios tuštumos, tačiau vos tik Bėja pabando apie tai užsiminti, draugė nusuka kalbą kita tema, o jei būna padauginusi vyno – lepteli kokią kandžią repliką apie Bėjos darboholizmą.

	Bet šiandien draugė atsipalaidavusi ir linksma. Bėjai atlėgsta širdis. Galgi senoji Blanša nebuvo niekur dingusi.

	Kai jiems atneša pagrindinius patiekalus, Blanša staiga išpyškina:

	– Žinot, mudviem su Tripu taip patiko pokyčiai jūsų namuose, kad nutarėme šį tą atnaujinti savuosiuose.

	Čia tai bent naujiena. Bėja žino, kad pastaruoju metu Ingremai piniguose nesimaudo, tačiau, suprantama, balsu to pasakyti negali.

	Matyti, kad naujiena nustebino ne tik ją.

	– Nutarėme? – perklausia Tripas.

	Jis tuština jau trečią burbono stiklą, maistas lėkštėje veik nepaliestas, skruostai įraudę. Tripas vis dar savotiškai pa trauklus, bet kiek vienąsyk susitikusi su juo prie vakarienės stalo Bėja nejučia pastebi, kad Edis atrodo nepalyginti geriau.

	Blanša atsainiai plesteli ranka.

	– Kalbėjomės apie tai, – atšauna vyrui. – Turbūt pamiršai. Arba nesiklausei. Arba buvai girtas.

	Bėja jau spėjo priprasti prie tų dygių gaidelių, pasigirstančių Blanšos balse kaskart, kai ji kreipiasi į vyrą.

	Tripas irgi pratęs prie žmonos tono, tad tik šnarpšteli ir nugurkia dar viskio.

	– Daryk, ką nori, mieloji, – atsako Blanšai. – Kaip visada.

	Blanša nekreipia į jį dėmesio, pasilenkia priekin, įsmeigia žvilgsnį į Edį.

	– Savaime aišku, tokiam darbui pasamdytume tave, – sumurkia.

	Edis nusišypso.

	– Tikėjausi, – atsako pjaustydamas krūtinėlę, – jog užvedei šią kalbą tik dėl to, kad norėtum nusamdyti mane. Antraip būčiau pasijutęs gan nejaukiai.

	Visi juokiasi. Bėja palyti Edžiui šlaunį, švelniai spusteli.

	– Tavo dienotvarkė perpildyta, brangusis, – primena ir pastebi, kokiu žvilgsniu Blanša nudelbia jos ranką, prigludusią vyrui prie kojos.

	Bėja negalėtų paaiškinti, kodėl ji taip nenori, kad Edis darbuotųsi Blanšos namuose. Ingremams šiuo metu striuka su pinigais, tad galiausiai paaiškėtų, kad visas darbas – tik tuščias laiko švaistymas; negana to, jei jau ji nupirko Edžiui verslą, tai turi ir teisę nuspręsti, kokių projektų jam derėtų imtis.

	Bet čia slypi kažkas daugiau. Bėja nujaučia, kad kažkas dedasi, tik dar nesupranta, kas.

	Kažkas glūdi Blanšos akyse, nors lūpos ir šypsosi.

	Edis paplekšnoja žmonai per ranką ir vėl kimba į maistą.

	– Draugams laiko visada rasiu, – nerūpestingai atsako.

	Blanša išsišiepia nuo ausies lig ausies.

	– Puiku! – nudžiunga ji. – Turiu sugalvojusi mažiausiai šimtą įvairiausių idėjų.

	Likusi vakarienės dalis Bėjai prabėga lyg rūke. Ji geria daugiau nei įprastai ir nenuleidžia akių nuo Blanšos; spėlioja, ką visa tai reiškia, tramdo knietulį iškloti, ką žino apie Blanšos ir Tripo finansinius sunkumus.

	Ir kai Blanša sučiulba: „Man visada patiko jūsų atvira virtuvė. Gal ir mes galėtume tokią įsirengti?“, Bėja tik vargais negalais susituri nedrėbusi kandžios pastabos, jauste jaučia sunkius žodžius, nugulusius ant liežuvio galo.

	Savaime aišku, Blanša trokšta to, ką turi jie. Akivaizdu, kad negali susitaikyti su mintimi, jog Bėja pagaliau pasiekė sėkmės viršūnę.

	Vakaras baigiasi kaip visada – Tripas padaugina alkoholio. Prisigeria kone iki žemės graibymo, tad Edžiui tenka padėti jam nušlitiniuoti iki automobilio.

	Bėjos ir Edžio automobilis stovi gatvėje, o Tripas su Blanša saviškį paliko nedidelėje stovėjimo aikštelėje už restorano. Bėja sugniaužia raktus ir nužingsniuoja prie mašinos viena.

	Tik atsidariusi keleivio duris pajunta nenumaldomą norą grįžti; tą pat sekundę ji jau skuta šaligatviu, neria už restorano kampo į nedidelę aikštelę, kur stovi Blanšos ir Tripo automobilis.

	Prie didžiulio Tripo visureigio stovi Edis ir Blanša, nušviesti gatvės žibintų. Tripas veikiausiai jau įsodintas ant galinės sėdynės, nes aikštelėje jie tik dviese, jos vyras ir geriausia draugė.

	Blanša stypso šalia Edžio, Bėjos manymu, pernelyg arti; draugės veidas užlietas oranžinės šviesos. Ji šypsosi Edžiui, šis šypsosi jai.

	Ta pačia šypsena, kokia šypsojosi Havajuose, – šypsena, nuo kurios jo akių kampučiuose susimetė raukšlelės, o Bėjos krūtinėje pa sklido šiluma, nes ji kažkaip suprato, kad šitaip Edis šypsosi toli gražu ne kiekvienai.

	Bėja patikėjo, kad toji šypsena skirta tik jai. Dabar ši priklauso ir Blanšai.

	Ji apdujusi nusigręžia ir nueina. Batų kulniukai kaukši asfaltu.

	Tad štai ko nori Blanša. Štai ką reiškia visi tie „atnaujinimai“.

	Blanšai nereikia Bėjos namo.

	Ji gviešiasi Bėjos vyro.

	 

	rugsėjis, du mėnesiai po blanšos mirties

	 

	Nuskambės keistai (kita vertus, argi ne viskas čia keista?), bet palengva imu priprasti prie rutinos.

	Mudu pratinamės prie rutinos.

	Edis ateina kas trečią dieną. Visi apsilankymai vienodi. Jis atneša maisto ir vandens – tiek, kad užtektų iki kito vizito. Iš tikrųjų, visko turiu net per daug. Palei sieną rikiuojasi buteliai vandens.

	Pirmosiomis dienomis viską kaupiau, taupiau maistą ir vandenį, dėl viso pikto, jei Edis nebeateitų, bet – dar viena keistybė – pamažėle patikėjau, kad jis neketina numarinti manęs badu.

	Jis iki šiol nepratarė nė žodžio, o mano galvoje kirba milijonai klausimų. Rūpi ne tik savaime suprantami dalykai, kaip, tarkim, „Kokio velnio šitaip elgiesi?“, bet ir smulkmenos. Įdomu, ką Edis papasakojo pasauliui apie mane, smalsu, kas nutiko „Pietų viloms“.

	Ar žmonės manęs ilgisi? Ar ilgisi Blanšos?

	Turi būti būdas jį prakalbinti.

	Jei netrukus su kuo nors nepasikalbėsiu, išsikraustysiu iš proto.

	Šiandien pagaliau pralaužiau ledus.

	Neįtikėtina, bet man padėjo marškiniai.

	Kai Edis atnešė produktus, pastebėjau, kad vilki mėlynus marškinius – mano dovaną vestuvių metinių proga. Drabužio atspalvis kaip du vandens lašai panašus į Edžio akių, dėl to jį ir nupirkau. Drabužis jam vis dar puikiai tinka. Ir išvis – pastaruoju metu Edžio išvaizda pagerėjo, jis tapo panašesnis į save.

	Tad pasakiau jam:

	„Puikiai atrodai.“

	Edis apstulbo. Užuot nusigręžęs, nužvelgė save – lyg ką tik susizgribęs, ką vilki ir ką tai reiškia.

	„Ačiū, – galiausiai pratarė. – Pamiršau, kad šituos nupirkai tu.“

	„Nupirkau tau didžiumą drabužių, – priminiau, – išskyrus tą bjaurų žąsų kojelių raštu išmargintą kaklaraištį, tavo mėgstamiausią. Tą nusipirkai pats.“

	Jis vos pastebimai šyptelėjo, akių kampučiuose susimetė raukšlelės.

	„Man patinka tas kaklaraištis.“

	Na, dabar gali jį ryšėti kada užsigeidęs, pamaniau.

	Burnoje susitvenkė žodžiai, lakoniškas atkirtis, kuriuo Edis kitados taip žavėjosi. Tačiau prikandau liežuvį, nes žinojau šitaip tik priversianti Edį išeiti. Norėjau, kad jis pasiliktų.

	„Jis išties tau tinka, – tarstelėjau. – Tai tik dar labiau mane siutino.“

	Edis prunkštelėjo, pasuko prie durų ir dingo. Norėjau, kad pabūtų ilgiau, nesiliautų kalbėjęs, tad, suprantama, nusiminiau. Bet jis išėjo kur kas lengvesniais žingsniais, nei įėjo, taigi, pradžia padaryta.

	 

	spalis, trys mėnesiai po blanšos mirties

	 

	Nustebau, kad Edis šiandien vėl pasirodė. Vakar irgi buvo atėjęs. Įpratau sulaukti jo kas trečią dieną, skaičiuodavau laiką kaip mokėdama.

	Jis atnešė dar maisto ir vandens, bet visko turėjau apsčiai. Padėjęs nešulį, susikišo rankas į užpakalines kišenes ir liko stypsoti ant slenksčio.

	„Gal norėtum daugiau knygų?“ – galų gale išspaudė.

	„Būtų puiku“, – atsakiau kiek pagalvojusi ir kalbėjau tikrą tiesą. Edis nenumano, kad šią knygą paverčiau dienoraščiu; mielai ką nors paskaityčiau.

	Jis linktelėjo.

	„Iki, Bėja“, – tarstelėjo išeidamas.

	Anksčiau niekada taip nesielgė. Pirmąkart po ilgų savaičių išgirdau savo vardą.

	Dar viena diena, dar vienas Edžio apsilankymas. Dabar jis ateina kasdien. Ilgai neužsibūna, dukart rado mane miegančią. Ar tai reiškia, kad užsuka naktimis? Veik praradau dienos ir nakties pojūtį, bet vis dar miegu, tad numanau gyvenanti pagal tam tikrą daugmaž reguliarų ritmą. Ir vis dėlto nesuprantu, kodėl Edis staiga sugalvojo lankyti mane naktimis.

	Bet ne, liepiau sau šito nedaryti, nebandyti perprasti jo elgesio ar motyvų. Jei nesiliausiu apie tai galvojusi, man išties pasimaišys protas.

	Dar labiau nei iki šiol.

	Šiandien Edis pabuvo su manimi valandą. Gal ilgiau.

	Neatnešė nei maisto, nei vandens, ir pirmąkart nuo tos dienos, kai prabudau šiame kambaryje, pajutau krūtinėje kažką at-lėgstant, sakytum, vėl įstengiau kvėpuoti.

	Edis išpildė pažadą – atnešė man knygų. Šiandien, vos jam įžengus į kambarį, iškėliau politinį trilerį, kurį, kaip prisiminiau, kitados skaitė ir jis.

	„Kvailesnės istorijos kaip gyva nesu skaičiusi“, – pareiškiau.

	Edis priėjo prie manęs, paėmė knygą, įbedė akis į viršelį.

	„Ar čia ta, kur prezidentą pakeičia klonu?“

	„Viceprezidentą, – patikslinau, – bet taip.“

	Edis apvertė knygą, perskaitė anotaciją ir šyptelėjo.

	„Pirkau ją oro uoste. Negalima spręsti apie žmogų iš oro uoste pirktų knygų.“

	„Pamenu tą dieną“, – tarstelėjau ir staiga iš tikrųjų prisiminiau.

	Mudu vykome į konferenciją Atlantoje. Tiksliau, aš vykau į konferenciją. Edis skrido kartu, mat norėjo nueiti į tą savaitgalį vyksiančias amerikietiškojo futbolo rungtynes.

	„Moterys ir lyderystė, lyderės ir moteriškumas“, – pasakiau. – Trys dienos seminarų ir paskaitų temomis: „Švelni ranka: pagarba be baimės“ ir „Moterys viršūnėje“.“

	Edis nusišypsojo.

	„Negalėjai pakęsti tų nesąmonių.“

	„Išties, – palinksėjau galva. – Bet ta konferencija buvo kaip niekad siaubinga.“

	Atsisėdau ant lovos krašto ir mintimis sugrįžau į aną savaitgalį. Prisiminiau, kaip kankinausi ir nuobodžiavau įsispraudusi į siaurą sijoną ir švaistydama laiką.

	Vaizduotėje vėl pamačiau moterį trumpais, pirma laiko pražilusiais plaukais, vedusią vieną iš grupinių seminarų. Ji stovėjo priešais mus, smulki it paukščiukas, kone paskendusi gelsvame kašmyriniame kardigane.

	„Mūsų galvose knibžda daugybė minčių, – postringavo ji. – Vyrams leidžiama galvoti tik apie verslą, tačiau mes rūpinamės ir verslu, ir šeima. Vaikais. Galiu lažintis, kad paklaususi generalinio direktoriaus: „Kiek šią akimirką jūsų šaldytuve yra pieno?“, atsakymo nesulaukčiau. Bet jūs visos žinote.“

	Moteris palaimingai nusišypsojo, tada pritildė balsą iki suokalbiško šnabždesio.

	„Juk žinote, tiesa?“

	Nuvilnijo kikenimo ir supratingų linkčiojimų banga. Dairiausi ir negalėjau patikėti. „Po galais, ar jūs rimtai?“

	Dabar papasakojau tą istoriją Edžiui. Jis susirierė rankas ant krūtinės ir prapliupo kvatotis.

	„Aha, bet kai grįžęs į viešbutį paklausdavau, kaip praėjo diena, tu atsakydavai: „Puikiai.“

	Patraukiau pečiais.

	„Ką derėjo atsakyti? Pati nusprendžiau ten vykti. Nenorėjau pripažinti, kad buvai teisus ir konferencija pasirodė besanti grynas laiko švaistymas.“

	Nepridūriau, kad jau anuomet tarp mūsų tvyrojo įtampa. Pradėjome kivirčytis dar prieš tą vakarą su Blanša, kai ji užsiminė apie remontą.

	Nenorėjau Edžiui to priminti.

	„Tą savaitgalį ir man nebuvo itin smagu. Galiausiai atidaviau bilietą į „Sakalų“5 rungtynes vienam klientui. Kiek pamenu, didžiąją laiko dalį pradrybsojau kambaryje, žiūrėdamas sporto kanalą ESPN ir valgydamas prėską viešbučio maistą.“

	Tai taręs Edis apsižvalgė. Supratau, kad dairosi vietos atsisėsti.

	Žinoma, atsisėsti nebuvo kur, nes jis stovėjo ne mano svetainėje, bet kalėjimo celėje.

	Celėje, kurią pats ir įrengė.

	Karštligiškai mintydama patapšnojau lovą šalia savęs.

	„Ji neįtikėtinai patogi“, – tarstelėjau švelniai šypsodamasi.

	Pirmąkart tiek ilgai šnekučiavomės; troškau dar pabūti su juo, atsipalaidavusiu ir šiek tiek atviresniu.

	Edis dvejojo; jau buvau bemananti, kad apsisuks ir išeis.

	Tada jis atsisėdo.

	Čiužinys įdubo nuo vyro svorio, nejučia palinkau artėliau ir užuodžiau muilo aromatą, o sykiu ir kitą, švaraus, šilto kūno – Edžio – kvapą.

	Tas savaitgalis Atlantoje buvo visai neblogas. Nepaisydami tarp mudviejų tvyrančios įtampos, kasnakt džiaugėmės milžiniškos viešbučio lovos privalumais.

	Lovoje mes visada sutarėme puikiai.

	Edis žvilgtelėjo į mane mėlynų mėlyniausiomis akimis ir man ūmai išdžiūvo burna.

	Jo akyse nespindėjo neapykanta ar noras manimi atsikratyti.

	Turi būti priežastis, kodėl aš vis dar čia.

	Blanša žuvo, o aš vis dar gyva.

	Tai neabejotinai kažką reiškia.

	„Reikėjo dažniau išvykti atostogų. – Žvilgsniu nuklydau jam prie lūpų. – Sugrįžti į Havajus.“

	Tai tarusi pažvelgiau į Edį ir jo kaukė pagaliau nukrito. Pamačiau šiltas akis, praviras lūpas – tą Edį, kurį pažinojau.

	Tą Edį, kurį supratau.

	Ir staiga neįtikėtinai aiškiai sumojau, kaip iš čia išsigauti.

	 

	Bėja į Havajus atvyko ne meilės ieškoti. Norėjo tiesiog ilsėtis saulėkaitoje, gurkšnoti brangius šaltus kokteilius ir grožėtis Ramiuoju vandenynu – ligi šiol nebuvo jo mačiusi. Jai teko pabuvoti tik prie Meksikos įlankos – tą vasarą, kai kartu su Blanšos šeima atostogavo jų vasarnamyje Orindž Biče.

	Blanša nepritarė minčiai apie Havajus. „Banalybė, – burbtelėjo, suraukė nosį, užsikišo plaukų sruogą už ausies. – Gali sau leisti daugiau. Skrisk į Balį ar kur kitur. Gal net į Fidžį.“

	Tačiau Bėja norėjo Havajų, tad ten ir iškeliavo. Blanša teeina velniop su savo smerkiančiu žvilgsniu ir paika nuomone. Juk, šiaip ar taip, ji viso labo pavydi. Vienintelė kelionė, į kurią Tripas nusivežė Blanšą, buvo jų medaus mėnuo Italijoje; negana to, Bėja žino, kad jis iki šiol negrąžinęs visų kreditinės kortelės skolų.

	Deja, kasdien gulinėdama paplūdimio krėsle ir žiūrėdama į vandenyną – tokį mėlyną, kokį ir įsivaizdavo, – Bėja galvoje suko Blanšos žodžius. Gal išties vertėjo pasirinkti egzotiškesnę šalį? Atokesnį kampelį? Vietą, kur nereikėtų sukti akių nuo atostogaujančių šeimų ir jaunavedžių?

	Pastaruoju metu jai nuolat tenka balansuoti tarp jaunos merginos, kokia kitados buvo, norų ir moters, kokia dabar tapo, poreikių.

	Dar vienas „Mai tai“ kokteilis, pernelyg saldus, bet Bėja vis tiek jį išgėrė. Ne, Havajai – puikus pasirinkimas. Havajai – visiems prieinami, o argi ne toks „Pietų vilų“ devizas? Stilingai, bet patogiai. Iki kitos vasaros jie galėtų sukurti visą Havajų liniją. Kinrožių žiedais išpieštos stiklinės. Ananasų formos servetėlių žiedai. Šelmes hulos šokėjas vaizduojantys paveikslėliai.

	Mintys apie darbą nuramino, numaldė nepaliaujamai dūzgiančias smegenis; atrodė, kad ji tik ir ieško vietos, kur kaip nors susimautų ar galėtų susimauti. Dirbant išgaruodavo ir abejonės, ir nepasitikėjimas savimi.

	Bėja išsitraukė „iPadą“ iš paplūdimio krepšio, jame dar gulėjo trejetas žurnalų ir dvi knygos; nusipirko jas oro uoste, nors išsyk žinojo, kad neskaitys.

	Per kelias minutes ji primargino visą puslapį vasaros kolekcijai skirtų idėjų; dabar mintijo apie pavadinimą – linksmą ir patrauklų, bet ne perdėm banalų. Dar viena trapi riba, kurios šiukštu nevalia peržengti, bet čia jai sekėsi šiek tiek geriau.

	Bėjai besvarstant apie trečią variantą (kas nors apie „Mėlynuosius Havajus“? Pernelyg senamadiška?), krėslą užklojo šešėlis ir kažkas tarė:

	– Darbuojatės paplūdimyje? Nė nežinau: toks vaizdas mane įkvepia ar liūdina.

	Ta šypsena pavergė Bėją kone nuo pirmos akimirkos. Ją užkalbinęs nepažįstamasis vilkėjo dryžuotus maudymosi šortus ir baltus marškinėlius, viena ranka nerūpestingai glūdėjo kišenėje, ant akinių nuo saulės margavo išdžiūvę jūros vandens lašeliai; plaukų sruogos draikėsi ant kaktos lyg kokio herojaus iš romantinės komedijos, į kurią ji ką tik pateko.

	Bėja nusišypsojo veik nesusimąsčiusi. Vėliau paaiškės, kad jis įgudęs pasiekti savo, kitam nespėjus pa statyti užtvarų, bet tą saulėtą popietę jo žavesys nieko bloga nežadėjo.

	– Kur kas geriau nei kiurksoti biure, – nejučia tarstelėjo ji.

	Vyro šypsena dar praplatėjo, įrėžė duobutę kairiame skruoste.

	– Už tai ir išgersiu, – pažadėjo jis ir, šypsodamasis skaisčiai lyg saulė danguje, ištiesė ranką. – Aš – Edis.

	Edis. Berniukiškas vardas, pamanė Bėja, bet jam tiko, mat toje šypsenoje išties slypėjo kažkas vaikiškai mielo.

	Ir Bėjai tai patiko. Taip patiko, kad ji leido Edžiui įsitaisyti tuščiame krėsle šalimais ir priėmė kvietimą kartu pavakarieniauti.

	Kodėl gi ne, pagalvojo. Argi ne šitaip ir turėtų klostytis naujasis gyvenimas? Prabangios atostogos, įmantrūs kokteiliai, vakarienė su išvaizdžiu nepažįstamuoju?

	Jie valgė viešbučio restorane, įsitaisę prie didžiulio lango, pro kurį vėrėsi vaizdas į vandenyną ir dangų, nusidažiusį audringais rausvais, violetiniais, oranžiniais atspalviais; ant stalelio degė žvakė, ledo kibirėlyje rasojo butelis brangaus vyno.

	Vėliau, pažvelgusi atgalios, Bėja supras, kad vakaras buvo pernelyg tobulas, pernelyg, kone banaliai romantiškas, bet tuo metu visa tai gniaužė kvapą ir atrodė... kažkaip teisinga. Tarsi ji pagaliau būtų gavusi, ko nusipelnė.

	Abu įsišneko, Bėjos nuostabai, pokalbis tekėjo neįtikėtinai laisvai. Edis pasirodė besąs be galo paprastas. Jis užaugo Meino valstijoje, domėjosi kateriais. Į Havajus atvyko su draugu, sumaniusiu pradėti jachtų nuomos verslą; čia juodu žvalgėsi į kitas tuo besiverčiančias įmones ir aiškinosi, kaip viskas veikia.

	Bėja pasisakė kilusi iš Alabamos. Apie pietietiškos gotikos dvasia persunktą vaikystę nepasakojo, porino apie elitinę internatinę mokyklą, debiutančių pokylį, merginų koledžą Pietų Karolinoje. Ausdama istoriją po istorijos susizgribo, kad nelabai gražias tikrovės puses pridengia Blanšos gyvenimo nuotrupomis; tas įprotis jau buvo įaugęs į kraują ir ji tai darydavo veik nebesusimąstydama.

	Valgydamas desertą, Edis droviai sukikeno ir mažumėlę sumišęs pasiglostė sprandą.

	– Tu nerealiai graži, – sumurmėjo.

	Papurtė galvą.

	– O aš aiškiai girtutėlis, – pridūrė.

	Bet jis nebuvo girtas. Išgėrė vieną taurę „Senamadiškojo“6, o vynas liko stovėti beveik nepaliestas.

	Gal jau tada derėjo suklusti: kodėl, panūdęs pasakyti komplimentą jai, beveik nepažįstamai moteriai, Edis apsimetė esąs girtas?

	Bet Bėjai tai nepasirodė keista. Priešingai – ji susidomėjo. Pamanė įžvelgusi žmogaus silpnybę, nors iš pirmo žvilgsnio jis tokių neturėjo. Išvaizdus, sumanus, sėkmingas...

	Galiausiai paaiškės, kad Edis Havajuose lankėsi anaiptol ne „verslo reikalais“, o jachtų nuomos verslas panėšėjo veikiau į nepasiekiamą svajonę, o ne realų tikslą, bet Bėja susizgribs gerokai per vėlai, negana to, nesuks dėl to galvos.

	– Esu tik ras, dažnai tai girdi, – suokė Edis.

	Tada Bėja į jį pažvelgė. Įdėmiai įsižiūrėjo.

	Jo akys buvo mėlynos, skruostikauliai vos pastebimai nukaitę, greičiausiai nuo saulės, o ne nuo alkoholio ar gėdos.

	– Dažnokai, – atsakė Bėja, nes tai buvo tiesa, be to, magėjo išgirsti, ką jis atsakys. Įsitikinti, ar Edis išties tikėjosi, kad ji vaidins apie savo grožį nė nenutuokiančią apdainuotą mitinę gražuolę.

	Bet Edis nėmaž nesutriko. Tik primerkė akis, kilstelėjo taurę.

	– Taigi, graži ir nuovoki.

	– Ir turtinga, – pridėjo Bėja. Ir vėl nė trupučio nesumelavo, ir vėl norėjo pamatyti jo veido išraišką.

	Edis pagirtinai susitvardė. Tik darsyk šyptelėjo ir pasakė:

	– Žmogus-orkestras. Tai bent pasisekė.

	Bėja nusijuokė, užbruko plaukų sruogelę už ausies, turbūt pirmąkart tąvakar nuoširdžiai juo susižavėjusi. Jai patiko, kad Edis neišpūtė viso reikalo, nepuolė apsimetinėti, neva jos turtai jam buvę nebuvę. Edis veikiausiai jau viską žinojo – vėliau Bėja dažnai galvos apie jų pirmą susitikimą, – bet jo reakcija padarė jai įspūdį. Jis priėmė ją nuo pat pradžių. Bėja susikūrė moters, kokia norėjo būti, įvaizdį, o Edis vienintelis visiškai ją suprato.

	Turbūt todėl, kad ir pats buvo tik įvaizdis.

	 

	
Penkta Dalis. 

DŽEINĖ

	 

	
Aštuonioliktas skyrius

	 

	 

	 

	Edis nusiveda viešnią į galinį kiemelį. Pareigūnė neišsiveža Edžio į nuovadą, nepasodina jo automobilio gale, tad patikinu save, kad nieko rimto neatsitiko. Dievaži, nieko svarbaus.

	Jeigu tai būtų svarbu, Edis nesiūlytų jai vandens ir nesišypsotų.

	Trepinėju virtuvėje, išsiblaškiusi šluostau stalviršius, dėlioju taures į indaplovę – stengiuosi užimti rankas ir atrodyti ramut ramutėlė, kaip ir Edis šią akimirką.

	Bet aš nesu Edis. Kai detektyvė Loran sugrįžta į virtuvę, vos suturiu knietulį paraityti kulnus į miegamąjį ir ten užsirakinti.

	Kvaila, bet maniau, kad pinigai ir gyvenimo būdas apsaugo nuo tokių dalykų – nuo policininkų, išdygstančių prie tavo slenksčio, nuo jų klausimų ir rūsčių žvilgsnių.

	Tačiau detektyvė atrodo visai draugiška.

	– Rūšiuojate? – paklausia ištiesusi tuščią buteliuką.

	Paimu jį kuo nerūpestingiausiai šypsodamasi.

	Moteris atsainiai užsikvempia ant stalviršio ir pasidomi:

	– Kiek ilgai judu draugaujate?

	Nenutuokiu, ar ji teiraujasi kaip policijos pareigūnė, ar tik palaiko pokalbį, bet mano delnai sudrėksta; pakeliu ranką prie plaukų, užkišu sruogelę už ausies.

	– Keletą mėnesių? – atsakau. – Mudu su Edžiu susipažinome vasarį, pradėjome susitikinėti kovą.

	Nuostabu – veblenu lyg savimi nepasitikinti mergiūkštė, o ne šių namų šeimininkė.

	Tačiau pareigūnė tik nusišypso, pažvelgia šiltu žvilgsniu; jų kampučiuose susimeta raukšlelės.

	– Jūsų sužadėtinis papasakojo, kad dirbote jo šuns vedžioto-ja. – Ji suraukia nosį, plačiai mosteli ranka. – Nusistebėjau: „Kuriems galams šio kvartalo gyventojams reikia šunų vedžiotojų?“, bet toks jau tas snobų pasaulis, tiesa?

	Juokiuosi kartu su ja ir linkčioju galva, nors širdis nesiliauja daužytis, o rankos virpa.

	– Ir aš pamaniau tą patį. Bet man patinka šunys, tad darbas buvo visai geras.

	Lėkštesnio atsakymo turbūt nė nesugalvosi, bet juk čia ir yra visa esmė, tiesa? Detektyvė Loran turi suprasti, kad su manimi neverta aušinti burnos. Kad ir kas čia atsitiko, aš su tuo neturiu nieko bendra. Pilkoji pelytė Džeinė vėl bando susilieti su aplinka.

	Detektyvė Loran pabarbena pirštais į stalviršį – nagai tvarkingi, trumpi, kvadrato formos, tik vienas siauras auksinis žiedelis ant kairės rankos – ir linkteli.

	– Kiekvienas verčiasi, kaip išmano, – geraširdiškai ištaria, darsyk linkteli, tada pažvelgia į prie diržo prisegtą telefoną. – Man jau metas. Darsyk atsiprašau, kad sutrukdžiau jums vakarą.

	– Tikrai nesutrukdėte, – patikinu.

	Mirštu iš noro paklausti, kodėl ji čia, ką pasakė Edžiui, bet sykiu trokštu, kad išeitų; trokštu apsimesti, kad šio vakaro išvis nebuvo.

	– Leiskite jus palydėti, – pasisiūlau, bet pareigūnė tik numoja ranka.

	– Nereikia.

	Ji kyšteli ranką į striukės kišenę, ištraukia vizitinę kortelę ir ištiesia man. Kitaip nei kortelė, kurią Edis padavė Džonui aną dieną, ši pagaminta iš plono pigaus popieriaus. Ant vizitinės atspausdintas Mauntin Bruko policijos skyriaus logotipas, moters vardas, pareigos – detektyvė Torė Loran – ir telefono numeris.

	– Paprašiau pono Ročesterio paskambinti, jei turės kokių klausimų. Tai galioja ir jums, gerai?

	Tai tarusi išeina iš virtuvės. Tvirti jos batai nucypčioja grindimis, laukujės durys atsiveria ir trinkteli.

	Tarsi to ir telaukęs, pro stumdomąsias duris įžengia Edis. Giliai atsidūsta, persibraukia plaukus.

	– Ar gerai jautiesi?

	Prisiverčiu šyptelėti, apsiveju rankomis jam liemenį.

	– Aha, puikiai, – atsakau, nors puikumu čia nė nekvepia. – Ko ji norėjo?

	Edis palinksta artėliau, priglaudžia smakrą man prie viršugalvio.

	– Pasikalbėti apie Blanšą. Ir Bėją.

	– Ar ją surado? – tyliai paklausiu.

	Siaubingas klausimas, kraupus vaizdinys: Bėja, tiek ilgai pragulėjusi dugne...

	– Ne Bėją, – kimiai atsako Edis. – Blanšą. Rado Blanšą.

	– Jėzau, – sumurmu ir atšlyju. Iš paskutiniųjų stengiuosi neįsivaizduoti, ką tiksliai jie aptiko.

	Edžio veidas pilkšvai žalsvas, trūkčioja skruosto raumuo. Dabar jis labiau primena Edį pirmą mūsų pažinties dieną nei tą, kurį, regis, pažįstu visą amžinybę. Nudiegia paširdžius.

	– Ką ji dar pasakė?

	– Blanša buvo. Jos kaukolė įskilusi. Gali būti, kad Blanša susitrenkė galvą. Arba kažkas jai trenkė.

	Edis nusigręžia nuo manęs, pasitrina sprandą. Stoviu kaip įbesta, gromuliuoju naujienas, per šoką ir išgąstį kapstausi iki tikrosios žodžių reikšmės.

	Dabar mane ne tik pykina, bet ir purto šaltis. Pakeliu aptirpusią ranką, prispaudžiu pirštus prie lūpų.

	– Ją nužudė? – Mano balsas vos garsesnis už šnabždesį.

	Edis vis dar atsukęs man nugarą, pečiai įsitempę. Nesusiturėjusi priduriu:

	– Ir Bėją?

	– Spėjama, kad ir ji buvo nužudyta, – atsako. – Detektyvė atvyko pranešti, kad dabar Bėjos dingimas tiriamas kaip žmogžudystė.

	Man aptemsta akyse, keliai sulinksta.

	– Ak, Dieve mano, Edi.

	Nežinau, ką dar pasakyti.

	Mudu pagaliau susitaikėme su Bėjos vaiduokliu. Susižadėjome, velniai rautų. Ruošiamės vestuvėms. Viena yra netekti žmonos per tragišką įvykį. Bet sužinoti, kad kažkas ją nužudė tyčia? Tai tikrų tikriausias košmaras.

	Tada man dingteli kita mintis.

	– Jie juk ne...

	Nenoriu užbaigti sakinio. Nenoriu, kad jis pakibtų tarp mūsų.

	– Nemano, kad tai padariau aš? – Edis atsigręžia. Jis vis dar pablyškęs, bet veidas nebe toks niūrus. – Ne, jie tik norėjo pranešti, kad padėtis pasikeitė. Suprantama, sulauksiu klausimų, bet man pasirodė, kad jų akyse esu veikiau gedintis našlys, o ne įtariamasis.

	Jam bekalbant į veidą ir balsą pamažėle įsismelkia normalusis Edis, tas Edis, prie kurio esu pratusi. Kone galiu matyti, kaip grįžta kita jo asmenybės pusė, apgaubia Edį nelyg lukštas. Arba kaukė.

	Edis pažvelgia į mane, susiraukia.

	– Dieve brangus, Džeine, labai apgailestauju.

	– Apgailestauji? – Žengiu artėliau, paimu jį už rankų. – Dėl ko?

	Jis atsidūsta, prisitraukia mane į glėbį.

	– Nenoriu, kad įsiveltum į šitą sumautą velniavą. Nenoriu, kad. nežinau, nenoriu, kad tau tektų sėdėti kokiame nors mažame kambarėlyje ir atsakinėti į klausimus apie įvykius, nutikusius, kai mudu dar nė nebuvome pažįstami.

	Rodės, kad smarkiau nusigąsti jau neįmanoma, tačiau dabar kūnu nušniokščia nauja siaubo banga, išdžiovina burną. Pakeliu akis į Edį.

	– Manai, jie panorės mane apklausti?

	– Detektyvė apie tai užsiminė, – tarsteli. – Turėtume kartu nuvykti į nuovadą.

	Pastaruosius penketą metų praleidau vengdama dėmesio, klausimų, farų. Šūdas, jeigu jie ims kapstytis po Edžio gyvenimą, neabejotinai prisikas ir prie manęs. Edžio sužadėtinės. Merginos, su kuria jis susižadėjo neprabėgus nė metams po žmonos dingimo.

	Džonas, skambutis iš Finikso, dabar šitai. Kone fiziškai jaučiu, kaip užsiveria dantyti spąstai; užsimerkiu, priglaudžiu kaktą Edžiui prie krūtinės, giliai alsuoju.

	Jis paglosto man sprandą.

	– Bet tau nėra dėl ko jaudintis.

	– Nėra, – mašinaliai atsakau, tačiau jis tik liūdnai šypteli, apglėbia delnais skruostus.

	– Džeine, tu balta it popierius.

	Sulaikau jo ranką, prispaudžiu arčiau veido. Jo oda tokia šilta. Manoji vis dar ledinė.

	– Suprantu, visko per daug, – sako Edis. – Pats tebesistengiu susivokti. Tačiau noriu, kad žinotum: nėra dėl ko jaudintis. Aš niekur nedingsiu, mudu tai ištversime kartu.

	Kalba ramiai, apgalvotai, bet nuo to nėmaž ne geriau. Iš tikrųjų, atrodo, kad tie žodžiai tik dar labiau viską apsunkina. At-šlyju nuo Edžio, persibraukiu plaukus.

	– Edi, tavo žmona nužudyta, – primenu. – Negaliu dėl to nesijaudinti. Negaliu.

	Taip neturėjo nutikti. Čia turėjau būti saugi, ši vieta turėjo būti saugi.

	Blanša ir Bėja dingo dar prieš man pasirodant Tornfild Esteitse, tačiau dalelė manęs kužda, kad gal tai aš dėl visko kalta. Gal tai aš atsinešiau šią bjaurastį, šį žiaurumą? Gal jie prikibę prie manęs it virusas, užkrečiantis visus, priėjusius artėliau?

	Paikas, egocentriškas, nelogiškas svaičiojimas. Bet dar labiau neįtikima atrodo mintis, kad Bėja ir Blanša į kažką įsivėlė. Kas troško joms pakenkti? Ir kodėl?

	Kodėl Edis toks ramus?

	– Žinau, tai velniškai baisu, – atsidūsta jis. – Patikėk manimi, žinau. – Tai taręs užsimerkia, pirštais sužnybia viršunosę. – Deja, nieko negalime dėl to padaryti. Nerimaudami nieko nepakeisime.

	Nerimaudami nieko nepakeisime. Noriu jam pasakyti, kad yra visiškai sušiktai normalu spėlioti, kas galėjo geisti jo žmonos ir jos geriausios draugės mirties, bet kažkas mane sulaiko.

	Edis suima mano rankas.

	– Galvok apie vestuves, – sako. – Apie mūsų ateitį. Ne apie šitai.

	– Tiesiog... man nepatinka policija.

	Edis nustebęs suraukia antakius.

	– Kodėl nepatinka?

	„Pasakė baltaodis turčius“, – suburbu mintyse.

	Bet atsakymą apgalvoju labai kruopščiai. Tai dar viena akimirka, kai truputis tiesos mele gali man padėti.

	– Teko gyventi vienoje globėjų šeimoje, – pradedu pasakoti. – Arizonoje. Vaikai jiems mažai terūpėjo, supranti?

	Žvilgteliu į Edį. Jis stovi susirieręs rankas ant krūtinės, žiūri į mane vos pastebimai nunarinęs galvą. Pasiruošęs klausytis.

	– Žodžiu, kai man buvo šešiolika, globėjai nusprendė, kad juos apvogiau, ir iškvietė policiją.

	Aš išties juos apvaginėjau, bet, turint omenyje, kad kone visas valstybės pašalpas jie ištaškydavo savo reikmėms, užuot pasirūpinę manimi ir kitais dviem globotiniais, nemačiau čia nieko blogo.

	– Jie atsiuntė policininką, kuris pasirodė besąs globėjo draugas, tad mane nuvežė į nuovadą ir ten...

	Pasakodama prisimenu, kaip ten sėdėjau, uosdama perskrudintų kavos pupelių ir universalaus valiklio „Pine-Sol“ kvapus. Stačiai drebėjau iš įniršio, neįstengiau pratarti nė žodžio. Bet Edžiui apie pyktį neužsimenu. Jis to nesuprastų.

	– Ten buvo siaubinga, – galiausiai užbaigiu sakinį. – Turbūt taip iki galo ir neatsigavau.

	Suprantama, papasakojau toli gražu ne visą istoriją. Nutylėjau apie tikrąją Džeinę. Ir apie paskutinę naktį Finikse.

	Bet Edžiui nereikia to žinoti.

	Jis cakteli liežuviu, išskečia rankas ir vėl mane apkabina.

	– Bet kalbame ne apie mane. – Kilsteliu galvą, pažvelgiu į jį. – Atleisk.

	– Neatsiprašinėk. – Edis pakšteli man į kaktą. – Ir nebesuk dėl to galvos. Bėjos ir Blanšos nebėra. Niekas nepasikeitė.

	Bet kai jis paleidžia mane iš glėbio ir nusisuka, mano žvilgsnį patraukia jo ranka, į kumštį susigniaužiantys ir atsileidžiantys pirštai.

	Kitą dieną į namus ima plaukti maistas.

	Pirmoji ant slenksčio išdygsta Kerolaina Maklaren su vištienos užkepėle ir nuoširdžiais apkabinimais.

	– Dieve brangus, tai tiesiog siaubinga, – aikčioja ji, tada pabarbena pirštu į folija uždengtą stiklinį indą ir perspėja: – Šito negalima kišti į indaplovę.

	Po kelių valandų pasirodo ir Emilė su Kembele, nešinos popieriniais krepšiais, kaupinais „paruoštukų“ iš gurmaniško maisto parduotuvės.

	Kol dedu aliuminio folijos dėžutes į šaldiklį, Emilė ir Kembelė sėdi prie salos ir siurbčioja pačių atsineštą šaltą kavą. Gaila, mat mielai išgerčiau ko nors stipresnio. Esu tikra, todviem ant liežuvio galo sukasi koks tūkstantis klausimų, tad viena kita burnelė dėl drąsos man išties nepakenktų.

	– Kaip laikosi Edis? – paklausia Emilė, kai atsigręžiu į jas.

	Už lango krapnoja. Prisimenu dieną, kai pirmąsyk sutikau Edį, – pilką dangų, slidžią gatvę.

	– Pusėtinai, – atsakau. – Manau, dar neatsigavo po sukrėtimo.

	– Mes visi priblokšti. – Kembelė šiaudeliu pamaišo gėrimą. – Noriu pasakyti... niekam nė į galvą nešovė, kad jas nužudė. Joks mano pažįstamas nebuvo nužudytas.

	Tik dabar pastebiu, kad jų akys raudonos, o Emilė nepasidažiusi ir. o šūdas.

	Šūdas.

	Buvau šventai įsitikinusi, kad tiedvi čia atpėdino ieškodamos peno paskaloms, tačiau juk jos bičiuliavosi su Bėja ir Blanša. Dvi joms brangios moterys tragiškai žuvo; visi pamanė, kad vargšelių gyvybė užgeso per nelaimingą atsitikimą. Žinia, kad bičiulės buvo nužudytos, veikiausiai išmušė Kembelei ir Emilei žemę iš po kojų, bet aš sau stoviu ir įsivaizduoju, kad joms terūpi paliežuvauti. Atsišlieju į salą.

	– Kaip judvi jaučiatės?

	Viešnios susižvalgo.

	– Ak, mieloji, juk kalbame ne apie mus, – numoja ranka Emilė.

	Bet Kembelė priduria:

	– Ir mudviem nesaldu.

	Draugės vėl persimeta žvilgsniais, tada Emilė atsidūsta, linkteli.

	– Tiesiog galvoje netelpa. Kad kažkas troško jų mirties, kad mūsų namuose lankosi policininkai, uždavinėja klausimus...

	Paširdžius nusmelkia pernelyg gerai pažįstamas jausmas, siūbteli ledinė banga, perliejanti kaskart, kai paaiškėja naujos, bjaurios detalės.

	– Ir jus apklausė?

	Kembelė atsidūsta, pakyla nuo kėdės.

	– Dar ne, bet šią savaitę man paskirtas susitikimas nuovadoje. Eme?

	Emilė darsyk linkteli.

	– Aha, man irgi. Penktadienį.

	Įsivaizduoju jiedvi sėdinčias policijos nuovadoje, atsakinėjančias į klausimus apie Bėją ir Blanšą.

	Apie mane.

	Juk detektyvai neabejotinai paklausinės ir apie mane, tiesa? Iš kur atvykau, kada mudu su Edžiu pradėjome susitikinėti?

	Pareigūnai pasidomės, kur gyvenau praeitą vasarą; staiga panūstu, kad Emilė ir Kembelė išeitų, noriu susirangyti ant sofos į kamuoliuką ir kiūtoti, kol padėtis stebuklingai pagerės.

	Tačiau Emilė pasilenkia per salą, spusteli man ranką.

	– Apgailestauju, kad tau tenka visa tai patirti.

	Impulsyviai panūstu atšauti ką nors šiurkštaus, įsižiūrėti Emilei į veidą ir įsitikinti, kad ji išties mėgaujasi šia akimirka, bet nieko panašaus. Jos žvilgsnis nuoširdus, šiltas ir atjaučiantis. Prisimenu visus tuos kartus, kai vieniša sėdėjau prie priešpiečių stalo, droviai timpčiojau „Išganymo armijos“ marškinėlių kraštą, klausiausi aplinkinių pašnekesių apie batus ar visų geidžiamą kompaktinį diską ir žinojau, kad pati niekada to neturėsiu.

	Visada maniau, kad užvis labiausiai trokštu praturtėti, bet šią akimirką, žvelgdama į Emilę, suprantu norėjusi ir šito. Norėjau sutikti žmones, kuriems rūpėčiau, norėjau tapti viena jų.

	Kad ir kaip velnioniškai neįtikėtina, mane kaip savą priėmė šios Stepfordo moterys.

	Esu joms už tai dėkinga.

	– Ačiū, – spusteliu Emilei ranką.

	Suskamba ant stalviršio paliktas mobilusis. Užmetu į jį akį, o Emilė ir Kembelė susiruošia išeiti.

	– Atsiliepk, širdele, – paragina Emilė. – Pačios išeisim.

	Klausausi jų žingsnių, aidinčių laukujų durų link, ir spoksau į telefono ekraną.

	205. Birmingamo kodas.

	Gal skambina iš policijos.

	„Jei būtų iškapstę ką nors išties blogo, jau stovėtų prie durų“, – patikinu save ir perbraukiu pirštu ekraną.

	Kalbėk kaip visada.

	Ramiai.

	– Klausau.

	Balsas virpteli tik ties paskutiniu skiemeniu.

	– Džeine.

	Skambina ne iš policijos, ne detektyvė Loran. Suknistas Džonas Riversas.

	– Ko tau reikia?

	Kone matau jį, besivaipantį prie telefono.

	– Ir man malonu tave girdėti.

	– Džonai, neturiu kada... - pradedu, bet jis mane pertraukia.

	– Žinau, esi baisiai užsiėmusi visokiais Mauntin Bruko namų šeimininkių reikalais, tad ilgai negaišinsiu. Bažnyčia renka pinigus naujai garso aparatūrai. Pamaniau, kad ir tu norėsi prisidėti.

	Pastarųjų dienų įvykiai taip išmušė iš vėžių, kad iš pradžių nė neišgirstu jo žodžiuose slypinčios grėsmės. Tik po geros sekundės suvokiu, ką Džonas turi omenyje.

	– Maniau, anądien susitarėm, – atrėžiu, pirštais įsikibdama į salos kraštą.

	Džonas tyli, girdžiu, kaip kažką nugurgia. Įsivaizduoju jį stovintį virtuvėje, gurkšnojantį „Mountain Dew“ limonadą ir vos susituriu nenusipurčiusi iš šleikštulio, nes čia, mano pasaulyje, jo išvis neturėtų būti. Maniau palikusi Džoną už nugaros visiems laikams, bet jis vis grįžta lyg niekingiausias pasaulio vaiduoklis.

	– Taip, susitarėm. Bet tas detektyvas iš Finikso vėl skambino. Jis man išties įkyrėjo, Džeine. Ketinau nekreipti dėmesio, bet tada laikraštyje perskaičiau, kad susižadėjai.

	Velnias. Nė nežinojau, kad žmonės skelbia apie sužadėtuves, bet tuo pasirūpino Emilė. „Visi taip daro!“ – paaiškino ji.

	Neprieštaravau, nes norėjau būti kaip visi.

	– Taigi, pamaniau sau: „Džeinė išteka už turčiaus, turbūt neatsisakys padėti. Bent trupučiu atsilygins už prieglobstį.“ – Kiek patylėjęs, Džonas priduria: – Ir saugomas paslaptis.

	– Šūdą tu žinai apie mano „paslaptis“, Džonai, – tyliai atkertu.

	– Žinau, kad jų turi, – pernelyg greitai išpyškina jis. – Ir man to pakanka.

	Kaip ir tądien aikštelėje, pajuntu, kaip susigniaužia gerklė; kilpa veržiasi vis standžiau. O, kad niekada nebūčiau sutikusi Džono Riverso, nebūčiau prieš dvejus metus Hjustono bibliotekoje iš nevilties parašiusi jam žinutės į feisbuką, o, kad nebūčiau priėmusi jo pasiūlymo apsigyventi kartu!

	Bet jei nebūčiau to padariusi, dabar nestovėčiau čia. Nebūčiau susipažinusi su Edžiu.

	Su Edžiu, kurio žmona nužudyta.

	Sugriežiu dantimis, panarinu galvą, prispaudžiu delno pagalvėlę prie akies.

	– Kiek?

	– Pustrečio tūkstantėlio, – išgieda Džonas.

	Krūpteliu, tegu ir žinau, kad Edžiui tai menka suma. Turbūt nė nepastebėtų, kad išleidau tuos pinigus.

	– Pageidautina grynaisiais, – toliau suokia Džonas. – Adresą žinai.

	Linkteliu, nors jis manęs ir nemato.

	– Išsiųsiu paštu. Šią savaitę, – pažadu.

	– Esi tikra šventoji, Džeine. – Kone matau, kaip jis vaiposi. – Bažnyčia bus tau didžiai dėkinga.

	– Daugiau man neskambink. Mes atsiskaitę.

	– Negaliu net pasidomėti, kaip laikaisi? Draugiškai?

	– Joks tu man ne draugas, – atkertu ir drebančiais pirštais paspaudžiu pokalbio pabaigos mygtuką.

	Policininkai kelia klausimus, Džonas kaulija pinigų.

	Visos šitos velniavos vidury esu aš. Ir mano paslaptys.

	– Gal šį savaitgalį nuvažiuokime prie ežero? – lyg tarp kitko pasiūlo Edis, pildamasis kavos į puodelį.

	Sėdžiu virtuvėje, sklaidau dar vieną nuotakoms skirtą žurnalą. Nuo detektyvės Loran vizito prabėgo savaitė. Vengėme apie tai kalbėti, tačiau jos šešėlis visąlaik šmėkšojo virš mudviejų.

	Ir štai dabar Edis lyg niekur nieko panūdo nuvykti prie ežero? Į vietą, kur žuvo Blanša ir jo žmona? Oi, pala, buvo nužudytos?

	– Kalbi apie vasarnamį? – pasitikslinu it kvailelė.

	Edis vos pastebimai šypteli.

	– Aha, tą ir turėjau galvoje. Būtų smagu trumpam ištrūkti iš miesto, ką? Juk dar nesi buvusi mūsų vasarnamyje.

	Sekundę sėdžiu be žado. Galų gale išspaudžiu:

	– Ar tikrai manai, kad tai gera mintis?

	Edis įsmeigia į mane akis. Tebesišypso, stovi ramus ir atsipalaidavęs, bet geriau jau pyktų.

	– O kodėl ne?

	Pamanytum, kad metė man iššūkį. Taip ir yra. Edis nori, kad išsakyčiau mintis balsu, paklausčiau apie policijos tyrimą. Gal spėlioja, ar neįžvelgiau kokios nors detektyvės Loran apsilankymo prasmės, ar neįtariu jo? Mat, atvirai kalbant, nebežinau, ką ir galvoti. Bet, kita vertus, kažkokia iškreipta nuojauta kužda, kad kelionė prie ežero suteiks man bent kiek aiškumo.

	– Gerai, – atsakau. – Važiuokime prie ežero.

	Penktadienį Edis anksti grįžta iš darbo, po pietų išsiruošiame. Kelionė nuo namų Mauntin Bruke iki Smito ežero trunka maždaug valandą; kelias driekiasi gražiomis apylinkėmis, išveda mus iš priemiesčių į kaimiškesnes Alabamos vietoves. Čia švelniai banguoja kalvos, dangus skaisčiai mėlynas.

	Pietaujame Džasperio miestelyje, nedidelėje užkandinėje, kur stovi plastikiniai stalai, o vietoje servetėlių pūpso popierinių rankšluosčių ritiniai. Edis elgiasi taip, lyg vakarieniautų ištaigingame prancūzų restorane Mauntin Bruke.

	Stebiu, kaip jis doroja sumuštinį su malta mėsa, stengdamasis, kad ant akinamai baltų marškinių neužtikštų nė lašelis padažo, ir nusijuokiu purtydama galvą.

	– Tu visur pritinki, – pasakau jam.

	Edis kilsteli antakius.

	– Ar tai komplimentas?

	Išties norėjau jį pagirti, tačiau jau nebe pirmąsyk susimąstau apie Edžio praeitį. Jis retai kada apie ją kalba, galėtum pamanyti, kad iki pažinties su Bėja išvis negyveno.

	– Ne, jei būčiau norėjusi pasakyti tau komplimentą, būčiau užsiminusi, kaip seksualiai atrodai su tuo kepsnių padažo lašeliu lūpų kamputyje.

	Jis nusišypso, pamerkia man akį.

	– Manai, kad aš seksualus, ką?

	Gūžteliu, pabaksnoju šiaudeliu į citrinos griežinėlį stiklinėje su saldžia šaltąja arbata.

	– Didžiumą dienų esi daugmaž pakenčiamas, bet šiandien taip, atrodai seksualiai.

	Edis prajunka, švysteli suglamžytą servetėlę mano pusėn.

	– Todėl tave ir myliu, Džeine, – sako. – Niekada neleisi man susireikšminti.

	Man kniosteli velniškai paika mintis pasisakyti savo tikrąjį vardą; užsimanau išgirsti jį iš Edžio lūpų. Užuot taip ir padariusi, tik tyliai valgau pietus. Mudu grįžtame prie automobilio ir leidžiamės į kelią. Vasarnamis jau ranka pasiekiamas.

	Vingiuojame šakų skliauto pritemdytais keliukais tolumoje spindinčio ežero link. Vieta tankiai apgyvendinta, tačiau kuo ilgiau važiuojame, tuo labiau didėja atstumas tarp namų; galiausiai prieš akis sušmėžuoja miškas, o kai Edis pasuka už kampo, išlenda vasarnamis.

	Pastatas ne toks įspūdingas kaip vila Tornfild Esteitse; akivaizdžiai pasistengta, kad jis atrodytų lyg kaimiška trobelė prie ežero, vieta, į kurią atvykstama pažvejoti su vaikais. Ir vis dėlto vasarnamis didžiulis. Popietės jaukuma pamažėle sklaidosi.

	Čia taip tyku. Taip nuošalu.

	Paskutinė vieta, kur Bėja dar buvo gyva.

	Edis traukia mūsų krepšius iš bagažinės. Turbūt ir pats jaučiasi panašiai, nes tyli it liežuvį prarijęs, tik sykį šūkteli:

	– Durų kodas toks pats kaip namie!

	85-6-12. Bėjos gimimo data.

	Suspaudau mygtukus prie laukujų durų ir įžengiu vidun.

	Dar daugiau panašumų į Edžio - mūsų - namus. Dvelkia prabanga, sykiu stengtasi, kad namas atrodytų gyvenamas. Sienos apkaltos tamsesne mediena, ir baldai tamsesni; čia kur kas daugiau vyriškumo, kur kas mažiau... Bėjos.

	Stoviu prie masyvių laukujų durų. Nuostaba turbūt atsispindi veide, nes krepšiais nešinas Edis eidamas pro šalį paklausia:

	– Kas atsitiko?

	– Tiesiog.

	Namas neįtikėtinai primena jį. Bėja žuvo čia, bet jos dvasia veik nejuntama.

	– Čia tikra viengungio irštva, – išlemenu.

	Edis kilsteli lūpų kamputį, numeta odinį krepšį ant žaliais ir mėlynais langeliais išmargintos sofos.

	– Šis namas – vestuvinė Bėjos dovana, – paaiškina. – Žmona leido man pasirinkti interjerą. – Jis vėl šypteli, šįkart šypsenėlė kreivoka. – Tai reiškia, kad pritariau viskam, ką išrinko ji.

	Taigi, Bėja vis dėlto paliko čia savo ženklą – įrengė namus taip, kaip, jos įsivaizdavimu, patiko Edžiui. Turėjo patikti.

	Einu į svetainę, dairausi po ją Bėjos akimis. Vasarnamis stovi prie ežero, ne ant vandenyno kranto, tačiau visur vyrauja marinistinis stilius: škunų paveikslai, dekoracijos iš virvių, net senas laivo laikrodis ant sienos.

	– Kai buvau jaunesnis, šiaurėje plaukiojau burlaiviais. Darbavausi nuomojamuose laivuose Bar Harbore ir panašiai, – sako Edis ir linkteli į virš židinio pakabintą jūros peizažą. – Manau, Bėja norėjo man apie tai priminti.

	– Todėl, kad tau patiko toks gyvenimas, ar dėl to, kad jo nekentei?

	Klausimas išsprūsta anksčiau, nei susizgrimbu leptelėjusi kvailystę.

	Edis lošteli lyg gavęs antausį.

	– Ką tai reiškia? – prisimerkia.

	Mano veidas dega it ugny, bet tik patraukiu pečiais, kojos nykščiu patrinu kilimėlio kraštą.

	– Tiesiog tu niekada nekalbi apie savo ankstesnį gyvenimą, tad pamaniau... gal stengiesi ją pamiršti? Praeitį. Gal šis priminimas tavęs visai nepradžiugino?

	– Manai, Bėja būtų galėjusi taip niekingai pasielgti? – nusistebi Edis.

	O Dieve brangiausias, susimoviau per visą pilvą.

	– Žinoma, ne, – išveblenu, bet, mano nuostabai, jis tik nusikvatoja purtydamas galvą.

	– Negaliu tavęs dėl to kaltinti. Įsivaizduoju, kokių bjaurysčių prisižiūrėjai dirbdama mūsų kvartale.

	Užplūsta palengvėjimas; klausimas Edžiui nepasirodė keistas, negana to, paaiškėjo, kad jis mane supranta. Nedažnai atvirauju, bet retsykiais Edis įžvelgia mano tikrosios savasties fragmentus, ir man tai labai patinka.

	Pradedu manyti, kad jis, nepaisydamas mano prisiimto vaidmens, kažkaip suprato, kokia esu iš tikrųjų.

	– Ir vis dėlto nusišnekėjau, – prisipažįstu, prislenku artėliau jo.

	Pro Edžio petį matau stiklines duris, vedančias į tinkleliu dengtą verandą; už jos – nuolaidi žalia pievelė, siaura prieplauka, tamsus vanduo. Popietinės saulės atspindžiai šoka ežero paviršiuje lyg auksinės kibirkštėlės.

	Galvoje netelpa, kad šis nuostabus, žėrintis vanduo pasiglemžė Bėjos gyvybę. Ir Blanšos. Dar sunkiau įtikėtina, kad Edis užsigeidė vėl čia apsilankyti. Nejau įstengsime čia šįvakar sėdėti ir negalvoti apie tai, kas nutiko?

	Tačiau Edis tik paplekšnoja man per užpakalį ir švelniai pasuka koridoriaus pusėn.

	– Eik, įsikurk, o aš išpakuosiu produktus.

	Miegamasis toli gražu ne toks erdvus kaip Tornfilde, tačiau dailus, be to, kaip ir visas namas, jaukus bei patogus. Lova užtiesta mėlynų atspalvių spiralėmis išmarginta skiautinių lovatiese. Priešais langą, atsiveriantį į ežerą, stovi didelis krėslas.

	Klesteliu į jį, įsižiūriu į vandenį.

	Prabėga dvidešimt minučių, bet nepastebiu nė gyvos dvasios.

	Jokių katerių, jokių vandens motociklų, besimaudančiųjų taip pat nematyti. Tik bangos teškena į prieplauką ir vėjas ošia tarp medžių.

	Grįžtu į svetainę, Edis pilsto vyną į taures.

	– Čia labai tyku, – pastebiu.

	Jis linkteli, įsižiūri pro stiklines duris į ežerą.

	– Dėl to ir išsirinkome šią vietą.

	Giliai atsidūsta ir priduria:

	– Vos neišsikrausčiau iš proto. Kai Bėja žuvo.

	Apstulbusi pakeliu akis. Po savo žioplystės nesitikėjau, kad Edis pats prašneks apie žmoną.

	– Ta tyla, – tęsia jis. – Vis galvojau, kaip tylu tąnakt buvo, kaip tamsu.

	Edis neatplėšia žvilgsnio nuo vandens.

	– Žinai, jis gilus. Giliausias Alabamoje.

	Šito nežinojau, tad nieko neatsakau. Iš tikrųjų nė nežinau, ar Edis kreipiasi į mane. Veikiau jau kalbasi su savimi, įbedęs akis į ežerą.

	– Ežeras atsirado užtvindžius mišką, – pasakoja jis. – Taigi, po vandeniu stūkso medžiai. Aukšti, kai kur siekia net šešiasdešimt pėdų. Ištisas prakeiktas miškas po vandeniu. Todėl pareigūnai ir nesitikėjo jos rasti. Manė, kad ji įstrigusi kur tarp šakų.

	Mintyse iškyla vaizdinys: baltas Bėjos kūnas, įstrigęs tarp šakų povandeninėje girioje. Vaizdas šiurpus, papurtau galvą, stengdamasi jo atsikratyti. Ligi šiol spėliojau, kas sukliudė surasti kūnus. Verčiau jau nebūčiau sužinojusi.

	Verčiau jau niekada nebūtume čia atvažiavę.

	Suvirpa Edžio skruosto raumenėlis.

	– Tiek jau to.

	– Apgailestauju. – Paglostau jam nugarą. – Jei tau visko per daug...

	– Ne, – numykia, gurkšteli vyno. – Ne, – pakartoja tvirtesniu balsu. – Man patiko šis vasarnamis, ir Bėjai patiko. Vienas slogus prisiminimas negali suteršti jo amžiams.

	Noriu pabrėžti, kad tai daugiau nei tiesiog slogus prisiminimas – juk žuvo žmona ir jos artima draugė, – bet mintyse staiga išsikristalizuoja tikroji žodžių prasmė ir plaučiuose nebelieka oro.

	Vienas blogas prisiminimas.

	Tąnakt Edžio čia nebuvo. Jis negali nieko prisiminti.

	Gerai, taip, aš kvaiša. Juk tai tik paprastas žodžių žaismas, Edis nekalbėjo apie tikrus prisiminimus, tenorėjo pasakyti, kad galvojimas apie tą naktį prilygsta slogiam prisiminimui. Tiesa?

	Deja, kai prabylu, balsas dreba.

	– Ar esi čia buvęs po nelaimės?

	– Sykį, – kiek padelsęs murmteli Edis.

	Tiek tepasako, vienintelį žodį, ir nusisuka.

	– Važiuojam kur nors pavakarieniauti, – pasiūlo. – Kitapus ežero yra puikus restoranas.

	Tai taręs nužingsniuoja pro mane į miegamąjį. Stoviu tyloje ir žvelgiu į saulės nuauksintą vandenį.

	 

	
Dvidešimt pirmas skyrius

	 

	 

	 

	Pavakarieniaujame visai maloniai. Žuvies restoranas dekoruotas pigiais niekučiais ir visur iškabinėtomis girliandomis, bet maistas gardus. Edis, regis, atsipalaiduoja, vėl tampa toks, koks buvo prieš mudviem atvažiuojant prie Smito ežero.

	Apie Bėją nekalbame, tik apie mudu. Kai saulei nusileidus susiruošiame grįžti į vasarnamį, Edis paima mane už rankos, pirštais paglosto krumplius.

	Deja, kuo labiau artėjame prie namo, tuo aštriau jaučiu, kad Edis vėl įsitempia; grįžę tiesiog žiūrime televizorių ir geriame vyną. Turbūt padauginu alkoholio, nes kai vidurnaktį atsigulu miegoti, galva sukasi, pila karštis ir prakaitas. Edis pabando mane apkabinti, bet aš tik skubriai pasitraukiu atokiau.

	Panyru į neramų miegą, o prabudusi suprantu, kad esu viena.

	Sekundę guliu, užmetusi ranką ten, kur turėtų miegoti Edis. Patalai dar šilti.

	Iš svetainės atsklinda garsas.

	Lyg kas brūžuotų grindimis. Gerklė išdžiūva, bet vynas čia niekuo dėtas.

	Kai garsas pasikartoja, atsikeliu, išdūlinu iš miegamojo. Akis perši, galvoje tebetvyro migla.

	Svetainėje pritūpęs Edis stebeilija į grindis.

	– Edi?

	Jis staigiai pakelia galvą.

	– Labas, – murmteli ir atsistoja.

	Mūvi tik trumpikes, su kuriomis atsigulė miegoti, kojos basos; name vėsu, tačiau jo oda blizga nuo prakaito.

	– Ką darai? – nustembu.

	Stoja vos pastebima pauzė, akimirksnis, per kurį Edis nutaiso kvailoką šypsenėlę, priglaudžia delną prie sprando.

	Bet pro mano akis neprasprūsta irzulio blyksnis. Edis įsiuto.

	Ant manęs.

	Nes pamačiau jį. Sutrukdžiau.

	– Atleisk, – atsiprašo. – Nenorėjau tavęs pažadinti. Tiesiog prisiminiau, kad šiandien nuo raktinės nusegiau valčių pašiūrės raktą, bet visai iš galvos iškrito, kur jį padėjau. Tada ėmiau spėlioti, ar tik nebūsiu to rakto netyčia išmetęs ant grindų. Žinai, kaip būna, kai bandai užmigti, bet ramybės neduoda kokia smulkmena?

	Žinau. Šįkart ramybės man nedavė būsimas vyras, dingęs iš lovos vidury nakties.

	– Ar radai? – pasidomiu dėdamasi mieguistesnė, nei jaučiuosi.

	Aišku kaip dieną: meluoja. Tas pykčio blyksnis akyse, sekundė, kai neabejotinai troško, kad nebūčiau atpėdinusi jo ieškoti.

	Tai mane išgąsdino.

	Edis mane išgąsdino.

	– Ne, – atsako. – Turbūt iškrito ant įvažos. Ryt paieškosiu.

	Matau, kaip žvilgsnis klydinėja manimi. Vilkiu iki kelių nutįsusius beformius marškinėlius, bet atsigulę mudu nesimylėjo-me, tad dabar jo akyse sužimba susidomėjimas.

	Galėčiau prisitaikyti, atsakyti jam šypsena, viliokiškai užsiminti turinti šį tą, kas padėtų jam užmigti.

	Tačiau tik nusigręžiu ir nustypinu atgal į miegamąjį.

	Vėliau, gulėdama šalia Edžio, mintyse teberegiu jo žvilgsnį. Įdomu, ar tas raktas apskritai egzistuoja.

	– Ar ėmei pinigų iš sąskaitos?

	Stoviu prieplaukoje, žiūriu į vandenį. Šią popietę nieko daugiau ir nenuveikiau. Ilgai miegojau, pabudusi skaičiau knygą ir stengiausi nekreipti dėmesio į sužadėtinį, slankiojantį po namą ir įsivaizduojantį, kad jo nematau.

	Pečius glosto kaitri saulė, tačiau kai atsigrįžusi išvystu už nugaros stovintį Edį, oda staiga pašiurpsta. Jis susiraukęs dėbso į mobilųjį telefoną. Mūvi maudymosi šortus, akis dengia veidrodiniai stiklai.

	Šūdas. Maniau, buvau itin atsargi grynindama Džonui skirtus pinigus – tris šimtus pasiėmiau iš bankomato Mauntin Bruke, šimtą dolerių išsigryninau maisto produktų parduotuvėje; operacijas paskirsčiau per keletą dienų, kad Edžio dėmesio neatkreiptų vienu metu dingusi nemenka suma. Kaip jis pastebėjo?

	Edis tebežiūri į mane, laukia.

	– Vestuvių reikalai, – atsainiai mosteliu ranka, nors iš tikrųjų šiuo klausimu dar nė piršto nepajudinau, tik pasižvalgiau į sukneles. – Nė neįsivaizduoji, kiek yra visokių dalykėlių, už kuriuos reikia palikti užstatą.

	Edis linkteli, bet atsako:

	– Tiesą pasakius, įsivaizduoju. Sykį jau vedžiau, pameni?

	Jo veide nušvinta šypsena, ta pati, nuo kurios skruostuose įsispaudžia duobutės, bet šįkart šypsnys dygesnis. Man staiga dingteli, kad šitaip Edis šypsojosi Džonui – tą popietę automobilių stovėjimo aikštelėje, kai buvau sugrįžusi į Senter Pointą susirinkti daiktų.

	Dar nėsyk nemačiau jo taip vypsant man.

	– Žinoma, – nervingai sukikenu. – Vestuvės tau ne naujiena. Šiaip ar taip, atrodė paprasčiau mokėti grynaisiais. Norėjau pasakyti, bet turbūt ežeras išblaškė.

	Žodžius palydžiu geidulingu žvilgsniu, bet Edžio akys vėl įbestos į telefoną.

	– Aiškumą. Tiesiog bankui tai pasirodė įtartina ir jie užblokavo sąskaitą.

	Mano veidas dega it ugny. Maniau sugalvojusi gudrų ir subtilų planą, deja, bankas palaikė mane apgailėtina vagiše.

	– Eina šikt, – nusikeikiu. – Atsiprašau.

	– Nieko baisaus, – mosteli ranka Edis. – Pranešiu bankui, kad pinigai nuimti teisėtai, ir sąskaitą atblokuos. Vis dėlto, – jis pakelia akis į mane, – naudokis mano duota kreditine kortele, gerai?

	– Taip, žinoma, – sutinku.

	Edis linkteli ir grįžta į namą, o aš lieku stovėti nukaitusi kaip žarija, apimta šleikštulio. Nedaug trūksta ir pradėsiu tirtėti visu kūnu.

	Vėliau vėl važiuojame pavakarieniauti. Šįkart pasistengiu nepadauginti alkoholio, bet tai nepadeda. Nė vienas nebeįstengiame atsipalaiduoti, kirba nuojauta, kad Edis stebi mane taip pat atidžiai, kaip ir aš jį. Kai ankstyvą sekmadienio rytą jis pasiūlo važiuoti namo, sutinku nedvejodama. Nuo šios vietos pagaugai nugara laksto.

	Išvykstame dar prieš devynias. Įsitaisiusi keleivio sėdynėje mintyse pasižadu niekada čia nebegrįžti. Parduosime šį vasarnamį ir nusipirksime naują.

	– Reikėtų nusipirkti naują katerį, – garsiai pasvarsto Edis, kai namas ir ežeras dingsta iš akių. Jis uždeda delną man ant kelio, spusteli. – Ar norėtum?

	Vaizduotėje iškyla Tripas Ingremas, pašaipiai perkreiptas veidas, ant rankos siūbuojantis pirkinių krepšelis. Nustumiu vaizdinį šalin, nusišypsau.

	– Labai norėčiau.

	 

	
Dvidešimt antras skyrius

	 

	 

	 

	Kitas dvi savaites visos mano mintys sukasi apie Edį, šniukštinėjusį vasarnamyje prie ežero. Grįžusi į Tornfild Esteitsą susizgrimbu daranti tą patį. Slampinėju koridoriais, varstau spintas, stabčioju priešais užrakintas duris.

	Pirmąkart nuo mūsų su Edžiu pažinties pradžios jaučiuosi vieniša.

	Įsivaizduoju save sportiniu ėjimu žingsniuojančią po kvartalą kartu su Emile ar Kembele ir besiguodžiančią, maždaug: „Sveikos, mergaitės, Edis nusivežė mane į vasarnamį prie ežero, kur mirė jo žmona... Keista, tiesa?“

	Velniop.

	Žinau, žmonės tebeliežuvauja.

	Kai prisiverčiu išeiti iš namų, tegu ir tik į „Skrudintą pupelę“ prabangios kavos, nugirstu dvi nepažįstamas moteris kalbantis apie Bėją.

	Apyamžės damos sėdi prie stalelio netoli lango, viena rankoje laiko mobilųjį.

	– Prieš kiekvienas Kalėdas apsipirkdavau jos internetinėje parduotuvėje, – sako ji bičiulei. – Bėja buvo tokia miela.

	Prislenku artėliau.

	– Tai sutuoktinis, aišku kaip dieną, – atsiliepia antra ponia.

	– Mhm, – pritariamai numykia draugė ir prislopinusi balsą priduria: – Taip būna visada.

	Tačiau kuris sutuoktinis? Į šį reikalą įsipainioję du vyrai, vienas jų - maniškis.

	- Baisiai gaila, kad ji pasipainiojo ne laiku ir ne vietoje, – tarsteli dama su telefonu. – Aišku, kas ten nutiko. Jis turbūt nenorėjo nudėti abiejų, bet jiedvi ten buvo kartu, tad...

	– Ką dar jis galėjo padaryti? – atsako draugė. – Neturėjo kito pasirinkimo.

	Tarsi atsakyti „Ką nors nužudyti“ būtų tas pats, kaip leptelėti „Žinoma, tiks ir pepsikola“, kai užsisakei kokakolos.

	Nelemti žmonės.

	Taip įdėmiai klausausi, stengdamasi susigaudyti, ką jos turi omenyje – Tripą ar Edį, Bėją ar Blanšą, – kad tik po trijų baris-tos šūktelėjimų „Riešutinė latė su sojų pienu Džeinei?“ atitoks-tu, jog aš ir esu toji Džeinė.

	Daugiau taip nebegaliu.

	Reikia su kuo nors pasikalbėti. Turiu sužinoti, kas atsitiko prie ežero.

	Rankinėje tebesaugau detektyvės Loran vizitinę. Dingteli paskambinti jai, lyg tarp kitko pasidomėti, ar galėčiau kuo nors padėti; deja, net ir man nepavyktų suvaidinti tokio pasitikėjimo savimi.

	Ne, kuo mažiau bendrausiu su pareigūnais, tuo geriau.

	Taigi, nusprendžiu pasikalbėti su žmogumi, kuris man tiek pat nemalonus, kiek ir jie.

	Šiek tiek nustebau, kai Tripas priėmė kvietimą kartu papietauti, bet štai dabar mudu sėdime bare. Anksčiau čia lankytis neteko, nes visad maniau, kad tokiose vietose knibžda į Tripą panašių tipelių.

	– Esu tikra, tau įdomu, kodėl tave pasikviečiau, – sakau jam, vėl įsikūnijusi į nedrąsios studenčiokės vaidmenį.

	Šiandien plaukų nesusirišau, tad kalbėdama galiu nervingai brukti sruogeles už ausų; džinsus ir marškinėlius, kuriuos įprastai vilkėdavau darbuodamasi Tripo namuose, pakeičiau vienu kasdieniškiausių drabužių – rusva marškinių stiliaus suknele, kuri, kaip žinau, grožio man neprideda.

	Tripas šnarpšteli, pakelia „Reubeno“7 sumuštinį, pamirko į padažą „Tūkstantis salų“, kurio užsisakė papildomai.

	– Leisk, atspėsiu, – sumurma. – Nugirdai paskalas apie Blanšą su Edžiu ir užsimanei patikrinti, ar tai tiesa.

	Mano nuostaba neapsimestinė. Dabar išties elgiuosi kaip toji blakstienomis klapsinti, mikčiojanti mergužėlė, kokia taip dažnai dėdavausi.

	– Ką? – galų gale išveblenu.

	Tripas pakelia akis.

	– Pala, ar tu ne apie tai? – Jis suraukia kaktą, nulaižo nuo nykščio padažą. – Šūdas. Tiek to. Tai tiesiog užsimanei pasilinksmint?

	Gurkšteliu alaus, tempiu laiką. Jaučiuosi bjauriai; atrodo, kad visas šitas reikalas, kurį pati ir užsukau, ima slysti iš rankų.

	– Panorau pasikalbėti su tavimi, nes suprantu, kad išgyveni tą patį, ką ir Edis. Tiesą pasakius, tenorėjau sužinoti, kaip laikaisi, – atkertu.

	Nuoskaudos gaidelėmis persmelktas balsas, trumpai Tripo veidu slystelėjęs ir vėl į stalą nudelbtas žvilgsnis. Dar galiu išgelbėti situaciją, nors užvis labiausiai norėčiau mestis prie jo ir purtyti, kol jis išpasakos viską, ką žino apie Edį ir Blanšą.

	Tripo pasipūtėliškumas priblėsta, jis padeda sumuštinį, siekia alaus.

	– Aha. Kai maniau, kad ji paskendo, jaučiausi kiek... kitaip. O dabar šitai. Tai. pragariškai sunku.

	Jis išmaukia kone pusę bokalo, padeda jį ant stalo, nesivaržydamas nusiraugėja į servetėlę.

	– Kaip Edis? – Jis įbeda į mane aštrų žvilgsnį. Tampa aišku, kad Tripas turėjo savų priežasčių priimti mano kvietimą, deja, kaimyniškumas čia niekuo dėtas.

	– Negaliu kalbėti už jį, – atsargiai renku žodžius, pastumdau gruzdintas bulvytes po lėkštę. – Bet, kiek man žinoma, Edis sutiko bendradarbiauti su policija. Padės jiems kuo galėdamas.

	Tai tiesa. Jis jau dusyk lankėsi nuovadoje, atsakinėjo į klausimus, tačiau smulkmenų neatskleidė; įdomu, ar tik ne šią informaciją medžioja Tripas? Spėlioja, kiek Edis pasakė, ką pasakė. Nebe pirmąkart dingteli, kad šis sumanymas kur kas pavojingesnis, nei įsivaizdavau, pakvietusi Tripą susitikti. Ir ne vien dėl to, kad kas nors gali mus pamatyti.

	Tripas pabarbena pirštais į stalą, linkteli, bet žvilgsnis kažkur nuklydęs; kankinanti tyla užsitęsia pernelyg ilgai.

	– Nieko nebuvo, – galiausiai prabyla jis. – Tarp Blanšos ir Edžio. Tai tik kvartalo paskalos. Edžio bendrovė remontavo mūsų namą, aš buvau užsiėmęs, tad leidau viskuo rūpintis Blanšai. Jie daug bendravo, bet mudu su Blanša sutarėme puikiai. Atvirai kalbant, net jei man kada dingtelėdavo, kad ji galėtų būti neištikima, žinojau, kad niekada neprikiaulintų Bėjai.

	Tripas vypteli ir priduria:

	– Bėja niekuo nenusipelnė tokios ištikimybės, bet...

	Žodžiai pakimba ore.

	– Užsiminei, kad Bėja iš Blanšos sėmėsi. įkvėpimo, – šliūkšteliu šiek tiek alyvos į ugnį.

	– Sakyčiau, kad pasiėmė visą jos gyvenimą, bet dienas abi baigė ten pat, tiesa? Prakeikto Smito ežero dugne.

	Tripas atlošia galvą, atsidūsta.

	– Šiaip ar taip, jei Emilė Klark, Kembelė ar kuri kita kalė stengiasi tau įkalti, neva Edis ir Blanša suko romaną, visa tai tik gandai. O gal tiesiog saviapgaulė, nes, akivaizdu, kad aš toje grupelėje nebuvau itin mėgstamas.

	Jei ir tikėjausi ką nors išgauti iš Tripo Ingremo, dabar jau šaukštai po pietų, jis vėl grimzta į kartėlį. Kai užsisako dar vieną alaus bokalą, pažvelgiu į laikrodį.

	– O, velnias, – šūkteliu. – Turiu bėgt pas kirpėją.

	– Tai aišku, – sarkastiškai burbteli Tripas, tačiau daugiau nieko neklausinėja.

	Išsitraukiu dvidešimtinę, kad susimokėčiau už pietus, bet jis tik numoja ranka.

	Grįžusi namo sėdu prie kompiuterio, atsidarau Emilės feisbuko paskyrą, ieškau nuotraukų, kuriose Blanša ir Edis būtų nufotografuoti kartu, bet nieko nepešu. Ir Kembelės paskyroje nieko nėra; kai kuriose nuotraukose Blanša pažymėta, tačiau nuoroda į jos puslapį nebeveikia. Matyt, tuo pasirūpino kažkas iš jos artimųjų.

	Visą dėmesį buvau sutelkusi į Bėją; man nė į galvą nešovė, kad derėtų atidžiau pasidomėti Blanša.

	Regis, padariau klaidą.

	Edis negrįžta namo iki vėlumos. Mirkstu vonioje panirusi į burbuliukus iki smakro, bet išgirstu jį kur kas anksčiau, nei pamatau, – spragteli laukujų durų spyna, prieškambaryje nuaidi žingsniai, atsilapoja vonios kambario durys.

	Ir štai jis čia, stovi atsišliejęs į duris, stebi mane.

	– Kaip sekėsi? – klusteliu.

	Bet Edis atsako klausimu:

	– Kodėl šiandien pietavai su Tripu Ingremu?

	Apstulbusi atsisėdu tiesiau, vanduo šliūkšteli per kraštus. Perkūniškai mėgstu šią vonią, tokią gilią ir ilgą, kad panorėjusi galėčiau išsitiesti visu ūgiu, tačiau dabar mieliau joje negulėčiau -nuoga ir pažeidžiama. Įprastai ūgio skirtumas mus savotiškai įjaudrina. Edis lieknas, bet atletiškas – jo raumenys tikri, tokie įgyjami sunkiai dirbant, o ne tiesiog mankštinantis sporto salėje. Žiūrėdama į jį jaučiuosi dar mažesnė ir trapesnė, nei iš tiesų esu.

	Pirmąkart kniosteli, kaip lengvai jis galėtų mane nuskriausti. Įveikti.

	– Iš kur sužinojai?

	Bemat suprantu sureagavusi netinkamai.

	Edis nesirauko, tačiau veide vėl atsiranda jau anksčiau matyta išraiška, apsimestinis nerūpestingumas – pamanytum, kad šis pokalbis jam visai nesvarbus, nors matyti, kad visas kūnas kone dreba iš įniršio.

	– Na, Mauntin Brukas nėra didelis; dievaži, žmonės stačiai iš kailio nėrėsi, kad tik praneštų man matę tave su juo. Beje, ačiū už tai. Žinutės išties pakėlė ūpą.

	Suirzusi atsistoju, siekiu rankšluosčio.

	– Nejau tikrai manai, kad mane domina Tripas Ingremas? Edis atsidūsta, nusigręžia.

	– Nedomina, – sutinka, – bet galėtum ir susimąstyti, kaip tai atrodo iš šalies. Juolab dabar.

	Tai taręs išdrožia į miegamąjį. Lieku stypsoti kaip stypso-jusi: nuoga, su rankšluosčiu rankoje. Ant marmurinių grindų varva vanduo, bet tebesistebeiliju Edžiui įkandin.

	Dievaži, stengiausi negailėdama jėgų, kad sukurčiau save tokią, kokią dabar mato Edis ir kiti, tačiau šią sekundę kažkas manyje pratrūksta.

	– Kaip tai atrodo? – pakartoju atitapenusi į miegamąjį, supdamasi į rankšluostį. – Ne, Edi, aš negalvojau, kaip tai atrodo.

	– Aišku, negalvojai. Leisk, atspėsiu – nepagalvojai ir apie tai, ką pamanys aplinkiniai, pamatę mano sužadėtinę, kišančią pluoštus banknotų bičui, su kuriuo kitados gyveno?

	Pirštai sustingsta prie rankšluosčio, skrandis susiveržia į mazgą.

	– Ką? – Iš išgąsčio nė nebandau meluoti.

	Edis nudelbia mane dar niekada nematytu žvilgsniu.

	– Manei, kad nežinau, Džeine? Ar tau niekada nedingtelėjo, kad derėtų pasipasakoti?

	Kaip? Kaip, velniai rautų, jis sužinojo? Tą pirmą kartą Džonui atidaviau savo santaupas. Antrąjį, taip, susimokėjau Edžio pinigais, bet buvau atsargi. Buvau itin atsargi.

	– Jis ir man paskambino, – sako Edis. Rankos įspęstos į klubus, smakras nuleistas. – Svaičiojo apie kažkokius žmones iš Finikso, kurie tavęs ieško.

	To negali būti; jis nieko nežino. Man užima kvapą.

	– Ar pasakė, kodėl? – sušnabždu.

	Edis vėl pažvelgia į mane. Akys rūsčios.

	– Aš neklausiau. Pasiūliau jam užsikrušti. Kaip tik šitaip derėjo pasielgti ir tau, tą pat sekundę, kai sulaukei skambučio.

	Edis žengia artėliau, prieina taip arti, kad veik jaučiu nuo jo tvoskiančią šilumą. Tebestoviu kaip įbesta; taip ir neapsivyniojau rankšluosčiu, tiesiog glaudžiu jį prie savęs ir drebu anaiptol ne iš šalčio.

	– Štai, ką reikia daryti, kai žmonės tau grasina, Džeine. Kai bando tave apmauti. Ne paklūsti jiems, ne duodi, ko jie nori, o primeni, kas vadovauja paradui. Taisykles nustatai tu.

	Edis ištiesia rankas, suima mane už pečių. Pirmąkart nuo mūsų pažinties suakmenėju nuo jo prisilietimo.

	Jis tai pajunta, apmaudžiai nusvarina lūpų kampučius, bet rankų neatitraukia.

	– Man nusispjaut, kodėl kažkas iš Finikso bando tave surasti. Iš tiesų man rūpi, kodėl nepasitikėjai manimi ir nepapasakojai, kad Džonas neduoda tau ramybės.

	Nežinau, ką atsakyti, tad tik stoviu nudelbusi akis. Noriu, kad jis mane paleistų ir išeitų. Galiausiai Edis atsidūsta, nuleidžia rankas.

	– Žinai ką? – Žengia atatupstas, kyšteli ranką į švarko kišenę. – Turėkis.

	Ištraukia popieriaus skiautę ir įbruka man į delną.

	Nuo sudrėkusių pirštų rašalas išskysta, bet matau, kad tai telefono numeris su Finikso kodu.

	– Kad ir kas skambino Džonui, čia numeris.

	Suklapsiu blakstienomis, įsistebeiliju į skiautę.

	– Jis tau padiktavo telefono numerį?

	Edis klausimą praleidžia pro ausis.

	– Esmė ta, Džeine, – sako, – kad šitą popiergalį nešiojuosi piniginėje jau nuo praeito mėnesio. Dar prieš tau pasipiršdamas. Niekada neskambinau tuo numeriu. Nė sykelio. Žinai kodėl?

	Papurtau galvą, nors ir žinau, ką jis ketina pasakyti.

	– Nes pasitikiu tavimi, Džeine.

	Edis nusigręžia, patraukia prie miegamojo durų. Ten stabteli, atsisuka.

	– Būtų malonu, jei atsakytum tuo pačiu.

	Tai taręs išeina iš kambario. Grįžtu į vonią, susmunku ant grindų. Keliai dreba.

	Tačiau virpu ne dėl numerio rankoje. Ne nuo minties, kad Edis turėjo jį visą šį laiką, kad bet kurią praeito mėnesio dieną galėjo paskambinti ir sužinoti... viską.

	Tai dėl jo žodžių. Ir žvilgsnio.

	„Štai, ką reikia daryti, kai žmonės tau grasina, Džeine.“ Edžio žvilgsnis buvo toks šaltas. Balsas toks bejausmis. Žvelgiau į akis ir neatpažinau jo.

	Ausyse suskamba kavinėje nugirsti žodžiai: „Tai sutuoktinis. Taip būna visada.“

	Pirmąsyk nuoširdžiai patikiu, kad tai gali būti tiesa.

	Bet Tripas čia niekuo dėtas. Jis sėdėjo priešais mane per pietus – kauštelėjęs, agresyvokas, sykiu nerangus ir išsiblaškęs.

	Iki Edžio jam toli šaukia.

	 

	
Dvidešimt trečias skyrius

	 

	 

	 

	– Mergyt, dievaži, tu dar labiau sulysai!

	Emilė man nusišypso. Manau, norėjo mane pagirti, bet atsakydama tik šykščiai vypteliu. Stovime metodistų bažnyčios kieme, žmonių minioje; aiškiai suprantu, koks karštas yra vakaras – nors saulė jau leidžiasi – ir kaip netinkamai esu apsirengusi.

	Galiu dėl to pasiteisinti. Nė velnio nenutuokiau, ką dera vilkėti per tylųjį aukcioną bažnyčioje trečiadienio vakare, tad pamaniau, kad pasirinkusi juodą – elegantišką, rafinuotą spalvą -neprašausiu. Deja, kitų moterų drabužiai ryškūs, išmarginti gėlėmis ir panašiais raštais, tad jaučiuosi lyg varna flamingų pulke.

	Edis neabejotinai matė, kad apsirengiau netinkamai, bet nė žodeliu apie tai neužsiminė. Dabar stovi nusigręžęs ir kalbasi su kunigu. Vos tvardausi neperliejusi jo nugaros rūsčiu žvilgsniu.

	Pasilyginu suknelę delnais.

	– Priešvestuvinis jaudulys, – paaiškinu Emilei.

	Ši linkteli ir užjaučiamai paplekšnoja man ranką.

	– Tau pasisekė. Kai tekėjau už Solo, taip nervinausi, kad kimšau viską iš eilės.

	Solas stovi netoli vešlaus azalijos krūmo kartu su Kembelės ir Kerolainos vyrais – Marku ir Metu.

	Nepamenu, ar esu kada mačiusi Edį tame būrelyje, jis niekada apie juos nekalba. Įdomu, ar kaimynai nusisuko nuo Edžio po įvykių su Bėja ir Blanša, ar jis pats – kaip ir aš – nusprendė, kad tie žmonės stačiai nepakenčiami?

	Tiesa, ne visi jie blogi. Emilė labai miela, vedžioja mane prie susirinkusiųjų, pristato kaip Edžio sužadėtinę ir nėsyk neužsimena apie šunis.

	Kone imu gailėtis, kad tiek visko iš jos prisivogiau.

	Aukcionas vyksta bažnyčioje, Šeimos centro patalpose, tačiau svečiai, nepaisydami karščio, būriuojasi šventoriuje – turbūt dėl to, kad jis toks gražus ir žalias.

	Gal vis dėlto reikėtų susituokti čia, užuot kur nors pabėgus.

	Kita vertus, nelengva galvoti apie vestuves, kai Edis man ne-beprataria nė žodžio.

	Prabėgo dvi naktys po mūsų barnio vonioje, dvi naktys, kai jis miega balažin kur name. Anksti išeina į darbą ir grįžta vėlai.

	Blogiausia, kad nematydama Edžio kvėpuoju kur kas lengviau. Nežvilgčioju į jį kas sekundę, nespėlioju, ar nesugrįš tas rūstybės, šalčio žybsnis.

	Telefono numerį, kurį jis man davė, tebelaikau rankinėje. Niekada juo neskambinsiu, bet saugosiu – kaip priminimą, kad vos siaubingai nesusimoviau, priminimą, kaip menkai iš tiesų pažįstu Edį.

	Bet dabar esame čia, šioje nedidelėje bažnyčios šventėje, sukinėjamės sode, gaivinamės limonadu – metodistų pažiūros kiek skiriasi nuo baptistų, tačiau matyti, kad niekam nesinori gurkšnoti alkoholio Kristaus akivaizdoje, – ir aš jau ketinu pasiimti dar vieną gėrimo stiklinę, kai prie mūsų, švysčiodama šviesiais plaukais, atskuba Kerolaina.

	– Eina šikt, – iškvepia ji.

	Apstulbstu, nes kaip gyva nesu girdėjusi jos keikiantis, juolab Dievo namuose. Keliausiu pragaran už begalę nuodėmių, bet net ir man pavyksta bažnyčioje prikąsti liežuvį.

	Kerolaina sugriebia mane už dilbio, įsmeigia nagus į odą.

	– Tripą Ingremą suėmė.

	Paskutinį žodį ištaria pakuždomis, bet tai nieko nekeičia. Žmonės žvalgosi į mus, o Emilė jau išsitraukė mobilųjį ir raukosi žiūrėdama į ekraną.

	Edis tebesikalba su kunigu. Manyje viskas apmiršta, į ankštus aukštakulnius įspraustos kojos priauga prie minkštos žolės.

	– Ką? – galų gale išlemenu.

	Kerolaina grįžteli, pažvelgia į vyrą.

	– Metas ką tik gavo žinutę iš draugo, kuris dirba apygardos prokuratūroje. Turbūt rado ką nors per skrodimą? O gal namie? Nežinau, bet parašiau Elisonai, gyvenančiai toje pačioje gatvėje kaip ir Tripas; ji atsakė mačiusi, kaip atlėkė automobilis su švyturėliais ir sirenomis, policininkai uždėjo Tripui antrankius ir išsivežė.

	Emilė žvilgčioja į mane, žmonės buriasi į grupeles; kone matau, kaip per minią ritasi paskalos, visas mintis apie labdarą išstumia šis įvykis, skandalingiausia istorija nuo Bėjos ir Blanšos žūties dienos.

	Atsisuku į Edį. Jis stovi kitapus šventoriaus, žiūri į mane. Net iš taip toli matau jo akis.

	Jose spindi palengvėjimas.

	Sugrįžtame į tamsų, tykų namą, abu panirę į savas mintis.

	Pasakau Edžiui, kad einu nusiprausti po dušu, ir sekundėlę lukteliu: bene įsižiebs jo akyse kitados žioravusi kibirkštėlė, lūpos išlinks į vylingą šypsenėlę, nuskambės pasiūlymas prisijungti?

	Deja, jis tik išsiblaškęs linkteli ir toliau naršo telefone. Pakeliui namo beveik nekalbėjo, tik patvirtino, kad taip, jis girdėjęs tą patį. Tripas suimtas. Taip, tai kažkaip susiję su Bėjos ir Blanšos žūties naktimi. Ne, jis nežinąs, kuo Tripas kaltinamas.

	Miegamajame išsineriu iš suknelės, leidžiu jai nuslysti ant marmurinių grindų, ten ir palieku. Turbūt daugiau niekada jos nebeužsivilksiu.

	Plikinamai karštas vanduo nugina nemalonų šiurpulį, purčiusį važiuojant namo; kai išeinu iš dušo kabinos, vonios kambarys skendi garuose.

	Apsisiaučiu rankšluosčiu, prieinu prie veidrodžio, brūžteliu delnu per aprasojusį stiklą.

	Iš veidrodžio žvelgia mano pačios veidas, nedailus, smarkiai išblyškęs; šlapi plaukai suglostyti atgal.

	„Viskas gerai, – sakau sau mintyse. – Esi saugi. Tai Tripas dėl visko kaltas. Žinoma, Tripas.“

	Deja, geriau nepasijuntu. Man besiraukant savo atspindžiui, į vonios kambarį įžengia Edis, skubriai nusimeta drabužius.

	Nesusituriu, stebiu jį veidrodyje. Edis toks išvaizdus, toks tobulai vyriškas, bet manyje neprabunda geismas, o jis nežiūri man į akis.

	Pasiimu netoli durų kabėjusį chalatą, apsivelku. Edis prausiasi po dušu. Klesteliu ant paminkštinto suoliuko priešais veidrodį, šukuojuosi plaukus ilgiau, nei būtina.

	Laukiu.

	Galiausiai vanduo liaujasi šniokštęs, Edis išeina iš kabinos, pasiima rankšluostį. Rausiuosi stalčiuje, ieškau neseniai įsigyto brangaus drėkinamojo kremo.

	– Aną vakarą. Kai mudu susivaidijom. Ar išsigandai manęs?

	Sustingstu, pažvelgiu į veidrodį. Edžio klubai apjuosti rankšluosčiu, ant odos žvilga vandens lašeliai, plaukai suglostyti atgal, o į mane nukreiptame žvilgsnyje glūdi kažkas, kas man visai nepatinka.

	– Pamanei, kad tai aš? Kad aš jas nužudžiau?

	Sumirkčioju, stengiuosi perdėlioti mintis, atitokti.

	– Pastarosiomis savaitėmis tiek visko nutiko, – atsakau virpančiu balsu. – Pagaliau viskas ėmė klostytis tobulai, mudu buvome tokie laimingi, o tada...

	– O tada pamanei, kad aš nužudžiau žmoną ir jos geriausią draugę, – neatlyžta Edis.

	Pakeliu galvą. Ne šito tikėjausi. Jis turėtų gailėtis, kad mane apšaukė, apkaltino nebūtomis mintimis, tačiau tik stovi susirieręs rankas ant krūtinės ir dėbso man į nugarą. Nuleistos blakstienos ir virpantis balsas nepadėjo, tad atsigręžiu, susirandu jo akis.

	– Taip, – atrėžiu. Kaip gera sakyti tiesą. – Pamaniau, kad tu galėjai tai padaryti.

	Edis giliai atsikvepia, atlošęs galvą įsistebeilija į lubas.

	– Ką gi, – tarsteli. – Bent jau nemeluoji.

	Žengiu prie jo, apgniaužiu pirštais riešus, priverčiu nuleisti rankas.

	– Tačiau suklydau, – kalbu toliau. – Neabejotinai. Atsiprašau, Edi. Labai atsiprašau.

	Aš išties apgailestauju. Gailiuosi, kad leidau sau pamanyti, jog jis kažkaip susijęs su Bėjos ir Blanšos mirtimi. Tik per plauką visko nesumoviau.

	Negana to, juk tai aš jam meluoju, aš jį apvogiau; apvogiau visus, su kuriais suartėjau. Tai aš apsimetinėjau tuo, kuo nesu.

	Pasielgiau siaubingai.

	Priglaudžiu kaktą Edžiui prie drėgnos krūtinės, uodžiu muilo kvapą.

	– Atsiprašau, – pakartoju. Po kurio laiko pakaušį švelniai palyti jo delnas. – Aną vakar buvai teisus. Turėjau tavimi pasitikėti dėl Džono, turėjau pasipasakoti...

	– Viskas gerai, – sumurma Edis, bet man atrodo, kad niekas čia negerai; būgštauju įtarimais ir nepasitikėjimu sugriovusi šį idealų naują gyvenimą.

	– Ar išties manai, kad tai padarė Tripas? – klausiu stovėdama jo glėbyje. Trokštu išgirsti, kad taip, dėl to kaltas Tripas. Žinoma, tai siaubinga, bet sykiu viskas aišku, kaltininko toli ieškoti nereikėjo.

	– Nenorėčiau galvoti, kad jis dėl to kaltas, – atsako Edis. – Dėl Dievo meilės, juk jis taip dažnai svečiuodavosi mūsų namuose, tiek sykių drauge žaidėme golfą. – Dar vienas atodūsis, veikiau juntamas nei girdimas. – Deja, jiedu su Blanša turėjo problemų. Dievaži, tas vyras laka kaip paršas. Jei Tripas buvo girtas ir jie susivaidijo...

	Edis nebaigia sakinio. Pamenu, kaip nejaukiai jaučiausi būdama šalia Tripo. Man nė į galvą nešovė, kad grėsmė reali, bet tai dar nereiškia, kad jos nebuvo. Niekas nežino, kas dedasi kito galvoje.

	– Policija dirba savo darbą, – sumurma Edis, delnu glostydamas man pakaušį. – Jei jie nusprendė, kad kaltas Tripas, esu tikras, turėjo argumentų.

	– Atleisk, – pakartoju. – Edi.

	Tačiau jis palenkia galvą ir mane pabučiuoja.

	– Šš, – sumurma atšlijęs nuo lūpų. – Tai nesvarbu, Džeine.

	Tai taręs vėl priglunda, bučiuoja karščiau, tvirtai apsiveju rankomis jam liemenį. Spaudžiu glėbyje ne tik Edį, bet ir šį akimirksnį, progą, kurios vos nepaleidau vėjais.

	Kai atsiplėšiame vienas nuo kito, Edis priglaudžia kaktą prie manosios.

	– Pasakyk, kad manimi pasitiki, – kimiai paprašo.

	Pirmąkart gyvenime ištariu žodžius:

	– Pasitikiu tavimi.

	Ir nė kiek nesumeluoju.

	 

	
Šešta dalis. 

BĖJA

	 


 

	LAPKRITIS, KETURI MĖNESIAI PO BLANŠOS MIRTIES

	 

	Šiandien Edis nedvejojo.

	Įžengė pro duris ir atsisėdo šalia manęs, šlaunimi palytėjo manąją. Kai paklausė: „Ar tau viskas gerai?“, jo alsavimas dvelktelėjo mėtomis.

	Man atlėgo širdis. Supratau, kad, prieš ateidamas pas mane, Edis išsivalė dantis, kad laukė – vylėsi? – šito.

	Tačiau ir aš nesėdėjau rankų sudėjusi. Kosmetikos neturiu, bet nusiprausiau po dušu, pažnaibiau skruostus, kad paraustų, susišukavau. Dabar plaukai ataugę, panašaus ilgio kaip anuomet, kai mudu susipažinome. Pamaniau, kad tai tik padės pasiekti tikslą.

	Anądien, pamačiusi, kaip persimainė Edžio veidas, kai užsiminiau apie Havajus, supratau, kur link viskas krypsta; supratau, kad lengviausias ir geriausias būdas išsaugoti gyvybę – priminti Edžiui, kad jam manęs reikia, užsiimti tuo, kas mūsų niekada nenuvylė.

	Seksu.

	Nebuvo sunku sugalvoti, kaip sugundysiu vyrą, nužudžiusį mano geriausią draugę ir įkalinusį mane. Vyrą, kurį maniau pažįstanti, vyrą, už kurio ištekėjau.

	Kur kas sunkiau tai įgyvendinti.

	Paėmiau Edį už rankos. Palytėjau sudiržusį delną, prisiminiau, kaip žavėdavausi tomis nuospaudomis; prisiminiau, ką gebėjo jo pirštai, kaip skyrėsi nuo minkštų, blyškių Tripo Ingremo rankų. Nuo Tripo Ingremo Edis skyrėsi kaip diena nuo nakties.

	Edis buvo nuostabus.

	Sutelkiau visą dėmesį į vienintelę mintį, giliai įkvėpiau, paglosčiau jam krumplius.

	Negalėjau sau leisti įsivaizduoti šių rankų, lytinčių Blanšą, stumiančių mane į šį kambarį. Prisiminiau visus kartus, kai geidžiau Edžio glamonių, kai maniau, kad mirsiu, jei jis manęs nepalies.

	Taip buvo nuo pat pradžių.

	„Bėja, ką darai?“ – sumurmėjo Edis, kai pasilenkiau, brūžtelėjau lūpomis ausies kraštelį.

	„Pasiilgau tavęs“, – atsakiau ir išsyk supratau kalbanti tiesą.

	Labai jo pasiilgau.

	Ne Blanšą nužudžiusio Edžio – tas žmogus man buvo svetimas. Ilgėjausi ankstesnio Edžio, nuo kurio šypsenos ir žavesio sulinkdavo keliai, Edžio, atspėdavusio, ko noriu, nors pati to dar nežinojau.

	Sutelkiau mintis į prisiminimus: į pačią pradžią, prieš mudviem čia atsikraustant, kai dar nė nenutuokiau, kaip smarkiai pabjurs mūsų gyvenimas.

	„Ar pameni mūsų pirmą naktį Havajuose?“

	Pakilau nuo lovos ir atsistojau priešais jį, uždėjau delnus ant pečių.

	Edžio rankos lyg pačios savaime apsivijo man liemenį.

	„Įsiprašiau į tavo kambarį“, – prisiminė jis.

	Nuslydau delnais ant krūtinės, priėjau taip arti, kad jam neliko nieko kito, tik praskėsti kojas, leisti man įžengti tarp jų.

	„Tvirtinai, kad taip nesielgi.“

	Tai taręs Edis kryptelėjo lūpų kamputį, duobutė skruoste pagilėjo. Prigludau prie jos lūpomis. Edis sulaikė kvapą.

	„Taip ir buvo, – patvirtinau. – Iki tavęs.“

	Tada jį pabučiavau.

	Ši dalis pavyko kur kas geriau, nei įsivaizdavau, – galbūt dėl to, kad bučiuotis su Edžiu man ypač patiko.

	Arba galbūt todėl, kad, atgaivinusi mūsų pirmą naktį, pasinėriau į prisiminimus. Norėjau, kad Edis pamirštų, kur esąs, ką padaręs, bet sykiu ir pati lioviausi apie tai galvojusi.

	Užsimiršau.

	Pabėgau nuo realybės.

	Jo lūpos prigludo prie manųjų ir viskas staiga pasidarė be galo paprasta, tad apsivijau rankomis jam kaklą, prisitraukiau prie savęs, panėriau pirštus jam į plau...

	„Ne, ne, Dieve mano, Bėja, tai nenormalu“, – tankiai sualsavo Edis ir mane atstūmė.

	Žengiau atatupsta, jis pašoko nuo lovos, vos nesuklupo iš to skubėjimo.

	Veidas plieskė raudoniu, akys tapo stiklinės.

	„Negalime to daryti“, – pasakė ir persibraukė plaukus.

	Man nusmelkė paširdžius.

	„Nereikėjo čia ateiti, – sumurmėjo Edis, žingsniuodamas pro mane. – Nežinau, kas man užėjo, nežinau.“

	Paėmiau jį už rankos. Edis sustojo, nudelbė akis man į pirštus, švelniai apglėbusius jam riešą.

	Oras kambaryje persimainė, sutirštėjo, įsielektrino.

	Priėjau prie Edžio, priglaudžiau delną prie skruosto. Jis nenusisuko.

	„Viskas gerai, – pasakiau švelniai. – Viskas gerai.“

	„Negerai“, – paprieštaravo, bet neatsitraukė.

	Pasilenkiau arčiau jo.

	„Jei išties nenori, neprivalome to daryti, – ištariau, pasistengusi nutaisyti ramų balsą. – Bet aš tavęs geidžiu. Noriu, kad tai žinotum. Noriu šito, Edi. Geidžiu tavęs.“

	Taip ir buvo.

	Išties geidžiau jo.

	Ir tai buvo užvis blogiausia.

	Šįkart jį pabučiavau nedvejodama, netyrinėdama lūpomis ir liežuviu. Bučiavau kaip pirmą naktį ir Edis nebeatsispyrė; žinojau, kad neatsispirs.

	Dievaži, buvo neįtikėtinai lengva. Mūsų kūnai nepaprastai greitai prisiminė vienas kitą.

	„Tu mane myli“, – tvirtinau jam kiekvienu bučiniu, prisilietimu, dejone.

	„Atmink, kad mane myli, kad visa, ką mudu turime, yra gera, teisinga ir brangu.“

	„Atmink, kad esi mano.“

	Tačiau stengdamasi jam visa tai priminti, prisiminiau pati.

	Prisiminiau, kaip malonu jį liesti. Kaip karštai jį myliu.

	Skaitytojau, mes pasimylėjome.

	Kai vėliau gulėjome lovoje, susiglaudę prakaituotais kūnais, kažkas tyloje privertė mane ištiesti ranką Edžiui prie krūtinės. Apvedžiau pirštu širdį.

	„Juk žinai, vis dar myliu tave, – sušnabždėjau. – Niekada tavęs neįskaudinčiau.“

	Norėjau, kad Edis išgirstų tikrąją žodžių prasmę: „Jei mane išleisi, niekam neprasižiosiu, kas atsitiko. Mudu viską išspręsime.“

	Verčiau jau būčiau patylėjusi.

	Edis sunkiai atsiduso, atšlijo nuo manęs, siekė drabužių, tebekūpsančių krūvelėje prie lovos.

	Judėjo lyg sukaustytas; supratau perlenkusi lazdą. Edis išgirdo, ką norėjau pasakyti, ir tai jam nepatiko.

	Kai jis išėjo netaręs nė žodžio, paklausiau savęs, ar ir vėl teks viską pradėti nuo pradžių.

	 

	Bėja nebegalvojo apie tą vakarą, kai pamatė Edį ir Blanšą kartu, kol vėl išvydo juos pietaujančius Mauntin Bruke.

	Šiuo metu ji turėtų būti „Pietų vilų“ biure, kaimyniniame Homvude, bet panūdo užsukti į vieną iš Mauntin Bruko butikų, pasižvalgyti į vitrinas.

	Tačiau pamatė savo vyrą ir geriausią draugę, sėdinčius kavinėje prie lėkščių su salotomis ir leipstančius juokais lyg suknistoje viagros reklamoje, ir vos nepaspringo iš stulbinamai galingo pykčio.

	Negana to, kad tuodu kartu, jie dar ir viešumoje, visų matomi. Žmonės tikrai pastebės ir kalbės.

	Gal net gailėsis jos.

	Ji stypso ant šaligatvio po parduotuvės markizėmis prisidengusi akiniais nuo saulės ir įsivaizduoja besigręžiojančius veidus, piktdžiuga atmieštos užuojautos kupinus žvilgsnius; staiga rankos ima drebėti, o kojos pajuda tarsi savaime. Bėja nudrožia per gatvę, sustoja tiesiai priešais staliuką ir kone su laukiniu pasimėgavimu stebi, kaip tiedu krūpteli, išgirdę džiugų jos pasisveikinimą.

	Ant stalo išskleisti brėžiniai. Edžio statybų bendrovė (toji, kurią Bėja nupirko už savo pinigus ir jam padovanojo) rūpinasi Ingremų namo priestatu. Nieko nederamo. Draugiški pietūs aptariant darbus.

	Bet pietūs čia niekuo dėti. Nuo tada, kai Blanšai šovė mintis renovuoti namą, Edis ten sėdi kiauras dienas.

	Būna, kad ir Blanša trinasi Bėjos namuose, sėdinėja galinėje terasoje, maukia Bėjos vyną ir rodo Edžiui „Pinteresto“ nuotraukų rinkinius, kuriuose pavaizduota jos „svajonių virtuvė“.

	O Edis tik nuolaidžiai jai šypsosi.

	Kaip matyti, ir vedasi pietauti.

	– Man buvo gėda dėl tavęs, – vėliau tąvakar tarsteli Edis. Juodu kartu ruošia vakarienę, Bėja gurkšnoja trečią taurę vyno, muzika groja kiek per garsiai. – Tiesą pasakius, – priduria jis, – apsigėdinai pati.

	Bėja nieko neatsako; žino, kad tyla jį įsiutins. Taip ir nutinka.

	Edis purkšteli, nusitraukia nuo peties rankšluostėlį, teškia jį ant stalviršio ir, pasičiupęs Bėjos taurę su vynu, išdrožia į galinę terasą.

	Daugiau jie apie tai nesikalba, tačiau kai Bėja susitinka su Blanša išgerti kavos, ši stačiai iš kailio neriasi atsiprašinėdama ir nervingai šypčioja. O tada drebia:

	– Tu nuolat perlenki lazdą, Bėja.

	Kol Blanša mediniu pagaliuku graibo plaktą grietinėlę nuo kavos, Bėja mintija apie atsainius, vos juntamomis kandumo ir priekaišto gaidelėmis atmieštus draugės žodžius.

	Po dviejų dienų ji paima vyro mobilųjį – jam nė į galvą nešauna apsaugoti telefoną slaptažodžiu, toks jau tas Edis – ir pamato žinutę.

	Blanša atsiuntė asmenukę. Nieko gašlaus ar seksualaus, jokių banalybių, tik teatrališkai suraukto veidelio nuotrauka.

	„Pasiilgau tavęs!“

	Bėja stebeilija į žinutę, tada brūžteli pirštu per ekraną.

	Siutinamai mažai įrodymų, jokios užuominos, kad tuodu mezga romaną, jokio ženklo, už kurio ji galėtų užsikabinti ir sunaikinti abu, bet, kita vertus...

	Kai kuriose žinutėse glūdi užuominos apie artumą, nors abu jį neigia. Blanša skundžiasi nevykusia diena, Edis tūžta, kad Bėjos dažnai nėra namie. Juokingos, kvailos frazės, suprantamos tik jiedviem, nuotraukos, neturinčios nieko bendra su Bėja.

	Bėjai niekada ir į galvą neatėjo, kad Edis gali būti neištikimas, bet užvis labiausiai žeidžia Blanšos išdavystė.

	Neišpasakytai skaudu.

	Tad tai, kas vėliau atsitinka tarp Bėjos ir Tripo, yra teisingiau nei teisinga.

	Jie visi susirenka pas Kerolainą į kaimynišką kepsnių vakarėlį. Tripas, kaip visada, dar saulei nenusileidus nusitašo it nelemtas skunkas.

	– O tuodu labai maloniai leidžia laiką, ką? – vograuja jis Bėjai.

	Abu stebi Edį ir Blanšą, plepančius prie kepsninės. Edžio rankose alaus bokalas, Blanša gurkšnoja „Margaritą“. Jie linksmai kvatojasi; tokio atsipalaidavusio ir laimingo Edžio Bėja nematė jau senokai.

	Blanša žvilgteli per petį, pastebi Bėją ir Tripą, bet tik nusišypso, kilsteli taurę. Bėja su Tripu atsako tuo pačiu. Viskas puiku, viskas kaip turi būti, jie visi tik geri bičiuliai.

	Vienintelė Bėja pastebi, kaip krypteli Blanšos lūpų kampučiai, iškreipia šypseną į pašaipų vypsnį.

	Tik ji mato, kaip kažką pasakodamas Edis palyti Blanšai alkūnę.

	– Klausyk, jei jau jie krušasi, kaip manai, ar Edis turėtų suteikti jai dešimties procentų nuolaidą? – paklausia Bėja Tripo. Šis griausmingai nusikvatoja.

	Besijuokiantis Tripas kur kas patrauklesnis. Panašesnis į tą vyrą, kurį Blanša įsimylėjo.

	Tą, už kurio ištekėjo.

	– Iš tikrųjų tai Blanša turėtų jam primokėti dvidešimt procentų, – pašmaikštauja jis.

	Bėja atsigręžia, lėtai nusišypso, įdėmiai nu žvelgia jį nuo galvos iki kojų.

	– Man regis, pernelyg save nuvertini, Tripai.

	Paaiškėja, kad jis teisus.

	Seksas, kuriuo jiedu užsiima Kerolainos namuose, antro aukšto vonios kambaryje, – labai pusėtinas. Bėja nė nesistengia suvaidinti orgazmo, tik stebeilijasi į pasibjaurėtiną paveikslą ant sienos, banalią iškylos sceną.

	Kol Tripas dejuoja, įsikniaubęs jai į kaklą, Bėja mintyse pasižada atsiųsianti Kerolainai vieną tų abstrakčių spalvotų paveikslų, ką tik pasirodžiusių „Pietų vilų“ vasaros kolekcijoje.

	Kai viskas baigiasi, Tripas neįtikėtinai susigraužia, persibraukia veidą ranka ir sumurma:

	– Nežinau, kas man užėjo.

	Bėja kuo aiškiausiai žino, kas ją pastūmėjo tokiam poelgiui, – noras atkeršyti Blanšai ir Edžiui, apvogti Blanšą anksčiau, nei toji apvogs ją, – bet atsivėrusi tuštuma neužsipildo.

	Vėliau ateina Tripo žinutė.

	„Apgailestauju, bet kartu ir visai nesigailiu.“

	Bėja labai gerai supranta, kaip jis jaučiasi.

	
Septinta dalis. 

Dvidešimt ketvirtas skyrius

	 

	 

	LIEPA

	 

	Per kitas keletą savaičių ryžtuosi vėl pasitikėti Edžiu, stengiuosi būti tokia sužadėtinė, kokios jis nori ir nusipelno. Žengiu kitą žingsnį ir nusiperku išsvajotą suknelę iš Airinės salono, taip pat nuometą, batelius ir visa kita.

	Mudu dažniau kalbamės apie vestuves. Tebeplanuojame nedidelę, paprastą šventę, bet tuoksimės čia, Birmingame. Mintį apie slaptas tuoktuves išmetėme iš galvos. Galų gale viskas grįžo į senas vėžes.

	Kasryt bėgioju ristele, nepaisydama šutros ir Edžio perspėjimų apie šilumos smūgį. Man labai patinka karštis ankstyvą rytą, kai drėgmė dar nepakilusi, ant žalios it brangakmenis žolės tebežiba rasa, o saulė palengva kopia virš horizonto. Patinka nugara virvenantis, saulės akiniais pridengtas akis gildantis prakaitas.

	Retsykiais sutinku Emilę ir Kembelę. Jos visad vaikšto, nebėgioja; Emilė sveikindamasi pamojuoja ir plačiai nusišypso, tačiau Kembelė išspaudžia tik šykštų vypsnį.

	Šį rytą gatvėse nė gyvos dvasios; daugelis sunkiai pakelia alinantį liepos karštį, net ir aštuntą valandą ryto. Susizgrimbu pasukusi į gatvelę, kurioje gyvena Tripas.

	Pirmojo laipsnio žmogžudystė, bet jis vis dar namie.

	Gera būti baltaodžiu turčiumi.

	Stengiuosi negalvoti apie Finiksą, apie poną Broką, žiopčiojantį ant grindų, apie niekad neišblėstančią liguistą baimę. Jeigu mane sugautų, jei sužinotų, ką padariau, kaip manot, ar ir toliau ramiausiai gyvenčiau su Edžiu ir laukčiau teismo?

	Ne, apsivilkčiau oranžiniu kostiumu greičiau, nei spėčiau ištarti „nekalta“.

	Tai dar vienas priminimas, kad šis pasaulis, pasaulis, kuriame gyvena visi šie žmonės, yra lyg iš kitos galaktikos.

	Tripo teisininkui pavyko įrodyti, kad jo klientas nesislapstys nuo teisėsaugos, tad šis tebegyvena čia, Tornfild Esteitse. Laukia teismo, šis įvyks tik po kelių mėnesių.

	Tikinu save, kad kai teismo procesas prasidės, visa tai nebebus svarbu. Mudu su Edžiu jau būsime susituokę. Edis, be abejonės, privalės duoti parodymus, bet aš galėsiu laikytis atokiau.

	Kad ir kaip būtų, skaitau viską, ką tik randu apie tą bylą. Žinau, kad pareigūnai Blanšos kaukolėje pastebėjo nemenką įtrūkimą, žinau ir tai, kad, likus kelioms dienoms iki Blanšos išvykos prie ežero, Tripas įsigijo plaktuką.

	Tas mulkis nusipirko jį Overton Vilidžo ūkinių prekių parduotuvėje ir sumokėjo kortele.

	Spėjama, kad Tripas netikėtai pasirodė prie ežero, įkalbėjo moteris pasiplaukioti kateriu, nors visa trijulė jau buvo nusilesusi iki žemės graibymo, o tada kažkas atsitiko. Kivirčas, grumtynės. Tripas buvo girtas, visi buvo girti. Blanša atsidūrė vandenyje.

	Nėra žinoma, kas nutiko Bėjai. Gal ji klykė, tad Tripas trenkė ir jai. Gal buvo atsijungusi ar ką nors veikė apatiniame denyje, o prasidėjus sąmyšiui suglumusi užlipo viršun ir Tripas išstūmė ją už borto.

	Pareigūnai Edžiui atskleidė, kad bus kur kas sunkiau apkaltinti Tripą dėl Bėjos nužudymo, mat moters kūnas dar nerastas, kateryje taip pat nebuvo jokių įkalčių. Jokio kraujo, jokių DNR pėdsakų. Šiuo metu remiamasi tik prielaidomis, dėl to Tripo advokatui ir pavyko išprašyti, kad jo ginamasis būtų paleistas sumokėjus užstatą.

	Žinoma, baltaodžių turčių privilegijos čia taip pat atliko ne paskutinį vaidmenį.

	Stabteliu priešais jo namą. Į šoną įsimetė dieglys; susiimu skaudamą vietą ir įsistebeiliju į Tripo langus. Įdomu, ką jis veikia. Ką galvoja.

	Edžio manymu, net jei Tripą pripažintų kaltu, kalėjime jis ilgai nesėdėtų. Tokie kaip jis niekada ten neužsibūna. Esama tik netiesioginių įrodymų, tad gali būti, jog prokuratūra perkvalifikuos kaltinimą į netyčinį nužudymą ir pabandys sušvelninti bausmę. Tripo teisininkai stengsis įrodyti, kad vieninteliai įrodymai, kuriais remiasi kaltintojai, – Blanšos kūnas ir įskilimas pakaušyje. Tai, kad Tripas įsigijo plaktuką, anaiptol nereiškia, kad ketino nudėti žmoną. Blanša galėjo susitrenkti galvą ir iškritusi už borto.

	Antro aukšto languose kažkas šmėkšteli, sujuda vos pastebimai atitraukta užuolaida. Žinau: Tripas mane stebi.

	Dar kiek palūkuriuoju ant šaligatvio, spėliodama, ar jis išeis pro duris ir ką man pasakys, bet daugiau jokių gyvybės ženklų nematyti, tad po minutėlės nurisnoju tolyn.

	Grįžtu į tuščius namus. Edis jau išvažiavęs į darbą. Stabteliu virtuvėje, pasiimu vandens buteliuką iš šaldytuvo ir atsišliejusi klubu į salą godžiai atsigeriu. Vanduo toks šaltas, kad net gelia dantis ir smilkinius.

	Pastatau buteliuką ant stalviršio ir staiga išgirstu triukšmą.

	Dunksėjimas sklinda kažkur viršuje, visai toks pats, kaip anąvakar, kai čia užsuko detektyvė pranešti naujienų apie Blanšą. Stoviu apmirusi, klausausi.

	Dunkst. Dunkst. Dunkst.

	Lyg kas mėtytų sunkų daiktą ant grindų.

	– Sveiki? – šūkteliu. – Ar ten kas nors yra?

	Nuostabu, įsijaučiau į siaubo filmų herojės vaidmenį. Nedaug trūksta ir striksėsiu į tamsų rūsį vienais apatiniais.

	Vėl sudunksi, širdis įsišėlsta.

	Ramiai, palengva pėdinu per svetainę, atsukusi ausį į lubas. Įsitvyrojusią tylą trikdo tik oro kondicionieriaus burzgimas ir šaižūs mano pačios kvėpsniai.

	Tyla spengianti, slogi, kakta žliaugęs prakaitas atvėsta, darosi šalta. Netikėtai suskamba telefonas, iš gerklės išsiveržia klyksmas.

	Virpančiomis rankomis išsitraukiu mobilųjį iš sportinių kelnių kišenės. Ekrane šviečia Edžio vardas.

	– Labas, gražuole, – pasisveikina jis. Kalba taip ramiai, nerūpestingai, kad ir mano širdis šiek tiek aprimsta, baimė apmalšta. – Tik norėjau sužinoti, kaip tau sekasi.

	Fone girdžiu triukšmą, į lentas taukši plaktukai, tolumoje burzgia diskinis pjūklas – Edis skambina iš statybų aikštelės. Pabandau įsivaizduoti jį ten: marškiniai veikiausiai suglamžyti, nosis pabalnota akiniais nuo saulės.

	– Matėmės vos prieš keletą valandų, – primenu. – Ar jau pasiilgai?

	Bandau nutaisyti viliokišką balselį, bet Edis, matyt, išgirsta ir kitokias gaideles, nes ūmai susirūpina:

	– Ei, ar tau viskas gerai?

	– Viskas kuo puikiausia, – patikinu, nors vis dar stoviu atsukusi ausį į lubas, vis dar įdėmiai klausausi. – Tiesiog išgirdau kažkokius garsus.

	– Kokius? – susidomi Edis.

	Staiga pasijuntu lyg maža mergytė, likusi viena namie ir gąsčiojanti dėl nepažįstamų garsų.

	– Tik dunkstelėjimas. – Papurtau galvą, nors jis manęs ir nemato. – Gal keletas. Suprantu, tai kvaila. Dabar sėlinu koridoriumi lyg kokiame gotikiniame romane ar nevykusiame siaubo filme.

	Tikėjausi, kad Edis nusijuoks ar suskels kokį pokštą, tačiau jis teatsako:

	– Namas didelis, Džeine. Jis skleidžia įvairiausių garsų, ypač vasarą.

	– Žinoma, – murmteliu. – Kaip ir sakiau, tai kvaila.

	– Kodėl gi tau negrįžus į lovą, Nense Driu8? – meiliai pasiūlo.

	Mane nutvilko bjaurus irzulys, bet pasistengiu jį užgniaužti. Edis tiesiog bando būti malonus. Toliau taip tęstis negali, turiu liautis niokojusi tiesiai man prieš nosį padėtą gėrį.

	– Na, šią minutę esu prakaituota ir nepatraukli, tad pirmiausia palysiu po dušu, – sumurkiu.

	Iš Edžio lūpų ištrūksta duslus garsas, įprastai pasiunčiantis mano kūnu geismo kibirkštėles.

	– Mieliau būčiau su tavimi, o ne čia, – atsidūsta jis.

	– Visada gali sugrįžti papietauti, – žaismingai pakviečiu.

	Edis vėl atsidūsta ir, mano palengvėjimui, atsako:

	– Mielai grįžčiau. Bet šiandien Konorų statybvietėje svarbi diena, paskui dar reikės užsukti į „Pietų vilas“. Tačiau grįšiu namo apie penktą, pažadu.

	– Pažado nepamiršiu, – atsakau.

	Edis baigia skambutį. Stoviu koridoriuje, rankomis atsirėmusi į tuščią stalą.

	Virš jo kabo veidrodis. Žvilgteliu į savo atspindį: veidas išblyškęs, nors ką tik bėgiojau, plaukai susivėlę, susiriebalavę, paakiuose tamsuoja blakstienų tušo dėmės.

	– Velniai tave rautų, susiimk, – sumurmu atspindžiui, abiem rankomis nusibraukiu plaukus nuo veido.

	Mergina veidrodyje atrodo it laukinė. Iššiepiu dantis, tada papurtau galvą, tyliai nusijuokiu iš savęs.

	Ir vėl pasigirsta dunksėjimas.

	 

	
Dvidešimt penktas skyrius

	 

	 

	Vedžiodama kvartalo gyventojų šunis kartkartėmis paspėliodavau, kurgi traukia tokios damos kaip Kembelė, Emilė ir Kerolaina, didžiuliais miesto visureigiais išriedėjusios iš Tornfildo Esteitso.

	Paaiškėjo, kad ne taip ir toli. Šiandien susirinkome „Skrudintoje pupelėje“ aptarti Tornfild Esteitso aplinkotvarkos komiteto reikalų. Kembelė ir Emilė apsirengusios sportiškai, bet aš vilkiu pilką siaurą sijoną, rausvą palaidinukę, aviu derančius aukštakulnius. Mano oda vis dar nėra tokia įdegusi, o plaukai taip nežvilga kaip bičiulių, bet plačiuose Emilės akinių nuo saulės stikluose atsispindintis atvaizdas leidžia suprasti, kad esu kur kas panašesnė į jas nei vos prieš keletą mėnesių.

	Reikės paklausti Emilės, kurioje kirpykloje ji lankosi. Mintydama apie tai pasirausiu rankinėje – dar vienas naujas pirkinys, didžiuliame odiniame krepšyje turbūt sutilptų visa Adelė -ir ištraukiu segtuvą, kurio viršelyje dailia rašysena kruopščiai išraičiau mūsų komiteto abreviatūrą TEAK.

	– Jūs tik pažiūrėkit, – žaismingai niukteli man Emilė. – Koks organizuotumas!

	Šypsausi. Neprisipažinsiu, kad aplanką ruošiau iki pirmos valandos nakties, o ratilus paakiuose paslėpiau po storu maskuojamojo kremo sluoksniu.

	Nutylėsiu ir tai, kad sėdėdama ant svetainės grindų, karpydama paveikslėlius iš žurnalų ir kaišiodama iškarpas į įmautes, viršuje vėl girdėjau dunksint – keistus garsus, dėl kurių, pasak Edžio, nėra ko sukti galvos.

	Dunkstelėjo tik keliskart ir gan dusliai, tad šįkart nepašokau klykdama, bet nusprendžiau artimiausiu metu paskambinti kenkėjų naikintojams.

	Kad ir kaip buvę, dabar spindulingiausiai šypsodamasi padedu segtuvą ant stalo. Sužėri saulės spindulių nutviekstas sužadėtuvių žiedas.

	Kembelė palinksta artėliau, įdėmiau įsižiūri į žiedą – visai kaip ir tikėjausi.

	– Kada vestuvės? – pasmalsauja.

	Emilės veidas pagyvėja.

	Paskalos – vertinga valiuta, kaip visad.

	Nudelbiu akis į segtuvą, sklaidau puslapius.

	– Tiesą pasakius, dar nenusprendėme. Ketinome ilgai neatidėlioti, surengti nedidelę šventę. Na, žinot, jokių prašmatnybių, namie...

	– Esu tikra, visi tie įvykiai su Tripu planavimą apsunkino, – užjaučiamai tarsteli Emilė.

	Pakeliu akis.

	– Stengiamės apie tai daug negalvoti, – atsakau ir nė kiek nesumeluoju.

	Abi moterys pritariamai mykia, tada Kembelė atsidūsta, atsuka segtuvą į save. Sklaido puslapius, bet, galėčiau galvą guldyti, į paveikslėlius nė nepažvelgia.

	– Radau keletą idėjų „Southern Living“ žurnale, – sakau jai. – Tarkim, gėlynui prie įvažos į kvartalą. Ketvirtame puslapyje.

	– Ar žinojot, kad Tripas tąnakt buvo prie ežero?

	Emilės balsas ne garsesnis už šnabždesį. Nustebusi kilsteliu galvą. Tai bent naujiena.

	Bet, regis, nesu tiek priblokšta, kiek Kembelė. Ji taip staigiai atsilošia, kad net užkliudo stalą. Kaltinio metalo rėmas sudreba.

	– Eik tu sau, gal juokauji? – Kembelė nusitraukia akinius nuo saulės, išplečia mėlynas akis. – Jis ten buvo? Rimtai?

	Emilė linkteli. Siekiu segtuvo, prisitraukiu jį.

	– Taip sako policija. Turbūt kažkas jį pamatė. Gal yra nuotraukų? Turiu minty, tikrų nuotraukų, ne sufotošopintų kaip pas Kardashian.

	Susijuokiu – kas būtų pamanęs, kad Emilė moka juokauti, – bet Kembelė tebespokso į mudvi, švytuoja akiniais.

	– Vadinasi... jis iš tiesų tai padarė. Nužudė jas.

	– Aišku, nužudė, – patvirtinu šaižiau, nei norėjau.

	Abi grįžteli į mane.

	Prakeikimas.

	Atsikrenkščiu, darsyk perverčiu segtuvo lapus.

	– Tik noriu pasakyti. policija dirba savo darbą. Nebūtų pateikę Tripui kaltinimų, jei nebūtų įsitikinę, kad jis tai padarė.

	Emilė linkteli, bet Kembelė abejoja, prikanda apatinę lūpą, sukinėja koją.

	– Labai keista, – tarsteli ji. – Nesupraskit neteisingai, įkaušęs Tripas elgdavosi kaip tikras suskis, bet jis nebuvo. žiaurus. Negana to, mylėjo Blanšą.

	Ir man taip atrodė, bet dabar dingteli, kad gal visai ne sielvarto, o kaltės graužiamas Tripas kiauras dienas slampinėja po namus ir geria neišsiblaivydamas.

	– Jie turėjo problemų, Keme, – įsiterpia Emilė. – Pati žinai.

	Abi dirsteli į mane, susižvelgia. Suprantu, apie ką jos galvoja.

	– Tripas man papasakojo, – sakau, – neva sklandę gandai apie Edį ir Blanšą.

	Vėl žvilgsniai. Laukiu, kol tiedvi ims pudrinti man smegenis, bet Emilė tik patraukia pečiais.

	– Na, juos išties dažnai matydavo kartu. Bėjos niekad nebūdavo šalia.

	- Niekada. - Kembelė pakraipo galvą. – Ta bendrovė buvo visas Bėjos gyvenimas. Ypač paskutiniaisiais mėnesiais. Beveik jos nematydavome.

	– Tiesa, – pritaria Emilė. – Kai atsikraustėme į šį kvartalą, Bėja su mumis praleisdavo kur kas daugiau laiko. – Ji nusišypso, patapšnoja pirštu segtuvą. – Rūpindavosi komiteto reikalais. Bet aną pavasarį ėmė praleisti susitikimus, nebedalyvaudavo vakarėliuose...

	– Nejau manote, kad. – leidžiu klausimui pakibti ore.

	Emilė ir Kembelė sužiūra viena į kitą.

	– Ne, – galiausiai tarsteli Emilė. – Bet dar prieš nelaimę Bėja ir Blanša bendravo gan keistai.

	Kembelė giliai įkvepia, atsilošia, meta žvilgsnį į Emilę.

	– Kas? – atkerta ši, gurkšteli kavos. – Tai tiesa, o jos abi negyvos. Kažin ar mano žodžiai dabar galėtų kam nors pakenkti. Be to, – Emilė plesteli ranka, žiedai pažeria spindulėlių lietų, – nieko pikantiško ten nebuvo. Kažkas nutiko Bėjos motinai ar panašiai. Gerokai anksčiau, nei horizonte pasirodė Edis.

	Matyti, kad šitos paskalos merginų nedomina, bet, eina sau, kaip norėčiau sužinoti ką nors daugiau. Tai, kad tarp Bėjos ir Blanšos buvo perbėgusi juoda katė, nėra naujiena – Tripas sakė tą patį, – bet kas gi iš tikrųjų nutiko? Ne visos tos draugystės detalės man žinomos; negaliu nusikratyti minties, kad, sudėliojusi visą paveikslą, suprasčiau ir patį Edį.

	– Ar Bėja buvo ūmaus būdo? – pabandau jas prakalbinti kitaip.

	Abi juokiasi ir purto galvą. Kembelė nuima dangtelį nuo kavos puodelio, išgeria paskutinius lašus.

	– Oi, Dieve gink, ne, – atsako Emilė. – Ji buvo tikras gerumo įsikūnijimas. Aišku, griežta, ambicinga ir panašiai. Bet miela, nors prie žaizdos dėk. Niekad nemačiau Bėjos ant ko nors širstant. Net tada, kai maisto tiekėjai visiškai sukniso jųdviejų su Edžiu vestuvių metinių vakarėlį. Man regis, buvo pasirinkta Havajų tema, bet jie atvežė, tiksliai nepamenu... Kas ten buvo, Keme?

	– Vieno kąsnio užkandžiai, – atsako Kembelė. – Lyg popietės arbatėlei. Sumuštinukai su agurkais, mažučiai pyragėliai ir taip toliau. Bėja viską nuleido juokais. Tačiau Edis.

	Ji staiga nutyla, žvilgteli į mane, tada patraukia pečiais.

	– Šiaip ar taip, ne, kiek man žinoma, Bėja niekada nesuirzdavo. Nejaukią tylą po akimirkos nutraukia Emilė.

	– Tai ar eisim ryt vakare į užmiesčio klubą? – linksmai sučiauška ji.

	Ak, taip. Dar vienas renginys, dar vienas kvietimas, prilipdytas prie šaldytuvo; juk dabar esu viena tų moterų, kviečiamų į užmiesčio klubuose rengiamus labdaros vakarus.

	Nusišypsau.

	– Nė už ką nepraleisčiau tokios progos.

	Kai atsistojame, Kembelės žvilgsnis nuslysta man nuo galvos iki kojų.

	– Oho, – aikteli ji. – Atrodai. nuostabiai, Džeine. Rimtai.

	– Iš tikrųjų nuostabiai, ką? – Emilė vėl paplekšnoja man ranką. – Man regis, siauri sijonai Džeinei tinka net geriau nei Bėjai, o juk Bėja tik juos ir tevilkėdavo.

	Ištaria tai šypsodamasi, bet kažkas jos balse mane suerzina. Nesistengiau pamėgdžioti Bėjos stiliaus, bet staiga sumoju, kaip atrodau iš šalies, – pamanytum, kad ruošdamasi į susitikimą tyčia apsirengiau kaip Bėja. Su tuo siauru sijonu ir segtuvu atrodau lyg blanki jos kopija.

	Bėjos vaiduoklis.

	Mintis neduoda man ramybės visą kelią namo. Įžengusi pro duris žvilgteliu į veidrodį prieškambaryje.

	Trumpai pakirpti plaukai liečia pečius, visai kaip Bėjos.

	Auskarai primena matytus Bėjos nuotraukose.

	Net lūpų dažų atspalvis tas pats.

	Nusigręžiu, pakeliu rankinę, išsitraukiu segtuvą.

	„Rūpindavosi komiteto reikalais.“

	Ar išties noriu tapti Bėjos pakaitalu? O gal norėčiau, kad šie žmonės priimtų mane kaip Džeinę?

	Nebežinau, ko noriu.

	Sudūzgia mobilusis. Atsidūstu, išžvejoju telefoną iš rankinės.

	Atėjo žinutė. Nuo Džono.

	„Laba, draugyt“, – perskaitau pradžią.

	Eina jis šikt. Nekenčiu Džono visa savo siela.

	„Šią savaitę prastokai su babkėm. Penkios šimtinės būtų neprošal. Gali vėl išsiųst paštu. Grynaisiais. Bučkis.“

	Pirštai pakimba virš klavišų.

	Galėčiau pasiūlyti jam užsikrušt.

	Galėčiau parašyti Edžiui.

	Tada vėl kyšteliu ranką į rankinę, išsitraukiu sulankstytą popierėlį, tą patį, kurį man davė Edis. Su Finikso numeriu.

	Galiu išsiaiškinti, kas manęs ieško. Ko jie iš tiesų nori. Ką žino.

	Galiu pagaliau visa tai užbaigti ir gyventi toliau.

	Drebančiais pirštais surenku numerį.

	 

	
Dvidešimt šeštas skyrius

	 

	 

	 

	Baptistų bažnyčios, kurioje dirba Džonas, bendruomenė nėra didelė. Kaip teko pastebėti, kai kuriose pietinių valstijų bažnyčiose gali susirinkti net keleto kvartalų tikintieji.

	Žemas bjaurus mūrinis pastatas visai nepanašus į bažnyčią; tik vitražiniai langai, vaizduojantys avinėlių apsuptą Jėzų, leidžia suprasti, kad čia – maldos namai.

	Šiandien apsivilkau vieną dailiausių kostiumėlių – mėlyną klostuotą sijoną ir baltą palaidinukę laivelio formos iškirpte, – apsiaviau derančius plokščiapadžius batelius, pasidabinau sidabriniais papuošalais. Kai ryte dirstelėjau į veidrodį, vos pati save pažinau. Nė iš tolo nepriminiau tos Džeinės, kokia buvau prieš kelis mėnesius, bet sykiu neatrodžiau lyg Emilės, Kembelės ar Bėjos kopija.

	Buvau... savimi, kad ir ką tai reikštų.

	Atlošiu pečius, pakeliu galvą ir atidarau duris. Mane pasitinka spindulinga prie stalo sėdinčios merginos šypsena.

	Ji tikriausiai mano, kad atvykau paaukoti pinigų.

	Beveik atspėjo.

	– Laaabas, – nutęsiu, pakeliu akinius nuo saulės ant viršugalvio. – Ar Džonas Riversas yra?

	Šypsena priblėsta – vos pastebimai, bet pro mano akis tai neprasprūsta.

	„Užjaučiu, mergyt.“

	– Jis muzikos kambaryje, – atsako mergina ir parodo į koridorių.

	Padėkoju jai.

	Bažnyčioje dvelkia perskrudinta kava ir senu popieriumi, batai cypčioja ant linoleumo. Nužingsniuoju prie kambario koridoriaus gale; iš jo sklinda nedarnūs gitaros akordai.

	Džonas sėdi kambario viduryje ant pakylos, priešais piupitrą. Matau ant jo gulinčio natų sąsiuvinio pavadinimą: „Šlovinimo giesmės džiugioms širdimis“.

	Tobulesnio ir nesugalvotum. Šią minutę mano širdis džiūgauja kaip pašėlusi.

	Džonas perbraukia stygas, pakelia galvą. Prireikia akimirksnio, sekundės dalelės, kol mane atpažįsta.

	Šiandien jis vilki tamsmėlynius polo marškinėlius, papuoštus bažnyčios logotipu, plaukus susišukavęs atgal. Negana to, avi baisiai dailius sportbačius, tad jei anksčiau dar abejojau, dabar esu tikra: anaiptol ne visi Edžio pinigai išleisti naujai garso aparatūrai.

	– Džeine.

	Džonas atsistoja, padeda gitarą. Kilsteliu ranką.

	– Ilgai negaišinsiu, – pasakau. – Tik užbėgau pranešti, kad pagaliau pasikalbėjau su tuo paslaptingu skambintoju iš Finikso.

	Džono veide tikrąja to žodžio prasme nelieka nė lašo kraujo. Sveikai raudoni skruostai liguistai nupilksta; toks vaizdas beveik atperka visą bjaurastį, kurią per jį patyriau.

	Beveik.

	– Žinai, jis pasirodė besąs visai mielas. Ypač kai sužinojo, kokio šūdo jam priskiedei.

	Tebejaučiu tą nuostabą, grynų gryniausią palengvėjimą, nušniokštusį gyslomis, kai surinkusi telefono numerį išgirdau žmogų, kuris, kaip paaiškėjo, dirba Džordžei Smit. Ponia Smit ieško sesers Lizos. Jos manymu, Liza turėjusi dukterį, Heleną Berns, kuri galiausiai atsidūrė Arizonoje, vaikų globos namuose. Džordžė norėtų susitikti su dukterėčia.

	Apgailestaujamu, kone ilgesingu balseliu patvirtinau gyvenusi globos namuose kartu su Helena; deja, kiek man žinoma, mergina įjunko į kvaišalus ir, regis, patraukė tolėliau į vakarus, gal Siatlą? Ne, į Portlandą. Į kažkurį tų miestų. Kad ir kaip buvę, jau daugelį metų nieko apie ją negirdėjau. Tada pritildžiau balsą iki suokalbiško šnabždesio ir pridūriau, kad su Džonu Riversu kalbėtis nevertėtų. Jis – pagarsėjęs senučių, tokių kaip ponia Smit, apgavikas; apsuktų moterį aplink pirštą, pričiulbėtų pažįstąs jos dukterėčią, o tada pasiplautų. Tai išgirdęs privatus detektyvas nėmaž nenustebo; pasakė, kad tokie tipai jam ne naujiena ir padėkojo už sugaištą laiką.

	Išjungusi pokalbį laukiau, kol plūstelės tikras gailestis – juk ką tik nutraukiau paskutinę plonytę giją, tebesiejusią mane su šeima. Dar prieš metus, net prieš kelis mėnesius, žinia apie manęs ieškančią mamos seserį būtų sujaudinusi iki širdies gelmių. Tetulė Džordžė.

	Dabar tai viso labo palaidas siūlas, kurį reikėjo surišti. Aš jau pasirinkau, sukūriau savo šeimą ir ruošiausi užtrenkti duris į praeitį.

	Bet užvis svarbiausia – dabar buvau kaip niekad tikra, kad niekas nežino, kas iš tikrųjų nutiko Finikse.

	Iš balos išlipau sausa.

	Džonas tebespokso į mane, kakle juda Adomo obuolys. Ar anądien, užklupęs mane „Home Depot“ automobilių stovėjimo aikštelėje, jis pasijuto taip pat nuostabiai, kaip dabar aš?

	Jei taip, kažin ar galėčiau dėl to kaltinti.

	– Papasakojau jam, koks tu šlykštus šliužas. Dėl pikantiškumo užsiminiau, kad, be viso kito, dar esi ir minčių apie mane apsėstas iškrypėlis, tad gali būti tikras: į tavo skambučius tas žmogus nebeatsilieps.

	Šią dalį išlaužiau iš piršto, bet taip smagu matyti Džoną, išpiltą prakaito.

	Tačiau jis dar nepripažįsta pralaimėjimo.

	– Tu kažką padarei, Džeine, – iškošia. – Nuo kažko slapsteisi. Antraip nebūtum man mokėjusi. – Tai taręs žengia priekin. – Nė nebūtum atsikrausčiusi pas mane gyventi, jei nebūtum bėgusi. Kiek mėnesių praleidome tuose pačiuose grupinio gyvenimo namuose? Du? Buvome beveik nepažįstami. Bet tau verkiant reikėjo slėptuvės. Pasakyk, kad klystu.

	– Šūdą aš tau pasakysiu, – atkertu.

	Džonas meta žvilgsnį į duris, skausmingai vypteli.

	Dirsteliu sau per petį, prisimenu už durų laukiančią merginą ir vos susilaikau nesusijuokusi.

	– Ar tave... gąsdina mano keiksmažodžiai? Kai kalbamės apie tavo šantažą?

	Prieinu artėliau, ant rankos siūbuoja nauja brangi rankinė, ant piršto žėri Edžio žiedas.

	– Pripažinsiu, esi gudresnis, nei kada būčiau pamaniusi, – tarsteliu. – Tačiau dabar viskas baigta. Neskambinsi man, neskambinsi Edžiui, pamirši kada nors mane pažinojęs.

	Džono veidas apniukęs it debesis, bet jis vis tiek nesusituri:

	– Pamiršiu tave? Ar Heleną Berns?

	Širdis suplaka tankiau – kaip kaskart, kai išgirstu tą vardą.

	Viskas baigta.

	Jos nebėra.

	– Užsikrušk, Džonai, – švelniai pasiūlau ir dirsteliu į paveikslą ant sienos, dar vieną Jėzų, tik čia jis apsuptas ne ėriukų, o vaikų.

	- Atsiprašau, – teatrališkai išžiopčioju ir išeinu pro duris.

	Mergina stebi mane su neslepiamu smalsumu. Šypsodamasi iš rankinės išsitraukiu čekių knygelę.

	– Mudu su sužadėtiniu girdėjome, kad jūsų bažnyčiai reikalinga nauja garso aparatūra.

	Iš bažnyčios išeinu keliais tūkstančiais dolerių palengvėjusia pinigine, tačiau jaučiuosi lyg laimėjusi aukso puodą. Tegu tik Džonas pamėgina griebtis kokios suktybės – dabar, kai jo viršininkas, pastorius Elisas, paspaudė man ranką ir karštai padėkojo už dosnumą, dievagodamasis, kad nuo šiol mudviejų su Edžiu vardai bus minimi per kiekvienas pamaldas.

	Noriu, kad Džonas tai girdėtų kiekvieną sekmadienį.

	Ponas Edvardas Ročesteris ir jo žmona ponia Džeinė Ročester.

	Gerai jau, gal kiek ir paskubėjau pasivadinti žmona, bet mudu juk tuokiamės. Edis nekaltas. Aš – laisva.

	Įsliuogiu į automobilį, apgniaužiu vairą pirštais, giliai įkvepiu.

	Iš tikrųjų nenužudžiau pono Broko. Nužudyti ir leisti numirti – du skirtingi dalykai.

	Ponas Brokas to nusipelnė.

	Jis leido Džeinei numirti. Tikrajai Džeinei, mergaitei, kurią mylėjau, geriausiai draugei, kokią kada nors turėjau, ir seseriai -na tai kas, kad mūsų nesiejo kraujo ryšys. Mudvi siejo namai. Ir košmarai.

	Ji visad buvo smulkutė ir gležna. Pasigaudavo visus mokyklon įsisukusius peršalimo ir žarnyno virusus. Įprastai gebėdavau jai padėti – vitaminas C, apelsinų sultys. Konspektavau pamokų medžiagą, kad ji neatsiliktų.

	Tačiau tą paskutinį kartą Džeinė susirgo ir nesitaisė. Šlapias kosulys stiprėjo, temperatūra kilo.

	„Privalote nuvežti ją pas gydytoją, privalote“, – meldžiau Brokų, bet tie tik išsisukinėjo, kaip visada.

	„Jai viskas gerai, tik apsimetinėja, nėra jau taip blogai.“

	Džeinė mirė mano lovoje, susirangiusi šalia manęs. Draugės kūnas tvoskė tokiu karščiu, kad vos pajėgiau laikyti ją apglėbusi.

	Bet nepaleidau jos. Globiau Džeinę, kol ji kvėptelėjo, suvirpėjo ir nurimo amžiams.

	Plaučių uždegimas. Gal liga būtų įveikusi Džeinę, net jei Brokai būtų nuvežę ją į ligoninę. Ji buvo labai nusilpusi.

	Niekada to nesužinosiu.

	Tad tą vakarą, kai mudu su Broku likome namie vienudu -ponia Brok išėjo žaisti bingo, o aš buvau vienintelė tuo metu pas juos gyvenusi globotinė, – švenčiau savotišką teisingumo pergalę.

	Brokas žiūrėjo televizorių, beisbolo rungtynes. Kažkoks teisėjų sprendimas jį ne juokais įsiutino. Įprastai tai reikšdavo, kad kuris nors iš mūsų gausime į kailį, bet tąkart ponas Brokas tik išraudo ir ėmė rėkti ant televizoriaus.

	Sėdėjau prie virtuvės stalo, pildžiau anketas dėl sumauto darbo greitojo maisto užkandinėje. Brokas staiga aiktelėjo, griebėsi už krūtinės.

	Pastaruoju metu jį vargino širdies negalavimai. Taip ir nesužinojau, kas jam iš tiesų atsitiko, bet spėju, kad viskio, gruzdintų bulvyčių ir absoliutaus blogio dieta neišėjo į naudą.

	Ponas Brokas gėrė vaistus. Dideles piliules iš oranžinio buteliuko. Atgręžęs į mane sugižusio pieno spalvos veidą iššvokštė:

	„Tabletės.“

	Vaistų jam nepadaviau.

	Jis suklupo ant kelių, žiopčiojo it iš vandens ištraukta žuvis, akys išsprogo.

	Ponas Brokas nebuvo stambus vyras, ne ką stambesnis už mane, bet man labai patiko žiūrėti į jį klūpintį. Nusliuogiau nuo kėdės, atsistojau priešais jį. Brokas spoksojo į mane nieko nesuprantančiu žvilgsniu.

	Žodis pats nusprūdo nuo lūpų.

	„Dvėsk.“

	Geidžiau jo mirties. Troškau atkeršyti už Džeinę.

	Tad tiesiog stovėjau, žiūrėjau, kaip Brokas raitosi ir žiopčioja, stengiasi pats pasiekti buteliuką, stovintį ant stalelio tarp dviejų krėslų. Paėmiau tabletes, iškėliau jam prieš nosį.

	Tada nudrožiau į virtuvę ir drebančiomis rankomis išbėriau į kriauklę. Dar įjungiau atliekų smulkintuvą – dėl viso pikto.

	Iš namų išėjau tik įsitikinusi, kad Brokas nebekvėpuoja.

	Penkerius metus bėgau nuo to vakaro, nuo įsitikinimo, kad žmonės neabejotinai prisimins, jog aš vienintelė buvau su ponu Broku jo mirties valandą.

	Tačiau pamiršau, kad tokių kaip aš niekas nepastebi. Niekas nesusiejo mano išvykimo su globėjo mirtimi.

	Juk, šiaip ar taip, vyriškis turėjo bėdų su širdimi. O Helena tiesiog išvyko iš miesto. Beveik aštuoniolikmetė, vidurinės mokyklos abiturientė, subrendusi savarankiškam gyvenimui.

	Išeidama rankinėje išsinešiau Džeinės tapatybės kortelę.

	Mudvi buvome panašios it tikros seserys.

	Pradėjau viską nuo pradžių.

	Kaip paaiškėjo, sėkmingai.

	Šypsodamasi įjungiu automobilio variklį ir pasuku į namus. Į naujuosius namus.

	Tikruosius namus.

	– Kurią suknelę apsivilkti? – klausiu Edžio.

	Jis dirsteli į drabužiais apklostytą lovą. Suknelės trys: paprasta tiesaus kirpimo kreminė, kiek seksualesnė juoda ir trečia, užsisakyta iš „Pietų vilų“, tamsiai violetinė trumparankovė, papuošta apvaliakrašte, žaliais lapeliais išsiuvinėta apykakle. Ši suknelė kur kas elegantiškesnė nei man įprastos, bet magėjo pamatyti, kokius drabužius kūrė Bėja. Negana to, smalsu, ar Edis atpažins buvusios žmonos stilių. Ką pasakys atpažinęs?

	Tačiau jei ši suknelė jam ir pažįstama, neišsiduoda. Linkteli į kreminę:

	– Man patinka ši.

	Į pirmąjį kokteilių vakarėlį užmiesčio klube iškeliauju lyg aukojimui paruošta nekalta mergelė. Suknelė, taip puikiai atrodžiusi ant pakabo, man kiek per ilga, palankas plaikstosi apie kelius, aukšta apykaklė kone remiasi į skruostus ir suteikia veidui gelsvą atspalvį.

	Birmingamo užmiesčio klubas įkurtas gražiame, skoningai dekoruotame Tiudorų stiliaus name – šis dunkso plačios žalios pievelės pakraštyje, senų medžių apsupty. Žingsniuodama taku žvalgausi į akmenines ir medines sijas, į pro langus besiliejančią šviesą. Priglundu prie Edžio. Mudu lankėmės prašmatniuose restoranuose ir bažnytiniuose renginiuose, bet dabar jaučiuosi lyg turėsianti laikyti egzaminą, kuriam nesu iki galo pasirengusi.

	Vasaros vakaro oras karštas ir slogus – lyg kvėpuočiau pasilenkusi tiesiai virš drėkintuvo, – tačiau gėlės, susodintos masyviuose vazonuose prie laukujų durų, žydi ryškiausiais rausvais žiedais. Viskas čia pulsuoja energija ir gyvybingumu.

	Išskyrus į salę besirenkančius svečius.

	Jie atrodo lyg žmonių, sutiktų Mauntin Bruke ar metodistų bažnyčios aukcione, klonai: kiek pasipūtę kostiumuoti vyriškiai, nuostabiomis ryškiaspalvėmis suknelėmis apsitaisiusios moterys, kurių plaukai ne šiaip sau šviesūs ar rudi, bet tviska tūkstančiais abiejų spalvų atspalvių, sukurtų brangiai apmokamų plaukų stilistų rankomis.

	Šioje patalpoje žėrinčių papuošalų vertė turbūt prilygsta kokios nedidelės šalies BNP. O gal ir visai nemažos valstybės.

	Palei sieną išrikiuoti stalai nukrauti maistu, salėje sukiojasi sumuštinukų padėklais nešini padavėjai, bet valgyti, regis, niekas nenori.

	O gerti? Taip, gėrimai čia liejasi laisvai.

	Nenuostabu, kad baras įrengtas salės vidury – lyg svečių traukos centras. Priėjusi artėliau suprantu, kad čia pilstomas tik aukščiausios klasės alkoholis.

	Prie juosmens prigludusi šilta Edžio ranka primena, kad ir aš čia turėčiau jaustis sava. Nusišypsau.

	Deja, matydama jį tarp visų šių vyrų, kurių žmonas taip įdėmiai stebėjau pastaruosius keletą mėnesių, darsyk prisimenu, kad Edis čia – lyg balta varna. Kitoks nei visi.

	– Ar norėtum ko nors išgerti? – paklausia jis.

	Linkteliu.

	– Baltojo vyno. Dėkui.

	Edis prasibrauna pro minią prie baro. Nejaukiai stypsau viena, sunėrusi rankas priešais save.

	– Džeine!

	Man grakščiai pamojuoja besišypsanti Emilė.

	Ji apsiveja man pečius laiba, įdegusia ranka ir nusiveda prie kokteilinėmis suknelėmis pasipuošusių moterų grupelės. Laukiu užplūstant triumfo ir pasididžiavimo savimi bangos – juk vos per keletą mėnesių iš šunų vedžiotojos transformavausi į vieną šių damų.

	Bet nejaučiu nieko panašaus. Iš tikrųjų, tenoriu grįžti namo.

	– Džeeeine, – nutęsia kiek įkaušusi Emilė, – jau visas pažįsti, tiesa?

	– Sveikos, merginos, – linksmai pasisveikinu. Merginos atsako šypsenomis.

	Dabar esu viena jų.

	– Mergyt, tavo suknelė nereali, – pastebi Lendrė. Ji apsirengusi labai panašiai, tad komplimentas veikiausiai skirtas ne tiek man, kiek sau pačiai.

	Jos riešą puošia siauras auksinis lankelis su nedideliu karuliu. Nejučia imu spėlioti: ar pavyktų nutraukti apyrankę Lendrei nuo rankos, jai to nepastebėjus?

	„Velnias, liaukis, – primenu sau. – Nebėra jokio reikalo užsiimti tomis nesąmonėmis. Vagystė prilygtų savižudybei. Tiesiog paklausk, iš kur Lendrė gavo tą apyrankę, ir nusipirk tokią pačią.“

	Tačiau ši mintis anaiptol ne tokia viliojanti, tad tik mosteliu ranka ir atsakau į pagyrimą:

	– Ak, dėkoju. Niekaip neapsisprendžiau, ką vilkėti, tad pasirinkau paprastumą.

	– Ar Edis čia? – parūpsta Emilei.

	Linkteliu, mosteliu sau už nugaros.

	– Pasiunčiau jį medžioti „Woodfort Reserve“, – paaiškinu, ir visos penkios moterys suklega keistu, nenatūraliu juoku, tarsi būčiau skėlusi kokį išties juokingą pokštą.

	Tiesą pasakius, pastaruoju metu Edis ėmė dažniau išgėrinėti; šiukšlių dėžė pilna tuščių butelių. Pasižadėjau nenuleisti nuo sužadėtinio akių, juolab kad jis šįvakar vairuoja.

	Suprantama, merginoms apie tai neužsimenu.

	Tačiau Kerolaina kažką išgirsta mano balse, nes gan pabrėžtinai tarsteli:

	– Vis dar negaliu patikėti, kad Tripas Ingremas nužudė žmoną ir jos geriausią draugę.

	Pro jos petį matau vyriškį, apsirengusį kur kas kasdieniškiau nei visi čia susirinkę. Jis pakelia fotoaparatą, spragteli. Kur spausdinamos tokios nuotraukos? Kam įdomu žiūrėti į pulkelį liežuvaujančių namų šeimininkių?

	– Turiu omeny, jis tebetvirtina esąs niekuo dėtas dėl... – Kerolaina prislopina balsą. – Dėl žmogžudysčių. Neabejotinai vyks teismas. – Ji nutyla, tada įsistebeilija tiesiai į mane. – Judviem dabar turbūt labai nesaldu.

	Mintis, kad būtent Tripas Ingremas gali man viską suknisti, velniškai siutina, bet sykiu atrodo. labai logiška. Taip elgiasi visi pasaulio tripai. Sušika gyvenimus tokioms kaip aš.

	– Meldžiamės, kad viskas baigtųsi laimingai, – galiausiai atsakau.

	Mano nuostabai, visos užsičiaupia, pritariamai sulinkčioja. Ana Greisė net priduria:

	– Amen.

	Maždaug dešimtą vakaro, linksmybėms tik įsisiūbavus, mudu su Edžiu nusprendžiame važiuoti namo. Žmonės girtėja, muzika garsėja, pavargstu šypsotis fotoaparatams.

	– Ar smagiai praleidai laiką? – parūpsta Edžiui.

	Esu tokia pavargusi, kad nė neapsimetinėju:

	– Nelabai.

	Edis prajunka, atsilaisvina kaklaraištį.

	– Suprantu. Tie žmonės neįtikėtini.

	Žingsniuojame prie automobilio, po padais gurgžda žvyras.

	– Ar daugiau negalvojai apie persikraustymą? – paklausiu, tada grįžteliu, pažvelgiu į jį. – Pamenu, Bėja norėjo, jog „Pietų vilos“ liktų Alabamoje. Bet gal galėtum įmonę parduoti? – Nutylu, sekundę išsigąstu nužengusi per toli. – Noriu pasakyti, mudu abu kilę ne iš šių kraštų. Galėtume kur nors pradėti viską nuo pradžių.

	Edis stabteli.

	– Norėtum išvažiuoti?

	Prieš keletą savaičių būčiau atsakiusi, kad ne, geresnių namų nei Tornfild Esteitsas nėra ir būti negali. Tačiau dabar, kai pamačiau tamsiąją svajonių vietos pusę, širdyje sukirbo abejonės.

	– Galbūt, – galiausiai atsakau. – Jei ir tu norėtum.

	Edis atlošia galvą, įsižiūri į dangų.

	– Būtų neblogai, – mąsliai sumurma.

	Tada vėl žengia prie automobilio, bet staiga sustoja kaip įbestas.

	– Kažką pametei, – pastebi ir pasilenkęs pakelia ant žvyro sublizgusį auksinį lankelį.

	– Oi, šitai. – Paimu Lendrės apyrankę, įsimetu į rankinę. – Ačiū.

	– Nerimauji? – paklausiu Edžio.

	Vinguriuojame stačia kalva nuo užmiesčio klubo. Trys taurės sauvignon blanc, išgertos nevalgius, atrišo man liežuvį. Vos girdimai burzgia automobilio variklis, kelias tuščias, tylą pertraukia tik švelnus Edžio atodūsis.

	– Dėl Tripo? – Jo delnas priglunda man prie kelio. – Negalėčiau pasakyti, kad man labai ramu, tas jau tikrai.

	Edis kilsteli ranką, atsisega viršutinę marškinių sagutę. Įsižiūrėjusi blausioje prietaisų skydelio šviesoje pastebiu sužadėtinio paakiuose tamsuojančius šešėlius, įdubas skruostuose.

	Palyčiu delnu jam koją.

	– Viskas bus gerai, – patikinu. – Dabar, kai Tripą suėmė...

	Edis pašaipiai prunkšteli, patraukia ranką, apgniaužia vairą.

	Įveikęs dar vieną vingį, tarsteli:

	– Tai anaiptol ne pabaiga. Laukia teismas, ten sugužės žurnalistai, liesis klausimai.

	Jis nutyla, papurto galvą.

	– Sumauta velniava, – burbteli.

	Prisimenu anądien kavinėje girdėtą Kembelės pasakojimą apie Edžio charakterį. Maisto tiekėjas suklydo, Bėja viską nuleido juokais, bet Edis.

	Ne.

	Ne, daugiau neleisiu sau mintyti apie tokius dalykus. Edis paprašė manęs juo pasitikėti, tad ir pasitikėsiu.

	– Mudu turime vienas kitą, – primenu jam.

	Edis žvilgteli į mane, veidas kiek sušvelnėja.

	– Aha, žinoma, turime.

	Jis nusišypso, pasilenkęs švelniai palyti lūpomis skruostą. Maloniai kvepia, kaip ir visada, tačiau prabangų rytietišką odekolono aromatą atskiedžia dūminis burbono dvelksmas, ir akimirksnį vaizduotėje žybteli toks ryškus Tripo paveikslas, kad vos nenusisuku.

	Tačiau Edis ir Tripas nesulyginami, negana to, mudu juk grįžtame iš vakarėlio, dėl Dievo meilės. Aišku, kad nuo Edžio mažumėlę trenkia alkoholiu. Tos trys baltojo vyno taurės, kurias išgėriau Emilės įkalbėta, irgi nebuvo bekvapės.

	Įsukame į namų keliuką. Žvelgiu į šviečiantį namą ir stebiuosi: ar kada nors apsiprasiu su mintimi, kad čia gyvenu? Visas šis įspūdingas namas – mano.

	Na, mudviejų su Edžiu.

	Grįžęs Edis įninka atsakinėti į vėlyvus elektroninius laiškus, o aš išgeriu dar vieną taurę vyno, tada nusprendžiu išsimaudyti. Negaliu atsidžiaugti ta didžiule vonia ir galimybe mirkti joje, kada beužsigeisčiau.

	Įėjusi į vonios kambarį išsineriu iš suknelės ir nerūpestingai numetu ją ant marmurinių grindų – na ir kas, kad drabužis kainuoja daugiau, nei kas mėnesį mokėdavau Džonui už kambario nuomą.

	Prie suknelės buvau priderinusi delninukę, kurioje telpa tik mobilusis telefonas, lūpdažis ir keletas mėtinukų – dabar dar ir Lendrės apyrankė. Bedėdama rankinę ant stalviršio staiga išgirstu čirpiant mobilųjį.

	Susiraukiu, ištraukiu telefoną. Nejau kas nors pastebėjo apyrankę? Kai dirsteliu į ekraną ir pamatau, kas atsiuntė žinutę, susuka skrandį.

	„Reikia pasikalbėti.“

	Tripas.

	Susmunku prie praustuvo, stebeiliju į žinutę. Ateina antra.

	„Suprasiu, jei pasiūlysi atsiknisti, bet aš to nepadariau.“

	„Kažkodėl jaučiu, kad tu manimi patikėsi.“

	Lukteliu tris sekundes, keturias. Telefonas vėl sudūzgia.

	„Tai reiškia, kad tau gresia pavojus.“

	– Džeine?

	Krūpteliu. Tarpduryje išdygsta Edis atrištu kaklaraiščiu.

	– Kas atsitiko? – Jis suraukia kaktą. – Išbalai it drobė.

	„Pasakyk jam, – paliepiu sau. – Melavai Edžiui dėl Džono, matei, kaip jis susikrimto, bent šito nenuslėpk.“

	– Padauginau vyno, – droviai paaiškinu. – Be to, Emilė ką tik šį tą parašė apie AK reikalus, – priduriu ir pamojuoju telefonu.

	Edis pakraipo galvą, meiliai šypteli.

	– AK. Svajoji apie persikraustymą, tačiau daraisi panaši į jas.

	– Pamatysi, tau patiks, – išspaudžiu lipšniausią šypseną.

	– Man patinki tu, – tarsteli Edis, ir mano šypsnys priblėsta, bet, laimė, vyras jau nusisukęs prie durų.

	– Ir tu man patinki, – atsakau.

	Tada parašau žinutę Tripui.

	„Kada susitinkam?“

	Pobūvis vyksta sename Birmingamo viešbutyje „Tutweiler“. Bėja visada juo žavėjosi. Kai vos prieš pusmetį Blanša čia atšoko vestuves, Bėja suprato tiesiog privalanti šiame viešbutyje surengti ir kokią savo šventę.

	Progos ilgai laukti netenka – išleidžiama nauja „Pietų vilų“ kolekcija, negana to, kompanija pradeda viešą akcijų platinimą. Bėja mėnesių mėnesius planuoja kiek vieną renginio smulkmenėlę. Išaušus didžiajai dienai paaiškėja, kad rezultatas pranoko visus lūkesčius.

	Pokylių salė išpuošta „Pietų vilų“ kūriniais, ant kiekvieno stalelio tviska sidabrinis obuolys, krištolinis paršelis ar languotu kaspinu dekoruota pūsto stiklo vaza. Stilinga ir elegantiška, sykiu nuoširdu ir miela – tokia yra kelerius metus puoselėjamo prekės ženklo esmė.

	Bėja ir pati stengiasi įkūnyti savo prekės ženklą: dailiai pasiūta suknelė pribloškiamai brangi, tačiau ne pernelyg prašmatni, papuošalai santūrūs.

	Blanša apsivilko ilgą juodą suknelę, apsikarstė deimantais ir aiškiai persistengė. Bėja piktdžiugiškai stebi draugę, it balta varna šmirinėjančią erdvėje, kurią pati ir atrado.

	Vakaras klostosi puikiai, ji – tobula pobūvio šeimininkė. Tiesa, žvelgdama į salėje vaikštinėjančias poras Bėja sumoja, kad iki visiškos tobulybės jai šio to trūksta. Partnerio. Lydėdama akimis Tripo parankėn įsikibusią Blanšą, Bėja nusistebi, kodėl ligi šiol nesusimąstė apie romantiškąją gyvenimo pusę.

	Suprantama, taip nutiko veikiausiai dėl to, kad jos mintys sukosi apie kur kas svarbesnius dalykus; baigusi koledžą Bėja visa galva pasinėrė į „Pietų vilų“ pasaulį. Deja, trūkumas ima darytis nebepakeliamas, tad, akivaizdu, atėjo metas ko nors dėl to imtis.

	Bet ne šįvakar.

	Šis vakaras skirtas jai, jos sėkmei. Stebuklui, kurį Bėja sukūrė iš nieko.

	Pobūvyje dalyvauja ir jos motina, vilki mėtų žalumo suknelę; Bėja pati ją išrinko, mat pamanė, kad atspalvis puikiai derės prie švelnaus motinos plaukų raudonio. Deja, dabar supranta klydusi -spalva tik pabrėžia liguistą odos gelsvumą, moters veidas atrodo pavargęs ir suglebęs.

	– Mama, gal norėtum pailsėti savo kambaryje? – tyliai paklausia Bėja.

	Motina sėdi prie stalelio, šalia alkūnės spindi buteliukas su gazuotu mineraliniu vandeniu. Visam personalui griežtai prisakyta neduoti poniai Meison nė lašelio alkoholio; nurodymų, regis, paisoma.

	– Ne, – švelniai atsisako mama ir virpančiais pirštais atmeta plaukus.

	Ji irgi pasipuošusi deimantais. Brangakmeniai ne tokie įspūdingi kaip Blanšos ir, sprendžiant iš blausaus švytėjimo, senokai nevalyti. Bėja per vėlai susizgrimba pamiršusi padovanoti mamai naujų papuošalų, ką nors iš „Pietų vilų“.

	– Labai tavimi didžiuojuosi, meškute Berta, – nusišypso mama.

	Bėja nė nesivargina jos pataisyti. Šįvakar ji pagaliau paliko praeitį už nugaros, atgimė naujutėlė ir švytinti kaip ką tik nukalta moneta.

	Likusią vakaro dalį ji praleidžia bendraudama su svečiais, tačiau paaiškėja, kad tai buvo klaida. Reikėjo nenuleisti akių nuo motinos, reikėjo varu nuvaryti ją į kambarį.

	Deja, Bėja susivokia per vėlai – tik užlipusi ant pakylos padėkoti visiems susirinkusiems, palaikiusiems „Pietų vilas“ kelyje į sėkmę. Palaikiusiems ją.

	– “Pietų vilos“ – tai šeima, – iš garsiakalbių aidi Bėjos balsas. – Šios kompanijos sėklelę atsinešiau iš savo šeimos – iš senovinių motinos daiktų, močiutės skiautinių antklodžių, sunkių viskio taurių, kurios taip patiko mano tėvui.

	Minia mandagiai nusijuokia, Bėja įsikimba į pakylos kraštelį. Tėvui nė velnio nerūpėjo, iš kokio indo plempti alkoholį, svarbiausia, kad tas nesibaigtų. Ji niekada nematė močiutės, o visi bent kiek vertingesni motinos daiktai buvo išparduoti Bėjai dar nė negimus.

	Žinoma, istorijos iš piršto laužtos, bet Bėja meluoja taip ilgai, kad nė nesusimąsto, jog motina gali paneigti jos prasimanymus. Kodėl mama turėtų prieštarauti, juk tas melas leidžia jai gerti, kiek telpa, ir apsipirkinėti prašmatniuose „Neiman Marcus“ prekybcentriuose.

	Bėja nujaučia, kas atsitiks, sekundę anksčiau, nei tai prasideda; nuo to tik blogiau, nes katastrofos sustabdyti nebeįmanoma. Ji mato motiną, ši pakyla nuo kėdės, susverdėja, stovi siūbuodama ant netvirtų kojų. Bėjai sugniaužia gerklę, širdis nusirita į kulnus.

	– Berta, dėl Dievo meilės, apie ką tu čia kalbi? – šūkteli mama. Garsūs, tegu ir neaiškiai išvograuti žodžiai nusklendžia virš minios.

	Į ją atsigręžia kelios galvos. Bėjai kniosteli, kad niekas iš čia susirinkusiųjų – niekas, išskyrus Blanšą, – nežino jos tikrojo vardo.

	– Jos tėvas nebūtų atskyręs burbono taurės nuo alaus butelio, – linksmai pliauškia ponia Meison, lyg viso labo pasakotų kokį juokingą anekdotą, o ne griautų viską, ką dukteriai pavyko sukurti.

	Autentiškumas. Šį nelemtą madingą žodelytį jie naudoja visose savo reklamose; deja, nedaug trūksta ir motina viską sušiks.

	– O jos močiutė Francis mirė dar prieš...

	Įvykiai klostosi lyg sulėtintame filme. Mama atsigręžia į prie jos stalelio sėdinčius žmones, tą akimirksnį priekin žengia padavėjas, aukštai iškėlęs padėklą su šampano taurėmis. Ne paprastomis, bet, suprantama, iš „Pietų vilų“ – nedidelėmis persikų puselių formos taurėmis, papuoštomis stikliniais lapais.

	Susidūrimas beveik primena piruetą. Beveik. Mama užmina ant suk ne lės palanko, padavėjas stengiasi ją sugauti ir sykiu neišmesti padėklo.

	Lydima dūžtančio stiklo garsų ponia Meison drebiasi ant grindų, padavėjas galiausiai meta padėklą šalin ir nerangiai pritūpęs čiumpa ją už alkūnės.

	Motina kvatojasi.

	Ant riešo išsiskleidžia raudona dėmė, mama, nekreipdama dėmesio į nustėrusią Bėją, patrina delną į suknelę.

	– Jergutėliau! – vėl nusijuokia.

	Jos veidas išraudęs, bet Bėja neįstengia žengti nė žingsnio, negali prisiversti pereiti pokylių salės, įsitikinti, ar mamai viskas gerai, padėti jai atsikelti.

	Tai padaro Blanša.

	Po kelerių metų Bėja labai aiškiai prisimins, kaip Blanša padėjo jos mamai atsistoti, kaip vapėjo kažką apie senus kilimus, naujus batus, išsigalvojo aibę įvairiausių pateisinimų, tarsi niekam nebūtų buvę skausmingai aišku, kad jos motušė girta kaip pėdas.

	Tik kai Blanšos žvilgsnis nukrypsta į ją, Bėja vėl atgauna judėjimo dovaną. Ji nužingsniuoja prie tųdviejų ir kreivai vypsodama paima motiną už kitos parankės.

	– Veskime ją viršun, – tarsteli.

	Motušė, tebesišypsanti, klejojanti palaimingame alkoholio ir dar dievaižin ko rūke, leidžiasi išvedama iš salės kaip vaikas.

	Vėliau jiedvi su Blanša sėdi Bėjos apartamentų svetainėje. Blanša gurkšnoja vyną, tačiau Bėja geria vandenį iš buteliuko. Dabar net alkoholio kvapas kelia jai pasišlykštėjimą.

	– Kodėl nesakei, kad padėtis tokia prasta? – parūpsta Blanšai.

	Ką gi Bėja galėtų atsakyti? Kad pati nenumanė, kaip viskas pakriko? Tai melas. Kad nenorėjo, jog kas nors sužinotų, kaip viskas yra iš tikrųjų?

	Tai panašiau į tiesą, tačiau ją pripažinti pernelyg sunku, pernelyg gėdinga ir skausminga, tad Bėja tik patraukia pečiais.

	– Buvau tokia užsiėmusi, pastaruoju metu skyriau jai per mažai dėmesio. Visad žinojau, kad mama mėgsta vakarais išgerti po kokteilį, bet kad šitaip...

	Bėja nutaiso sumišusį žvilgsnį; galėtum pamanyti, kad jai niekada nė nedingtelėjo, jog motina gali prisigerti ir pridaryti gėdos. Lyg nebūtų pratusi prie to dar vaikystėje.

	– Gal jai reikia pagalbos? – pasvarsto Blanša.

	Ji kilsteli taurę, ketina gurkštelėti dar vyno, tada persigalvoja, įsižiūri į gėrimą; regis, susivokia, kad mintys apie gydymą nuo alkoholizmo, mėgaujantis pinot grigio, gali nuskambėti dviprasmiškai.

	– Grįšiu į Kalerą, – galiausiai nusprendžia Bėja ir garsiai taukšteli vandens buteliuką ant stalviršio. – Pasirūpinsiu ja, padėsiu grįžti į teisingą kelią.

	Blanša suraukia kaktą.

	– Ar esi tikra, kad. – prasižioja ji, bet Bėja tik numoja ranka.

	– Žinau, ko jai reikia.

	Niekas nepažįsta Bėjos motinos geriau nei pati Bėja.

	 

	Kai pasimylėjom, Edis nesirodė veik visą savaitę.

	Tiesą pasakius, nelabai dėl to nustebau. Žinojau, kad viską sušikau užsiminusi apie pasitikėjimą; deja, dienoms bėgant pradėjau spėlioti, ar neišmušė toji valanda. Gal Edis nusprendė nebe-pildysiąs mano maisto atsargų, paliksiąs mane čia mirti iš bado.

	Mintijau ir mintijau apie skeletą, liksiantį tįsoti šioje patogioje lovoje tarp baltų patalų, apie naują šeimą, kada nors įsikraustysiančią į šį namą ir rasiančią mane čia. Gal pavirsiu šmėkla. Gal vaidensiuosi šiuose namuose amžinai, vaitosiu palėpėje.

	Pardavusi motinos namą, tą, kuriame ji išleido paskutinį atodūsį, spėliojau, ar jos dvasia pasiliko ten, ar tebeklaidžioja anais koridoriais.

	Šiandien Edis sugrįžo.

	Atnešė maisto ir knygų, sakytum, panūdęs išpirkti kaltę. Bandžiau atspėti, ar jis atėjo dėl sekso, o gal graužiamas sąžinės, kad taip ilgai nesirodė, tačiau jo veidas buvo neperprantamas.

	Jis tiesiog stovėjo, regis, ištisą amžinybę ir žiūrėjo į mane, sėdinčią ant lovos, sulaikiusią kvapą.

	Tada puolė per kambarį, sudejavo it išbadėjęs, suspaudė mane glėbyje ir pabučiavo taip godžiai, kad lūpos prisiplojo prie dantų, o burnoje pajutau kraujo skonį.

	Planas išdegė. Pavyko jam priminti, ką mes vienas kitam reiškėme. Kuo vėl galėtume būti. Edis sugrįžo net ir po mano žioplystės ir tebegeidžia manęs.

	Ir aš jo geidžiau. Taip pat smarkiai, taip pat karštai.

	Nepaisant visko.

	Ką, velniai rautų, man dėl to daryti?

	 

	vasaris, septyni mėnesiai po blanšos mirties

	 

	Šiandien Edis elgėsi kitaip.

	Pati nežinau, kodėl ar kaip tai supratau, bet buvo aišku, kad kažkas negerai. Jis vėl atrodė it nesavas, sakytum, prastai išsimiegojęs, ir pirmąkart po daugelio savaičių mudu nesimylėjome. Edis tiesiog numetė maisto produktus bei vandenį ir burbtelėjo turįs eiti.

	Ant marškinių tamsavo kraujo dėmelė. Tik viena, ant rankogalio. Ant riešo raudonavo įdrėskimas.

	Paklausiau, kas atsitiko, bet Edis sumurmėjo, kad tai menkniekis.

	Tačiau man į akis nepažvelgė.

	Seku Edžio nuotaiką lyg oro prognozę. Nekenčiu savęs dėl šito. Reikalai klostėsi puikiai, planas veikė, Edis jau buvo bepradedąs manimi pasitikėti. Ir štai jis vėl šaltas it ledas, numeta maistą ir išeina nė nestabtelėjęs persimesti žodeliu kitu.

	Kaskart atėjęs atrodo vis geriau. Panašus į save.

	Rodos, kad pabaisa, kurią regėjau prie Smito ežero, pamažėle atvirsta į tą Edį, kurį įsimylėjau, už kurio ištekėjau.

	Dabar jis kur kas labiau pasitiki savimi. Kas pasikeitė?

	Mergina.

	Žinoma, atsirado mergina.

	Edis man nieko nepasakojo, bet esu dėl to tikra.

	Šiandien, pirmąkart po anos baisios nakties, jis atrodo beveik kaip tas Edis, kurį pažinau Havajuose. Gražus. Pasitikintis savimi.

	Vargu ar toks pokytis įvyko pats savaime. Pažįstu Edį. Geriausiai jis atrodo tuomet, kai stengiasi ką nors sužavėti.

	Įdomu, kas ji. Ar ji iš mūsų kvartalo? Ar aš ją pažįstu? Bandau įsivaizduoti Edį su Emile, su Kembele ar su Lendre Koul, bet tai neįmanoma. Edžiui nepatiko nė viena jų; jis visada sakydavo, kad, palyginti su manimi, visos tos moterys – baisios nuobodos.

	Naktimis guliu lovoje ir stengiuosi įsivaizduoti ją – Edžio apžavėtą moterį.

	Ar ji jaunesnė už mane? Gražesnė?

	Ar žino, su kuo susidėjo?

	Šiąnakt Edis atėjo įkaušęs.

	To dar niekada nėra buvę.

	Negana to, jis ir man atnešė butelį vyno.

	Tiksliau tariant, tetrapaką, kuriame telpa trys taurės gėrimo. Jokių stiklinių butelių ir kamščiatraukių, bet vis dėlto. Taip seniai neragavau vyno, kad apkvaitau nuo vieno gurkšnio.

	Edis prisėdo ant lovos šalia manęs, uždėjo delną ant šlaunies, bet nė nemėgino imtis ko nors daugiau, kad ir kaip man to norėjosi.

	Geidžiau jo ir nekenčiau savęs už tai.

	„Su kažkuo susitikinėji, tiesa?“ – nebeištvėriau.

	Alkoholis suteikė man drąsos paklausti.

	Alkoholis suteikė jam drąsos atsakyti.

	„Taip.“

	Tikėjausi šito, bet žinia pribloškė, smogė it tikras antausis.

	Man užgniaužė kvapą.

	„Kas ji?“

	Edžio akys apsiblausė, žvilgsnis nuklydo į šoną, ranka nuslydo nuo šlaunies.

	„Tu jos nepažįsti“, – tepasakė.

	Tada švelniai pakštelėjo man į smilkinį ir išėjo. Dabar guliu ir laistau pagalvę ašaromis.

	Turėčiau raudoti iš baimės. Jei Edis susitikinėja su kita, kiek ilgai jis dar laikys mane čia? Savaime suprantama, dabar esu jam didžiulė našta.

	Bet aš nebijau.

	Aš... pykstu.

	Kenčiu.

	Pavydžiu.

	Ji vardu Džeinė.

	Tiek pavyko išpešti.

	Kai Edis šiandien peržengė kambario slenkstį, buvau ką tik išėjusi iš dušo. Grynas sutapimas – neįmanoma nuspėti, kada jis pasirodys, – bet viskas susiklostė labai parankiai.

	Kai tik jis pamatė mane, apsisupusią rankšluosčiu, patam-sėjusiose akyse suspindo alkis. Lyg niekur nieko paleidau rankšluostį ant grindų, ištiesiau rankas.

	Pasimylėjęs Edis buvo toks, koks visada būna po sekso, – labiau atsipalaidavęs, pažeidžiamesnis.

	Paprastesnis.

	„Kokia ji?“ – paklausiau.

	Jis nė nesusimąstęs klustelėjo:

	„Džeinė?“

	Džeinė.

	Jos vardas Džeinė. Paprastas, nuobodus vardas. Ar ir ji – paprasta ir nuobodi?

	„Ji... – prasižiojo Edis ir staiga užsičiaupė. Susivokė galvojąs apie ją mano lovoje. Veidu perbėgo kaltės šešėlis. – Ji – kitokia nei tu“, – galiausiai atsakė.

	Įdomu, ką turėjo galvoje.

	Bet užvis labiausiai man knieti daugiau sužinoti apie tą merginą.

	Ar ji šiuo metu mano namuose? Ar galvoja apie mane, nelaimėlę velionę Edžio žmoną?

	Ar nekenčia manęs?

	Aš nekęsčiau.

	 

	balandis, devyni mėnesiai po blanšos mirties

	 

	Tas sumanymas su lova buvo išties kvailas. Smalsavau, ar ji išgirs, ar Džeinė, būdama ten kažkur apačioje, išgirs. Norėjau jai priminti, kad visa tai – namas, vyras – tebepriklauso man.

	Kiek vėliau atėjo Edis ir paklausė:

	„Ar tai tu triukšmavai?“

	Išskėčiau rankas kviesdama apžiūrėti kambarį, apžiūrėti mane.

	„Kaip būčiau galėjusi?“- nusistebėjau.

	Edis papurtė galvą.

	„Tiesa“, – murmtelėjo ir jau buvo beišeinąs.

	Paėmiau jį už rankos.

	Jis pasiliko.

	 

	gegužė, dešimt mėnesių po blanšos mirties

	 

	Laikas nenumaldomai bėga, o mano sveikas protas pamažėle blausiasi. Ar gali būti, kad mudvi su Blanša pradingome prieš tiek daug mėnesių? Kodėl aš vis dar čia?

	Retsykiais atrodo, kad mano vyras grįžo. Būna rytų, kai prabundu įsitikinusi, kad šiandien Edis pasakys, jog viskas baigta, galiu iš čia išeiti, – o tada prisimenu ją.

	Dabar jau daug ką žinau apie Džeinę. Ji užaugo pas globėjus Arizonoje. Su Edžiu susipažino vedžiodama kvartalo gyventojų šunis, tačiau tuo metu gyveno Senter Pointe su kažkokiu nuokvaka. Džeinės plaukai rudi, kaip ir maniškiai, bet keliais tonais šviesesni. Regis, ji miela ir įdomi mergina.

	Ir jai tik dvidešimt treji.

	Dvidešimt treji.

	Kai Edis kalba apie Džeinę, jo veidas sušvelnėja. Tokio žvilgsnio anksčiau nesu mačiusi. Edis į mane žvelgdavo alkio, pykčio, susižavėjimo kupinomis akimis, bet švelnumo jose nebūdavo.

	Ką tai reiškia? Ar jis ją myli?

	Ar Edis tebemyli mane?

	Man atrodo, kad aš vis dar jį myliu. Nepaisydama nieko.

	 

	birželis, vienuolika mėnesių po blanšos mirties

	 

	Ir vėl susimoviau.

	Šiandien buvo atėjęs Edis. Pabučiavo mane, pasiguldė į lovą ir pamylėjo. Negalėjau liautis mintijusi, kad dabar jis grįš apačion, pas Džeinę, tad išpyškinau ilgas savaites ramybės nedavusį klausimą:

	„Ar sunku gyventi su nauja mergina, kai palėpėje slepi žmoną?“ Edis rengėsi, nugaros raumenys įsitempė.

	Verčiau jau būčiau prikandusi liežuvį.

	Nebegalėjau ilgiau tylėti.

	Jis pažvelgė į mane ir tarė:

	„Ar tikrai nori, kad susimąstyčiau apie šiuos nepatogumus, Bėja? Nejau nori, kad imčiau galvoti, kaip išspręsti šią problemėlę?“ Tai taręs išėjo.

	EINA ŠIKT.

	Jau dienų dienas jo nemačiau. Ar Edis paliko mane numirti? Išties paprastas „problemėlės“ sprendimas.

	Jam.

	Man viskas kur kas sudėtingiau.

	Turiu sukaupusi nedideles maisto ir vandens atsargas, dalį jų paslėpiau po lova. Liguistai jas skaičiuoju, nors suprantu, kad nederėtų to daryti.

	Tačiau neįsivaizduoju, ko dar galėčiau imtis. Tai vienintelis dalykas, kurį šiuo metu kontroliuoju.

	Šiandien Edis grįžo. Po keturių dienų. Taip nudžiugau jį išvydusi, kad puoliau į glėbį, kvėpiau jį į save. Edis tvirtai mane apkabino, įsikniaubė į plaukus, murmėjo mano vardą.

	Ir jis manęs ilgėjosi. Bet ar to pakanka?

	 

	liepa, metai po blanšos mirties

	 

	Tai paskutinis įrašas. Edis prausiasi duše, reikia skubėti.

	Džeine, žinau, kad rasi šią knygą. Edis tavimi rūpinasi, gerbia tave, o tai reiškia, kad esi ne iš kelmo spirta. Įdėsiu knygą į jo švarko kišenę. Dabar pernelyg šilta, nulipęs apačion Edis švarko nesivilks, tad viliuosi, nė nepajus, kad kišenėje kažkas yra.

	Kad ir kaip būtų, turiu rizikuoti. Dėl savęs ir dėl tavęs, Džeine. Meldžiu. Meldžiu, rask šiuos užrašus. Meldžiu, rask mane. Nebegaliu čia likti.

	Esu viršuje. Eik koridoriumi iki galo, atsidaryk spintą. Nežinau durų kodo, bet manyčiau, kad jis toks pats, kaip ir namo prie ežero, mano gimtadienio data. Edis prastai įsimena skaičius.

	Džeine, maldauju tavęs.

	Išgelbėk mane. Gelbėkis pati.

	Prašau.

	 

	Bėjos vaikystė taip absurdiškai panėšėjo į pietietišką gotikinį romaną, kad kartkartėmis ji suabejoja, ar tik nebus visko prasimaniusi.

	Betgi ne, iš tikrųjų ji prasimanė kur kas blausesnę, nuobodesnę praeitį, blyškią Blanšos vaikystės kopiją. Taip tik geriau. Kam gi įdomūs pasakojimai apie pernelyg didelį namą vakarų Alabamos vidury ar apie smarkiai geriantį tėvą, kuris net ir įkaušęs pernelyg mitriai mosikuodavo kumščiais. Apie motiną, įjunkusią į degtinę ir klonazepamą dar tada, kai Bėja buvo tokia mažutė, kad vėliau nė neįstengė prisiminti, ar mama apskritai kada nors žaidė su ja ir skaitė knygeles.

	Suprantama, anuomet jos vardas buvo ne Bėja. Tais laikais ją dar vadino Berta. Berta Lidija Meison. Berta – tėčio mamos, Lidija – motinos mamos garbei. Berta visad manė, kad tėvai galėjo padaryti jai bent menkutę malonę ir sukeisti vardus vietomis. Lidija – kur kas geriau nei Berta.

	Tačiau tai buvo anaiptol ne blogiausias tėvų poelgis.

	Berta nė nebeprisiminė, kada tėvas jai sudavė pirmąsyk. Smūgiai tapo tokia neatsiejama vaikystės dalimi, kaip ir lova su baldakimu jos miegamajame ar siena vonios kambaryje su amžinai atsilaupiusiais tapetais. Smūgiai paprasčiausiai buvo kaip foninis triukšmas. Tėvas ją mušdavo girtas, piktas, o kartais, kaip Bertai atrodydavo, – tiesiog iš nuobodulio.

	Kitados Meisonų šeimoje pinigų netrūko; tėvas dar nebuvo spėjęs pamiršti sočios vaikystės, tad dabar itin aštriai juto nepriteklių. Jų namas buvo pastatytas daugmaž dvidešimto amžiaus trečiajame de šimtmetyje, tačiau, Bertai augant, pastatas tolydžio smego į raudoną Alabamos dirvožemį. Nebuvo už ką lopyti stogo; kai pro jį ėmė sunktis vanduo, kai viršutiniame miegamajame tikrąja to žodžio pras me ėmė pūti lubos, Bertos tėvai tiesiog uždarė kambario duris ir dėjosi nepastebį, kas dedasi.

	Berta išmoko pamoką. Kur kas paprasčiau uždaryti duris ir susikurti naują realybę.

	Ji lanko vietinę vidurinę mokyklą, nes mažame miestelyje kitų pasirinkimų nėra. Mokykla ne paprasta miesto vidurinė, o apygardos; tėvas dėl to niršta, bet Berta taip iki galo ir nesupranta, kodėl.

	Jos motina mokėsi privačioje internatinėje mokykloje netoli Birmingamo, Aivi Ridže. Ponia Meison dažnai prisimena tą vietą nelyg rojų žemėje, kur vaikštinėja dailios mergaitės languotais sijonėliais, dunkso raudono mūro pastatai, stūkso aukšti, seni medžiai.

	Berta prisėda prie mokyklos kompiuterio ir susiradusi internato nuotraukas pamato, kad jis dar gražesnis nei motinos pasakojimuose.

	Užvis lengviausia yra užpildyti anketą.

	Kur kas sunkiau gauti pinigų; jos tėvai turėtų pateikti prašymą, mokesčių deklaracijas, visokiausius suaugėliškus popierius, apie kuriuos Berta ničnieko nenutuokia. Bet mergaitė sumani ir išradinga, tad vieną vakarą, kai tėtušis nulūžta kambaryje, motinos primygtinai tebevadinamame svetaine, Berta pašniukštinėja jo rašomojo stalo stalčiuose.

	Popieriai suversti kaip pakliūva, bet ji randa, ko reikia. Baigianti septintą klasę Berta rankose laiko laišką, pranešantį apie priėmimą į mokyklą ir visas išlaidas padengsiančią stipendiją, kurią ji gaus iki mokslų pabaigos, jei tik mokysis aukštesniuoju lygiu.

	Dar niekada tėvas nebuvo taip prilupęs Bertos, kaip tą vakarą, kai paaiškėjo, ką ji padariusi. Vėliau mergaitė guli lovoje, liežuviu lytėdama tvinkčiojantį dantenų lopinėlį, kur būta danties, bet skausmas – niekis. Buvo verta, nes šis skausmas reiškia gelbėjimosi plaustą, nunešiantį Bertą toliau nuo skęstančio šeimos laivo.

	Štai tada viskas ir ima keistis. Aivi Ridžas atveria Bertai naują gyvenimą, padovanoja pažintį su Blanša, bet užvis svarbiausia -sukuria naują asmenybę, merginą, apie kurios egzistavimą ji lig šiol nė nenutuokė. Merginą, gebančią pakeisti savo likimą.

	Pirmąją mokslo metų dieną plieskia neįtikėtinas karštis. Berta jaučia, kaip prakaitas tvenkiasi liemenėlėje ir virvena nugara. Nosį pakutena pudra kvepiančio dezodoranto dvelksmas, vaizduotėje staiga iškyla siaubingas reginys: gelsvos drėgmės dėmės, tamsuojančios naujutėlės baltos palaidinės pažastyse.

	Berta panūsta pasižiūrėti, bet jei kas nors ją pamatys? Tada pečius prislėgtų ne tik sunki nuosavo vardo našta; tada ji taptų „Berta, kuri apžiūrinėja savo pažastis“.

	Ne, geriau jau vaikščioti su prakaito dėmėmis nei su tokia pravarde.

	Mokinių miestelis nuostabus: čia dunkso mūriniai pa statai, želia sodriai žalia žolė. Kambarys ne itin prašmatnus – linoleumu išklotos grindys, dvi paprastos viengulės lovos subraižytais mediniais rėmais, – tačiau Berta vis vien pasijunta kaip rojuje, toli nuo namų, toli nuo tėvų. Nė už ką iš čia nebeišvažiuos.

	Su Blanša jiedvi susipažįsta pačią pirmąją dieną. Blanša nėra Bertos kambario draugė – kartu mergaitės įsikurs vėliau, – bet gyvena tame pačiame bendrabutyje ir pati nusprendė būti naujokių globėja.

	Neįtikėtinai švelnūs Blanšos plaukai vilnija nugara tobulai glotniomis ir žvilgančiomis kavaspalvėmis bangomis. Ir Bertos plaukai rudi, bet ne tokio sodraus atspalvio, taip ir kviečiančio ištiesti ranką ir palytėti.

	– Berta? – perklausia Blanša ir suraukia noselę.

	Berta jaučia, kaip ima kūprintis, pečiai atsikiša į priekį, nugara sulinksta. Šitaip ji gūžėsi tūkstančius kartų. Jei tik būtų pavykę susiriesti į mažutį kamuoliuką, tėvai būtų išvis jos nepastebėję.

	Tačiau Blanša palyti delnu jai petį, neleidžia sukumpti.

	– Ne, – sako ji. – Taip nieko nebus. Ar neturi kokios pravardės?

	Berta kaip gyva neturėjo jokios pravardės, mat ir draugių, kurios būtų ją kaip nors pakrikštijusios, niekada neturėjo, o tėvai jos išvis niekaip nevadino.

	Blanša nusišypso, įdegusiame veide suspindi akinamai balti dantys.

	– Bėja, – paskelbia ji. – Skamba kur kas geriau.

	Bėja.

	Skamba ne abejotinai geriau. Šis vardas jai tinka.

	Bėja. Ji atsisėda tiesiau, pabando užbrukti plaukų sruogelę už ausies – taip pat nerūpestingai, kaip matė tai darant Blanšą.

	– Tobula.

	Taip ir yra.

	Per pa vasario atostogas Blanša pakviečia Bėją paviešėti jos šeimos namuose Orindž Biče. Bėja niekada nėra buvusi paplūdimyje, bet, vos tik pirštai įsirausia į baltas it cukrus smilteles, širdis apsąla iš meilės. Čia ir tik čia ji norėtų būti, mėgautis plaukus kedenančiu vėju, kulkšnis glamonėjančiu sūriu vandeniu.

	Blanša juokiasi, apsiveja ranka draugei liemenį.

	– Taip, čia gražu, bet tai viso labo Orindž Bičas, – tarsteli ji.

	Staiga Bėja nusigąsta, kad džiūgauja pernelyg atvirai, pernelyg audringai. Kaimietė mieste ir panašiai.

	Bet tada Blanša aptaško ją vandeniu, pūkšteli į bangas ir nuplaukia, palikusi Bėją vieną.

	Bėjos tėvas miršta priešpaskutiniais mokslo metais.

	Ji nenuvažiuoja į laidotuves.

	Vėliau sulaukia balso žinutės iš motinos; ši kaip niekad blaivi. Užuot rėkusi, vos apversdama liežuvį vogravusi kaltinimus, kalba gražiai. Netgi meiliai. Vadina dukterį „meškute Berta“ – Bėjos nekenčiama, bet tik vaikystėje girdėta pravarde. Motina nori, kad Bėja vasarą grįžtų namo. Dabar, kai tėvo nebėra, norėtų viską ištaisyti.

	Kvietimas neįtikėtinai vilioja.

	Tačiau Blanša primena Bėjai, kad ji motinai ničnieko neskolinga.

	Pasakodama draugei apie praeitį, kai kurias detales Bėja nutylėjo; nenorėjo atskleisti, koks gėdingas buvo jos gyvenimas, koks niūrus. Bet Blanša nėra kvaila, pati šį tą suprato.

	– Neprivalai ten grįžti, – sako ji.

	Bėja sėdi ant lovos ir išsiblaškiusi krapštinėja plastikinio telefono dėklo kraštelį.

	– Kažkur reikės gyventi vasarą, – sumurma.

	Blanša nusišypso, ištraukia iš draugės rankų telefoną.

	– Važiuojam pas mane. Vietos turime per akis, bus smagu!

	Bėja neatsistebi, kaip lengvai Blanšai išsprūsta toks kvietimas, lyg savaime suprantamas dalykas, nors taip toli gražu nėra. Blanšai viskas taip paprasta – ji gali priglausti Bėją po savo namų stogu visai vasarai ir niekas dėl to nesuks galvos, niekas nepamanys, kad viešnia tik ras vargas.

	Tad Bėja sutinka ir praleidžia geriausią vasarą gyvenime.

	Vėliau, klausydamasi balso žinutės, kurioje girtutėlė motina klykauja apie nedėkingas dukteris, Bėja supranta pasirinkusi tinkamai.

	Ir net jei tada dar būtų abejojusi dėl sprendimo teisingumo, būtų tuo įsitikinusi vasaros pabaigoje, sėdėdama ant didžiulės Blanšos lovos su baldakimu, išpuoštos nėriniais ir visų įmanomų žalumos atspalvių pagalvėlėmis.

	Blanša šypsodamasi užsega Bėjai ant kaklo plonytę grandinėlę su sidabriniu pakabuku – raide B – ir pašvytuoja jai prieš veidą kaip du vandens lašai panašiu papuošalu.

	– Mudvi derame viena prie kitos, – paskelbia.

	Bėja balažin kodėl staiga susigraudina.

	Jiedvi nesiskiria iki pat mokslų pabaigos, Bėja ir Blanša, Blanša ir Bėja.

	Retkarčiais jas net pavadina BėBė. Bėja džiaugiasi, tačiau jai kartais dingteli, kad Blanšai tai visai nepatinka.

	Laišką apie priėmimą į koledžą Bėja gauna keliomis dienomis vėliau nei Blanša; ji stačiai savame kailyje netveria iš jaudulio, tad, vos tik Blanša po pamokos įžengia pro duris, pašoka nuo lovos ir suspinga:

	– Įstojau!

	Blanša nusišypso ir kiek suglumusi paklausia:

	– Kur?

	Bėja kvatojasi, kumšteli jai į petį.

	– Aišku, kad į Birmingamo ir Pietų koledžą! – sukrykščia ir tik po minutėlės susigaudo, kad šypsena draugės veide išblėsusi.

	– Vaje, – vangiai atsiliepia Blanša.

	Bėjai staiga kniosteli, kad ji suklydo, kažkaip viską sumovė, tik dar nežino, kaip.

	– Maniau, nudžiugsi, – sako. – Tik, aišku, kažin ar mudvi ten įkurdins tame pačiame kambary.

	Tai tarusi nusijuokia, norėdama pa rodyti, kaip kvaila būtų jiedviem kartu apsigyventi – na tai kas, kad būtent to ji ir tikisi.

	Blanša sukikena, bet juokas, kaip ir šypsena, netik ras.

	– Turbūt tiesiog maniau, kad studijuosi Rendolfo ir Meikono koledže, jei jau ten įstojai, – tarsteli ji, prisėdusi ant savo lovos krašto. – Juk nė vieno iš mūsiškių ten nepriėmė. Manęs irgi.

	Štai todėl Bėja ir nenorėjo važiuoti į tą koledžą. Prašymą ten mokytis ji pateikė tik sekdama Blanšos pavyzdžiu, tačiau sėkmės nesitikėjo. Kai Bėją priėmė, o Blanšos ne, ji irgi atsisakė pasiūlymo.

	Tačiau dabar Bėja įsistebeilija į bičiulę.

	– Tai... tu. nori, kad mokyčiausi Rendolfo ir Meikono koledže? – išlemena.

	Blanša atsidūsta, persibraukia plaukus šepečiu. Dabar jie šviesesni ir trumpesni, tesiekia ausų lezgelius. Bėjos manymu, tamsūs plaukai draugei tiko labiau, tačiau ji užtikrino, kad ir su tokia šukuosena Blanša atrodanti puikiai.

	– Tiesiog pamaniau, kad gal atėjo metas mudviem... pasukti savo... keliais, supranti? – sako Blanša ir sutinka Bėjos akis veidrodyje. – Amžinai BėBė nebūsim.

	Bėja pirmąkart pastebi, kad Blanša nebesegi grandinėlės su B pakabučiu. Gal jau prieš kelias savaites ją nusiėmė, tik Bėja neatkreipė dėmesio.

	Jos pačios pakabutis stačiai svilina odą.

	– Žinoma, – susijuokia Bėja. – Esi teisi. Būtų kvaila.

	Draugei aiškiai pa lengvėja; ji padeda plaukų šepetį, atsigręžia ir nuoširdžiai nusišypso.

	– Žinojau, kad suprasi.

	Taigi Blanša išvažiuoja mokytis į Birmingamą, o Bėja studijuoja Rendolfo ir Meikono koledže. Ryšys nenutrūksta, draugės susirašinėja feisbuke ir trumposiomis žinutėmis, tačiau Bėja į Birmingamą negrįžta. Trečiais studijų metais ji atlieka praktiką interjero dizaino įmonėje, baigusi koledžą išvažiuoja į Atlantą, o dar po dvejų metų, susipažinusi su naujais žmonėmis ir jų padedama, įkuria „Pietų vilas“.

	Su Blanša jiedvi nesimato, kol abiem sukanka dvidešimt šešeri. Tada – pagaliau! – Bėja grįžta į Alabamą, nė nepasivarginusi apie tai pranešti motinai.

	Bėja ir Blanša vėl susitinka Faiv Pointse; baras pernelyg triukšmingas, gėrimai pernelyg brangūs, bet Bėja džiaugiasi vėl būdama Birmingame, vėl matydama Aivi Ridžo merginas. Ir Blanšą.

	Jei tarp jųdviejų ir būta kokio nejaukumo, jis išgaruoja pirmą susitikimo akimirksnį. Blanša džiaugsmingai suspinga ir išskėtusi rankas suspaudžia Bėją glėbyje.

	Jos plaukai dar trumpesni, kone nukirpti ežiuku; smulkiaveidei Blanšai tokia šukuosena tinka ir Bėjai dingteli, kad gal ir pačiai reikėtų pabandyti ką nors panašaus. Bet ne, kas tinka Blanšai, nebūtinai tiks Bėjai, be to, pastaruoju metu ji ir taip atrodo visai neblogai. Tą tik patvirtina Blanšos reakcija.

	– Kad tave kur! Jūs tik pažiūrėkit! – suklinka ji, pamačiusi bičiulę.

	Kitos merginos irgi smalsauja, kaipgi Bėjai pavyksta taip puikiai atrodyti, kas rūpinasi jos plaukais ir panašiai. Tačiau tiesa labai paprasta.

	Dabar Bėja turtinga.

	Aivi Ridže Bėjai stigo kitoms įgimto, turto ir padėties suteikiamo žavesio, tad, suprantama, dabar bendramokslėms ji atrodo pasikeitusi, dailesnė ir šaunesnė.

	Bet tikroji vakaro žvaigždė yra Blanša, mat ji išteka.

	Blanšos sužadėtuvių žiedas didžiulis, platininis, papuoštas keturkampiu deimantu. Bėja jau pasižvalgė į jos sužadėtinio nuotraukas socialiniuose tinkluose. Jis aukštas, šviesiaplaukis, panašus į studentus, su kuriais Bėja susipažindavo vakarėliuose Hamden Sidnyje, vaikinų koledže netoli Rendolfo ir Meikono. Pamanytum, kad yra vyresnis nei dvidešimt aštuonerių, turbūt taip atrodė jau paauglystėje, o gal ir dar anksčiau. Kai kurie vaikinai stačiai gimsta su golfo lazda rankoje; Tripas Ingremas – vienas jų.

	– Ričardas Ingremas Trečiasis, – paskelbia Blanša.

	Bėja pridengia šypseną gėrimo taure, nes, suprantama, už ko gi dar galėtų ištekėti jos draugė, jei ne už „trečiojo“, pasivadinusio Tripu.

	Vestuves jie kelsią pavasarį; dabar statosi didelį namą naujame kvartale, Tornfild Esteitse.

	Bėja pasidomi tuo kvartalu.

	Tiesą pasakius, nieko ypatingo neišvysta, viso labo gausybę paveikslėlių, vaizduojančių, kaip Tornfild Esteitsas atrodys vieną gražią dieną: išpuoselėtos pievelės ir namai, pabrėžtinai dideli, bet pastatyti lyg senų, kuklesnių būstų kopijos. Jokio balto tinko, tik mūras ir skoningos tamsmėlynės langinės.

	Namų kainos prasideda nuo septynženklės sumos, bet Bėja dabar neskursta, tad kodėl gi vėl nesugrįžus į Birmingamą? Verslui vadovauti galima iš bet kurios vietos, be to, kad ir kaip gera Atlantoje, šaknų ji ten neįleido.

	Bet didžiulis namas kvartale, skirtame šeimoms? Toks sprendimas būtų neprotingas ir... pernelyg daug pasakantis.

	Tad Bėja įsigyja namą Mauntin Bruke, biurą įsteigia Homvude; „Pietų vilos“ plečiasi lyg ant mielių, nors didžiumą laiko ji skiria Blanšos vestuvių planams.

	– Labai džiaugiuosi, kad sugrįžai, – prisipažįsta Blanša vieną vakarą, kai jiedvi sėdi būsimų Ingremų svetainėje, ant kavos stalelio pasistačiusios butelį baltojo vyno, nusispyrusios batus ir apsiskleidusios vestuviniais žurnalais. – Ilgėjausi tavęs.

	Bėja žino, kad Blanša kalba nuoširdžiai. Šypsodamasi kyšteli pirštus į rankinę.

	– Gera tai girdėti.

	Ant sidabrinės grandinėlės kyburiuoja bitės formos pakabutis. Blanša džiugiai sukrykščia, pliaukšteli delnais.

	– Dievulėliau, – ne kantriai aikteli. – Kokia grožybė!

	Šįkart Bėja užsega grandinėlę Blanšai ant kaklo. Kai vėliau pasiūlo vestuvių pobūvį papuošti „Pietų vilų“ dirbiniais, Blanša sutinka nė negalvodama – kaip Bėja ir tikėjosi.

	Tai gera proga pasipuikuoti jau klestinčia įmone, bet Bėjai to nepakanka. Ji trokšta užkariauti ir Birmingamo dėmesį.

	Blanšos dėmesį.

	Galiausiai pasiekia savo, deja, ne taip, kaip norėjo.

	Didžiausio Bėjos triumfo vakarą Blanša į pokylį atvyksta kartu su Bėja ir ponia Meison. Kai jos įžengia į pokylių salę ir pasodina Bėjos mamą prie stalelio, Blanša apsižvalgo, įvertina draugės darbą.

	– Žinai, – tarsteli ji, – tik dabar pastebėjau, kad daugelis šių daiktų atrodo lyg atkeliavę tiesiai iš mano namų.

	Tai sakydama nusišypso, pirštais apčiuopia bitės pakabutį, bet Bėja mato Blanšos akis.

	Perskaito jos mintis.

	– Nejaugi? – atsako ji. – Niekad ir į galvą neatėjo.

	Kaip gyva nesu iškrėtusi nieko beprotiškesnio nei vizitas pas Tripą Ingremą. Matyt, tai daug ką galėtų apie mane pasakyti.

	Tripui pateikti kaltinimai dėl nužudymo. Aš savo noru traukiu į žmogžudyste apkaltinto vyro namus.

	Kartoju sau šiuos žodžius risnodama gatvele – kaip Džeinė, kuri lyg niekur nieko išbėgo ryte pasimankštinti ir, savaime suprantama, neturi nė minties apie mirtinai pavojingą kvailystę.

	Tripo žinutės kiaurą naktį nedavė man nė bluosto sudėti. Dėl nepaaiškinamos priežasties noriu jį išklausyti.

	Vidinis balsas nepaliaujamai kužda, kad jis nemeluoja.

	Jis išties nemalonus tipas – girtuoklis, gašlūnas, respublikonas, – bet žudiko etiketė jam netinka. Pažinojau ne vieną smurtautoją, sutikau jų devynias galybes, tad išmokau anksti atpažinti. Gyvenimas privertė.

	Tripas... ne toks.

	Bėgu jo įvaža, melsdamasi, kad tik niekas nė akies krašteliu manęs nepastebėtų. Krūmai kieme išsikeroję, lapai ir gėlių žiedai apkreikę takelį priešais namą; jau anksčiau maniau, kad ši vieta niūri ir liūdna, bet dabar viskas atrodo nepalyginti nykiau.

	Paspaudžiu skambutį. Durų niekas neatidaro; dingteli, kad Tripas išvis nepasirodys. Nejaukiai mindžiukuoju nuogąstaudama, kad koks praeivis pamatys mane stypsančią prie jo slenksčio.

	Šiame kvartale, regis, net ir krūmai turi akis, o Tripui aiškiai nederėtų priiminėti svečių, bent jau ne tų, kurie tokio vizito nesuderino su policija.

	Nė neketinu nieko derinti.

	Jau sukuosi eiti, bet staiga durys atsilapoja.

	Į mane įsistebeilija Tripas. Vilki languotą chalatą, laisvai surištą per juosmenį, ir derančias pižamines kelnes. Oda nupilkusi, akys kone sulindusios į kaukolę. Jau anksčiau vargiai panėšėjo į žmogų, tačiau dabar išvis primena gyvą lavoną. Man jo beveik pagailsta.

	– Atėjai, – ištaria jis tyliu bejausmiu balsu. – Garbės žodis, nesitikėjau tavęs sulauksiąs. Nestovėk ant slenksčio, užeik.

	Tripas įskubina mane vidun. Į šnerves beregint tvoskia dvokas: sugedusio maisto, neišneštų šiukšlių, alkoholio.

	Visas oras persunktas alkoholiu.

	– Atleisk, nesusitvarkiau. – Jis mosteli ranka, kviesdamas sekti į svetainę, bet aš tik papurtau galvą, susineriu rankas ant krūtinės.

	– Kad ir ką nori pasakyti, klok čia. Negaiškim laiko.

	Jo žvilgsnis įsminga man į akis, lūpų kampučiai pakyla ir štai, prieš mane vėl stovi senojo Tripo šešėlis – išblukęs, vos pastebimas, bet vis dėlto.

	– Nesinori pernelyg užsibūti žudiko irštvoj. Suprantu.

	Patarčiau jam neišsidirbinėti, bet lygiai taip pat galėčiau paprašyti liautis kvėpavus, tad tiesiog varstau jį rūsčiu žvilgsniu ir laukiu. Galiausiai Tripas atsidūsta.

	– Susipažinusi su Edžiu Ročesteriu turbūt pasijutai lyg išlošusi sumautoj loterijoj, – mąsliai pradeda jis. – Turtingas, išvaizdus, žavus it velnias. Bet leisk tau šį tą pasakyti, Džeine.

	Tripas palinksta arčiau; nuo jo trenkia aitri neprausto kūno, nevalytų dantų smarvė.

	– Jis nuodingas. Ir jo žmonelė buvo ne kitokia, tad bent jau dėl to jie idealiai sutarė.

	Dar vienas pašaipus vypsnys.

	– Tavim dėtas, nešdinčiausi iš čia kuo toliau, pasiimčiau iš to namo, ką galiu, ir tepčiau slides. Palik Edį, Birmingamą, viską. – Tripas mosteli ranka, atsišlieja į duris. – Pasiutusiai gailiuosi, kad nepaklausiau Blanšos, kai ji panoro iš čia išvažiuoti.

	– Blanša norėjo išsikraustyti? – nustebusi perklausiu.

	Tripas linkteli.

	– Aha. Dvi savaitės prieš mirtį. Pradėjo kalbėti norinti gyventi kur nors kitur, guodėsi, kad šalia Bėjos jaučiasi lyg dustų. Negana, kad Bėja pasisavino visą prakeiktą jos gyvenimą, supranti? Jai dar knietėjo kaišioti nosį į mūsų reikalus. Ir Edžiui. Atrodė, kad tas krušlys amžinai trainiojasi mūsų namuose.

	– Bet juk sakei nemanęs, kad tarp Blanšos ir Edžio kas nors vyksta.

	– Tai nereiškia, kad tuo džiaugiausi. Ir Bėja nesidžiaugė. Štai dėl to ji ir pasikvietė Blanšą prie ežero tą savaitgalį. Norėjo viską „aptarti“. Paklausiau Blanšos, ką tai reiškia, o ji atsakė, kad jos atsidūrusios... Nežinau. Lyg kryžkelėje ar panašiai. Atseit nežinia, ar begalės likti draugėmis. Man dingtelėjo, kad gal tai dėl.

	Tripas nugurkia seiles, bet neištaria nė žodžio. Pakelia rankas, persibraukia neskustus skruostus. Rankos dreba.

	– Viskas jau seniai ritosi velniop, – galiausiai tarsteli jis. – Tarp Blanšos ir Bėjos, tarp Bėjos ir Edžio, tarp manęs ir Blanšos. Tuo metu santykiai jau buvo virtę nuodingais. Kai Bėja paskambino ir paprašė atvažiuoti, žiauriai suglumau.

	Mano gyslose sustingsta kraujas.

	– Ką?

	Tripas atsidūsta, persibraukia delnu veidą.

	– Tą savaitgalį, – ištaria išvargusiu balsu. – Bėja paskambino man penktadienio vakare, pasakė, neva Blanšai manęs reikia. Sėdau į automobilį, nulėkiau prie ežero. Taip, visi atsakančiai prisiliuobėm, bet aš nulūžau name. Nė kojos nebuvau įkėlęs į tą nelemtą katerį. Kitą rytą atsibudau svečių miegamajame, galva plyšo lyg perdurta vinim. Name nebuvo nė gyvos dvasios. Pamaniau, kad Bėja su Blanša anksti ryte išplaukė kateriu, tad išvažiavau namo.

	Balsas užlūžta, Tripas sekundę krenkščia, vėl persibraukia veidą.

	– Nežinau. Tą rytą išvažiavau namo, grįžęs žiūrėjau sušiktą golfą per televizorių, o visą tą laiką jos... gulėjo negyvos. Puvo... tame vandeny.

	Jo akyse sublizga ašaros.

	– Tik pirmadienį, kai Blanša negrįžo namo, kai negalėjau prisiskambinti jai į mobilųjį, susigaudžiau, kad kažkas negerai.

	Apsiblaususios akys įsminga man į veidą. Tripas nebesivaipo, nebelaido kandžių užuominų.

	– Prisiekiu, aš su tuo nesu niekaip susijęs. Taip, buvau ten, ir taip, privalėjau nedelsdamas pranešti farams, bet bijojau. – Iš jo gerklės išsprūsta duslus, gailus garsas, visai nepanašus į juoką. – Šito. Velnias, kaip tik šito aš ir bijojau.

	Jo pirštai įsikimba man į pečius, sugniaužia taip stipriai, kad veikiausiai liks mėlynės.

	– Sakau tau, bėk. Nelipau į tą katerį, bet mano pirštų atspaudai buvo ten. Nepirkau tos suknistos virvės ir plaktuko, bet kažkas pasinaudojo mano kreditine ir nupirko.

	Informacijos pliūpsnis stačiai galvoje netelpa, nežinau, kaip viską sugromuliuoti; klapsiu blakstienomis, stengiuosi ištrūkti iš Tripo gniaužtų, suvokti, apie ką jis kalba.

	– Nori pasakyti, kažkas tave pakišo?

	– Noriu pasakyti, kad tau dar nevėlu išsigelbėti.

	Jis patraukia rankas, žengia atatupstas.

	– O, kad aš būčiau turėjęs tokią galimybę.

	Apverčiu namus aukštyn kojomis.

	Neįsivaizduoju, ko ieškau, težinau, kad kažkas čia turi būti, kažkas, įrodysiantis, kad tai – Edžio darbas.

	Supratau, ką Tripas turėjo omeny, dėl to ir varstau spintų duris, traukioju stalčius.

	Adelė painiojasi po kojomis, karštligiškai skalija. Kai nužvelgiu savo rankomis sukurtą chaosą, ištrykšta ašaros.

	Knygos išverstos iš lentynų, pakrikai pasklidusios ant grindų. Pagalvėlės numėtytos nuo sofos.

	Kilnoju visus sunkius daiktus, visus tuos niekniekius iš „Pietų vilų“, žvalgausi kraujo dėmelių. Išnaršau Edžio drabužių kišenes. Nustumiu čiužinį nuo mūsų lovos.

	Kas nors, turi būti kas nors, neįmanoma nužudyti dviejų žmonių ir nepalikti jokių pėdsakų, neįmanoma. Turi būti likę kokie nors kvitai, kur nors paslėptas žmogžudystės įrankis, sukruvinti drabužiai. Ką nors tikrai rasiu.

	Po valandos – ne, dviejų, beveik pustrečios – sėdžiu susmukusi paltų spintoje, susiėmusi rankomis galvą. Adelei nusibodo bėgioti paskui, dabar ji guli koridoriuje priešais mane, pasidėjusi snukelį ant letenų.

	Išsikrausčiau iš proto.

	Namai kaip po katastrofos, esu tokia pavargusi, kad net galvoti apie tvarkymąsi neįstengiu.

	Tripas teisus. Reikia išvažiuoti. Sprukti, kol galiu, nes net jei Edis nieko ir nenužudė, aiškiai dedasi kažkokia velniava, ir jokie pinigai nebeprivers manęs čia pasilikti.

	Stodamasi staiga žvilgsniu užkliudau spintos kampe numestą švarką. Turbūt nuslydo nuo pakabo, kol siautėjau it beprotė, tegu ir neprisimenu jo mačiusi.

	Taip pat nepamenu, ar kada mačiau juo apsivilkusį Edį.

	Pakeliu švarką ir kaipmat pajuntu, kad vienas jo šonas sunkesnis; užgniaužusi kvapą kažką apčiuopiu kišenėje.

	Deja, ištraukusi radinį pamatau, kad tai – viso labo knyga minkštais viršeliais.

	Gali būti, kad Edis ją pasiėmė, tikėdamasis paskaityti kur nors biure, gal per pietų pertrauką; įbruko į kišenę ir pamiršo.

	Pastaruosius keletą mėnesių Edis ryja knygas vieną po kitos, tačiau vien nuobodžius trilerius apie karą. Mano rankose – meilės romanas, vienas senesniųjų, bjauriai ryškiu viršeliu. Kažin ar Edis tokį skaitytų.

	Knyga tikriausiai priklausė Bėjai. Mėgstamiausias žmonos romanas, kurį jis pasiliko prisiminimui.

	Atverčiu viršelį.

	Tik po geros minutės susigaudau, ką matau: virš spausdintų raidžių srūva ranka rašyti žodžiai. Žiūriu į juos suglumusi, akyse mirga.

	Tada pamatau puslapyje išraitytą žodį „Blanša“. Širdis apmiršta.

	„Nužudė mano geriausią draugę.“

	„Įkalino mane mano pačios namuose.“

	Drebančiomis rankomis verčiu puslapius, taip greitai, kad girdžiu drykstant popierių.

	Perskaitau savo vardą.

	„Džeinė.“

	Burną užlieja tulžis, iš gerklės ištrūksta aimana, raumenis sutraukia mėšlungis.

	„Nužudė Blanšą; įkalino mane; pasimylėjome; Džeine.“

	Žodžiai liejasi, esu tikra, tuoj apsivemsiu, bet nevalia, nes Bėja Ročester nepūva ežero dugne, kaip mano Tripas; ji čia, tiesiai man virš galvos ir, o tu Dieve brangus...

	Pakniopstom išlekiu iš spintos, pėdos slysčioja marmurinėmis koridoriaus grindimis.

	Adelė pakelia galvą ir šaižiai suloja. Uždriuokiu laiptais, rankose tebelaikau knygą.

	Kodas toks pat, kaip ir namelyje prie ežero.

	Dar viena spinta, mažesnė; niekad nekreipiau į ją dėmesio, turbūt dėl to, kad retai teužlipdavau į trečią aukštą, ir – o Dieve, o Dieve – tie dunksčiojimai, „namas skleidžia įvairiausių garsų, ypač vasarą“, tas šiknius, tai ji, ten buvo Bėja...

	Rankos taip siaubingai tirta, kad vos įstengiu atidaryti dangtelį galinėje spintos sienoje, bet man pavyksta, spusčioju mygtukus, na tai kas, kad dalelė manyje kužda, jog jokios Bėjos nerasiu. Tai negali būti tikra.

	Dūzgesys, spragtelėjimas, pastumiu duris.

	Iš pradžių tiesiog apstulbstu pamačiusi neįtikėtino dydžio kambarį, beveik prilygstantį viešbučio apartamentams, dailų, jaukų, tegu ir neapšviestą natūralia šviesa. Viduryje dunkso didelė lova.

	Šalia jos stovi moteris.

	Dabar turbūt tikrai apsivemsiu.

	Bėja Ročester nenuskendo kartu su Blanša.

	Bėja Ročester apskritai nemirė.

	Bėja Ročester stovi priešais mane.

	– Ar jis čia? – paklausia.

	 

	
Trisdešimtas skyrius

	 

	 

	 

	Pasidaro silpna, skrandis susigniaužia.

	Ne „Padėk man“, ne „Kas tu tokia?“, bet „Ar jis čia?“.

	Papurtau galvą.

	– N-ne. Jis darbe, jis...

	– Nesvarbu, – pertraukia mane Bėja ir ištiesia rankas.

	Tiek daug laiko praleidau žiūrėdama į jos nuotraukas, kad dabar, išvydusi ją priešais save, tiesiog negaliu patikėti savomis akimis. Turbūt todėl negalvodama puolu artyn, čiumpu ją už rankų.

	– Turime pabėgti, kol jis nesugrįžo, – sako Bėja.

	Linkteliu, bet sumurmu:

	– Tripas.

	Ji suglumusi suraukia kaktą.

	– Ką?

	Papurtau galvą. Šokas pavertė mintis į tirštą, sunkų dumblą.

	– Šiandien su juo kalbėjausi. Tripas pasakė, kad jis ten buvo, tąnakt ten buvo ir Edis. Tai jis, taip? Edis nužudė Blanšą. O Dieve mano.

	Žodžiai išsiveržia nelyg dejonė, Bėja suima mane už pečių. Ji smulkesnė, nei įsivaizdavau, bet stipri, šito nesitikėtum iš moters, kuri tiek ilgai gyveno įkalinta.

	Jėzau, įkalinta. Čia. Edžio.

	– Džeine, – ištaria Bėja.

	Turbūt Edis jai apie mane papasakojo, pasakė mano vardą.

	Noriu rėkti, bet staiga pasigirsta kitas garsas.

	Atsiveria spintos durys.

	 

	
Dešimta dalis. 

EDIS

	 

	
Trisdešimt pirmas skyrius

	 

	 

	 

	Kažką reikia paaukoti.

	Ši mintis sukosi galvoje pastarąsias keletą savaičių, jos lydimas pastačiau automobilį garaže, išjungiau variklį, įbedžiau žvilgsnį į priekinį stiklą.

	Tripas kaltinamas Blanšos nužudymu, Bėja užrakinta slėptuvėje, o Džeinė...

	Prakeikimas, Džeinė.

	Atsidusau, atidariau automobilio duris, nupėdinau į namą. Metas vėlyvas, oras šūdinas, bet tempiau laiką, laukiau, kol Džeinė nueis miegoti.

	Norėjau pasikalbėti su Bėja.

	Bėja žinos, ką daryti, kaip viską ištaisyti. Tiesa, aprėkiau ją anądien, kai užsiminė, kad tokia velniava ilgiau tęstis nebegali, tačiau kartu supratau, kad tik Bėja vienintelė gebėtų mus iš jos ištraukti.

	Atidaręs laukujes duris susizgribau, kad name pernelyg tyku, pernelyg vėsu, ypač palyginti su lauke tvoskiančia kaitra, bet nesukau dėl to galvos.

	Tada viską ir pamačiau.

	Galėjai pamanyti, kad per namą praūžė prakeiktas tornadas. Arba įsilaužėliai.

	Džeinė.

	Nepamenu, kaip užlėkiau laiptais. Atitokau prie spintos durų.

	Tik po geros minutės suvokiau, ką matau. Durys buvo atdaros. Viduje stovėjo Džeinė.

	Džeinė ir Bėja stovėjo kartu.

	Visa tai taip panėšėjo į košmarą ar streso sukeltą haliucinaciją, kad, regis, ištisą amžinybę stypsojau suakmenėjęs ir tiesiog spoksojau į jas: į išblyškusią Bėją, į didžiules Džeinės akis, spindinčias nupilkusiame veide.

	Smegenys nesiliovė karštligiškai dūzgusios, stengėsi rasti paaiškinimą, išeitį.

	Per vėlai pamačiau Džeinės rankas, siekiančias sidabrinio ananaso, kūpsojusio ant stalelio prie durų. Vienas tų „Pietų vilų“ niekniekių, kurį radau kažkur name ir atnešiau čia, kad būtų gražiau.

	Džeinė užsimojo, veidas persikreipė iš baimės ir pykčio. Tada ir supratau padaręs klaidą.

	Bet ir Džeinė suklydo.

	Nevykusiai nusitaikiusi, smogė pernelyg stipriai, sugurino ananasą man į veidą tokia jėga, kad beregint pajutau trakštelint dantis, burną užplūdo kraujas, o pasaulis paskendo iki baltumo įkaitusiame skausme.

	Tada viskas aptemo.

	 

	
Trisdešimt antras skyrius

	 

	 

	 

	Prakeikimas, reikėjo tai numatyti.

	Galva plyšo, atmerkęs akis pamaniau, kad jos išlėks iš akiduobių. Skrandis nemaloniai apsunko, pakraipiau galvą į šonus; staiga išsigandau, kad apsivemsiu, bet nieko neatsitiko. Kosėjau, žiaukčiojau ir stebėjausi, kaip, po galais, nenuspėjau tokios baigties.

	Bėja pernelyg sumani, kad susitaikytų su įkalinimu iki gyvos galvos; velnias, man pačiam turėjo pakakti smegenų suvokti, kad amžinas įkalinimas – ne išeitis. Tačiau tąnakt persigandau ir supanikavau, ir šis sprendimas atrodė... tiesa, jau tada jis atrodė beprotiškas, bet teko improvizuoti. Taip visada elgdavausi, spręsdavau spontaniškai, prisitaikydavau prie aplinkybių.

	Įprastai tai veikdavo.

	Bet kalbame apie Bėją. Mano žmoną.

	Suprantama, kitokios pabaigos ir negalėjau tikėtis: tįsojau ant grindų, paplūdęs kraujais, netekęs keleto dantų, o Bėja vaikštinėjo kažkur laisvėje – kartu su Džeine.

	Užliejo staigi panikos banga, pamėginau atsisėsti, deja, nepavyko. Sudribau ant grindų embriono poza, spoksojau į savo paties kraują, o kažkur apačioje mano žmona ir mano sužadėtinė. skambino policijai? Kėlė šampano taures?

	Jėzau, vyliausi, kad jos pasirinko vieną šių variantų, nes pagalvojus apie visus kitus kraujas stingo gyslose.

	Havajuose atsidūriau anaiptol ne genamas tikslo sugundyti ir vesti Bėją Meison. Nė nežinojau, kad ji ten bus, – aš ne koks persekiotojas, velniai rautų. Šiaip ar taip, bėgant metams įgudau pastebėti palankias progas, o paplūdimyje besiilsinti Bėja Meison pasirodė besanti viena jų.

	Ne šiaip sau proga.

	Geriausia iš geriausių.

	Iš pradžių nė nenutuokiau, kas ji tokia. Ne itin domėjausi namų interjeru, tačiau mergina, su kuria keliavau, Čarlė, apie tai žinojo viską.

	– Eina šikt! – aiktelėjo ji, mudviem sėdint prie baseino.

	Pakėlęs akis nuo telefono išvydau moterį, apsitempusią tamsiai violetiniu vientisu maudymosi kostiumėliu, klubus apsijuosusią gėlėtu sarongu. Nepažįstamoji buvo daili, smulkutė, ir net iš toli mačiau ausyse žėrinčius deimantus, tačiau, dievaži, nesupratau, kuo ji nusipelnė tokios reakcijos.

	– Kas? – nusistebėjau.

	Čarlė taukštelėjo man į tūtelę susuktu žurnalu.

	– Tai Bėja Meison, – paaiškino.

	Aš tik nenuovokiai įsistebeilijau į ją. Čarlė pavartė akis ir pridūrė:

	– “Pietų vilų“ savininkė. Didžiulė kompanija. Ten pirkau tą languotą sijonuką, kuris tau taip patinka.

	Žalio supratimo neturėjau, apie kokį sijonuką ji tauškia, bet nusišypsojau ir linktelėjau.

	– A, mat kaip. Tai ji svarbi persona?

	– Moterims – taip, – atsakė Čarlė ir suraukė nosytę. – Bet nesuprantu, ką ji čia veikia. Čia net ne geriausias salos kurortas. Jei turėčiau tiek pinigų, kiek ji, atostogaučiau Lanai saloje.

	Štai tada Bėja Meison ir patraukė mano dėmesį.

	Čarlė turėjo pinigų. Apsčiai. Turtai priklausė ne jai, o šeimai, tačiau merginai nieko nestigo. Tai reiškė, kad Bėja Meison dar turtingesnė.

	– Ar „Pietų vilos“ – jos kompanija? – paklausiau lyg tarp kitko, vėl įbedęs akis į telefono ekraną.

	– O taip, – atsakė Čarlė ir pasiėmė taurę nuo šalia stovėjusio staliuko. Užuodžiau saldų braškinio daikirio dvelksmą. – Nerealiai įkvepiantis pavyzdys. Vos per penkerius metus išplėtojo verslą nuo mažutės internetinės parduotuvės iki didžiulio tinklo. Multimilijonierė, viską uždirbo savomis rankomis. „Fortune“ išspausdino interviu su ja; tėvas atsiuntė man tą straipsnį. Eina sau, pamaniau.

	Tai išgirdęs pakėliau galvą ir akies krašteliu dirstelėjau į Bėją.

	Mane patraukė ne tik jos pinigai. Žinoma, jie atliko ne paskutinį vaidmenį, tačiau užvis labiausiai man patiko mintis, kad Bėja viską sukūrė iš nieko. Kai Čarlė užsisakė dar vieną kokteilį ir vėl įsikniaubė į žurnalą, šiek tiek panaršiau internete.

	„Pietų vilų“ tinklalapis pasirodė visai žavus, tegu ir kiek saldokas, o Bėjos nuotraukos tik patvirtino, kad neklydau spręsdamas apie jos patrauklumą. Bėja Meison nebuvo tokia efektinga kaip Čarlė, regis, tik ir laukusi progos papozuoti instagramui, bet subtilesnio, klasikinio grožio.

	Nuosavo kapitalo vertė viską nušvietė dar gražesnėmis spalvomis.

	Du šimtai milijonų dolerių. Taip tvirtino gūglas, tačiau žinojau, kad tie šaltiniai ne visad tikslūs. Čarlės tėvas tariamai valdė penkiasdešimt milijonų, bet didžioji jų dalis buvo sudėta į nekilnojamąjį turtą ir patikos fondus. Čarlė gyveno iš ribotos išlaikymui skirtos sumos. Išmoka, be abejonės, buvo dosni, tačiau vis vien ne carte blanch.

	– Einu į kambarį, – pasakiau jai.

	Pakilau nuo krėslo, pasirąžiau, leidau Čarlės žvilgsniui nuklysti nuoga krūtine, pilvo raumenimis. Kasryt kėliausi anksti ir traukiau į sporto salę – nelabai maloni, bet būtina rutina.

	– Palaikyti draugiją? – sumurkė ji.

	Atsakiau šypsenėle, pakutenau jai pasmakrę.

	– Nereikia, norėčiau nusnūsti. Jei būsi šalia, tikrai neužmigsiu.

	Čarlei tai patiko. Ji sulaikė mano ranką, pakštelėjo į pirštų galiukus ir mostelėjo man eiti.

	– Aš dar šiek tiek pabūsiu čia. Pailsėk.

	Užkilau į mūsų kambarį, bet, užuot prigulęs, susimečiau daiktus į krepšį.

	Man sekėsi perprasti žmones, nuspėti jų veiksmus; kirbėjo nuojauta, kad Čarlės žodžiuose apie Lanai būta tiesos. Juk Bėja Meison neprisėdo prie mūsų baseino, tiesiog praėjo pro šalį.

	Vėliau supratau neklydęs. Bėja tik žvalgėsi po mūsų baseino teritoriją, mat norėjo susidaryti įspūdį, kokius maudymosi kostiumėlių raštus mėgsta, jos žodžiais tariant, „normalios moterys“.

	Dabar, žvelgdamas atgalios, manau, kad tos užuominos nederėjo praleisti pro ausis.

	Deja, aš tik pagyriau save už teisingą spėjimą.

	Norėčiau pasigirti mokėjęs kokį ypatingą triuką, padėjusį pasiekti trokštamų tikslų, kokį slaptą kodą, tačiau tiesa ta, kad man niekada neprisieidavo smarkiai stengtis. Tereikėjo gailiai šyptelėti dailutei merginai Lanai viešbučio registratūroje ir droviai prisipažinti, kad atvykau į Havajus paskui savo mylimąją, mat susizgribau, kaip kvailai pasielgiau nusprendęs atostogas su ja iškeisti į darbą.

	Gavau ne tik patvirtinimą, kad Bėja čia apsistojusi, bet dar ir nemokamą taurę šampano už visus vargus.

	Paprašiau merginos pasaugoti mano daiktus registratūroje, nes, žinoma, vyliausi, kad man bus atleista ir naktį praleisiu „mylimosios“ apartamentuose.

	Viskas susiklostė kiek kitaip, nei norėjau, bet panašiai.

	Tiesa, norą rėžti sparną aplink Bėją pakurstė gan savanaudiškos priežastys, tačiau reikia prisipažinti – toji moteris man patiko nuo pat pradžių. Susižavėjau ja vos pamatęs sėdinčią paplūdimyje, panirusią į mintis. Daugelis mano pažįstamų moterų buvo pasiturinčios, tačiau gyveno iš kieno nors kišenės. Man patiko, kad Bėja Meison turi savo pinigų, nuosavą įmonę. Patiko, kad, užuot užmigusi ant laurų, ji nuolat suko galvą, kaip tą įmonę patobulinti.

	Nesupraskit klaidingai, nesu visiškas niekšas. Parašiau Čarlei žinutę: paaiškinau, kad mane skubiai iškvietė į Niujorką, ir pasižadėjau būtinai paskambinsiąs kitą savaitę.

	Ji patikėjo ir daugiau man netrukdė – iki to elektroninio laiško, kurį parašė pamačiusi, kad mudu su Bėja susižadėjome.

	Suprantama, atidžiai to laiško neskaičiau. Spustelėjau „Trinti“ vos išvydęs siuntėjos vardą, vis dėlto, prieš paspausdamas šiukšliadėžės piktogramą, spėjau akimis pagauti keletą žodžių.

	Šūdo gabalas, – buvo rašoma. – Manipuliuoti; toksiška; psichinis ligonis. Nieko netikėto, tačiau po kelerių metų, kai reikalai su Bėja ėmė ristis velniop, susimąsčiau, kam iš tiesų buvo skirti anie epitetai – man ar mano žmonai?

	Šūdo gabalas, aišku, buvau aš.

	Tą pirmąją dieną pokalbis su Bėja liejosi neįtikėtinai lengvai, lyg iš anksto nulemtas. Dievaži, maniau, kad ji bus kur kas budresnė.

	Tačiau paaiškėjo, kad Bėja anaiptol ne tokia. Ji nežvilgčiojo per petį, nepasižymėjo įgimtu įtarumu. Vėliau supratau, kur šuo pakastas: Bėja tiesiog žinojo esanti pavojingiausia iš visų. Kurių galų saugotis, jei vis tiek laimėsi?

	Gal nuskambėjo karčiai, bet iš tikrųjų omenyje turėjau ne tai. Tiesą pasakius, žavėjausi ja. Bent jau iš pradžių. Prieš žmogžudystes.

	 

	
Trisdešimt trečias skyrius

	 

	 

	 

	Kaip gyvas nesu sutikęs žmogaus, ryžtingesnio už Bėją. Net ir aš neįstengiau jai prilygti. Kaip jau sakiau, pats kur kas mieliau naudodavausi likimo pamėtėtomis galimybėmis – kitaip nei Bėja, kuri tų galimybių siekė uoliai plušėdama.

	Matyt, dėl to ir susižavėjau Džeine kone iš pirmo žvilgsnio. Ji – visai kaip ir aš – nuolat dairėsi plyšelio, nišos, o radusi stengėsi prisitaikyti. Esu tikras, Džeinė patikėjo mane apmovusi, suvaidinusi puikų spektaklį; deja, ta mergina turėjo daug mano savybių, tad nesunkiai perpratau, ko ji iš tiesų nori. Kad ir kokia yra sielų kilmė, mudviejų su Džeine sielos sukurtos iš tos pačios materijos – ar bent jau be galo panašios.

	Tačiau Bėja... Bėja buvo visai kito lizdo paukštis.

	Krūtinėje gurguliuoja, darosi sunku kvėpuoti. Užsimerkiu.

	Velniai griebtų, reikia sugalvoti, kaip iš čia ištrūkti, tačiau visos mintys sukasi apie Bėją.

	Praeiti metai. Ta vakarienė. Be abejonės, Blanša su manimi flirtavo, bet ko ji tuo siekė? Neturiu žalio supratimo. Negimiau Pietuose, bet pragyvenau čia pakankamai ilgai, kad suprasčiau, jog flirtas vietiniams lyg antroji kalba ar visiems įprastas užsiėmimas. Jei gimtojoje valstijoje kas nors būtų į mane pažiūrėjęs kaip Blanša, būčiau buvęs tikras, kad mergužėlė pasirengusi pasidulkinti. Čia toks žvilgsnis galėjo reikšti bet ką.

	Jos delnas prigludo man prie rankos, krūtis – prie žasto. Man patiko Blanša, aiškių aiškiausiai nepatiko Tripas, o Bėja taip paniro į „Pietų vilas“, kad buvau bepradedąs manyti, jog daugiau niekada jos nebepamatysiu. Tačiau seksas su jos geriausia drauge būtų atnešęs daugiau bėdos nei naudos, ir, atvirai kalbant, Bėjos pinigai man patiko labiau nei kūniški malonumai.

	Bet tai nereiškia, kad nesismaginau matydamas, kaip Bėja pavyduliauja.

	Taigi, nedariau nieko bloga, tačiau Blanšos dėmesio nevengiau. Buvau atsakingas už Ingremų namo renovaciją, tad ir norėdamas nebūčiau galėjęs jos atsikratyti. Pietūs Mauntin Bruke, sykiu aptariant architektūrinius eskizus ir vonios santechniką. Popietės pas Ingremus, dažų spalvų peržiūros. Susirašinėjimai tariantis dėl kito susitikimo. Nemačiau čia nieko smerktino, tačiau Bėja ne juokais įsiuto.

	Atvirai kalbant, žinojau, ko siekia Blanša. Tebuvau ginklas tame šaltajame kare, kurį, kaip supratau, Bėja ir Blanša paskelbė viena kitai dar vaikystėje. Kad ir kaip buvę, mėgavausi Blanšos dėmesiu. Visa galva į savo imperiją panirusi Bėja liovėsi žiūrėjusi į mane taip, kaip anksčiau.

	Taip, kaip dabar į mane žiūrėjo jos draugė.

	Tad gal ir suteikiau Blanšai truputį vilties. Atsakiau į flirtą.

	Gal palikau slaptažodžiu neapsaugotą telefoną, kad Bėja galėtų iki soties prisišniukštinėti.

	Manau, anksčiau ar vėliau viskas būtų tuo ir pasibaigę, jei ne netikėtai paaiškėjusi šūdina tiesa apie Bėjos motiną.

	Dar viena popietė Blanšos namuose, bet šįkart ji nusprendė pasveikinti mane bučiniu. Taip, aš jai tai leidau. Trumputį bučinį. Smalsavau, kiek toli ji ketina nueiti; buvo įdomu pasitikrinti, ar pats norėčiau daugiau, nei maniau, tačiau, kad ir kaip keista, traukos nepajutau. Blanša buvo graži, aiškiai mane įsimylėjusi, bet kibirkštis neįsižiebė, tad po minutėlės švelniai ją atstūmiau.

	– Negalime taip elgtis, – pasakiau. – Bėja to nenusipelnė.

	Kad mane skradžiai, verčiau jau būčiau patylėjęs.

	Vaizduotėje tebematau šlykščios grimasos perkreiptą Blanšos veidą.

	– Bėja? – paniekinamai purkštelėjo ji. – Ką tu apskritai žinai apie Bėją?

	Žodžiai liejosi su tokiu įtūžiu, kad suabejojau, gal Blanša girta. Bet ne, ji gurkšnojo tik saldžią arbatą, o žvilgsnis buvo aštrus.

	– Ar žinai, kad abu jos tėvai buvo girtuokliai? – paklausė Blanša. – Ar žinai, kad tikrasis jos vardas – visai ne Bėja? – Ji bakstelėjo pirštu sau į krūtinę. – Aš sugalvojau tą vardą. Kai susipažinome, ji buvo Berta. Ar gali patikėti? – Blanša prunkštelėjo. – Prakeikta Berta.

	Žinojau tą vardo istoriją ir nelabai supratau, kodėl Blanša pučia iš musės dramblį. Aš irgi nemėgau „Edvardo“, ir niekada nesivadinau tuo vardu; tad man buvo nei šilta, nei šalta dėl to, kad Bėja tą patį jaučia „Bertai“. Tačiau apie alkoholikus tėvus girdėjau pirmąkart ir anaiptol neapsidžiaugiau užkluptas iš netyčių.

	– Ar žinai, kad tądien, kai Bėjos motina nukrito nuo laiptų, namie tebuvo jiedvi su Bėja?

	Blanša pasigailėjo savo žodžių vos juos ištarusi; mačiau, kaip išsiplėtė šnervės ir akys, o tai reiškė, kad net ir ji suprato nuėjusi per toli. Pasistengiau nutaisyti akmeninį veidą.

	– Ką tik pasakei, kad jos motina buvo alkoholikė. Girtuokliai dažnai griūva, – atsakiau bejausmiu balsu.

	– Aha, taip, – neryžtingai numykė Blanša. Kone galėjau matyti, kaip jos smegenyse sukasi krumpliaračiai. – Toji girtuoklė nukrito prabėgus maždaug dviem savaitėms po ypač svarbaus pobūvio, surengto „Pietų vilų“ garbei, kuriame ji pridarė gėdos Bėjai. – Blanša patraukė pečiais ir pridūrė: – Suvesk galus.

	Atrodė absurdiška manyti, kad Bėja kaip nors su tuo susijusi. O gal tik stengiausi save tuo įtikinti.

	Tačiau mintys nebedavė ramybės.

	Mano statybų bendrovėje dirbo sekretorė Ana. Daili, miela mergina, ką tik baigusi koledžą. Vos pamačiusi Aną, Bėja užsigeidė, kad ją atleisčiau. Nė neketinau to daryti, nes mergina dirbo puikiai, negana to, nebuvau vienas tų iškrypėlių, priekabiaujančių prie savo darbuotojų, tad jokios kasdienės pagundos manęs nekamavo.

	Tada pradėjo dingti smulkūs pinigai. Sykį į biurą užsuko Bėja, atnešė man priešpiečius. Ieškodama rašiklio atidarė Anos stalo stalčių. Pačiame jo gale gulėjo vogti banknotai.

	Ana verkė ir dievagojosi pinigų neėmusi, bet kas man beliko daryti? Teko ją atleisti.

	Iš pat pradžių įtariau, kad kažkas čia ne taip. Ana nebuvo vagilė, o Bėja troško jos atsikratyti. Vogtus pinigus rado pati Bėja, tad viskas susiklostė... pernelyg palankiai.

	Įtarimus pasilaikiau sau, nes, dievaži, nežinojau, ką ir pasakyti. Nenorėjau patikėti, kad mano žmona tokia intrigantė.

	Reikėjo neprasižioti ir apie Bėjos motiną, tačiau tą vakarą, tos pačios sumautos dienos, kai Blanša man apie ją papasakojo, vakarą, nenulaikiau prakeikto liežuvio.

	– Nesakei, kad tavo mama užsimušė nukritusi nuo laiptų.

	Bėja pakėlė akis nuo nešiojamojo kompiuterio. Žmonos veidas buvo užlietas blausaus ekrano švytėjimo, tamsūs plaukai surišti į netvarkingą kuodelį, ant nosies kabėjo akiniai. Staiga ji man pasirodė visai jaunutė, anaiptol nepanaši į tą išsičiustijusią, tobulą Bėją, kurią buvau pratęs matyti.

	Tokia ji man labai patiko.

	– Ir ką? – galiausiai pratarė. – Juk sakiau, kad ji mirė netikėtai.

	– Tiesa, bet taip pat sakei, kad dėl to buvo kaltas besaikis girtuokliavimas.

	Bėjos dėmesys vėl nukrypo į ekraną, pirštai suskato taukšėti klavišais.

	– Taip. Ji buvo girta ir nukrito.

	Suirzęs nudrožiau per valgomąjį ir užverčiau kompiuterį, tuo nusipelnydamas priekaištingo Bėjos šūksnio.

	– Suprantama, bet ši versija gerokai skiriasi nuo tos, kurią man pateikei. Maniau, kad tavo motina mirė dėl kepenų nepakankamumo ar panašiai. Dėl cirozės. Man nė nedingtelėjo, kad ją pražudė nelaimingas atsitikimas. – Mano balsas užlūžo.

	Bėja staigiais, trūksmingais judesiais atsivertė kompiuterį ir pasakė:

	– Taip, tai buvo nelaimingas atsitikimas. Motina nukrito, aš ją radau, patirtis, savaime suprantama, nebuvo iš maloniųjų, tad ačiū, kad vėl viską priminei. Neišpasakytai džiaugiuosi, kad palietėme šią temą.

	– Baik.

	Bėjos žvilgsnis nukrypo į mane, kaklu nudryko raudonos dėmės, kaip ir visad, kai ji įsiusdavo.

	– Ar galėčiau sužinoti, kodėl judu su Blanša aptarinėjote mano motinos mirties aplinkybes, ką? – iškošė.

	O šūdas. Šūdas. Reikėjo numatyti, kaip viskas pasisuks, bet taip žūtbūtinai troškau paneigti siaubingiausius įtarimus, kad nė nesusimąsčiau, jog Bėja iškart supras, iš kur ištraukiau tokią informaciją.

	– Tiesiog iš kalbos išėjo, kai šiandien buvau ten užsukęs, – paaiškinau.

	Bėja sarkastiškai nusikvatojo.

	– Tai aišku, įprastas pokalbis apie nieką: „Žiū, ar žinai kaip mirė tavo žmonos motina?“

	– Liaukis elgusis kaip kalė, – atkirtau, atlošiau pečius.

	Bėja nieko neatsakė, nors dar kaip gyvas nebuvau šitaip su ja kalbėjęs. Ji vėl įbedė akis į kompiuterį, visą dėmesį sutelkė į elektroninį laišką, į kurį, regis, reikėjo būtinai atsakyti. Penktadienį, dešimtą valandą vakaro.

	Tąvakar daugiau nebepersimetėme nė žodžiu. Vėliau, kai atsigulėme miegoti, Bėja atgręžė man nugarą; žmonos sėdmenys prigludo man prie klubo ir sekundę pamaniau, kad gal reikėtų ją pažadinti, seksu užglaistyti visus nesutarimus.

	Kažin ar seksas būtų kuo padėjęs.

	Gulėjau ir stengiausi negalvoti apie ponią Meison, tįsančią laiptų papėdėje, kraujo klane.

	Vijau šalin mintis apie Bėją, stovinčią laiptų viršuje, žvelgiančią į mamą. Deja, vaizdinys buvo pernelyg ryškus, pernelyg aiškus; kuo įnirtingiau stengiausi jo atsikratyti, tuo tikroviškesnis atrodė.

	Nė velnio nenumaniau, ką su tuo daryti.

	Nejau iš tiesų vedžiau tokią moterį? Moterį, galėjusią nužudyti savo motiną?

	Dievaži, netikėjau tuo. Ligi tos nakties, kai ji užmušė Blanšą.

	
Trisdešimt ketvirtas skyrius

	 

	 

	 

	Supratimo neturiu, kodėl nuvažiavau prie ežero.

	Gal todėl, kad ankstėliau užsukęs Tripas pasiūlė važiuoti kartu. Nė nežinojau, kad Bėja jį pasikvietė.

	Mudu su Tripu nebuvome artimi bičiuliai, veik nebendravome, tačiau išgirdęs, kad merginos (moterys, kaip sako Džeinė) išsiruošė prie ežero dviese, o tada Bėja parašė Tripui ir pakvietė prisijungti... įtariau klastą.

	Mačiau, kokiomis graudžiomis šunyčio akimis pastaruoju metu į Bėją spokso Tripas. Tikinau save, esą viskas tik dėl to, kad Blanša nesislėpdama flirtuoja su manimi. Tripas susirado kitą susižavėjimo objektą ar panašiai.

	Bet manęs tai anaiptol nedžiugino.

	Taigi, tas Bėjos kvietimas nedavė man ramybės. Tripas išvažiavo vienas, o aš ilgai sėdėjau svetainėje ir galvojau apie jo žodžius, tyrinėjau juos iš visų pusių lyg skaudantį dantį.

	Kodėl Bėjai staiga prisireikė Tripo? Jis jai nė nepatiko, negana to, šį savaitgalį jiedvi su Blanša ketino praleisti mergaitiškai, dviese.

	 

	Edis įžengia į tamsų, tuščią vasarnamį.

	Ar bent pamano, kad namas tuščias. Kiek patrypčiojęs svetainėje, garsiai pranešęs apie save, išgirsta iš viršaus sklindančius garsus.

	Svečių kambaryje parpia Tripas, prasižiojęs, ranką nusvarinęs per lovos kraštą. Knarkimas garsus, trūksmingas, kažkoks keistas. Nenatūralus.

	Bet, kita vertus, Tripas girtuoklis, gal jie visi taip knarkia.

	Katerio nėra; matyti, kad vasarnamyje linksminosi visa trijulė -prie durų pakabinta Blanšos rankinė, ant stalviršio numesti Tripo raktai, Bėjos kelioninis krepšys pūpso ant kėdės prie virtuvės salos.

	Edis stovi svetainėje ir tikina save, kad elgiasi kaip visiškas asilas. Merginos išplaukė kateriu ir puikiai leidžia laiką, o jis pats kaltas, kad leido Blanšai suknisti protą visa ta istorija apie Bėjos motiną.

	Tada išeina pro užpakalines duris ir pamato ją.

	Prieplauka žingsniuoja Bėja, permirkusi iki paskutinio siūlelio.

	Ir viskas tampa aišku.

	Bėja supranta, kas atsitiko. Edis visą likusį gyvenimą prisimins žmonos veidą. Ji sukanda dantis, atlošia pečius, pakelia galvą lyg sakydama: „Tik pamėgink, šūdo gabale.“

	Jis iš pat pradžių priima teisingą sprendimą. Apkabina žmoną, patikina viską suprantąs. Blanša žinojo apie siaubingą draugės poelgį, nebelaikė liežuvio, kas gi Bėjai beliko? Ji gynė juos, viską, ką juodu sukūrė, ir argi ji ne gudruolė, sumaniusi visus šunis sukarti ant Tripo? Visi kalbės, kad Ingremas buvo girtas kaip pėdas. Jiedu su Blanša susikivirčijo, jis jai trenkė, užtvojo iš visų jėgų. Bėja bandė ją gelbėti, – juk Blanša buvo jos geriausia draugė! – bet buvo įkaušusi, negana to, tvyrojo aklina tamsa. Ji narsiai nėrė vandenin, nuplaukė į krantą pakviesti pagalbos.

	Bėja nusišypso, pasistiebia ant pirštų galiukų, pakšteli Edžiui į lūpas.

	– Žinojau, kad suprasi.

	Tada Edis ją sugriebia, ranka užgniaužia nosį ir burną. Bėjos kojos velkasi žeme, pirštai nuplėšia marškinių sagą, kurią jis prisimena daug vėliau, kai žmona jau saugiai įkurdinta slėptuvėje.

	Bėja saugi.

	Štai ką jis sau kartoja.

	 

	Negalėjau įduoti Bėjos policijai, negalėjau leisti, kad žmoną pasodintų į kalėjimą. Tik ne už taip kruopščiai suplanuotą žmogžudystę, tik ne valstijoje, kurioje taikoma mirties bausmė, tik ne žinodamas, kad jie gali užduoti tuos pačius klausimus apie jos motiną, kaip ir aš.

	(Jau nekalbant apie tai, kad teismo procesas sužlugdytų verslą. Kas gi pirktų žavius niekučius iš žudikės?)

	Bet sykiu ir negalėjau leisti jai taip elgtis, galvoje netilpo mintis, kad ir kitą kartą Bėja paprasčiausiai atsikratytų jos lūkesčių nepateisinusio žmogaus.

	Problemą išsprendė slėptuvė.

	Ne išmintingiausia, anaiptol ne geriausia išeitis, bet, velnias, ką dar galėjau padaryti?

	Skausmas apmalšo, o gal tiesiog pripratau prie jo. Šiaip ar taip, dabar jau įstengiu pajudėti; skrandis vartosi, tačiau pavyksta atsisėsti.

	Džeinė.

	Tiesą pasakius, nemylėjau jos. Ne. Dabar tai suprantu.

	Norėjau pamilti. Iš visos širdies. Pradžioje tai atrodė taip lengva. Tiesiog pamilti kitą žmogų, pradėti viską nuo pradžių. Norėjau palikti Bėją praeityje, pamiršti, ką ji padarė, ką pats padariau, ką mudu padarėme kartu, ir pradėti naują gyvenimą su Džeine. Sumania linksmuole Džeine, kuri matė vien gerąsias mano savybes, nepastebėjo ydų.

	Bėja ilgainiui sužinojo tiesą apie mano šeimą. Kad su mama ir broliu nesikalbu nuo aštuoniolikos, nors jiedu – puikūs, niekam nieko bloga nepadarę žmonės. Kalti buvo tik dėl to, kad primindavo man prasčiokišką kilmę.

	Tačiau Džeinė to nežinojo. Nenumanė, kad mama vis dar rašo man laiškus „Pietų vilų“ tinklalapyje nurodytu elektroninio pašto adresu, o aš ištrinu juos nė neskaitęs. Nežinojo, kad sykį gavęs brolio sveikinimą Kalėdų proga užsiundžiau ant jo teisininkus, apkaltinęs persekiojimu.

	Su Džeine pradėjau viską iš pradžių.

	Tačiau širdies gilumoje žinojau, kad nieko gero iš to neišeis. Gal ir kartojau sau, kad paslėpiau Bėją stengdamasis išsaugoti verslą – geriau tegu visi galvoja, kad ji mirusi, o ne žudikė, – tačiau tiesa ta, kad... tiesiog negalėjau jos prarasti.

	Taip paprasta. Taip sumautai baisu.

	Tebemyliu ją.

	Štai kur visa suknista esmė. Aš ją myliu. Stengiausi apsaugoti nuo viso pasaulio – ir nuo jos pačios.

	„Taip tau bus geriausia“, – pasakiau pirmą naktį, kai uždariau Bėją slėptuvėje, o ji spoksojo į mane suglumusi, pikta ir, ko gero, truputį išsigandusi.

	Tikėjau tuo. Tebetikiu. Bet, Dieve, dabar Bėja laisvėje, namuose kartu su Džeine, niekad nosies nenukabinančia Džeine, kurią derėjo paleisti nuo pat pradžių. Ji šito nenusipelnė. Nederėjo prašyti jos rankos ir širdies, juk tebevaikščiojau į Bėjos kambarį, mačiausi su žmona, kalbėjausi, mylėjausi. Sykiu troškau išpildyti Džeinės svajones. Kažkaip kvailai maniau, kad mudviem pavyks, kad yra išeitis, kad galiausiai visi gausime, ko norime.

	O man norėjosi ir Džeinės, ir Bėjos. Neketinau atsisakyti nė vienos, kalinau Bėją viršuje, Džeinei žadėjau ją vesiąs, ir štai dabar visi murkdomės mėšle.

	Reikėjo numanyti, kad Džeinė išsiaiškins tiesą. Ji kapstėsi vis arčiau ir arčiau; kad ir kokia naivuole dėjosi, žinojau, jog yra pavojinga nelyg prakeiktas peilių stalčius.

	Aš ne geresnis. Smalsus, impulsyvus, godus.

	Vaitodamas atsiklaupiau. Nebuvau surištas ar kitaip suvaržytas, tiesiog užrakintas patalpoje, iš kurios ištrūkti neįmanoma.

	Tiesą pasakius, vienas kelias yra. Vienas užtikrintas kelias.

	Tik aš apie jį žinau, nes pats ir pastačiau šitą nelemtą namą.

	Tai pavojinga. Netgi kvaila. Galbūt mirtina.

	Bet privalau pabandyti.

	 

	
Vienuolikta dalis. 

DŽEINĖ

	 

	
Trisdešimt penktas skyrius

	 

	 

	 

	– Tu visai ne tokia, kaip jis pasakojo.

	Stoviu koridoriuje, ranką tebegelia nuo to idiotiško ananaso, kuriuo šniojau Edžiui. Žinau, smogiau pernelyg stipriai. Į trapią vietą. Tebegirdžiu kaulų traškesį, tebematau dantis ant kilimo. Ten jį ir palikome, uždarėme duris ir užrakinome. Negirdėti jokio garselio, išduodančio, kad Edis atgavo sąmonę ar kad apskritai liko gyvas.

	Prieš mane stovi Bėja Ročester.

	Gyva.

	Edis laikė ją uždaręs sumautoj jų pačių slėptuvėj. Ak, ir, aišku, papasakojo apie mane.

	Visa tai taip nenormalu, kad nė nesumoju, ką atsakyti.

	– Po-policija, – vargais negalais išveblenu. – Reikia paskambinti... – Užvis labiausiai, – garsiai atsidūsta Bėja, – man reikia išgerti.

	Bėja leidžiasi laiptais aukštai iškėlusi galvą, tvirtais žingsniais, pasitikinti savimi – tokią ją visada ir įsivaizdavau. Velkuosi iš paskos apglėbusi save rankomis, gailėdamasi, kad taip ir nepersivilkau rytinės sportinės aprangos.

	Nulipusi randu Bėją podėlyje – kambarėlyje tarp virtuvės ir skalbyklos. Čia laikome taures, keletą butelių vyno ir Edžio mėgstamo viskio.

	Laikausi atokiau, kol Bėja atidaro spintelę, žvilgsniu perbėga medinėse lentynėlėse spindinčius vyno butelius.

	– Ar judu išgėrėt du tūkstančiai devintųjų „Mouton Rothschild“? – paklausia dirstelėjusi per petį.

	Stoviu it nebylė, nusvarinusi rankas prie šonų, dilbį tebe-maudžia nuo jėgos, kurią sutelkiau Edžio žandikauliui sugurinti.

	Jaučiuosi taip, kaip ir derėtų jaustis įsibrovėlei.

	Neatsistebiu Bėjos... ramybe. Susitvardymu. Man atrodo, kad visas pasaulis apvirto aukštyn kojomis, o ji sau stovi ir renkasi vyną.

	Bėja kresteli galvą, pirštais perbėga per butelius.

	– Du tūkstančiai septintųjų vynas dar likęs. Tiks.

	Ji ištraukia butelį iš lentynos, sklandžiais, užtikrintais judesiais nukabina dvi taures nuo virš stalviršio įtaisyto laikiklio.

	Pirmąkart susivokiu, kad iš tikrųjų šis namas - jos. Niekada nebūtų priklausęs man ir, aišku kaip dieną, – Edžiui.

	Bėja stabteli tarp virtuvės ir valgomojo, pažvelgia į mane.

	– Paimk kamščiatraukį, gerai?

	Bent tai galiu padaryti, tad trukteliu virtuvės stalčių, paimu įrankį ir nuseku paskui Bėją į valgomąjį.

	Ji atkemša butelį, pripildo abi taures, tada mosteli man sėsti. Pati įsitaiso galustalėje; akimirksnį paspėlioju, ar man derėtų klestelėti ant kėdės kitame stalo gale, kad sėdėtume žvelgdamos viena į kitą it viduramžių karalienės.

	Užuot taip ir padariusi, pasirenku vietą Bėjos kairėje – ne visai šalia, mus skiria viena kėdė, bet visgi ne ištisas futbolo aikštės ilgumo ąžuolinis stalas.

	Čia tas pats kambarys, kuriame Bėja prieš keletą metų pozavo „Southern Living“ žurnalui, tik dabar ji vilki suglamžytą šilkinę pižamą, o nagai seniai nematę manikiūro. Bėja atrodo velniškai prastai – išblyškusi, nuaugę plaukai išsišakojusiais galiukais draikosi ant pečių, paakiuose šmėkšo tamsūs ratilai, – tačiau vis tiek įžvelgiu tą Bėją Ročester, kurią taip ilgai regėjau vaizduotėje. Moterį, pastačiusią imperiją iš languotų audinių ir vaisių formos dubenėlių, sukūrusią prekės ženklą, pritaikytą gyvenimui, apie kurį ji augdama galėjo tik pasvajoti.

	Vienas tų dubenų dabar kūpso ant stalo, prikrautas citrinų. Bėja ištiesia ranką, prisitraukia dubenį, išsiima vaisių ir mąsliai ritinėja tarp delnų.

	Pakeliu taurę, nugurkiu didelį gurkšnį. Liežuvį užtvindo sodrus kabernė skonis.

	Bėja padeda citriną atgal į dubenį, pažvelgia į mane.

	– Taigi, Džeme.

	– Taigi, Bėja, – atsakau tuo pačiu tonu.

	Ji nusišypso. Tiksliau tariant, vypteli, sujuda tik lūpų kamputis. Man staiga dingteli, kad tokį pat vypsnį esu mačiusi Edžio veide. Ar Bėja mėgdžioja savo vyrą? O gal atvirkščiai?

	Bėja skėsteli rankomis.

	– Ir ką gi mudvi dabar darysime?

	Man patinka tas žodis - mudvi. Patinka ir Bėjos žvilgsnis, atrodo, kad ji iš tikrųjų mato mane – ne šunų vedžiotoją Džeinę, ne nusiminusią nelaimėlę, kurios jos šiknius apgavikas vyras vos nenusiviliojo prie altoriaus. Tikrąją mane.

	Pakeliu butelį, šliūkšteliu sau daugiau vyno. Bėjos taurė pilna, tad butelį pastatau, šis garsiai taukšteli. Lauke įsišėlsta audra, lietaus lašai tykšta į langus, kas penkias minutes namą supurto perkūnijos griausmas. Gal kartkartėmis subilda ir viršuje, bet galvos dėl to neguldyčiau.

	Pagalvoju apie Edį, išsipleikusį ant slėptuvės grindų. Laukiu, gal pajusiu užplūstant kaltę, gailestį ar... ką nors.

	Jaučiu tik šleikštų palengvėjimą. Buvau teisi. Visi mane kamavę įtarimai, bloga nuojauta nemelavo. Instinktai neatbuko. Dabar Bėja saugi.

	– Reikia paskambinti į policiją, – pakartoju. – Papasakoti jiems visą istoriją, viską.

	Bėja mąsliai linkteli.

	– Visą istoriją. O ką būtent ketini jiems papasakoti?

	Pastarąsias keletą valandų – po pokalbio su Tripu, po dienoraščio – jaučiuosi lyg apkvaitusi, tačiau bėgant metams išmokau veikti spontaniškai ir kaip įmanoma greičiau atsigauti nuo sukrėtimo. Be šių įgūdžių nebūčiau išgyvenusi.

	Dabar jie ypač praverčia.

	– Blanša tikrai negyva, – atsakau. – Bet veikiausiai žuvo ne per nelaimingą atsitikimą, kaip visi mano.

	– Jie suko romaną, – ištaria Bėja. Kalba švelniai, tačiau virpteli skruosto raumenėlis; prieš tęsdama ji akimirką sukanda dantis. – Edis, aišku, tikėjosi, kad nieko nesužinosiu, bet žinojau kone nuo pat pradžių. Jis anaiptol ne toks gudrus, koks manosi esąs.

	Prisimenu Edžio pasakas apie „įvairiausius garsus, ypač vasarą“, apie „meškėnus palėpėje“ ir prunkšteliu. Vėl pakeliu taurę vyno. Žemė po kojomis darosi vis tvirtesnė.

	– Tačiau tada Blanšą ištiko savigraužos priepuolis. Draugavome nuo vaikystės, tad gali būti, kad ištikimybė reiškė Blanšai kur kas daugiau, nei ji manė. O gal tiesiog panoro pasijuokti tiesiai man į veidą. Šiaip ar taip, kai ji pakvietė mane tą savaitgalį prie ežero, žinojau, ką pasakys.

	Bėja elegantiškai gurkšteli vyno.

	– Manau, Edis irgi žinojo. Ir būtų verčiau nužudęs Blanšą, nei leidęs man sužinoti tiesą.

	Tik kad Blanšą pasikvietė Bėja. Į savo vasarnamį prie ežero.

	Vos pastebimai susiraukiu, bet neištariu nė žodžio. Bėja tęsia:

	– Toks jau tas Edis. Visad norėdavo dar vieno pyrago gabalėlio, papildomos progos atmušti kamuoliuką. Bet sykiu žinojo, kad visa tai, – ji plačiu mostu apveda namą, kvartalą, turbūt ir visą jų gyvenimą, – priklauso man. Juk negalėjo leisti, kad su juo išsiskirčiau, ką?

	– Tai kodėl nenužudė ir tavęs?

	Regis, pavyko nutaisyti ramų balsą, tačiau širdis daužosi it patrakusi. Bėjos žodžiuose nėra nė kruopelytės tiesos.

	Reikia pripažinti, ji – puiki melagė, neabejotinai geresnė už Edį. Tačiau gebu suprasti, kada man pudrina smegenis. Bėjos pasakojime nesueina galai.

	Ji palinksta į priekį, sunertas rankas padeda ant stalo; pižamos rankovės užsiraitoja, suboluoja liauni, dailūs riešai.

	– Pati savęs to klausiu, – prisipažįsta Bėja. – Ir patikėk manimi, apmąstymams laiko turėjau apsčiai. Manau, kad...

	– Jis tave mylėjo, – išberiu.

	Burnoje apkarsta. Tegu Bėjos pasakojimas ir nelogiškas, bet šie žodžiai kažkaip. viską paaiškina.

	Jis ją mylėjo. Santykiai pašlijo ir išsikreipė, o Edis panorėjęs gali būti žiaurus. Pamenu jį su Džonu. Jei Edis būtų pamanęs, kad žmona jam kliudo, išties kliudo, esu tikra, būtų jos atsikratęs.

	Bet ji vis dar čia.

	Bėja žvelgia į mane, jos pasitikėjimas savimi sekundę susvyruoja. Tokio atsakymo nesitikėjo.

	Nudelbia akis į stalą, po akimirksnio pakelia galvą, patraukia pečiais.

	– Galbūt. Kad ir kaip būtų, tokia yra mano versija. Jis nužudė Blanšą, suklastojo mano mirtį, tada įkalino mane šiame name kaip kokio idiotiško gotikinio romano veikėją, kol pats gundė naivią jauną merginą, vedžiojusią jo šunį.

	Bėja kilsteli antakį.

	– Ką pasakysi?

	Nugurkiu didelį gurkšnį vyno.

	– Panašu į tiesą.

	– Bet tau ji nepatinka.

	Nepatinka. Nenoriu pasirodyti besanti naivi graudaus likimo mergužėlė, kvaiša, susiviliojusi gražiu veidu ir didžiule banko sąskaita.

	Auka.

	Atsilošiu kėdėje, įbedu žvilgsnį į Bėją. Gal tai dėl vyno, bet dabar ji nebeatrodo tokia išblyškusi. Susitaršiusiais plaukais, apsivilkusi pižama, tačiau gan... elegantiška.

	– Kodėl tu tokia rami? – paklausiu.

	Mūsų žvilgsniai susikerta. Bėjos akys gražios, didelės, tamsios, blakstienos storos, tegu ir nepadažytos.

	– O tu? – atremia ji. – Ką tik sužinojai, kad mylimasis yra žudikas, o jo velionė žmona – gyva. Bet kuri kita tavo vietoje šiek tiek paklykautų ir apsiašarotų.

	Tyliu.

	– Žinai, ką manau? – tęsia Bėja. – Edis ne šiaip sau mudvi įsimylėjo. Ne. – Ji mosteli ranka, neleidžia man paprieštarauti. – Tu jam nuoširdžiai rūpi. Antraip nebūtų rizikavęs įsileisdamas tave į savo gyvenimą. Man regis, esame labai panašios, Džeine.

	– Tikrasis mano vardas ne toks, – išberiu nespėjusi susiturėti.

	Ji nusišypso.

	– Mano vardas irgi ne Bėja.

	– Žinau, – atsakau. – Tripas pasakė.

	Bėja užverčia akis.

	– Prakeiktas Tripas.

	Vos nesusijuokiu, mat įsivaizduoju, kaip ji jaučiasi. Tačiau kažkas čia. ne taip. Bėja patyrė sunkiai įsivaizduojamą išmėginimą, bet atrodo pernelyg rami, pernelyg susitvardžiusi ir pasitikinti savimi.

	Tada ji pasilenkia ir taria:

	– Edis sakė, kad esi visai nepanaši į mane. Man regis, jis klydo.

	Žvelgiu į ją. Bėja sėdi it karalienė ir meluoja susiriesdama, tačiau šie jos žodžiai yra tiesa.

	 

	
Dvylikta dalis. 

	„Jis tave mylėjo.“

	Nežinau, kodėl šie Džeinės lūpomis ištarti žodžiai taip mane pribloškė. Gal todėl, kad kam jau kam, o Džeinei mažiausiai norėtųsi, kad jie būtų tiesa.

	Bet Džeinė – puiki melagė.

	Supratau tai iš pirmo žvilgsnio, kaip ir tai, kad ji – anaiptol ne ta mergaičiukė, kokią matė Edis. Anoji nebūtų sugurinusi jam veido sidabriniu ananasu, o paskui lyg niekur nieko sėdėjusi su jo žmona – kuri, kaip kalbama, negyva guli ežero dugne – ir gurkšnojusi vyno.

	Man patinka ši mergina, taip patinka, kad kone pagailsta Edžio, nepastebėjusio kitos jos pusės.

	Manau, jam irgi būtų patikę.

	O gal Edis perkando Džeinę? Gal, kad ir kaip nenorėjo to pripažinti, suprato, jog ji – tokia, kaip ir aš.

	Gal kaip tik tas panašumas ir patraukė jį prie Džeinės.

	Mergina gurkšteli vyno. Smulkutė, išblyškusi, ne blondinė, bet ir ne šatenė – toks plaukų atspalvis grožio jai neprideda; drabužiai – blausi kvartalo damučių aprangos kopija. Gal to užteko Edžiui apkvailinti, bet geriau jau jis būtų pažvelgęs Džeinei į akis.

	Akys viską išduoda.

	Ji sėdi čia kuo ramiausiai, linkčioja galva, tačiau akys karštligiškai blizga.

	Esu tikra, Džeinė netiki istorija apie tai, kas „iš tikrųjų nutiko“. Pasaka apie meilės romaną, apie Edį, nužudžiusį Blanšą, uždariusį mane čia, pakišusį Tripą policijai. Maniau, patikės, kad Edis gudresnis, nei išties yra, bet, matyt, būsiu apsirikusi.

	Tiesą pasakius, dabar Džeinė man primena Blanšą. Po laidotuvių.

	 

	– Labai džiaugiuosi, kad atvažiavai. – Bėja tvirtai apkabina juoda suknele vilkinčią Blanšą, pastebi, kokia ji liesa.

	Užuot apsirengusi juodai, Bėja pasirinko tamsiai violetinės spalvos – pagrindinio rudenį pasirodysiančios „Pietų vilų“ kolekcijos atspalvio – suknelę.

	Blanša ją glėbesčiuoja, be paliovos kartoja apgailestaujanti dėl netekties, tačiau kai ji nueina, Bėja susimąsto apie draugės žvilgsnį. Ne įtarų, ne. Blanšos protelis taip toli nesiekia. Ir vis dėlto kažkas bičiulei neduoda ramybės, nesvarbu, kad abejonių ji niekada neišsakytų balsu, neleistų sau apie tai nė pagalvoti.

	Vėliau tąvakar Bėja klesteli į krėslą aukšta atkalte – vienintelį daiktą, kurį panoro atsivežti iš prakeiktų vaikystės namų, – ir ištuština butelį vyno. Alkoholis apsvaigina, atbukina mintis, padeda nuginti prisiminimus apie motinos veidą prieš jai nusiritant nuo laiptų.

	Motušė buvo apkvaišusi, tas tiesa, visiškai atitrūkusi nuo realybės – kad ir kokį būdą tąsyk buvo pasirinkusi. Turbūt klonazepamą. Lėtai šliurino koridoriumi lyg senė, gerokai vyresnė nei penkiasdešimt trejų.

	Bėja buvo prašiusi motinos atsikratyti kiliminio tako, patiesto prie laiptų, bet toji, suprantama, nė girdėt negirdėjo. Ir vis dėlto mama tik kluptelėjo, ne parkrito. Būtų išsilaikiusi ant kojų.

	Bėja nė pati gerai nežino, kodėl ją pastūmė. Tiesiog stovėjo prie laiptų, motina suklupo, ir Bėjos širdis džiaugsmingai šoktelėjo krūtinėje; tą akimirką jai atrodė, kad pasaulyje nėra natūralesnio veiksmo kaip ištiesti ranką ir... stumtelėti.

	Motinos veide neatsispindėjo nei baimė, nei siaubas, nei nuostaba. Krisdama ji atrodė tik mažumėlę suglumusi – kaip visada.

	Laidotuvėse Bėjai dingtelėjo, kad jai neįtikėtinai pasisekė: jei motušė būtų viso labo susilaužiusi kulkšnį ar raktikaulį, būtų tekę ilgokai aiškintis. Tačiau ponia Meison smarkiai susitrenkė galvą į stulpo briauną laiptų papėdėje. Bėja girdėjo trakštelėjimą, matė kraują.

	Motina nemirė iškart, tačiau dirstelėjusi žemyn Bėja suprato, kad sužeidimas gana rimtas, aplink galvą jau tvenkėsi kraujo balutė.

	Ir vis dėlto, jei ji būtų išsyk pa skambinusi pagalbos numeriu, jei būtų apsimetusi, kad vidury nakties išgirdo duslų dunkstelėjimą, o ne aptiko mamą prie laiptų tik prabudusi ryte, ši veikiausiai būtų likusi gyva. Motina paprasčiausiai nukraujavo.

	Pragulėjo visą naktį vieniša laiptų apačioje, kraujas sruvo iš žaizdos, lėtai sunkėsi į kietmedžio grindis.

	Bėja mėnesių mėnesius laukė sąžinės priekaištų, bet tejuto laisvės skonį.

	Tad išmetė tą įvykį iš galvos ir ilgus metus neprisiminė. Net Edis nežinojo visos tiesos apie ponios Meison mirtį. Bėja surezgė gan miglotą istoriją apie mamos alkoholizmą; Edis, ir pats nelabai atviravęs apie savo praeitį, jos žodžius praleido pro ausis. Tema vėl iškilo į paviršių tik likus keliems mėnesiams iki Blanšos mirties.

	Jiedvi vakarieniavo tame pačiame meksikietiškame restorane, kuriame buvo susitikusios netrukus po to, kai Bėja susipažino su Edžiu.

	Metas labai įtemptas. Bėja pričiupo Blanšą ir Edį kartu pietaujančius, pasidulkino su Tripu vonios kambaryje (Blanša, aišku, to nežino), tačiau tokiam draugės pykčio protrūkiui ji nėra pasirengusi.

	– Jis nežino, tiesa? – parūpsta Blanšai. Bėja atkakliai stebeilijasi į draugę, tačiau neištvėrusi pirma nusuka žvilgsnį. – Edis. Nežino, kad visas tavo mėšlas – klastotė. – Blanša mosteli ranka ore. – „Pietų vilos“ pavogtos iš manęs.

	– Suprantu, nelengva patikėti, kad pa sau lis nesisuka apie tave vieną, Blanša, tačiau, dievaži, kaip tik taip ir yra, – atšauna Bėja ramiu balsu, nors širdis daužosi kaip pašėlusi.

	Blanša vėl gurkšteli vyno, veidas apniukęs. Bėja nusistebi: ar draugė visada buvo tokia rukšna, ar tokia tapo tik po vedybų su Tripu?

	Juodu net išoriškai supanašėjo, Blanšos plaukai nudažyti tokiu pat smėlio atspalviu kaip ir Tripo, veik tokio pat trumpumo. Tačiau kūnas, priešingai nei vyro, dabar liesas it kartis. Draugė paima traškutį iš krepšelio, suskimbčioja ant laibo riešo užmautos apyrankės. Bėja nesusiturėjusi įbeda žvilgsnį į papuošalus, ieško pažįstamų, bet ne, nė viena apyrankė nėra iš „Pietų vilų“. Visos jos – iš Kate Spade mados namų. Bėja suraukia nosį.

	Blanšai tai pro akis neprasprūsta.

	– Kas yra?

	Užuot valgiusi traškutį, laužo jį mažulyčiais gabalėliais. Bėja ištiesia ranką, nubraukia trupinių krūvelę į šalį.

	– Jei tau reikia apyrankių, ką tik išleidome naują kolekciją, – tarsteli. – Atsiųsiu keletą.

	Blanšos lūpos prasiveria, akys išsiplečia. Po akimirkos draugė iš nuostabos susijuokia, pernelyg garsiai.

	– Tu ką, rimtai?

	Jų pusėn atsigręžia kelios galvos. Bėja susiraukia, pasilenkia artėliau Blanšos.

	– Kalbėk tyliau, būk gera.

	– Ne, – atrėžia Blanša, numeta traškučio nuolaužą ant stalo. – Ne, man rimtai įdomu. Nejau įsiutai dėl to, kad nenešioju tavo idiotiškos bižuterijos? Noriu žinoti, ar šitai tave erzina užvis labiausiai, Berta?

	– Subręsk, – paliepia Bėja.

	Blanša atsilošia į minkštasuolio atkaltę, susineria rankas ir prapliumpa kvatotis.

	– Paklausiau, ar Edis žino, kad visas tavo gyvenimas – melas, o tu puolei inkšti dėl mano apyrankių. Bet nebrendyla esu aš, tebūnie.

	Bėjos ranka šauna priekin, pirštai sugniaužia Blanšai riešą, tą su prakeiktomis apyrankėmis, ir suspaudžia taip stipriai, kad Blanša net suunkščia iš skausmo.

	– Tu girta, – iškošia Bėja pro sukąstus dantis. – Darai sau gėdą. Gal palik šitą vaidmenį Tripui?

	Tą vakarą restorane jos neužsibūna, o vos po kelių dienų Edis pasidomi, kodėl gi Bėja nutylėjusi, kad ponia Meison užsimušė nukritusi nuo laiptų.

	Tada Bėja ir supranta, kad jokio meilės romano nėra; net jei Blanša ir norėjo ją įskaudinti, Edis apie tai nė negalvojo. Blanša pirmąsyk gyvenime negavo, ko norėjo, tad dabar perėjo į puolimą ir pasitelkė vienintelį jai likusį ginklą.

	Kitą rytą Bėja išdygsta prie Blanšos namų slenksčio, nešina kava ir pyragėliais. Ji netgi nupirko draugės mėgstamiausių bjaurių tešlainių be gliuteno.

	– Noriu atsiprašyti, – paaiškina.

	Matyti, kad Blanša iš dalies trokšta tuo patikėti, trokšta, kad jų draugystė vėl grįžtų į senas vėžes.

	Kelionė prie ežero – dar viena alyvmedžio šakelė.

	Blanša čiumpa ją abiem rankomis.

	 

	Džeinė sėdi, sukioja taurę suėmusi kojelę pirštais. Kone girdžiu, kaip dūzgia jos mintys. Man patinka spėlioti, ko ji imsis, keistai malonu matyti, kokia paviršutiniška yra jos ištikimybė Edžiui.

	Kad ir kaip buvę, aš jo nepraradau.

	Mintis kelia stulbinamą jaudulį.

	Gal nieko stulbinamo čia nėra. Kai kurie įrašai dienoraštyje – tiesą pasakius, kone visi – buvo skirti tik akims apdumti, pėdoms sumėtyti, – bet seksas? Mano jausmai Edžiui?

	Visa tai anaiptol nepramanyta.

	Tačiau tada Džeinė atsisėda tiesiau ir pareiškia:

	– Reikia paskambinti policijai. Papasakoti apie Edžio nusikaltimus. Tegul atsako už tai, ką padarė.

	Ji žaidžia su manimi ar iš tikrųjų šito nori? Dviprasmiškumas, taip žavėjęs vos prieš kelias minutes, dabar ima erzinti.

	– Spėsim, – numoju ranka, ištuštinu taurę. – Leisk man bent keletą valandų pasidžiaugti ištrūkus iš to kambario, kol dar ne-užgriuvo klausimų lavina.

	Apsižvalgau.

	– Tu juk nieko name nekeitei, ką?

	Užuot atsakiusi, Džeinė palinksta artėliau, paima mane už rankos.

	– Bėja, – tarsteli. – Negalim čia sėdėti lyg niekur nieko. Edis nužudė Blanšą. Galėjo nužudyti tave. Privalom...

	– Nieko mes neprivalom, – atkertu, patraukiu ranką ir atsistoju.

	 

	„Sunkiausia – priimti sprendimą, – kartodavo Bėja savo darbuotojams. – Kai apsispręsite, viskas bus baigta, pasidarys lengviau.“

	Taip nutiko ir su Blanša.

	Kai tik Bėja nusprendžia, kad Blanša turi mirti, širdyje atlėgsta, o planas susidėlioja tarsi pats savaime. Ji pakviečia Blanšą į vasarnamį, tada paskutinę minutę parašo Tripui. Šįkart prireiks atpirkimo ožio. Vienaip atrodys, jei viena jų žus kitos akivaizdoje, ir visai kitaip – jei nelaimė nutiks, kai vasarnamyje sukiosis keletas žmonių. Policija išsimuš iš vėžių.

	Taigi, Tripas.

	Blanša visai nesidžiaugia jį matydama.

	– Maniau, ši išvyka tik mergaitėms, – sumurma.

	Svečias klesteli ant sofos šalia žmonos, rankoje taurė toniku atmieštos degtinės.

	– O aš – Tripas9 tik mergaitėms, – papokštauja taip nevykusiai, kad Bėja panūsta nudobti ir jį.

	Bet ne, Tripui šiame spektaklyje skirtas kitas vaidmuo.

	Jis pasirodo puikiai. Suirzusi Blanša išgeria daugiau vyno, nei Bėja tikėjosi, maukia taurę po taurės, tada įninka į Tripo degtinę.

	Kai vyras nusminga – ksanaksas kokteilyje padarė savo darbą, – Blanša jau kvatojasi kartu su Bėja. Kol abi velka suglebusį kūną į miegamąjį, Bėja dedasi besanti tokia pat girtutėlė, kaip ir draugė.

	Šitai ji įsimena užvis geriausiai: tą vakarą Blanša buvo laiminga. Apkvaitusi nuo alkoholio, bet vis dėlto. Bėja padovanojo jai paskutinį laimingą akimirksnį.

	Paskutinį mergaičių vakarėlį.

	Kai jiedvi sulipa į pontoninį katerį, kurį Bėja pernai nupirko Edžiui, Blanša vos bepastovi ant kojų. Bėja nuveda ją į vietą ir pasodina.

	Dar daugiau gėrimų.

	Jaunatį užkloja debesys, dangus tamsus, niekas nemato, kas nutinka vėliau.

	Kaip ir anąkart, su mama, daug stengtis neprireikia.

	Kai Blanša išsijungia, juokų darbas pasiimti iš anksto įsigytą sunkų plaktuką – neįmantrų žudymo įrankį, kokį nusipirktų toks tipas kaip Ingremas, – ir nusitaikyti draugei į galvą.

	Sykį. Kitą. Tris kartus. Šleikštulį keliantis treškesys, duslus, šlapias žlegtelėjimas, ir štai ji jau verčia Blanšą per bortą. Tamsoje žvilgsniu palydi draugės plaukus, nyrančius į ežerą.

	Stovi ir laukia, bene ką nors pajus.

	Apgailestavimą, siaubą. Bet ką. Tačiau vėlgi – pagaliau tai padariusi tejaučia pa lengvėjimą ir nedidelį nuovargį.

	Lieka paskutinis darbas – parplaukti namo. Rankos skrodžia šiltą vandenį, galvoje šmėkšo aligatorių ir vandeninių gyvačių vaizdai. Bėja žino, kad apačioje stūkso užlietas miškas; sunku nuginti mintis apie negyvas šakas, besitiesiančias jos link lyg skeletų rankos, sunku neįsivaizduoti savęs, grimztančios gilyn ir amžiams atgulančios šalia Blanšos šioje povandeninėje girioje.

	Kažkas palyti Bėjai koją, ir ji springdama aikteli, pernelyg garsiai tykioje naktyje, burnon plūsteli ežero vanduo. Ji pajunta mineralinių druskų ir kažkokių puvėsių skonį, spjaudosi, bet nesiliauja plaukusi.

	Istorija paprasčių paprasčiausia. Jiedvi nutarė praleisti savaitgalį dviese. Netikėtai išdygo Tripas. Visi išplaukė kateriu, padaugino alkoholio. Tripas ir Blanša susikivirčijo, jų besiklausydama Bėja užmigo, o gal atsijungė. Pabudusi pamatė, kad Blanšos niekur nėra, o Tripas nusmigęs. Bėja supanikavo, nėrė į vandenį ieškoti draugės, o jos neradusi parplaukė į krantą.

	Tripas buvo toks girtas, kad nė nesupras, kas atsitiko, neprisimins, jog jo ir kojos tame kateryje nebuvo. Visi žino, kad juodu su Blanša turėjo problemų. Jeigu jam pasiseks ir Blanšos kūno neras, policija nuspręs, kad Blanša pati iškrito, o gal iššoko iš laivo. Jei kūnas vis dėlto bus rastas, pareigūnai pamatys skylę kaukolėje ir pamanys, kad tai Tripo darbas.

	Abu variantai tinka.

	Viskas būtų kuo puikiausiai pavykę, jei Edis nebūtų atsivilkęs prie ežero ir visko suknisęs.

	Kėblindama prieplauka Bėja pamato savo vyrą. Jis stovi prie vasarnamio, žvelgia į ją išplėstomis akimis. Ji nesuka galvos dėl to, kaip atrodo – permirkusi iki paskutinio siūlo, tirtanti, nors lauke karšta. Galvoje sukirba vienintelė mintis: kodėl Edis čia?

	Tą akimirką ji netenka visko.

	Reikėjo neprarasti budrumo, reikėjo sunerimti dėl tokio netikėto jo pasirodymo, išgąsčio perkreipto veido. Edžiui niekada nesisekė nuslėpti nuostabos, negana to, jis, kaip ir daugelis vyrų, manėsi esąs protingesnis, nei iš tiesų buvo.

	Bėjai visad atrodė, kad savo protinius gebėjimus pervertinantys vyrai lengvai pasiduoda manipuliacijoms. Paaiškėjo, kad tokie žmonės gali būti ir neįtikėtinai pavojingi.

	Vėliau ji norėjo išrėžti Edžiui, kaip bjauriai šis viską sumovęs. Būtų pati viskuo pasirūpinusi, betgi Edis, kaip visada, puolė veikti beatodairiškai.

	 

	Stovėjau svetainėje, name, kurį Edis pastatė, o aš išgražinau, ir vėl mąsčiau apie Džeinės žodžius.

	„Jis tave mylėjo.“

	Štai kur visa esmė, atsakymas į visus klausimus. Štai kodėl Edis tąnakt neiškvietė policijos, štai kodėl nepaliko manęs mirti ten, viršuje. Jei tebūtų gviešęsis vien pinigų – suteikiau jam puikią progą manimi atsikratyti ir viską pasiimti. Nesudarėme jokios vedybų sutarties, mat buvau pasiryžusi įrodyti visam pasauliui – o ypač Blanšai, – kad pasitikiu Edžiu labiau nei bet kuo kitu.

	Edis galėjo pasiimti viską.

	Bet nepasiėmė.

	Taip, jis sutiko Džeinę, taip, ketino ją vesti – bet vis tiek ateidavo į mano kambarį, kalbėdavosi su manimi. Mylėdavosi.

	Tiek laiko sukau galvą, kur čia šiuo pakastas, ieškojau mįslės įminimo, o atsakymas pasirodė besąs paprastesnis už paprastą.

	Jis mane myli.

	Džeinė mindžiukavo svetainės ir virtuvės tarpduryje, rankose laikė mobilųjį telefoną.

	– Bėja, suprantu, patyrei siaubingų išgyvenimų, tikriausiai tebesi ištikta šoko, bet privalome paskambinti policijai. Nebegalime delsti. Tai beprotybė.

	Ji nudūrė akis į ekraną, įniko rinkti numerį. Atitokau stovinti šalia jos, pirštais apgniaužusi riešą; jos kauleliai atrodė tokie trapūs.

	– Nedrįsk, – iškošiau.

	Merginos akys žybtelėjo – ji susigaudė, kas čia iš tikrųjų dedasi.

	Man patiko Džeinė, net gerbiau ją, tačiau negalėjau leisti, kad ji man viską sušiktų.

	Mums.

	Staiga pasigirdo šaižus, veriamas kauksmas. Abi krūptelėjome, paleidau Džeinės ranką, pažvelgiau į lubas.

	– Kas per... – prasižiojo ji, bet aš jau žinojau atsakymą.

	Kaukė priešgaisrinė signalizacija.

	Negalvodama nuskriejau prie laiptų.

	„Idiotė, sumauta idiotė“, – keikiau save bėgdama. Tai buvo dar vienas Edžio sumanymas. Slėptuvė automatiškai neatsidaro gaisro atveju, nes tam ji ir skirta – pasislėpti nuo gaisro. Edis šito nežinojo arba rizikavo, tikėdamasis, kad atskubėsiu ir jį išleisiu.

	Esu tikra, rizikavo.

	Džeinė lipo man ant kulnų, šaukė mane vardu.

	Viršuje stipriai trenkė dūmais, pro spintos duris rangėsi pilkos sruogelės. Čiupau už durų rankenos, ji buvo karšta. Tokia karšta, kad nutvilkė delną.

	Atplėšiau duris, pro jas ūžtelėjo karščio, dūmų ir skausmo banga, o kažkur man už nugaros suspiegė Džeinė.

	 

	
Trylikta dalis. 

	Ligoninėje gulėjau tik kartą, būdama penkiolikos. Norėjau padaryti įspūdį vaikinui važinėdamasi riedlente ir susilaužiau ranką. Toji patirtis man nėmaž nepatiko, nedžiūgauju ir dabar.

	Rytoj mane išleis namo, deja, neturiu žalio supratimo, kur dabar mano namai. Namas Tornfild Esteitse supleškėjo iki pamatų, o kartu su juo ir visas naujas gyvenimas, kurį taip stengiausi susikurti.

	Turbūt tai, kad labiau jaudinuosi dėl sudegusio namo nei dėl sužadėtinio, mėnesių mėnesius kalinusio žmoną slėptuvėje, galėtų daug apie mane pasakyti. Kad ir kaip keista, šis atradimas atnešė man savotišką palengvėjimą. Nebeliko spėlionių, įtarimų, mygusių mane „pulti arba bėgti“. Dabar viskas tapo aišku.

	Visą likusį gyvenimą prisiminsiu laiptais pas Edį bėgančios Bėjos žvilgsnį. Mano jausmai Edžiui nė per nago juodymą neprilygo Bėjos meilei. Niekada nebūtų prilygę.

	Ir Edis niekada nebūtų pamilęs manęs taip, kaip, akivaizdu, mylėjo Bėją.

	Kai ji atplėšė slėptuvės duris, išgirdome ūžesį ir traškėjimą; karščio banga bloškė mane atatupstą, suveikė instinktai.

	Pabėgau.

	Nudriuokiau laiptais žemyn, prie durų, išlėkiau į pievelę, kosėdama ir švokšdama sukniubau ant žolės.

	Pasielgiau taip, kaip elgiausi visą savo gyvenimą, – išsigelbėjau.

	Palikusi Bėją ir Edį mirti.

	Atsidūstu, išsivynioju šaldytų sulčių ledus – porciją man paslapčia atnešė slaugė. Bananiniai.

	Esu laimės kūdikis. Visi taip sako. Jokių nudegimų, tik prisikvėpavau dūmų; dėl to tebeperši gerklę ir krūtinę, tačiau, turint omeny, kad iš namo, tikrąja to žodžio prasme, teliko pelenų krūvelė, išsisukau labai lengvai.

	Nepaisant to, kad dabar esu likimo valiai atsidavusi benamė.

	Jau taisausi grimzti į savigailą, bet kažkas švelniai pabarbena į duris. Ant slenksčio išdygsta detektyvė Loran.

	– Tuk tuk, – sako ji.

	Man vos širdis per gerklę neiššoka. Sukandu ledus, šaltis nutvilko dantis.

	– Sveiki, – išgergždžiu.

	Moteris mosteli į plastikinę kėdę prie lovos.

	– Ar galėtume šnektelėti?

	Kažin ar galėčiau atsisakyti; manau, ir pati tą supranta, nes nė nelaukusi atsakymo klesteli ant kėdės.

	Užmeta koją ant kojos ir nusišypso, lyg būtų atėjusi aplankyti bičiulės. Stengiuosi atsakyti šypsena, tada prisimenu, kad turėčiau atrodyti suglumusi ir nusiminusi.

	Pastarosios dienos visai išmušė mane iš vėžių.

	Nuduriu akis, krapštinėju ledų popierėlį ir laukiu, kol detektyvė ką nors pasakys.

	– Kaip jaučiatės? – pasiteirauja ji.

	Patraukiu pečiais, užkišu sruogeles už ausų.

	– Geriau. Vis dar užkimusi, – parodau į gerklę. – Visa tai iki šiol galvoje netelpa.

	Detektyvė Loran linkteli, paglosto mane užjaučiamu žvilgsniu. Akių kampučiuose susimeta raukšlelės, tačiau kažkas tame žvilgsnyje man nepatinka. Lyg mane permatytų kiaurai.

	– Turbūt jau žinote, kad jūsų sužadėtinis neišsigelbėjo iš gaisro.

	Suspaudžiu lūpas, užsimerkiu, galvoje karštligiškai sukasi mintys. Ar dabar ji man praneš, kad policija pelenuose rado du kūnus? Ką reikės atsakyti? Iškloti visut visutėlę tiesą apie Edį ir Bėją?

	– Žinau, – sukvarkiu, baimė suskamba kaip liūdesys, o tai man labai paranku.

	– Spėju, taip pat žinote, kad tiriame tyčinio padegimo versiją. Įtariame, kad Edis Ročesteris norėjo nužudyti jus ir nusižudyti pats.

	Ne.

	Ne, šito aš nežinojau. Įsmeigiu į detektyvę neapsimestinės nuostabos ir sumišimo kupinas akis.

	– Tyčinis padegimas? – perklausiu.

	Pareigūnė linkteli, atsilošia kėdėje.

	– Džeine, labai tikėtina, kad Edis Ročesteris prikišo nagus prie Blanšos Ingrem nužudymo ir žmonos dingimo.

	– Oi, dievulėli, – tyliai iškvepiu, prispaudžiu delną prie burnos.

	Detektyvė Loran pasimuisto kėdėje. Koridoriumi cypčiodamas ratais nurieda vežimėlis, pypsi įvairiausi prietaisai.

	– Tirdami Tripo Ingremo sąsajas su nusikaltimu aptikome ženklų, rodančių, kad tą vakarą ir Edis buvo nuvykęs prie ežero. Stebėjimo kameros prie Tornfild Esteitso vartų užfiksavo jo automobilį, vienas jūsų kaimynų prisiminė matęs, kad tąnakt, kai Bėja ir Blanša ilsėjosi vasarnamyje prie ežero, Ročesteris namo grįžo vėlai. Konkrečių įrodymų neturime, teberenkame įkalčius, bet...

	Ji nutyla, ranka sekundę glusteli prie ženklelio.

	– O kaip Tripas? – paklausiu. – Kas dabar laukia jo?

	Keista ir gan nemalonu gailėtis Tripo Ingremo; anksčiau ar vėliau užuojauta išblės, bet dabar, žinodama visą istoriją, negaliu užgniaužti minties, kad ir jis yra auka. Dar vienas žmogus, įsuktas į Edžio ir Bėjos šūdų malūną.

	– Ingremui panaikinti visi kaltinimai, – atsako detektyvė. – Iš tikrųjų, tik nudavėme turį svarių įkalčių. Vylėmės, kad jis pa-lūš ar, galų gale, įduos Edį. – Ji atsidūsta ir priduria: – Šiaip ar taip, nėra abejonių, kad gaisras buvo sukeltas tyčia. Tai leidžia manyti, kad Edis žinojo, jog netrukus prisikasime iki jo.

	Moteris pasilenkia, paima mane už rankos.

	– Apgailestauju. Įsivaizduoju, kokį sukrėtimą patyrėte.

	Ji teisi, bet kitaip, nei mano. Pareigūnai nusprendė, kad Edis atėmė sau gyvybę, nes nužudė Bėją ir Blanšą. Tai reiškia, kad Bėjos kūno gaisravietėje nebuvo.

	Bėja gyva.

	– Gali būti, kad vėliau dar užduosime vieną kitą klausimą, – sako Loran, tada patapšnoja man ranką ir atsistoja, – bet norėjau informuoti, kaip reikalai klostosi šiuo metu.

	– Ačiū, – padėkoju.

	– Rūpinkitės savimi, Džeine, – nusišypso ji ir patraukia durų link.

	Nesusituriu neuždavusi dar vieno klausimo.

	– Ar jūs. ar Edžio kūnas... – lemenu nedrąsiai, tarsi vien nuo minties apie tai nugara bėgiotų šiurpuliai.

	Detektyvės Loran veide susimeta raukšlelės.

	– Itin aukštos temperatūros ugnyje supleškėjo viskas, – švelniai paaiškina ji. – Nieko neliko. Man regis, tyrėjai rado. – Moteris patyli, atsikrenkščia. – Keletą dantų.

	Vaizduotėje regiu tą kvailą ananasą, skriejantį Edžio link, girdžiu, kaip trakšteli sugurintas žandikaulis.

	Matau baltas skeveldras ant kilimo.

	– Ačiū, – padėkoju, nusuku žvilgsnį. Tegu mano, kad man iš siaubo atėmė žadą.

	Palaukiu, kol detektyvė išeis, tada vėl pakeliu ledus. Jie aptirpę, ant padėklo telkšo lipni geltona balutė. Perbraukiu ją pirštu.

	Sužėri smaragdas. Bent jau žiedas liko, už jį gautų pinigų užteks naujo gyvenimo pradžiai. Kuklesnio gyvenimo, nei tikėjausi, bet vis šis tas.

	Belieka viltis, kad Bėja man netrukdys.

	Bėja liko gyva, o aš žinau jos paslaptis. Ko ji imsis toliau?

	– Širdele?

	Pakeliu akis. Tarpduryje stovi Emilė. Ji suraukia kaktą, žvilgteli per petį ir tyliai tarsteli:

	– Atėjau tavęs aplankyti, bet čia laukia vaikinas, sakosi esąs tavo brolis, rytoj išsivešiąs tave namo. Nė nežinojau, kad turi brolį.

	Džonas, kad jį kur skradžiai.

	– Neturiu jokio brolio, – atsakau.

	Emilė susiraukia smarkiau, tada žengia per slenkstį ir nusišypso.

	– Adelė jau persikraustė pas mus, tad mielai priimtume ir tave.

	Adelė. Per tą sumaištį kalaitė man visai iš galvos išgaravo. Pati nesuprantu kodėl, bet išgirdusi, kad Adelė gyva, pagaliau apsiašaroju.

	– Ar jai viskas gerai? – susirūpinu.

	Emilė linkteli.

	– Sveika kaip ridikas. Neduoda ramybės Majorui ir Pulkininkui. – Ji prieina prie manęs, ištiesia ranką. – Nagi, mergyt. Keliaujam pas mane.

	Nesipriešinu.

	 

	
Trisdešimt aštuntas skyrius

	 

	 

	 

	Pirmos kelios dienos pas Klarkus prabėga išties maloniai. Emilė įkurdina mane jaukiame svečių kambaryje, užsako maisto į namus, perka ledus gerklės skausmui maldyti, o ir kokteilis, kurį ji ruošia iš ananasų sulčių ir gazuoto vandens, pasirodo besąs labai gardus. Ir nė nebūčiau pamaniusi, kad taip džiaugsiuosi Adelės draugija. Kalaitė kasnakt miega lovūgalyje, šildo mane ir ramina.

	Taigi, pradžia visai nebloga.

	Iš tikrųjų viskas prasideda tik penktą viešnagės dieną, kai, beveik atsigavusi po gaisro, išlipu iš lovos.

	Iš pradžių prašymai nedideli.

	Gal man būtų nesunku nubėgti į parduotuvę ir parnešti keletą kruasanų jos draugėms, susirinksiančioms į knygų klubo susitikimą? Oi, o gal grįždama dar galėčiau užsukti į „Whole Foods“? Štai sąrašas!

	Prabėgus trims savaitėms nuo tos dienos, kai mane išrašė iš ligoninės, jau vedžioju Emilės šicu po kvartalą.

	Vaikščiodama klausiu savęs, ar pastarasis pusmetis nebus man prisisapnavęs. Gal tai viso labo kokia užsitęsusi haliucinacija, o iš tikrųjų niekada gyvenime nepažinojau jokio Edžio Ročesterio, niekada negyvenau atokiau nuo gatvės stovinčiame name, kur didžiuma mano svajonių bent trumpam išsipildė.

	Tačiau šįrytinis pasivaikščiojimas primena, kad ne, tai iš tiesų nutiko. Ten, kur kitados stovėjo Edžio ir Bėjos namas, dabar plyti tik tuščias sklypas. Pelenai ir įspėjamoji juosta – štai ir viskas, kas liko, tačiau vis tiek veduosi Majorą arčiau, tikėdamasi pamatyti... Ką? Ženklą? Stebuklingai ten išdygsiančią Bėją, prisidengusią veidą saulės akiniais ir skrybėlaitės vualiu, kuri pasakys, esą visa tai buvę ne veltui?

	Anaiptol.

	Tebesu mergina, įklimpusi kitų žmonių mėšlyne. Paragavusi kitokio gyvenimo skonio – tik tam, kad jį iš manęs atimtų, nes kitaip ir būti negali.

	Ir vis dėlto atplūsta liūdesys. Stypsau, žvelgiu į dykvietę, kur kitados stovėjo namas, prisimenu, kaip jaučiausi gamindama toje virtuvėje, gulėdama tame miegamajame, mirkdama vonioje.

	Tačiau kaskart apie tai galvodama prisimenu, kad sykiu su manimi gyveno ir Bėja, dalijosi ta pačia erdve. Laukė.

	Apsigręžiu, patraukiu Emilės namų link. Majoras patenkintas tursena šalimais. Staiga kišenėje sudūzgia telefonas. Numeris nepažįstamas, bet kodas 205, vadinasi, skambina iš Birmingamo. Atsiliepiu.

	– Ar kalbuosi su Džeine Bel? – pasiteirauja vyriškis.

	Man dingteli, kad taip kalbėtų basetas – sodriu balsu, nutęsdamas balses, – jei tik gebėtų skambinti telefonu. Trukteliu Majoro pavadėlį ir atsakau:

	– Taip.

	– Esu Ričardas Loidas. Edvardo Ročesterio teisininkas.

	Pamenu tą vardą, pamenu dieną, kai Edis atkišo Džonui vizitinę kortelę. Stipriau sugniaužiu mobilųjį.

	– Mat kaip, – tarsteliu.

	Ponas Loidas atsidūsta.

	– Ar galėtumėte šią savaitę atvykti į mano biurą? Tiesą pasakius, kuo greičiau, tuo geriau.

	Norėčiau atsisakyti. Ką gero gali duoti vizitas pas teisininką?

	Tada vėl atsigręžiu į Edžio namo griuvėsius, prisimenu svajas apie Bėją, išnyrančią iš pelenų ir įteikiančią man dovaną – atpildą už viską, ką teko patirti.

	– Žinoma, – atsakau. – Atvyksiu rytoj.

	Biuras tiksliai toks, kokį ir įsivaizdavau. Brangūs, masyvūs vyriški odiniai baldai, paveikslai, vaizduojantys antis įsikandusius šunis, kavos stalelis, apkreiktas žurnalais apie medžioklę, žūklę ir golfą.

	– Panele Bel?

	Ir bjauriu kostiumu vilkįs vyriškis šiek tiek raustelėjusiais skruostais, pasitikęs mane prieškambaryje, atrodo lygiai taip pat, kaip ir tikėjausi.

	Iki Tripo apsileidimo jam dar toli šaukia, tačiau galėčiau galvą guldyti, kad abu kilę iš tos pačios genties - alkoholikus pietinus.

	Numanau, kad kiekvieną dieną ponas Loidas pietauja ant kampo įsikūrusiame bare, užsisako tą patį patiekalą, išgeria mažiausiai du bokalus alaus, tada grįžta į biurą ir seksualiai priekabiauja prie dailutės koledžo studentės, atsakinėjančios į skambučius.

	Tačiau pasistengiu nutaisyti baukščią šypsenėlę, kitados taip patikusią Edžiui, atsistoju ir paspaudžiu ištiestą ranką.

	– Prašau, vadinkite mane Džeine.

	– Džeinė, – pakartoja jis. – Pastaruoju metu netenka sutikti daug džeinių.

	Atsakydama tik lėkštai vypteliu ir leidžiuosi palydima į jo asmeninį kabinetą.

	Čia dar daugiau odos, medžioklės scenas vaizduojančių nuotraukų, tik visose jose įsiamžinęs ponas Loidas. Pozuoja apsitaisęs oranžine liemene, išsišiepęs nuo ausies iki ausies, rankose laiko elnio galvą stiklinėmis akimis, nukarusiu liežuviu.

	Jau ne pirmąsyk dingteli, kad ištrūkusi iš šios vietos lengviau atsikvėpsiu. Iščiustytame Tornfild Esteitso burbule gyventi gera, bet visa kita – grynas mėšlas.

	– Taigi, – tarsteli ponas Loidas, įsitaisęs prie masyvaus rašomojo stalo. – Reikia pripažinti, buvau mažumėlę nustebintas, kai iškart po jūsų sužadėtuvių Edis pareiškė norįs pakeisti testamentą. Dievaži, bandžiau jį atkalbėti. Neįsižeiskite.

	– Ne, ką jūs, – patikinu, bet jo žodžius kone nustelbia ausyse sušniokštęs kraujas.

	Edis įtraukė mane į testamentą.

	Ar baiminosi, kad Bėja kada nors ištrūks į laisvę ir jį nužudys? Gal šitaip norėjo iš anksto atsiprašyti, o gal tai tebuvo dar vienas ėjimas beprotiškame jų žaidime? Ar Edis panūdo atimti iš Bėjos visą jos turtą ir atiduoti jį man?

	Niekada šito nebesužinosiu.

	– Kad ir kaip būtų, Bėjai dingus, Edis įgijo teisę valdyti jos turtą. Kompanijos akcijas ir taip toliau. O dabar, – ponas Loidas pasilenkia per stalą, paduoda man storą odinį aplanką, – visa tai jūsų.

	Paimu sunkų aplanką aptirpusiais pirštais, pasidedu ant kelių.

	– Suprantama, bendrovė taip pat atiteko jums, – toliau kalba teisininkas, kažką skrebendamas bloknote. – „Pietų vilos“. Galite ją pasilaikyti arba...

	– Galiu ją parduoti, tiesa?

	Kitapus stalo sėdinčio pono Loido akys įsminga į manąsias, lūpos vos pastebimai krypteli.

	– Bendrovė jūsų, – pakartoja jis.

	Sėdžiu apglėbusi aplanką, apglėbusi viską, ir akimirką užsigalvoju, kas būtų, jei visa tai pasilikčiau. Valdyčiau „Pietų vilas“, nusipirkčiau naują namą Tornfild Esteitse.

	Bet ne.

	Tai dovana. Nuo Edžio. Nuo Bėjos.

	Mainais už paslapčių saugojimą Ročesteriai duoda man šitai.

	Ir aš, velniai rautų, priimsiu šią dovaną.

	Atverčiu aplanką, įsistebeiliju į dokumentą. Jame knibžda teisinių terminų, ir, žinoma, Džeinė Bel nėra mano tikrasis vardas, bet visa tai nesvarbu. Užvis labiausiai man rūpi skaičiai. Kiek suprantu, čia yra viskas – visas Bėjos turtas, viskas, ką jai uždirbo „Pietų vilos“, viskas, kas atiteko Edžiui, o dabar man.

	Aš turtinga.

	Ne šiaip sau pasiturinti. Čia mirga milijonai. Šimtai milijonų.

	Jie palikti man.

	Pažvelgiu į poną Loidą ir man nė nereikia suvaidinti ašarų. Jos jau rieda, bet ne iš liūdesio, o iš palengvėjimo. Velnioniško džiaugsmo ašaros. Bėja Ročester padovanojo man gyvenimą. Ne Bėjos gyvenimą, ne Džeinės Bel, bet visiškai naują.

	Galimybę susikurti ateitį.

	– Tai taip netikėta, – tyliai ištariu. – Viskas, kas nutiko. Mylėjau Edį, dievaži, mylėjau, bet nė nenumaniau, kad...

	Nuduriu akis į skreitą, nugurkiu seiles.

	– Nė nenumaniau, kad galima mylėti žmogų, bet sykiu jo visiškai nepažinoti.

	– Mieloji, man regis, nė vienas nepažinojome Edžio Ročesterio, – paguodžia ponas Loidas ir ištiesęs ranką per stalą patapšnoja man plaštaką. Ant jo piršto sutviska šaltas ir sunkus absolvento žiedas.

	Išeinu į lauką. Vėjas stiprėja, skubriai gena debesis dangumi. Tvankus, slogus oras pranašauja vėlyvos vasaros audrą. Išsitraukiu skėtį iš rankinės, bet užverčiu galvą, leidžiu pirmiems stambiems lašams tikšti ant veido.

	Nuo plačiausios šypsenos paskausta lūpas. Nuo ausies iki ausies nusidriekęs vypsnys turbūt atrodo paikai ir vaikiškai, bet pagaliau, po šitiekos metų, man neberūpi, ką pamanys aplinkiniai. Nebešoksiu pagal kitų dūdelę.

	Esu laisva.

	Bėja ir jos pinigai mane išlaisvino.

	Galiu niekieno nekliudoma išvykti iš Alabamos, susigrąžinti tikrąjį vardą – jei tik panorėsiu. Pinigai, kuriuos dabar turiu, visiškai apsaugos mane nuo praeities.

	Galiu vėl būti Helena Berns. Galiu amžiams likti Džeine Bel.

	Galiu būti, kuo tik užsigeisiu.

	 

	
Epilogas

	 

	 

	 

	Kartais juos prisimenu. Edį ir Bėją.

	Sykį, kai kroviau krepšius su maisto produktais į bagažinę, pasirodė, kad juos mačiau.

	Savaime suprantama, suklydau. Tuo metu Mauntin Brukas ir visa Alabamos valstija jau buvo likusi tik prisiminimuose. Už Bėjos pinigus įsigijau nedidelį būstą – ne tokį prašmatnų, kokį būčiau galėjusi sau leisti, bet visai neprastą: nuosavą nedidukę jaukią trobelę Šiaurės Karolinos kalnuose.

	Turiu prisipažinti, man patiko gyventi Pietuose.

	Tačiau stačiai neįtikėtina, kad saulės akiniais veidą prisidengusi moteris, vairavusi miesto visureigį „Ingles“ prekybos centro aikštelėje, buvo Bėja, o keleivio sėdynėje sudribusi figūra – Edis. Iš tikrųjų, nė gerai nemačiau, ar ten sėdi vyras.

	Šalia manęs tupėjusi Adelė šaižiai aplojo pravažiuojančią mašiną, ir man pasirodė, kad žmogus keleivio sėdynėje grįžtelėjo; kita vertus, jie buvo per toli, kad galėčiau dėl to guldyti galvą.

	Tebuvo prabėgę vos keli mėnesiai po gaisro, tad vis dar krūpčiojau, visur regėjau vaiduoklius.

	Kartais dingteli, kad turbūt niekada nesiliausiu žvilgčiojusi per petį.

	Primenu sau, kad tąsyk, kai Bėja atidarė slėptuvės duris, iš jos išvilnijo ugnies siena. Pamenu svylančių plaukų smarsą ir dar bjauresnį, sodresnį tvaiką, gluminamai panašų į ant grotelių pačirškinto kepsnio kvapą.

	Pamenu, kad jie rado Edžio dantis.

	Bet taip pat pamenu, kaip tie dantys išlėkė jam iš burnos po mano smūgio, taigi...

	Spėlioju.

	Man patinka tikėti, kad juodu liko gyvi. Kad abu dabar kažkur gyvena, galbūt grįžo į Havajus, o gal į atokesnę salelę, į nuosavą mažutį paplūdimį.

	Įsivaizduoju juodu gulinčius ant balto smėlio, po siūbuojančių palmių šakomis – visai taip pat, kaip įsivaizduodavau anuomet, kai Bėja dar buvo vaiduoklis, o Edis priklausė man.

	Ji sėdi saulėkaitoje, žvilgūs plaukai sušukuoti atgal, veide šviečia šypsena. Šalia – Edis, anaiptol ne toks išvaizdus kaip kitados.

	Matau, kaip Bėja palyti Edžiui ranką, matau, kaip jo pirštai -randuoti, skersai išilgai nusėti raudonų rumbelių – apgniaužia jai plaštaką.

	„Dabar mudu kartu, – sako ji. – Tai užvis svarbiausia.“

	Ne pinigai, ne jųdviejų susikurtas gyvenimas, ne namas, virtęs apanglėjusia plyne, juoduojančia visoje Tornfild Esteitso žalybėje.

	Ir Bėja nė kiek nesumeluos pasakiusi, kad dabar jie kur kas laimingesni; svarbiausia, kad turi vienas kitą – kad ir kur būtų.

	Tai bus tikrų tikriausia tiesa.

	 

	
Pastabos

		[←1]
	 Kasmet sudaromas 500 turtingiausių JAV įmonių sąrašas. (Čia ir toliau – vert. past.)




	[←2]
	 Kalbama apie pagrindinę Lymano Franko Baumo knygos „Ozo šalies burtininkas“ veikėją.




	[←3]
	 Angl. village - kaimas.




	[←4]
	 Amerikoje populiarus vardas ar pravardė, įprastai duodami trečios kartos palikuonims.




	[←5]
	 Kalbama apie Atlantos amerikietiškojo futbolo komandą „Falcons“.




	[←6]
	 Old fashioned (angl.) – kokteilis, sumaišytas iš viskio, karčios trauktinės ir cukraus.




	[←7]
	 JAV populiarus sumuštinis, ruošiamas iš ruginės duonos, rūkytos jautienos, ementalio sūrio ir raugintų kopūstų.




	[←8]
	 Nancy Drew – detektyvė, populiarių knygų, televizijos filmų bei serialų veikėja.




	[←9]
	 Žodžių žaismas – vardas Tripp (Tripas) ir angliškas žodis trip, reiškiantis išvyką.

